
Caput I. 
Notio fidei. 


Thesis I, Fides universim est assensus mentis in aliquam veritatem 
propter testimonium dicentis et proponentis. 


Dem. Vocabulum fidei multiplicis est significationis. 
Refertur tum ad voluntatem tum ad intellectum. Ad vo- 
luntatem relatum inprimis denotat fidelitatem, idque non 
solum apud profanos, sed etiam apud sacros scriptores. 
Sic Levit. 6, 2: Anima, quae peccaverit et contempto Do- 
mino, negaverit proximo suo depositum, quod fidet ejus ere- 
ditum fuerat.... Cum qua significatione ea cohaeret, qua 
fides denotat promissionem, utpote quae intentione fideli 
facienda et vi fidelitatis implenda est, ideoque objectum 
est fidelitatis. Consideranda deinde est significatio apud 
latinos scriptores sane frequens, qua fides idem est, quam 
jiducia. De quaestione autem, an in scriptura quoque 
fides pro fiducia quandoque accipiatur, non una est theo- 
logorum sententia. Non pauci cum Vega affirmando eam 
solvunt; alii cum Soto et Bellarmino negando ad eam 
respondent. 

Ad intellectum si fidei vocabulum refertur, explora- 
tum est, tum apud philosophos graecos tum apud vetu- 
stissimos ecclesiasticos scriptores illud usurpari de quovis 
firmo intellectus assensu. Atqui hoc sensu vocabulum 
fidei plurimi adhibitum putant in vulgari argumenti defi- 


nitione: Argumentum est oratio rei dubiae faciens fiden. 

Et ad hune sensum revocandum esse videtur, quod saepe 
conscientiae, quae in firmo de rebus agendis judicio con- 
sistit, fidei nomen fiat, ac de bona malaque fide loquamur. 

Accedit secundum plures auctores significatio, qua 
fides de assensu mentis dicitur, qui firmus non est, sed 
conjunctus cum formidine de opposito. Id vix tamen pro- 
bandum fuerit. Quamvis enim verbum ,,credendi“, quod 
significat ,,fidem adhibere“, idem etiam valeat, quam ,,opi- 
nari“, attamen substantivum ,,fides“, quoniam ex usu 
loqguendi ad assensum firmum pertinet, non est, ne par- 
tialiter quidem, synonymum substantivo ,,opinionis“. Unde 
S. Thomas 1. 2. q. 67. a. 3, scribit: ,,De ratione opinionis 
est, quod accipiatur unum cum formidine alterius oppo- 
siti, De ratione vero scientiae est, quod habeat firmam 
inhaesionem cum visione intellectiva; habet enim certitu- 
dinem procedentem ex intellectu principiorum. Fides 
autem medio modo se habet; excedit enim opinionem in 
hoe, quod habet firmam inhaesionem; deficit vero a 
scientia in eo, quod non habet visionem“. : 

Tertia denique significatio ea est, qua fidem eum 
assensum nominamus, quo alicui veritati propter testimo- 
nium dicentis adhaeremus. Quae significatio. apud philo- 
sophos, saltem quum de diversis cognoscendi modis, re- 
spondentibus diversis mediis cognoscendi, agunt, et apud 
theologos unice propria est. 

Itaque notae rei instar ponere possumus, duplicem 
distingui assensus mentis rationem, quum alius quidem. 
immediatus, alius vero mediatus sit. Illo adhaeremus 
veritati se per semetipsam menti manifestanti; hoc autem 
veritati per aliud se manifestanti; ille refertur ad objec- 
tum, quod mentis assensum propter se habet, hic vero 
ad objectum, quod eundem propter aliud habet. Quum 
porro propter aliud assentiri objectis non possimus, nisi 
sint, quibus propter se assentimur, patet, omnem assen- 


sum mediatum ultimatim in assensum immediatum re- 


solvi, et hunc ultimatim rationem illius continere. Duobus 
autem modis, essentialiter diversis, per aliud veritas ali- 

qua menti manifesta, fieri potest, prout nempe_ hoe aliud, 
quatenus ad mentem cognoscentem refertur, aut intestino 
nexu aut externo tantum cum ista veritate conjunctim 
est, seu aut interna aut externa tantum ratio ipsius est. 
Hine duplex quoque existere potest assensus mediatus 
pariter essentialiter diversus, quum modo essentialiter 
diverso, quo per aliud veritas menti manifestatur, neces- 
sario respondeat modus essentialiter diversus ipsius assen- 
sus. Primo modo respondet assensus mediatus, qui nixus 
interna veritatis, quae ipsius objectum est, ratione, cog- 
nitio est per aliquid ad ipsam in se veritatem cognitam 
pertinens ideoque ipsam in se patefaciens. Secundo autem 
modo respondet assensus, qui externa dumtaxat ratione 
veritatis nixus, cognitio est per aliquid ad ipsam in se 
-veritatem cognitam non pertinens ideoque ipsam in se 
minime patefaciens. Hine ille assensus rationem habet 
in illa veritate, quae ejus objectum est, ab ipsaque de- 
terminatus est; hic autem rationem in veritate, quae ejus 
objectum est, non habet ab ipsaque determinatus non 
est. Jam vero assensus in veritatem, qui in hac rationem 
non habet, nulla plane ratio dari potest, quam cognitio 
alterius, quae cum ista veritate nexa deprehenditur. Haec 
enim cognitio, ut externa veritatis manifestatio esse, ita 
sola talis manifestatio esse posse, absque ullo negotio in- 
telligitur. Nam vera cognitio, cognita ut vera, non qui- 
dem veritatem, quae ejus objecto convenit, ipsam in se 
patefacit, attamen veritatem objecto inesse monstrat, 
ideoque prae mente eam cognoscente rationem externae 
manifestationis veritatis habet. Praeterea mens nostra ad 
veritatis cognitionem, ad quam vi sua insita pertingere 
nequit, non potest pervenire, nisi per cognitam cognitio- 
nem mentis alienae. Ut igitur cognitio alterius, cognita 
ut vera, est externa veritatis manifestatio, ita eadem unice 
ejusmodi manifestatio est. 

Agedum assensus in veritatem, qui non in ipsa, sed 
in cognita cognitione vera alterius rationem habet, fides 
est et nominatur, ideoque ea jure definitur assensus mentis 

in aliquam veritatem propter testimonium dicentis et pro- 
ponentis, qui et scientiam et veracitatem habere cognos- 
citur, Ex qua definitione et superiore expositione intel- 
ligitur causa, ob quam theologi fidem dicant assensum 
obscurum seu cognitionem obscuram, deque fidei essentia 
esse affirment, esse obscuram. 


Thesis II, Falsum est, ad fidei universim dictae rationem pertinere, 
ut libera sit et ethice bona atque ex studio prodeat, ei, 
cui fides adjungitur, observantiam exhibendi ac socie- 
tatem cognitionis cum eo habendi. 


Dem. part. I. Illud, sine quo, imo cum cujus contrario 
alicujus rei essentia concipi potest, ad ejus rationem per- 
tinere, affirmari nequit, Atqui fidei universim dictae essentia 
sine libertate imo cum necessitate assensus concipi potest. 
Profecto fidei essentia habetur, si habetur assensus in 
veritatem, nixus testimonio dicentis, cujus scientia et ve- 
racitas cognoscitur, Atqui assensus ejusmodi non minus 
habetur, si necessarius est, quam si per aliquod libertatis 
exercitium ponitur. Assensus videlicet fidei in. propria 
sua natura constituitur per rationem formaliter eum mo- 
ventem independenter a modo, quo ab ea movetur, 

Alio pacto illustrari idem potest: Intrinsecum et for- 
male fidei motivum est testimonium dicentis. Nihil autem 
repugnat, ut evidentia testimonii et connexa cum eo ex- 
terna manifestatio veritatis tanta sit, ut assensus menutis 
in eam necessario rapiatur. Ergo nihil etiam repugnat, 
ut fides sit necessaria. Ac certe dicatur nobis, num fieri 
possit, ut aliquis, qui numquam in Anglia fuit, de ejus 
tamen et Londini existentia dubitet? Non libera igitur, 
sed necessaria est haec de Londini et Angliae existentia 

fides. Quomodo igitur affirmari potest, ad rationem fidei 
libertatem pertinere ? 

Ita vero si res habet, patet, ex eo solum, quod ali- 
quis assensus fides sit, inferri numquam posse, eum esse 
liberum ; ideoque falli eum, qui opinaretur, assensum, quo 
veritates revelatas amplectimur, eo solo monstrari liberum, 
quod revera fides sit. 

Nec opponatur nobis S. Thomas, ut qui constanter 
docere videatur, in quovis assensu, qui ab ipsa in se veri- 
tate non sit determinatus, voluntatem partem habere. 
Teneri namque haec sententia potest, quin idcirco omnis 
fidei assensus liber concedendus sit, quum non omnis 
actus voluntarius liber sit. Quaerit angelicus Doctor 2. 2. 
q. 5. a. 2: Utrum in daemonibus sit fides. Solutionem 
affirmantem hac argumentatione probat: ,,Intellectus as- 
sentit rei creditae, non quia ipsam videat vel secundum 
se vel per resolutionem ad prima principia per se visa, 
sed propter imperium voluntatis moventis intellectum. 
Quod autem voluntas moveat intellectum ad assentien- 
dum, potest contingere ex duobus; uno modo ex ordine 
voluntatis ad bonum, et sic credere est actus laudabilis; 
alio modo, quia intellectus convincitur ad hoc, quod judi- 
cet, esse credendum his, quae dicuntur, licet non convin- 
catur per evidentiam rei; ‘sicut si aliquis propheta prae- 
nuntiaret in sermone Domini aliquid futurum et adhi- 
beret signum, mortuum suscitando, ex hoc signo convin- 
ceretur intellectus videntis '), ut cognosceret manifesto hoc 
dici a Deo, qui: non mentitur, licet illud futurum, quod 
praedicitur, in se evidens non esset. Unde per hoc ratio 
fidei non tolleretur. Dicendum est ergo, quod in fide- 
libus Christi laudatur fides secundum primum modum; 
et secundum hoc non est in daemonibus, sed solum se- 
cundo modo; vident enim multa manifesta indicia, ex 


1) Exempli instar hoc sumatur, quod tamen, ut suo in loco vide- 
bimus, urgendum non est, quasi nempe fides eorum, qui praesentes 
Christum cernebant mortuos suscitantem, libera nullo modo fuerit, 

quibus percipiunt doctrinam Heclesiae a’ Deo esse, quam- 
vis ipsi res ipsas, quas Hcclesia docet, non videant, puta | 
Deum esse trinum et unum, vel aliquid hujusmodi“. In 
responsionibus vero haec praeterea legis: ,,Daemonum fides 
est quodammodo coacta ex siqnorum evidentia, et ideo non 
pertingt’ ad laudem voluntatis ipsorum, quod credunt*. 
Fides, quae est in daemonibus, non est donum gratiae, 
sed, magis, coguntur; ad. credendum ea perspicacitate natu- 
ralis intellectus‘. ,,Hoc ipsum, daemonibus displicet, quod 
signa fidei sunt tam evidentia, ut per ea credere compel- 
lantur“. Quod ultimum. dictum rationem continet, cur 
S. Thomas daemonum fidem nominet quodammodo coactam. 
Eo. praeterea doceris, secundum mentem S, Thomae fidei 
rationem: assensui convenire, qui non solum necessarius © 
sit, sed qui etiam invito detur animo. 

Dem. part. II. Haec inprimis consectarium primae 
partis est. Si enim ad fidei universim dictae rationem 
non pertinet esse liberam, ad eam pertinere etiam nequit 
esse ethice bonam. Sed ne ad ejus quidem rationem per- 
tinet, quae. libera est. Nam ethica haec bonitas, quae 
fidei tribuitur, ei non. convenit, nisi ut actus a. voluntate 
imperatus est, ideoque tota dependet ab ethica actus im- 
perantis bonitate. Ea proinde tantum lege affirmari sum- 
mum posset, ad rationem fidei pertinere, esse ethice bo- 
nam, quod imperari nequeat actu voluntatis ethice malo, 
sed necessario.ac semper actu ethice bono imperetur. Id 
vero. falsum esse, demonstratione non indiget. Verum 
dato, revera ita rem, se habere, non tamen liceret, ad 
ipsam fidei rationem referre ethicam bonitatem, quum, 
quod proprium est alicui actui, tantum ut imperatus est, 
ipsius intrinsecam essentiam non constituat. Quare is 
solum ad rationem fidei ethicam bonitatem pertinere exi- 
stimare potest, qui opinatur, omnem fidem esse assensum 
mentis a voluntate imperatum, ac fidem esse assensum 
mentis, non qui imperatur, sed quatenus imperatur a vo- 
luntate ethice bona, ita ut assensus mentis non per id, 
quod per se et intrinsece ei convenit, sed quod extrin- 

secum ei est, fides sit. Quoniam igitur haec opinio aperte 
falsa est, falsum quoque est, een bonitatem ad ratio- 
nem fidei pertinere. 

Veritatem demonstratam a S. Thoma etiam propug- 
nari monstrat argumentum, quo 2. 2. q. 4. a. 4. ostendit, 
eundem esse habitum fidei formatae et informis: ,,Habitus, 
inquit, diversificatur secundum illud, quod per se ad ha- 
bitum pertinet. Quum autem fides sit perfectio intellec- 
tus, illud per se ad fidem pertinet, quod pertinet ad in- 
tellectum. Quod autem pertinet ad voluntatem, non per 
se pertinet ad fidem, ita quod per hoc fidei habitus pos- 
sit. diversificari. Distinctio autem fidei formatae et in- 
formis est secundum id, quod pertinet ad voluntatem, id 
est secundum caritatem, non autem secundum illud, quod 
pertinet ad intellectum. Unde fides formata et informis 
non sunt diversi habitus‘. 

Dem. part. Ill, 8S, Thomas in Boéthium de Trin. 
q. 3. a. 1. tractans de causis, cur aliquid humano intel- 
lectui non sit apparens, primam sitam esse scribit in de. 
fectu ipsarum rerum cognoscibilium, ,,sicut in singularibus 
et contingentibus, quae a nostris sensibus sunt remota, 
sicut sunt facta hominum et dicta et cogitata, quae qui- 
dem talia sunt, ut uni hominum possint esse nota et alii 
ignota. Et quia in convictu hominum unus homo oportet, 
quod alio utatur sicut seipso, in quibus ipse sibi non suf- 
ficit, ideo oportet, quod stet illis, quae alius scit et 
sunt sibi ignota, sicut his, quae ipse cognoscit; et inde 
est, quod in hominum conversatione est fides necessaria- 
qua unus homo dictis alterius credit. Idem, ut alibi 
notavimus, vetustissimi ecclesiastici scriptores contra eth- 
nicos christianae societati objicientes, quod fidem ab ac- 
cedentibus ad eam expostulet, docuerunt et vindicarunt, 
scilicet legem fidei in usu humanae vitae adeo necessa- 
riam esse, ut nemo subtrahere se ei valeat. Jam osten, 
datur nobis, quaeso, hance fidem, quae certe vera fides 
est, non solum ex studio isto, de quo nunc agimus, oriri 
sed etiam hac sua origine rationem fidei habere. Num, 

puta, assensus, quo teneo, Galliam existere et non mo- 
narchiam, sed civitatem liberam esse, originem istud stu- 
dium agnoscit, aut saltem eo tantum nomine, quod ex ipso 
manaverit, fides est? Ponatur igitur, contemni a nobis 
aliquem hominem, ac abhorreri a nobis omne cum ipsius 
intellectuali vita consortium, ideoque exclusum_perfecte 
esse istud studium, num testimonio ejus, cognita scientia 
et veracitate testantis, assensum adjungere non valemus, 
aut adjunctus assensus fides non est? An putas cogni- 
tionem scientiae et veracitatis testis pendere a studio ob- 
servantiam ipsi exhibendi, vel assensum, qui hac cogni- 
tione nititur, a studio societatem cognitionis cum ipso 
habendi? Scilicet plane falsum est, quod quidam dicunt, 
ad fidei rationem pertinere, ut a studio praedicto oriatur. 


Thesis Ill, Fides divina est firmus mentis assensus, quo a Deo 
revelata vera esse credimus, non propter intrinsecam 
rerum veritatem naturali rationis lumine perspectam, 
sed propter auctoritatem Dei revelantis, qui nec fall 
nec fallere potest. 


Dem. Concilium vaticanum in constitutione dogma- 
tica de fide catholica c. 3, haec statuit: ,Quum homo a 
Deo tamquam Creatore et Domino suo totus dependeat, et 
ratio creata increatae Veritati penitus subjecta sit, plenum 
revelanti Deo intellectus et voluntatis obsequium fide prae- 
stare tenemur. Hane vero fidem, quae humanae salutis 
initium est, Ecclesia catholica profitetur virtutem esse 
supernaturalem, qua, Dei aspirante et adjuvante gratia, 
ab eo revelata vera esse credimus, non propter intrinse- 
cam rerum veritatem naturali rationis lumine perspectam, 
sed propter auctoritatem ipsius Dei revelantis, qui nec 
falli nec fallere potest. Est enim fides testante Apostolo 
sperandarum substantia rerum, argumentum non apparen- 
tium“. Quibus docemur, fidei divinae odjectum materiale 

esse ea, quae divinitus revelata sunt, ejusdem vero objectum 
formale seu motivum formale non esse intrinsecam objecti 
materialis veritatem naturali lumine rationis perspectam, 
sed esse auctoritatem Dei revelantis, ita ut assensus men- 
tis, cujus motivum formale haec auctoritas non est, fides 
esse nequeat '). 

Paucis inprimis efficiemus, motivum formale fidei 
non esse intrinsecam rei creditae veritatem menti sive 
immediate sive mediate apparentem. Quod concilium 
vaticanum ab Apostolo Heb. 11. 1. significatum esse docet. 
Scribit vero Paulus: *Eort dé mote énilouérvwr tEmdoracte, 
moayuctorv éheyyos ot Blerouévor. Nomine fided non fidu- 
ciam istam, quam justificationis principium protestantes 
asserunt, sed fidem presse dictam hic intelligi, ex con- 
textu evidens est. Continuo enim subdit Apostolus: Fide 
intelligimus, aptata esse saecula verbo Det, ut ex invisibili- 
bus visibilia fierent; ac paulo inferius: Stne fide autem im- 
possibile est placere Deo. CUredere enim oportet accedentem 
ad Deum, quia est, et inquirentibus se remunerator sit. 


De hac porro fide primo scribit, eam esse sperando- 
rum hypostasim, hoc est fundamentum et radicem omnium 
bonorum gratiae et gloriae. Vox enim tmwoordcews aectate 
S. Pauli aliam usitatam significationem non habebat, quam 
quae cum etymologica ejus formatione proxime et imme- 
diate cohaeret, quaque fundamentum denotat et, ut na- 
tura rei monstrat, de cujus fundamento agitur, radicem et 
principium, Primo igitur S. Paulus de fide nos docet 
quod identidem in suis epistolis repetit, eam esse funda- 
mentum, cui totum aedificium spirituale incumbit, radi- 
cem, ex qua illa vita progerminat, cujus consummatio 
est beatifica Dei visio, ac principium, quo gratiae vita 
excitatur, augetur et perficitur, Atque hine fidem, qua 


') Conc, vat, de fide can. 2.: ,,Si quis dixerit, fidem divinam a 
naturali de Deo et rebus moralibus scientia non distingui, ac propterea 
ad fidem divinam non requiri, ut revelata veritas propter auctore 
tatem Dei revelantis credatur, anathema sit‘. 

ad Christum appropinquamus eique participamus et con- 
jungimur, Heb. 3,.14. ri cexiy vig tmootaoews. seu, quod 
idem est, tiv coyhy txoorarimy, initium nempe fundamen- 
tale appellat. 

Ejusdem vocis aliam significationem prae oculis ha- 
buit Chrysostomus, quum hune ‘in modum Pauli verba 
enarraret hom. 21. in epist. ad Heb.: ,,Quoniam quae 
sunt in spe, non consistentia (dyvmootata) esse videntur, 
fides eis consistentiam (tzd0taowv) donat; potius non do- 
nat, sed ipsa est essentia (ovorc) eorum, ut puta, resur- 
rectio’ non advenit, neque habet consistentiam, sed spes 
eam in nostra anima consistentem reddit, Quae enar- 
ratio, ad rem ipsam quod attinet, ab ea, quam praemisi- 
mus, minime differt. Nam quae sunt in spe, non alia’ 
sunt, quam bona gratiae et gloriae. Quoniam igitur’ his 
consistentiam fides tribuit, ipsa fundamentum est totius 
aedificii spiritualis; et quoniam horum fides ipsa est es- 
sentia, fides certe radicis rationem habet, ex qua proger- 
minent omnes res sperandae, bona nempe omnia gratiae 
et gloriae. 

Aliud, quod Apostolus fidei tribuit, quodque cum 
primo intimo logico nexu conjunctum est, in eo situm 
est, quod sit argumentum rerum non apparentium. ” Eheyxog 
est argumentum seu illud, quod mentem certam reddit. 
Quare si fidei proprium est, esse édeyyoy rerum non ap- 
parentium, proprium ei est, mentem reddere certam de 
rebus non apparentibus. Id vero eatenus ei proprium 
est, quatenus ejus motivum formalé non est intrinseca rei 
creditae veritas. Ergo fidei proprium est, non habere 
tamquam motivum formale intrinsecam rei creditae veri- 
tatem, meritoque proinde fidei ut prima proprietas adscri- 
bitur, esse assensum obscurum. 

Eandem doctrinam Pauli verbis expressam censue- 
runt Patres et theologi. Ilorum duos nominamus, Chry- 
sostomum et Augustinum. Ille ]. c.: ,,Quali, inquit, 
dictione usus est dicens: argumentum non apparentium; 
argumentum enim dicitur de valde manifestis; fides igitur 


est visi0 non visorum, inquit, eademque, qua visa, non 
visa amplectitur plena persuasione. Neque igitur in iis, 
quae videntur, incredulitas est, neque denuo, nisi quis 
firmius non visis, quam visis adhaeserit, fides esse potest“, 
Hic vero, quoties de objecto fidei, quod non visis conti- 
neatur, agit, ad Pauli testimonium provocat; ut exempli 
gratia in Joh. tract. 79. n. 1: ,,Haec est enim laus fidei, 
si, quod creditur, non videtur. Nam quid magnum est, 
si, ereditur, quod videtur, secundum illam ejusdem Do- 
mini sententiam, quando discipulum arguit dicens: . Quia 
vidisti, credidisti; beati, qui non vident et credunt? Et 
nescio, utrum credere dicendus est quisque, quod videt; 
nam ipsa fides in epistola, quae scribitur ad Hebraeos, 
ita est definita: Est autem fides sperantiwm substantia, con- 
victio rerum, quae non videntur, Convictionem rerum 
non apparentium quum Augustinus hic et alibi dicit, 
vocem argument: tropice usurpatam censet, quatenus nempe 
causa pro effectu posita sit. Quo spectant haec S. Thomae 
2. 2.q. 4. a. 1: ,,Habitudo actus fidei ad objectum in- 
tellectus, secundum quod est objectum fidei, designatur 
in hoc, quod dicitur argumentum non apparentium, et su- 
mitur argumentum pro argumenti effectu. Per argumentum 
enim intellectus inducitur ad inhaerendum alicui vero; 
unde ipsa firma adhaesio intellectus ad veritatem fidei 
non apparentem vocatur hic argumentum, Unde alia 
litera habet convictio, ut legit Augustinus tract. 79. in 
Joh., quia scilicet per auctoritatem divinam intellectus 
eredentis convincitur ad assentiendum his, quae non videt. 
Si quis ergo in formam definitionis hujusmodi verba re- 
ducere velit, potest dicere, quod fides est habitus mentis, 
quo inchoatur vita aeterna in nobis, faciens intellectum 
assentire non apparentibus“. 

Theologorum nomine audiatur idem S. Thomas lect. 1. 
in Heb. 11: ,,Fides facit assensum in intellectu: quod 
potest esse dupliciter. Uno modo, quia intellectus move- 
tur ad assentiendum ex ‘evidentia objecti, quod est per 
se cognoscibile, sicut in habitu principiorum ; vel cognitum 

per aliud, quod est per se cognoscibile, sicut patet in 
scientia astronomiae. Alio modo assentitur alicui, non 
propter evidentiam objecti, a quo non movetur sufficien- 
ter, unde non est certus, sed vel dubitat, scilicet quando 
non plus habet rationem ad unam partem, quam ad aliam ; 
vel opinatur, si habet quidem rationem ad unam partem, 
non omnino quietantem ipsam, sed cum formidine ad 
oppositum. Fides autem neutrum horum dicit simpliciter ; 
quia nec cum primis est sibi evidens, nec cum duobus 
ultimis dubitat, sed determinatur ad alteram partem cum 
quadam certitudine et firma adhaesione per quandam elec. 
tionem voluntariam. Hane autem electionem facit divina 
auctoritas, per quam electionem determinatur intellectus, 
ut firmiter inhaereat his, quae sunt fidei, et eis certissime - 
assentiatur. Et ideo credere est cum assensu cognoscere. 
Propria ergo materia habitus fidei sunt non apparentia. 
Apparentia enim agnitionem habet, non autem fidem, ut 
dicit Gregorius. Actus autem fidei est certa adhaesio, 
quam vocat Apostolus argumentum, accipiens causam pro 
effectu, quia argumentum facit fidem de re dubia. Est 
enim argumentum ratio rei dubiae faciens fidem, ut dicit 
Boéthius. Vel si sequamur etymologiam nominis, qua 
dicitur argumentum quasi arguens mentem, tune accipit 
effectum pro causa, quia ex certitudine rei provenit, quod 
mens cogatur ad assentiendum. Unde argumentum dicitur 
non apparentium, id est certa apprehensio eorum, quae 
non videt. Quod si quis velit verba ista ad debitam for- 
mam reducere, posset dicere, quod fides est habitus men- 
tis, quo inchoatur vita aeterna in nobis, faciens intellec- 
tum assentiri non apparentibus. Ubi enim nos argumentum 
habemus, habet alia litera convictio, qua per auctoritatem 
divinam convincitur intellectus ad assentiendum his, quae 
non videt. Patet ergo, quod Apostolus complete definit 
fidem, licet obscure. Per istam enim definitionem distin- 
guitur fides ab omnibus, quae pertinent ad intellectum. 
Per hoc enim, quod dicitur argumentum, distinguitur fides 
ab opinione, dubitatione et suspicione, quia per ista non 


habetur firma adhaesio intellectus ad aliquid. Per hoc 
autem, quod dicitur non apparentium, distinguitur ab ha- 
bitu principiorum et scientia. Et per hoc, quod dicitur 
rerum sperandarum, distinguitur a fide communiter sumpta, 
quae non ordinatur ad beatitudinem“. 

Probandum jam nunc est, motivum formale fidei 
divinae esse auctoritatem Dei revelantis. Neminem enim 
arbitramur in dubitationem adducturum esse, objectum 
materiale fidei esse ea, quae Deus revelavit. Objectum 
siquidem materiale fidei ea sunt, quae Christus Apostolis 
tradidit, quaeque Apostoli, auctore Christo, humano generi 
annuntiarunt. Atqui Christus verba data ipsi a Patre, 
sermonem Patris, qui veritas est, dedit Apostolis, adjecta 
missione, ut testimonium, quod ipse, mandante Patre, ve- 
ritati perhibuerit, mundo annuntiarent. Verba, quae de- 


distt mihi, dedi evs, et tpse acceperunt... go dedi eis 
sermonem tuum. ... Sanctifica eos in veritate ; sermo tuus 
veritas est.... Stcut tu me misisti in mundum, et ego mist 


eos in mundum (Joh. 17, 7. sq.). Ac mirantibus Judaeis 
de doctrina Christi Joh. 7, 16. respondit: Mea doctrina 
non est mea, sed ejus, qui misit me; si quis voluerit volun. 
tatem ejus facere, cognoscet de doctrina, utrum ex Deo sit, 
an ego a meipso loquor. Apostoli deinde verba Dei a 
Christo accepta, praecepto Christi obsecundantes, humano 
generi tradiderunt. Paulus I. Thess. 2, 13. gratias agit 
Deo, quod Thessalonicenses, quum acceperint a se verbum 
auditus Dei (graece: quum acceperint verbum auditus a 
se Dei, verbum nempe Dei, quod andierint a se), acce- 
perint (susceperint) illud, non ut verbum hominum, sed, 
sicut est vere, verbum Det. Sed, ut dicebamus, de objecto 
materiali fidei nulla potest esse dubitatio, ideoque jam 
totos nos ad motivum formale ejusdem convertere licet. 

Joh. 8. refertur fusior sermo Christi contra Phari- 
saeos, qui ipsi dicenti: Hgo swm lux mundi; qui sequitur 
me, non ambulat in tenebris, sed habebit lumen vitae, re- 
sponderant: Tu de te ipso testimonium perhibes; testimo 
nium tuum non est verum. In hoc sermone v. 26. legis: 

Qui me misit, veraw est; et ego, quae audivi ab eo, 
haec loquor in mundo. Quinam horum verborum sensus 
sit, patet; scilicet hic: Testimonium meum verum, et doc- 
trina mea vera est, quia est testimonium et doctrina Dei 
veracis, Motivum igitur formale, cur assensus in testi- 
monium et doctrinam Christi dandus sit, Christus ipse 
assignat veracitatem Der. 

Eandem doctrinam docemur I. Joh. 5, 9. 10: S& 
testimonium hominum accipimus, testimonium Dei majus est: 
quoniam hoc est testimonium Dei, quod majus est (hoc op- 
positum deest in graeco textu), quoniam (quod) testificatus 
est de Filio suo. Qui credit in Filium Dei, habet testimo- 
nium Dei in se; qui non credit Filio (graece: Deo), men- 
dacem facit eum, quia non credit in testimonium, quod testi- 
ficatus est Deus de Filio suo. Qui testimonio hominum 
fidem adjungimus, a fortiori Dei testimonio fidem adjun- 
gere debemus. Qui porro credit, Jesum esse Filium Dei, 
testimonium Dei in se recipit et admittit Deumque vera- 
cem esse facto ipso profitetur; qui vero illam fidem re- 
pellit, facto ipso Deum mendacem esse asserit, quum 
testimonio Dei mentis neget assensum. Scilicet docemur, 
formale motivum fidei veracitatem Dei esse. 

Referri huc quoque possunt, quae scribit Paulus 
Rom, 3, 3. 4. Allata praerogativa Judaeorum, quod cre- 
dita iis sint eloquia Dei, quaerit, an vacillare nostra in 
Deum fides debeat, eo quod illorum quidam increduli 
facti sint, Quid enim, si quidam illorum non crediderunt2 
numquid incredulitas illorum fidem Dei evacuabit? Absit, 
reponit Apostolus; est autem Deus verax, omnis autem homo 
mendax. Scilicet vacillare nostra in Deum fides od in: 
credulitatem quorumdam non debet, quia non hominum 
sententia, quae a veritate aliena esse potest, sed Dei ve- 


-racitate nititur. Id vero idem est, quam motivum for- 


male fidei esse Dei veracitatem. 

Kecur, quaeso, Christus contra Judaeos tantopere in- 
culcat, suam doctrinam non suam, sed Patris doctrinam 
esse, cur Apostolos docet, sermonem, quem loquutus sit 

eis, Patris esse sermonem; cur Apostoli verbum a se prae- 
dicatum adeo solemniter non verbum hominum, sed ver- 
bum Dei esse declarant? Frastra aliam hujus rei ratio- 
nem quaeres, nisi admittas, formale motivum assensus, 
qui doctrinae Christi ac verbo ab Apostolis praedicato 
adhibetur, in eo esse, quod sit doctrina et verbum Dei. 

Luculenta confirmatio accedit ex consideratione modi, 
quo et Christus veritatem doctrinae suae et Apostoli ve- 
ritatem doctrinae Christi asserebant. Argumenta, quibus 
utebantur, erant prophetiae et miracula. Postquam Christus 
Joh. 5, Judaeis suam ex Patre originem et cum Patre 
unitatem exposuit eosque docuit, Patrem, sicut vitam 
habeat in semetipso, ita et Filio dedisse habere vitam in 
semetipso, et potestatem ei dedisse judicium facere, hujus 
suae doctrinae veritatem testimonio demonstrat. Quonam 
vero? Vos misistis, inquit Christus, ad Johannem, et testi- 
montium perhibuit veritati. Ego autem non ab homine testi- 
montium accipio. ... Ego autem habeo testimonium majus 
Johanne. Opera enim, quae dedit mihi Pater, ut perficiam 
ea, ipsa opera, quae ego facto, testimonium perhibent de 
me, quia Pater misit me. Ad miracula provocat. Seruta- 
mint scripturas, quia vos putatis in ipsis vitam aeternam 
habere, et illae sunt, quae testimoniun perhibent de me... . 
Si enim crederetis Moysi, crederetis forsitan et mihi; de me 
enim ille scripsit, Prophetias allegat. Denuo Dominus 
miracula appellat Joh. 10, 37. sq.: Si non facio opera 
Patris mei, nolite credere mihi. Si autem facio, et si mihi 
non vultis credere, operibus credite, ut cognoscatis et cre- 
datis, quia Pater in me est, et ego in Patre. 

Apostoli item eadem argumentandi ratione utebantur. 
Satis est ea legere, quae in Actis Apostolorum occurrunt, 
ubi invenis eos veritatem Evangelii demonstrantes ex du- 
plici maxime capite, ex eo nempe, quod nova oeconomia 
praedicta in vetere sit, et ex miraculis, potissimum ex 
miraculo resurrectionis Christi. Ac de ipsis ubique prae- 
dicantibus refert Marcus 16, 20: Illi autem profecti prae- 
dicaverunt ubique, Domino cooperante, et sermonem confir- 

mante sequentibus signis. Hine illa Apostoli Pauli I. Cor. 
2, 4.5: Et sermo meus, et praedicatio mea non am per- 
suasibilibus humanae sapientiae verbis, sed in ostenstone 
spiritus et virtutis, ut fides vestra non sit in sapientia ho- 
minum, sed in virtute Det. 

Atqui, subdimus, prophetiae et miracula eatenus vim 
argumentorum habent, quatenus motivum formale fidei 
est Dei auctoritas. Quod caeterum aperte in citatis testi- 
moniis continetur, quum miracula et prophetias exhibeant 
ut testimonia Dei loquentis. 

Quod in scripturis aperte continetur, idipsum a tra- 
ditione docemur. Certe traditionem Ecclesiae complec- 
tuntur catechismi; eos spectamus, qui merito approbatio- 
nem Ecclesiae habere judicantur. Ad quos pertinet cate- 
chismus B. Petri Canisii, quem sancta sedes approbavit, 
cujusque usum plurimi Episcopi praescripserunt. Jam 
vero c. 1. ipsius legimus: ,,Non enim spectat fides na- 
turae ordinem, non sensuum fidit experientiae, non po- 
tentia aut ratione humana, sed virtute et auctoritate divina 
nititur, illud plane certum habens, summam aeternamque 
veritatem, quae Deus est, nec falli posse umquam nec 
fallere. Quamobrem id fidei quam maxime proprium est, 
ut in captivitatem redigat omnem intellectum in obsequium 
Christi, apud quem non est difficile, nedum impossibile 
omne verbum‘. Maxime vero in illorum catechismorum 
numerum referendus est catechismus Romanus, jussu con- 
cilii_tridentini conscriptus, a pluribus Pontificibus pro- 
batus et universis parochis una cum mandato traditus, 
ut in instruenda salutari doctrina plebe ipso nitantur. In 
hujus vero parte prima c. 1. haec ovcurrunt: ,,Fidei virtus 
efficit, ut id ratum habeamus, quod a Deo traditum esse, 
sanctissimae matris Ecclesiae auctoritas comprobavit. Nulla 
enim fidelibus potest accidere dubitatio in iis, quorum 
Deus auctor est, qui est ipsa veritas“. 

Ex operibus quoque sanctoruam Patrum eadem doc- 
trina colligitar. Uno ore docent, inde fidem nostram 
invincibilem firmitatem habere, quod per eam ,,verbo Dei 

assensum praebeamus, quod est ipsa veritas“ (Clem. Alex. 
Strom. l. 2. n, 4.); Christiano, id quod credit, non expe- 
rientia nee humana sapientia, sed infallibili Dei  testi- 
monio constare (Tertull. de praescript. ¢. 7; Cyrill. Hie- 
ros. catech. mystag. 4.); Christiano pro argumento certis- 
simo esse verbum Jei (Clem. Alex. |. ¢.); mysteria chri- 
stianae fidei comperta nobis fieri sola divina revelatione 
(Leo M. de nat. Dom. serm. 9.); ne unus quidem scilicet 
ipsorum est, qui nomine fidei christianae aliud intelligat, 
quam assensum mentis nixum auctoritate Dei revelantis. 

Cum consensu Patrum conjungitur consensus theo- 
logorum. In hoc, inquit Suarez disp. 3. sect. 1., quod 
Deus ipse, quem credimus, sit etiam prima ratio credendi, 
atque adeo objectum fidei formale, conveniunt theologi. 
Unus audiatur S. Thomas 2. 2. q. 1. a. 1:  ,,Cujuslibet 
cognoscitivi habitus objectum duo habet, scilicet id, quod 
materialiter cognoscitur, quod est sicut materiale objectum, 
et id per quod cognoscitur, quod est formalis ratio ob- 
jecti; sicut in scientia geometriae materialiter scita sunt 
conclusiones, formalis vero ratio sciendi sunt media de- 
monstrationis, per quae conclusiones cognoscuntur. Sic 
igitur in fide si consideramus formalem rationem objecti, 
nihil est aliud, quam veritas prima. Non enim fides, de 
qua loquimur, assentit alicui, nisi quia est a Deo revela- 
tum. Unde tpsi veritati divinae fides imnititur tamquam 
medio, Si vero consideremus materialiter ea, quibus fides 
assentit, non solum est ipse Deus, sed etiam multa alia, 
quae tamen sub assensu fidei non cadunt, nisi secundum 
quod habent aliquem ordinem ad Deum, prout scilicet 
per aliquos divinitatis effectus homo adjuvatur ad tenden- 
dum in divinam fruitionem. Et ideo etiam ex hac parte 
objectum fidei est quodammodo veritas prima, inquantum 
nihil eadit sub fide nisi in ordine ad Deum; sicut etiam 
objectum medicinae est sanitas, quia nibil medicina con- 
siderat nisi in ordine ad sanitatem“. Quibuscum conferre 
opportunum ducimus haec de verit. q. 14. a. 8: ,,Per se 


objectum fidei veritas prima est. Quod sic accipi potest. 
Q* 

Nullus enim habitus rationem habet virtutis, nisi ille, 
cujus actus semper est bonus; aliter enim non esset per- 
fectio potentiae. Quum igitur actus intellectus sit bonus 
ex hoc, quod verum considerat, oportet quod habitus in 
intellectu existens virtus esse non possit, nisi sit  talis, 
quo infallibiliter verum dicatur; ratione cujus opinio non 
est virtus intellectualis, sed scientia et intellectus. Hoe 
autem fides non potest habere quod virtus ponatur, ex 
ipsa rerum evidentia, quum sit rerum non apparentium. 
Oportet igitur, quod hoc habeat ex hoc, quod adhaeret 
alicui testimonio, in quo infallibiliter veritas invenitur. 
Sicut autem esse creatum, quantum est de se, vanum est 
et defectibile, nisi contineatur ab ente increato, ita omnis 
creata veritas defectibilis est, nisi quatenus per veritatem’ 
increatam rectificatur. Unde neque hominis neque angeli 
testimonio assentire infallibiliter in veritatem duceret, nisi 
quantum in eis loquentis Dei testimonium consideratur. 
Unde oportet, quod fides, quae virtus ponitur, faciat in- 
tellectum hominis adhaerere veritati, quae in divina cog- 
nitione consistit, transcendendo proprii intellectus verita- 
tem. Et sic fidelis per simplicem et semper eodem modo 
se habentem veritatem liberatur ab instabilis erroris va- 
rietate, ut dicit Dionysius septimo capite de divinis no- 
minibus. Veritas autem divinae cognitionis hoe modo se 
habet, quod primo et principaliter est ipsius rei increatae, 
creaturarum vero quodammodo consequenter, inquantum 
quidem cognoscendo se ipsum omnia alia cognoscit. Et 
ita fides, quae hominem divinae cognitioni conjungit per 
assensum, ipsum Deum habet sicut principale objectum, 
alia vero quaecumque sicut consequenter adjuncta™. Sci- 
licet formalis ratio assensus fidei est prima Veritas, ut 
testificans est, adeo ut hoe assensu semper et necessario 
adhaereamus veritati, quae in divina cognitione consistit, 
et transcendamus proprii intellectus veritatem. 

Accedit ratio theologica, quae ita habet: Fides divina 
necesse est id habeat, quod ad propriam essentialemque 
rationem fidei universim pertinet. Atqui ad hanc pertinet, 


BE cece 


ut nitatur testimonio dicentis. Ergo etiam fides divina 
nititur testimonio dicentis, seu, quum divina sit,  testi- 
monio Dei loquentis; ideoque assenstis est, cujus ratio 
est hoc ipsum testimonium. Quod autem intellectui est 
ratio assentiendi, id est objectum formale assensus. 


Scias enim, sicut actuum voluntatis, ita etiam actuum 
intellectus distingui objectum materiale et objectum for- 
male toties, quoties aut unum amamus propter aliud, aut 
uni assensum adhibemus propter aliud. Id quum fit, 
istud, cui assensum adjungimus, dicitur objectum mate- 
riale, illud vero, propter quod eum adjungimus, nomina- 
tur objectum formale. Quae nominandi ratio non arbi- 
traria est, sed in ipsa re fundatur. Quum enim id, cui 
propter aliud assentimus, mentem ad assensum non mo- 
veat, nisi quatenus ab hoe alio velut informatum est, hoc 
in objecto assensus formae, illud vero materiae rationem 
habet. Liquet proinde id, quod intellectui est ratio as- 
sentiendi, esse formale assensus objectum, ideoque merito 
testimonium Dei loquentis affirmari esse objectum for- 


male assensus fidei. 


Thesis IV. Auctoritas Dei revelantis, quae est objectum formale 
fidei, est Deus ipse sub ratione primae Veritatis in cog- 


noscendo et dicendo. 


Dem. Inutilis haec affirmatio videri posset, quum 
clare in praecedente thesi contineatur. At quum recenti 
hac aetate nomine auctoritatis, quae formale fidei objec- 
tum est, intellecta a nonnemine fuit dignitas seu majestas 
fidem praecipiens, necesse erat explicite hanc affirmatio- 
nem ponere. Notandum vix est, nostram quaestionem 
nullatenus esse, utrum Deo insit auctoritas sic intellecta, 
nec utrum Deus concipi possit prima Veritas in cognos- 
cendo et dicendo, quin simul ista in eo dignitas conci- 


piatur, sed quaestionem hance unam esse, sub quanam 
formali ratione auctoritas Dei revelantis sit objectum for- 
male fidei. 

Agedum fidem universim definimus assensum mentis 
in aliquam veritatem propter auctoritatem testium. Qua 
in definitione nemo sane nomine auctoritatis aliud intel- 
ligit, quam eam testium rationem, quae cognita ipsorum 
testimonio veritatem inesse monstrat. Jam vero ala hu- 
jusmodi ratio praeter testium scientiam et veracitatem 
cogitari non potest. Hanc igitur nomine istius auctoritatis 
intelligimus et intelligunt omnes. Atqui, quod valet de 
fide universim dicta, id valet de quavis fidei specie ideo- 
que de fide etiam divina. 

Praeterea fides divina et christiana, ut ex praecedenti 
thesi colligitur, est assensus, non utcumque in revelata, 
sed omnino in veritatem revelatorum. Quare, quod est 
fidei divinae et christianae objectum formale, id non 
solum connexum in se esse debet cum veritate revelato- 
rum, sed etiam sub ea formali ratione, sub qua connexum 
cum hac est, menti praesens esse debet, seu quod eodem 
redit, objectum formale fidei divinae et christianae illud 
in Deo est, quod, quatenus tale est, cum veritate revela- 
torum necessario connexum est. Ergo auctoritas Dei re- 
velantis, quae est fidei objectum formale, est Deus ipse 
sub ratione primae Veritatis in cognoscendo et dicendo. 
Formalis enim ratio, sub qua testimonium divinum cum 
veritate revelatorum necessario connexum est, est veritas 
ab eo ideo inseparabilis, quia testimonium est primae 
Veritatis in cognoscendo et dicendo. «+ 

Denique, quoniam intellectus objectum veritas est, 
mens assentiri alicui nequit, nisi ipsi appareat ut verum. 
Quare assensus quoque fidei in id tantum esse potest, 
quod menti apparet ut verum. Si igitur auctoritas Dei 
revelantis est objectum formale fidei, sub ea ratione ejns- 
modi objectum est, sub qua veritatem revelatorum pate- 
facit. Atqui hane patefacit sub ratione primae Veritatis 
in cognoscendo et dicendo. 


Atque haec valent, quantumeumque concedatur, ad 
omnem assensum fidei impulsum quendam et efficientiam 
voluntatis requiri. Nam, ut voluntas hunc influxum ex- 
ercere potest, etiamsi nulla alia testis sit auctoritas, quam 
quae ejus scientia et veracitate continetur, ita eundum 
exercere voluntas non potest, nisi ista auctoritas menti 
praesto sit, quum imperare actum non valeat repugnan- 
tem naturae facultatis actum elicientis, Scilicet sola auc- 
toritas, de qua agimus, sufficit ad impulsum voluntatis, 
quem ad fidei assensum ponunt necessarium, et sine ipsa 
nulla alia auctoritas sufficit. Quid igitur? Scilicet soli 
auctoritati, ut enascitur ex scientia et veracitate testis, 
convenit ratio objecti formalis fidei. De fide itaque quo- 
que divina idem tenendum est. Non quasi ad eam auc- 
toritas Dei revelantis non sub aliis etiam rationibus re- 
ferretur, sed quod ad assensum fidei ut objectum formale 
sub ratione primae Veritatis in cognoscendo et dicendo 
referatur. 


Thesis V. Quum fides proprie dicta, de qua agimus, ex ipsa sua 
essentia sit assensus mediatus, negari non potest in fide 
locum habere discursum aut formalem aut virtualem, 


Dem. Omni fidei proprie dictae ex essentia sua con- 
venit esse assensum mediatum. Est enim assensus in 
veritatem, se non per semetipsam, sed per aliud, nempe 
per testimonium cognitum ut verum, manifestantem. Ergo 
fidei etiam divinae, ut quae proprie dicta fides est, ex 
essentia sua convenit esse assensum mediatum. 

Quod caeterum ex definitione concilii vaticani est 
evidentissimum. Fides namque dicitur assensus, quo tene- 
mus revelata vera esse propter auctoritatem ipsius Dei 
revelantis, qui nec falli nec fallere potest, imo ad essen- 
tiam fidei pertinere, ut revelata veritas propter auctori- 
tatem Dei revelantis credatur. Quid vero hoc aliud est, 


quam fidem esse assensum in unam veritatem propter 
veritatem aliam cognitam, qua proinde ipse in formalr 
sua ratione innitatur? Atqui assensus in unam veritatem 
propter aliam veritatem cognitam est assensus mediatus. 
In fide, inquit S. Thomas 1. ¢., si consideremus forma- 
lem rationem objecti, nihil est aliud, quam veritas prima. 
Non enim fides, de qua loquimur, assentit alicui, nisi quia 
est a Deo revelatum. Unde ipsi veritati divinae fides imni- 
titur tamquam medio. 

Agedum si negari nequit, fidem esse assensum mentis 
mediatum, negari pariter nequit, in ipso actu  fidei 
esse discursum aut formalem aut virtualem. Nam assen- 
sus mediatus est assensus, qui habet medium, ex quo '), 
ideoque assensus, qui procedit ex alio. Atqui assensus 
procedens ex alio est discursus. Nihil siquidem aliud est 
discurrere, quam aut formaliter aut virtualiter ex uno as-— 
sensu procedere ad alium. Ergo omnis assensus mediatus 
complectitur discursum aut formalem aut certe virtualem ; 
formalem quidem, si distinctis realiter actibus assentimus 
veritati, qua mediante alia nostrum assensum habet, et 
veritati, quae mediante illa sub assensum cadit; virtualem 
vero, si unico actu utrique veritati assensum praebemus. 
Quare si negari nequit, fidem esse assensum mentis me- 
diatum, concedendum est, in ipso actu fidei esse discur- 
sum aut formalem aut virtualem. 

Sunt theologi, qui in actu fidei discursum formalem 
haberi posse negant, sed vix et ne vix quidem haec ne- 
gatio intelligi potest, si virtualis in fide discursus esse 
conceditur. Nonne autem hic necessario concedendus est? 
Profecto credimus redemptionem per Christum non propter 
ipsam menti se manifestantem, sed propter auctoritatem 
Dei revelantis, seu moti ab auctoritate Dei cognita. 
Movere autem auctoritas Dei ad illam fidem non potest, 


") Assensus, qui habet medium, ex quo, probe distinguendus est 
ab assensu, qui tantum habet mediwm, in quo. Non hic, sed ille solus 
est assensus mediatus. 

nisi quatenus menti apparet ita connexa cum. objecto 
ejusdem fidei, ut hoc, ipsa concessa, negari nequeat. Atqui 
idem est, ex assensu uni vero dato moveri per eundem 
actum ad assensum alii vero praestandum propter conne- 
xionem, quae inter utrumque exstare apparet, quam. vir- 
tualiter discurrere. Ergo discursus virtualis in fide esse 
necessario concedendus est. Jam vero hdc concesso negari 
nequit, in actu fidei discursum formalem esse posse. Nam 
quid impedit, quominus mens uno actu cognoscat aucto- 
ritatem Dei, altero actu cognoscat auctoritatem Dei fidem 
pro determinato aliquo objecto interponentem, ac tertio 
actu, qui veram illationis rationem habeat, huic objecto 
assensum praebeat? Certe fieri id potest, et si fit, actus 
datur, qui vere est fides, quum sit assensus in objectum 
ut verum, innixus auctoritate Dei revelantis. 

Ut tota haec res clarior fiat, quasdam objectiones 
expendemus, quibus theologi, de quibus agimus, impug- 
nare solent sententiam de discursu formali in actu fidei. 
Ejusdem, inquiunt inprimis, rationis est fides nostra, et 
fides, quam aliquando angeli habuerunt in via. Atqui in 
fide angelorum non potuit esse discursus formalis. Quod 
attinet ad hance propositionem minorem, graves theologi 
eam negant, quum angeli, licet quoad objecta naturaliter 
cognita non discurrant, attamen quoad objecta, quae 
supernaturaliter et obscure cognoscunt, discurrere valeant. 
Sed difficultas maxime est in propositione majori, quae 
tamen facilem habet solutionem. Sit enim fides nostra 
ac fides angelorum viatorum in plurimis ejusdem rationis, 
sine principii petitione affirmari nequit, eandem in om- 
nibus utriusque fidei rationem esse, ac potissimum unum 
eundemque debere esse modum, quo utraque in suum 
objectum feratur. Imo hune conveniebat esse accommo- 
datum nativo operandi modo hine humani, inde angelici 
intellectus. Simili modo reponendum est iis, qui hoc 
modo argumentantur: Si actus fidei in homine foret cum 
discursu formali, in angelo autem sine eo, perfectior esset 
actus fidei in hoc, quam in illo, et quidem ob solam 


majorem perfectionem, quam natura angelica prae humana. 
obtinet. Scilicet major haec perfectio non pertinet nec 
ad intrinsecam firmitatem nec ad meritum fidei, sed tan- 
tum ad physicazn quandam perfectionem actus angelici 
inde provenientem, quod gratia naturae sese accommo- 
dans eam evehit secundum modum operandi ei proprium. 
Gratia enim et habitus infusi, ut notat de Lugo, aliquando 
elevant subjectum tantum ad eliciendos actus supernatu- 
rales iis omnino similes, quos naturaliter elicere posset; 
quandoque autem gratia elevat subjectum ad eliciendum 
actum, cui similem in modo tendendi ad objectum natu- 
ralibus viribus elicere non posset. Primum si fit, elevatio 
est secundum modum naturae, alterum autem si obtinet, 
elevatio non est secundum modum naturae. Hine gratia 
fidei elevat naturam angelicam, ut angelica est, et 
humanam, ut humana est; at lumen gloriae intellectum 
angelicum et intellectum humanum non elevat, ut tales 
sunt, sed ut uterque capax intelligendi est. 

Opponunt deinde, admisso discursu formali in acti 
fidei, hujus libertatem destrui, quum dato assensu in utram- 
que praemissam, assensus in conclusionem sit necessarius. 
Sed qui ita argumentantur, oblivioni dant, actum fidei 
non dicere tantum assensum in conclusionem praecise 
sumptam, sed complecti totum discursum sive formalem 
sive virtualem. Caeterum Hurtadus concedit assensum 
in conclusionem non esse in se formaliter, sed denomina. 
tive ab assensu in praemissas liberum. 

Argumentantur praeterea hune in modum: Quum 
mens conclusioni per discursum assentit, hujus assensus 
objectivum motivum sunt praemissae non tantum objec- 
tive, sed etiam formaliter spectatae, id est non solum 
ratione objecti, quod continent, sed etiam ratione assensus 
is adhibiti. Id vero pugnat cum assensu, qui est fides 
divina, utpote quae aliud objectum formale habere non 
potest, quam auctoritatem divinam., Sed falsa est propo- 
sitio major, quum ad assensum in conclusionem ex parte 
objecti tantum moveat objectum, quod praemissae conti- 


eS ic 


nent, scilicet veracitas et revelatio divina, non vero as- 
sensus ipsis praestitus, sicut ad eligendum aliquem librum 
ex parte objecti non amor doctrinae, sed bonitas libri 
ejusque ad doctrinam comparandam utilitas movet, 

Huic soluto argumento simile est aliud, quod ita 
habet: Si in actu fidei existeret discursus formalis, assen- 
sus in conclusionem non tantum auctoritate Dei, sed etiam 
illatione, cognita ut legitima, inniteretur. Nam ad assen- 
sum, quem cuicumque conclusioni damus, certe movemu: 
etiam cognitione, qua legitimam illationem esse perspici- 
mus. Jam vero cognitio illa fit naturali lumine rationis, 
et perpensis regulis dialecticis. Assensus igitur in con- 
clusionem seu in veritatem revelatam tandem reduceretur 
in naturale lumen rationis ac in veritatem regularum dia- 
lecticarum. Verum hoc argumentum ii ipsi quoque sol. 
vere debent, qui eo contra formalem in actu fidei discur- 
sum utuntur. Defendunt namque, in actu fidei discursum 
virtualem locum habere. Atqui discursus virtualis in eo 
solum a formali differt, quod illo omnia ea, quae hoe di- 
stinctis actibus cognoscuntur, unico actu cognoscantur. 
Ergo in ipso quoque virtuali discursu suo modo cognitio 
habetur bonitatis illationis, ut. theologi loquuntur, et con- 
nexionis objecti conclusionis cum objecto praemissarum. 
Neque enim dicent, fidem non naturalem, sed supernatu- 
ralem assensum esse, ipsiusque supernaturalitatem in eo 
consistere, quod, postquam bonitas illationis cognita est, 
voluntas imperare assensum possit, nullo modo illatione, 
sed tantum auctoritate Dei fundatum. Voluntas siquidem 
imperare assensum nequit, quem elicere intellectus non 
potest. Atqui elicere intellectus assensum in aliquid 
propter aliud non potest, nisi attendat ad connexionem 
illius cum hoc. Eecur, quaeso, volunt ut ante assensum 
fidei habeatur cognitio bonitatis illationis? Aliam assig- 
pare rationem non poterunt, quam quia movet ad assen- 
sum fidei. 

Ut jam directe respondeamus, concedendum est, as- 
sensum fidei ex parte niti bonitate illationis vel formalis vel 

virtualis, quum plane fieri nequeat, ut, non cognita con- 
nexione auctoritatis Dei revelantis cum veritate objecti 
credendi, in hance mens nostra assensum praebeat. Neque 
ideo putandum est, assensum fidei non niti sola auctori- 
tate divina, quum bonitate illationis non proprie tamquam 
motivo, sed tantum tamquam applicante motivum nitatur. 
Unde dici solet, auctoritatem divinam solam esse moti- 
vum, ut guod, bonitatem illationis motivum, ut quo, quo- 
niam per ipsam motivum ita applicatur menti, ut exerere 
vim suam possit. Nequit enim auctoritas Dei revelantis 
vim motivi in mentem habere, quae ejus cum veritate 
objecti, in quod assentiendum ipsi sit, connexionem non 
apprehendit. 

Quod deinde dicunt, connexionem hance coguosci na- 
turali lumine rationis, ambiguum est. Aut enim tantum. 
significat, hance connexionem non esse aliquid revelatum, 
ac in eam mentem consentire, non propter auctoritatem 
revelantis, sed quia in se ipsa menti apparet; aut signi- 
ficat praeterea, mentem in eam consentire viribus natura- 
libus, ita ut consensus in eam sit actus naturalis, Si 
primum, concedendum est, quod dicunt, si autem alterum, 
prorsus negandum. Quoties enim cognitio connexionis, 
de qua agimus, pertinet intrinsece ad discursum illum, 
qui est actus fidei, cognoscitur per actum supernaturalem 
intrinsece in fide inclusum. Ergone, quaeres, admittendi 
sunt actus fidei, quorum formale motivum non est aucto- 
ritas Dei revelantis? Reponimus, si nomine actuum fidei 
intelligantur actus, qui proprie et presse hoc nomen ha- 
bent, nullos admittendos esse; si vero eodem nomine in- 
telligantur omnes actus ad fidem concurrentes, seu, ut 
loqui theologi amant, omnes actus eliciti ab habitu fidei, 
admittendos certe esse ejusmodi actus, nempe, qui prin- 
cipiorum instar ad fidem presse dictam referuntur. 

Quod denique addunt de perpensis regulis dialecticis, 
rejiciendum est. Cognitio enim bonitatis alicujus illationis 
nullatenus supponit cognitionem regularum dialecticarum 
et reflexam earum applicationem, Nemo certe dicet, idem 


esse cognoscere certo bonitatem illationis ob perspectam 
connexionem necessariam inter veritatem objecti praemis- 
sarum et veritatem objecti conclusionis, et ex legibus 
dialecticis reddere posse rationem illius bonitatis. 

Atque ex his colligitur, quid judicandum sit de de. 
clamationibus recentiorum quorumdam theologorum contra 
gravissimos veteres theologos, quod hi fidem ex logica 
quadam conclusione declarent. Scilicet inprimis idem non 
est affirmare, fidem continere discursum quendam virtua: 
lem, et continere posse discursum formalem, quam ipsam 
fidem ex logica quadam conclusione declarare, Illud spectat 
ad intrinsecam rationem fidei jam existentis, hoc vero ad 
primam genesim et originem fidei in anima. Jam age 
nemo veterum theologorum asseruit umquam, originem 
fidei ex logica quadam conclusione esse repetendam, adeo 
ut infidelis, efformato ex motivis credibilitatis judicio 
practico, objectum propositum esse credibile et creden- 
dum, ab eo conclusione logica ad actum fidei perducatur. 
Quod igitur veteres docuerunt, hoc unum est, ipsum as- 
sensum fidei, quum mediatus sit, continere discursum 
saltem virtualem. In hoc autem quid reprehendendum sit, 
nos plane latet. Si autem reprehendendum aliquid foret, 
ipsum concilium vaticanum reprehendendum esset, utpote 
quod nos docet, revelata a Deo credi a nobis propter 
auctoritatem Dei revelantis, qui nec falli nec fallere pos- 
sit. Et cum hac doctrina quomodo componi potest affir- 
matio recentis cujusdam theologi, fidem radicem suam 
non habere in theoretico aliquo principio, sed in obser- 
vantia erga dignitatem Dei loquentis? Nobis videtur, 
nullo modo cum concilii doctrina componi istam affirma. 
tionem posse. Quum enim concilium statuat, fidem as 
sensum esse, quo revelata a Deo vera credimus, non 
propter perspectam rerum veritatem, sed propter auctori- 
tatem Dei revelantis, ut qui et omnia sciat et nonnisi 
verum dicat, sane aperte significat fidem, ad mentem as- 
sentientem quod attinet, radicem suam habere in cognita 
scientia et veracitate infinita Dei, ideoque in aliquo prin- 

cipio theoretico. Si autem in aliquo principio theoretico 
radicem suam fides habet, quomodo, ita denuo quaerimus, 
negari potest, eam discursum saltem virtualem continere ? 

Sed nonnumquam iidem theologi accusationem, quod 
veteres theologi fidem ex conclusione logica declarent, 
intelligere ita videntur, quasi isti actum fidei putaverint 
esse assensum logicum in veritatem conclusionis propter 
naturaliter perspectam legitimam consequentiam. Quant- 
opere haec opinio a vero sit aliena, supra declaravimus. 

Alius quoque est modus, quo eandem accusationem 
accipiunt, quod nempe veteres theologi assensum in veri- 
tatem revelatam non auctoritate revelantis Dei, sed as- 
sensu in cam nixum ponant. Sed hoc quoque injuria 
illis objici, ex superioribus liquet. 

Caeterum sunt veteres etiam quidam theologi, ut 
Capreolus in III. dist. 24. q. 1. a. 3; Johannes a 8S. Thoma 
in 2.2. q. 1. disp6...sect, 4;. et, Gott de, fidecqody 
dub. 4. §. 2., qui discursum ullum in fide esse negant, 
non utique ex rationibus illorum recentium, sed ex aliis. 
»Quum, inquit Gotti 1. ¢., divina revelatio non sit causa 
rei revelatae, sed pura attestatio, neque fidelis credens 
perspiciat ullam colligationem inter revelationem et rem 
revelatam ; sed revelatio sit quasi lux, sub qua rem reve- 
latam cognoscit, et fidelis immediate credat ratione divini 
testimonii, ideo sicut oculus videndo colores media luce 
non discurrit virtualiter etiam cx parte objecti, ita neque 
fides ratione divini testimonii“. 

Divina revelatio, reponimus, non est utique causa 
rei, quae revelata est, attamen rei, quatenus revelata est, 
causa certe ipsa est. Divina revelatio praeterea non est 
causa veritatis ret, attamen est causa unica veritatis rei 
menti apparentis, quatenus talis est, atque ideo nonnisi 
propter ipsam rei revelatae mens fidelis assentit. Propter 
ipsam autem mens fidelis assentiri rei revelatae non pot- 
est, nisi perspiciat. nexum necessarium inter revelationem 


Dei, qui nec falli nec fallere potest, et veritatem rei. 
revclatae. 

Quod ad comparationem ab oculo et, luce depromp- 
tam attinet, ea plures veteres, inter quos S. Thomas 1, 
utuntur. Sed eo consilio ac modo, quo Gotti ea utitur, 
nemo, S. Thoma minime excepto, eam adhibet. Scilicet 
5. Thomas ea utitur ad monstrandam unitatem objecti 
formalis fidei, et ad declarandam unitatem actus, quo 
fidelis testimonium divinum et propter ipsum revelatam 
veritatem amplectitur. Ut scilicet nihil, nisi luce illustra- 
tum, visus objectum esse potest, ita nihil fidei objectum 
esse valet, nisi testimonio divino quasi collustratum est. 
Et ut videntes colorem, eodem actu videmus lucem, ita 
eodem actu amplectimur veritatem revelatam et testimo- 
nium divinum. Num vero haec unitas actus discursum 
excludit? ,,Quum dico, inquit S. Thomas 1. 2. q. 12. 


a. 4: Volo medicinam propter sanitatem, non designo 
nisi unum motum voluntatis, cujus ratio est, quia finis 


ratio est volendi ea, quae sunt ad finem.. Idem autem 
actus cadit super objectum et super rationem objecti, sicut 
eadem visio est coloris et luminis. Et est simile de in- 
tellectu, quia si absolute principium et conclusionem con- 
sideret, divisa est consideratio utriusque; in hoc autem 
quod conclusioni propter principia assentit, est unus actus 
intellectus tantum“. Quare si ex unitate actus inferas, 
nullum in eo esse discursum, ne ad 8. Thomam provoces, 
quasi hane ipse sententiam probaret. Si vero eandem 
comparationem cum Cardinali Gotti ulterius extendas, ita 
ut, sicut unus actus, quo colorem et lucem videt oculus, 
sine omni discursu virtuali est, ita unus actus, quo fidelis 
rem revelatam et testimonium divinum amplectitur, sine 


') Quia S. Thomas hance comparationem adhibet, Gotti idem se- 
cum angelicum Doctorem sensisse affirmat. Quomodo igitur, quaeri- 
mus, S. Thomas docere potuit, ita se testimonium divinum ad fidei 
veritates babere, ut in scientia aliqua principium se habet ad asser- 
tiones inde deductas. ,.[psum testimonium veritatis primae se habet 
in fide ut principium in scientiis demonstrativis (de verit. q. (4 ao: 
ad 16.), Urgendam hanc comparationem non esse, reponit Gotti. Sed 
nonne majori jure eadem ipsi responsio objicitur ? 


omni virtuali discursu sit, veritatis limites evidenter ex- 
cedis. Certum utique est, oculum non procedere ad visio- 
nem corporis, visa luce; sed corpus ipsum immediate, 
reflectendo utique lucem in oculum, imaginem sui effor- 
mare. At num asseri potest, mentem non procedere ad 
fidem veritatis revelatae, cognito testimonio Dei, sed ve- 
ritatem revelatam ipsam immediate per collustrantem lucem 
divini testimonii menti illucescere? Atqui falsum id foret, 
quoniam testimonium divinum nullo modo visibilem red- 
dit veritatem revelatam, quum ejus non intrinseca, sed 
extrinseca tantum ratio sit, ideoque eam non collustret, 
nisi, quatenus cognitum connexionem cum ea habere per- 
spicitur. Est itaque unus iste actus, quo fidelis rem reve- 
latam et testimonium divinum amplectitur, necessario vir- 
tualiter discursivus. Hine quamvis verissimum sit, fide- 
lem immediate credere ratione divini testimonii, quatenus 
hoe solum est motivum formale tidei, attamen tantum 
abest, ut inde inferri possit, assensum fidei esse immedia- 
tum, ut inde necessario fluat, eum esse mediatum, quum 
sit in veritatem cognitam ex cognito infallibili  testi- 
monio Dei. 


Thesis VI. Asgensus fidei, quem descripsimus, credendus est assen- 
sus non necessarius, sed liber, 


Dem. Concilium tridentinum, agens sess. 6. cap. 6. 
de modo praeparationis ad justificationem in adultis haec 
constituit: ,,Disponuntur autem ad ipsam justitiam, dum 
excitati divina gratia et adjuti, fidem ex anditu conci- 
prentes, libere moventur in Deum, credentes vera esse, quae 
ahonaeus revelata et promissa sunt, atque illud inprimis, 
a Deo justificari impium per gratiam ejus, per redemp- 
flonem, quae est in Christo Jesu“. Clare docemur, fidem, 
ut simpliciter est assensus mentis in veritatem revelatam, 

esse liberam. Quid enim aliud fides est, quae ex auditu 
concipitur et antevertit timorem, spem, dilectionem inci- 
pientem et poenitentiam? Praeterea diserte dicitur, libe- 
rum illum motum in Deum, qui cum fide perque fidem 
existit, in eo esse situm, quod credamus vera esse, quae di- 
vinitus revelata et promissa sunt. 

Multo adhuc expressius concilium vaticanum eandem 
veritatem c. 3. proponit: ,,Fides ipsa in se, etiamsi per 
caritatem non operetur, donum Dei est, et actus ejus est 
opus ad salutem pertinens, quo homo liberam praestat 
ipsi Deo obedientiam, gratiae ejus, cui resistere posset, 
consentiendo et cooperando“, Quid autem sit fides in se 
in praecedentibus concilium declararat, fidem definiens 
virtutem, qua a Deo revelata vera credimus propter auc- 
toritatem ipsius Dei revelantis, qui nec falli nec fallere 
potest. Accedit can. 5. de fide: ,Si quis dixerit, assen- 
sum fidei christianae non esse liberum, sed argumentis 
humanae rationis necessario produci, aut ad solam fidem 
vivam, quae per caritatem operatur, gratiam Dei neces- 
sariam esse, anathema sit”. 

Profecto Mare. 16, 15. 16. legimus: Huntes in mun- 
dum universum praedicate Evangelium omni creaturae. Qui 
erediderit et baptizatus fuerit, salvus ert, qui vero non cre- 
diderit, condemnabitur. Quibus verbis hominibus fidem 
adhibentibus praemium et aeterna salus promittitur, eam 
autem negantibus poena ac damnatio ostentatur. Atqui, 
quae libera non sunt, nec praemio nec poena affici pos- 
sunt. At, dices, illo in loco sermo non est de fide, ut 
in solo mentis assensu consistit, sed de fide, ut operum 
fidei foecunda est, de fide nempe viva, quum huic tantum 
aeterna salus retribuatur. Hanc porro liberam esse, dubi- 
tationem non habet. Verum manifestum nobis esse vide- 
tur, de fide agi, quae mentis assensu continetur. Pro- 
fecto de fide sermonem habet Christus, quae primo et 
immediate praedicationi Evangelii respondet. Haec autem 
alia non est, quam qua, ut tridentini concilii verbis lo- 
quamur, credimus vera esse, quae divinitus revelata et 

promissa proponuntur. Praeterea de fide loquitur Christus, 
ut contradistincta est a baptismo ac iis proinde omnibus, 
quae baptismum consequuntur. Jam vero haec fides non 
est fides formaliter ut viva est, sed ut assensus mentis 
est in Evangelium. Repromitti autem huic optimo jure 
tamquam praemium aeterna salus potest, quia ipsius radix 
et initium est, quia per se ad eam conducit et per acer- 
dens tantum, nimirum ex vitio hominis, ad eam non per- 
tingit. Denique, quod potissimum notatum volumus, quam- 
vis detur, Christi dictum non esse de fide, ut in solo 
mentis assensu consistit, vicissim tamen dandum est, 
ipsum etiam et maxime de fide sub hac formali ratione 
esse et intelligendum esse. Quum enim Christus affirmat: 
Qui non crediderit, condemnabitur, certe inprimis et potis- 
simum haec affirmatio accipienda est de eo, qui praedica- 
tioni evangelicae assensum adjungere detrectaverit. Ergo 
et illa: Qué crediderit et baptizatus fuertt, primo et maxime 
de eo intelligenda sunt, qui praedicationi Evangelicae as- 
sensum praebuerit. 

Eodem spectant haec I. Joh. 5, 4. 5: Haec est vic- 
toria, quae vincit mundum, fides nostra. Quis est, qui vincit 
mundum, nist qui credit, quoniam Jesus est Filius Det. De 
fide igitur sermo est, ut continetur mentis assensu. Huic 
autem adscribitur, quod nos reddat victores mundi, Vic- 
tores porro mundi non constituimur, nisi libero certamine 
contra triplicem concupiscentiam. Quare, quoniam victo- 
ria a mundo reportata fidei tribuitur, libera censenda est 
fides, ut mentis assensum dicit. Neque reponas, hance vic- 
toriam certe non solius fidei, sed totius christiani animi 
esse. Id enim quamvis concedatur, vim tamen argu- 
menti non infringit. Nam fidei simpliciter victoriam as- 
signans Apostolus declarat, multas partes in isto certamine 
ipsam habere, et quae a caeteris virtutibus praestentur, 
in acceptis ipsi, omnium virtutum radici, referenda esse. 

Postquam Christus Joh. 3, 11. Nicodemo dixit: Amen, 
amen dico tibi, quod scimus, loquimur, et quod vidimus, 
festamur, et testimonium nostrum non accipitis, paulo infe- 


rius subdit: Steut Moyses exaltavit serpentem in deserto, 
ita exaltart oportet Filium hominis, ut omnis, qui credit in 
ipsum, non pereat sed habeat vitam aeternam. Manifestum 
inprimis est, de fide hic agi, ut assensu mentis in doctri- 
nam seu testimonium Christi continetur. Manifestum deinde 
est, reprehendi ac vituperari negationem fidei; idem enim 
est, testimonium Christi non accipere, quam fidem negare. 
Manifestum denique est, a fide poni dependentem evita- 
tionem aeterni interitus et adeptionem vitae aeternae. 
Quare manifestum quoque est, fidem, ut continetur mentis 
in revelatam veritatem assensu, esse liberam. Sed haec 
confirmationem habent verbis sequentibus, sive haec Christi, 
sive Evangelistae, ut plurium est opinio, esse ponantur. 
Sic enim Deus dilexit mundum, ut Filium suum unt- 
genitum daret, ut omnis, qui credit in eum, non pereat, sed 
habeat vitam aeternam. Quod luculentius enarrat his ver- 
bis: Qui credit in eum, non judicatur (id est, salvus est); 
qui autem non credit, jam judicatus est (id est, reprobus 
est), quia non credit in nomine unigeniti Lili Det. Jam 
vero si adhibere fidem actus est, cui repromittitur salus, 
et negare fidem crimen est, quod aeterno interitu punitur, 
sane fides libera est. Hoc est autem judicium (ratio nempe, 
cur, qui nov credit, sub ira Dei maneat), quia lux ventt 
in mundum, et dilexerunt homines magis tenebras, quam 
lucem. WDilectio itaque libera tenebrarum est origo incre- 
dulitatis, et libera lucis dilectio origo fidei. Libera pro- 
inde est fides. . 
Nova accedit confirmatio ex verbis Johannis Bap- 
tistae, quae Evangelista subnectit relationi de colloquio 
Christi cum Nicodemo, Qui de coelo venit, super omnes 
est, Et quod vidit et audivit, hoc testatur, et testimonium 
ejus nemo accipit. Qui accepit ejus testimonium, signavit, 
quia Deus verax est. Quem enim misit Deus, verba Der 
loqutéir ; non enim ad mensuram dat Deus spiritum. Pater 
diligit Filium, et omnia dedit in manu ejus. Qui credit in 
Filium, habet vitam aeternam, qui autem incredulus est Filio, 


i i : . ; 

in Filium igitur idem est, quam accipere testimonium Fili, 
ipsoque facto velut jurare in veracitatem Dei, seu idem 
est, quam firmum mentis assensum in doctrinam Christi 
propter infinitam veracitatem testantis adhibere. Haec 
autem fides homini libera est, ut liberum ipsi eligere aut 
vitam aut mortem, aut salutem aut interitum. 


Addimus testimonium sane luculentum Pauli Rom. 10, 
14. sq. Dixerat de vi, quae insit fidei, omnes sine omni 
distinctione homines, qui eam amplexentur, perducendi 
ad salutem; tum quaerit: Quomodo ergo invocabunt, in 
quem non crediderunt? Aut (deest in textu graeco) quo- 
modo credent et, quem non audierunt? Quomodo autem 
audient sine praedicante? Quomodo vero praedicabunt, nisi 
mittantur, sticut scriptum est: Quam speciost pedes evangelr- 
zantium pacem, evangelizantium bona! Sed non omnes obe- 
diunt Evangelio. Isatas enim dicit: Domine quis credidit 
auditui nostro?) Ergo fides ex auditu, auditus autem per 
verbum Christi (in textu graeco: Dei). Sed dico: Num- 
quid non audierunt? Ht quidem in omnem terram exivit 
sonus eorum, et in fines orbis terrae verba eorum, Sed 
dico: Numquid Israel non cognovit? Primus Moyses dictt: 
Ego ad aemulationem vos adducam in non gentem, in gentem 
imsipientem, in tram vos mittam. TIsaias autem audet et 
dicit: Inventus sum a non quaerentibus me, palam apparui 
tis, qui me non interrogabant. Ad Israel autem dicit: Tota 
die expandi manus meas ad populum non credentem, et 
contradicentem. Quorum hic est sensus: Si omnibus in- 
vocantibus Deum promissa est salus, si nemo invocare 
potest, nisi credat in eum, quem invocat, si nemo credere 
potest, quae non audivit, audire autem nemo potest sine 
praedicante, manifeste, ut salus, ita et fides et praedicatio 


*) isaiam haec in Apostolorum persona dixisse, perhibet Paulus, 
Utitur proinde Isaias praeterito (credidit) pro futuro, ut mos est pro- 
phetarum. Praedicationem appellat auditum; objecta enim potentiarum 
et habituum iisdem, quibus hi, appellacionthus quandoque insigniuntur, 
unde et rem creditam fidem et rem speratam spem nominamus. 

aliquid est omnibus hominibus commune. Jam vero prae- 
dicatio omnibus hominibus communis eatenus est, qua- 
tenus sunt, quibus divinitus munus omnibus gentibus 
praedicandi Evangelium impositum est. Hos autem re- 
ipsa esse, ex Isaiae praedictione etiam Judaei, qui palam 
de eo querebantur, quod Apostoli gentibus Evangelium 
annuntiarent, discere possunt. Quamvis autem communis 
omnibus sit praedicatio, missio et annuntiatio salutis, non 
ideo tamen communis est omnibus obedientia fidei, quia 
non omnes fidem adhibent Evangelio annuntiato. Atque 
hoe Isaias quondam praedixit, raros nempe futuros, qui 
eredituri sint praedicationi de Evangelio. Ex qua prae- 
dictione denuo confirmatur, gentes non posse credere, nisi 
audierint, audire autem non posse, nisi praedicatum eis 
fuerit. Quamobrem verba et praedicatio necessaria sunt, 
et omnes idcirco audituri sunt verbum Evangelii, ut David 
testatur praedicens, in omnem terram Apostolorum sonum 
exiturum, ac verba eorum perventura in fines orbis terrae. 
-Ac Judaei ipsi nosse hoe potuerunt. Prior enim Isaia 
Moyses dixit: Ego permittam vos livore ac invidia tabes- 
cere in non gentem, id est per eos, quos vos indignos 
censetis nomine gentis, permittam vos ira et indignatione 
corripi per gentem, vestro judicio insipientem, quod fiet, 
quando gentibus praedicatum verbum Dei fuerit, vosque 
ipsas conspexeritis in populum meum adscitas, vosmet 
autem propter inobedientiam vestram repulsos. Deinde 
vero Isaias, nihili faciens persequutiones Jadaeorum, non 
perferentium audire gentium vocationem et exaltationem, 
palam praedixit Evangelii praedicationem gentibus obven- 
turam. Dicit namque, inventum esse Deum ab iis, qui 
vitiis sceleribusque dediti eum non quaerebant, palam 
apparuisse Deum iis, quorum mens obcaecata ipsa Dei 
veri notitia destituta erat. Ad Judaeos autem conversus 
idem dicit, multo tempore lucem Evangelii coram ipsis 
luxisse et adhucdum Iucere, et tamen oculos aperire no- 
luisse et nolle, ut videant, sed in sua coecitate obstinatos 


permanere. 

Itaque aperte ab Apostolo docemur, fidem esse obe- 
dientiam Evangelii annuntiationi praestitam, ideoque sub- 
jectionem rationis. Jam vero nonnisi liber mentis assen- 
sus obedientia est rationisque subjectio. Aperte praeterea 
ab Apostolo instruimur, Deum omnes sine distinctione 
homines salvos velle per fidem, atque idcirco et praedi- 
cationem et caetera, quae ad fidem necessaria sunt, om- 
nibus velle esse communia. Ita vero si res habet, unica 
ratio, propter quam multi fidem non amplectuntur, in 
eorum voluntate quaerenda est. Hoc autem idem est, 
quam tidem esse liberam. Denique Judaeorum desertio- 
nem aperte eorum incredulitati adscribit, ideoque hance 
crimen et delictum esse significat. Si vero incredulitas 
crimen est, fides existimari virtus debet, proindeque ha- 
benda est libera. 

Concludamus testimonio veteris testamenti. Eccl. 2, 
7. sq. legitur: Que timetis Dominum, credite illi, et non 
evacuabitur merces vestra. Qui timetis Dominum, sperate 
in illum, et in oblectationem veniet vobis misericordia. Qui 
timetis Dominum, diligite illum, et illuminabuntur corda 
vestra. Distinguitur his verbis fides a spe et caritate, 
ideoque in propria sua formalique ratione consideratur. 
Ad fidem vero sic spectatam non secus, quam ad spem 
et caritatem, excitamur, et non secus, quam his, merces 
promittitur. Quamobrem credendum est, fidem in propria 
ac formali ratione sumptam esse liberam. 

Quae scripturarum est doctrina, eadem quoque doc- 
trina est sanctorum Patrum, Satis sit quaedam ipsorum 
dicta protulisse, quae citantur a Card. de Lugo disp. 10. 
sect. 1. Jrenaeus adv. haer. |. 4. c. 72: ,,Non tantum in 
operibus, inquit, sed etiam in fide, liberum et suae pote- 
statis arbitrium hominis servavit Dominus, dicens: secun- 
dum fidem tuam fiat tibi*. Ac Augustinus de pradest. 
sanct. c. 5: ,Quisquis audet dicere: ex me ipso habeo 
fidem, ergo non accepi, profecto contradicit huic apertis- 
simae veritati; non quia credere aut non credere, non 
est in arbitrio humanae voluntatis, sei in electis praepa- 


ratur voluntas a Domino“. Quocum sentit Ambrostaster 
in Rom. 44: ,Aut credere aut non credere voluntatis 
est: neque enim cogi potest ad id, quod manifestum non 
est“. Et ipse Ambrosius de Abraham 1. 1. ¢. 3: ,Bonum 
est, ut rationem praeveniat fides, neque tamquam ab ho- 
mine, ita a Domino Deo rationem videamur exigere. 
Etenim quam indignum, ut humanis testimoniis de alio 
credamus, Dei oraculis de se non credamus“, Denique 
Bernardus de consid. |. 5. ¢. 6: Fides est voluntaria 
quaedam et certa praelibatio nondum propalatae veritatis“. 


Thesis VII. Voluntas porro credendi, qua imperatur assensus fidei, 
seu plus credulitatis affectus, ut loquuntur, propriam 
suam habet honestatem, qua a caeteris virtutibus distin- 
guitur, 

Dem. Si fides assensus mentis liber est, rationem 
habet actus imperati, qui proinde actum imperantem vo- 
luntatis supponit, cui originem et existentiam suam debet, 
et a quo ethicas suas dotes mutuatur. De motivo formali 
assensus fidei imperati supra diximus, nunc dicendum 
nobis est de motivo formali voluutatis imperantis fidei 
assensum, seu de motivo, quod pio credulitatis affectui, 
qua tali, intrinsecum et essentiale est. Non una hac in 
quaestione est theologorum sententia. 

Sunt qui statuant, mentem, quum se ad assensum 
fidei determinat, exercere virtutem obedientiae, quod nempe 
intellectum adigat ad obediendum Deo. Alii affectum 
eredendi adscribunt virtuti religionis. Religio enim, in- 
quiunt, reddit Deo debitum; inter ea autem, quae Deo 
debemus, est etiam fides. Item credendo colimus Deum; 
religio autem est illa virtus, qua ad colendum Deum mo- 
vemur, Alii denique docent, illum affectum esse virtu- 
tem peculiarem, a caeteris virtutibus distinctam, cujus 
motivum sit ipsa in se fidei honestas, quatenus per se 
consentaneum rationi sit, creatam rationem increatae esse 

subjectam. Quam sententiam omnino veram esse puta- 
mus. Demonstrationi praemittimus quaestionem, an non 
satius formale objectum fidei, ut actus honestus est, Deus 
sit sub ratione summi boni, quum caritas ab omnibus 
fidei forma habeatur, ac sine illa haec informis censeatur. 
Certe S. Thomas 2, 2. q. 4. a. 5. hune in modum ‘de 
quaestione: Utrum fides sit virtus, disserit: ,, Virtus humana 
est, per quam actus humanus redditur bonus. Unde qui- 
eumque habitus est semper principium boni actus, potest 
dici virtus humana. Talis autem habitus est fides for- 
mata. Quum enim credere sit actus intellectus assen- 
tientis vero ex imperio voluntatis, ad hoc quod iste actus 
sit perfectus duo requiruntur, quorum unum est, ut infal- 
libiliter intellectus tendat in suum objectum, quod est’ 
verum, aliud autem est, ut voluntas infallibiliter ordinetur 
ad ultimum finem, propter quem assentit vero. Et utrum- 
que invenitur in actu fidei formatae. Nam ex ratione 
ipsius fidei est, quod intellectus semper feratur in verum, 
quia fidei non potest subesse falsum. Ex caritate autem, 
quae format fidem, habet anima, quod infallibiliter vo- 
luntas ordinetur in finem bonum. Et ideo fides formata 
est virtus. Fides autem informis non est virtus, quia 
etsi habeat perfectionem debitam actus fidei informis ex 
parte intellectus, non tamen habet perfectionem debitam 
ex parte voluntatis“. Verum haec proferri non posse, ut 
demonstretur, objectum formale fidei, quatenus simpliciter 
actus honestus est, ex mente S. Thomae Deum esse sub 
ratione summi boni, aliis omissis, liquet ex responsione 
angelici Doctoris ad 1: ,,Ipsum verum est bonum intel- 
lectus, quum sit ejus perfectio, et ideo, inquantum per 
fidem intellectus determinatur ad verum, fides habet ordi- 
nem in bonum quoddam; sed ulterius, inquantum fides 
formatur per caritatem, habet etiam ordinem ad bonum, 
secundum quod est voluntatis objectum“; tum ex respon- 
sione ad 3: ,,Fides formata et informis non  differunt 
specie, sicut in diversis speciebus existentes; differunt 
autem sicut perfectum et imperfectum in eadem specie. 

Unde fides informis, quum sit imperfecta, non pertingit 
ad perfectam rationem virtutis“; maxime vero ex a. v 
ubi inquirit, utrum fides sit prima inter virtutes. Reponit 
angelicus Doctor: ,,Per se quidem inter omnes virtutes | 
prima est fides. Quum enim in agibilibus finis sit prin- 
cipium, necesse est virtutes theologicas, quarum obiectum 
est ultimus finis, esse priores caeteris virtutibus. Ipse 
autem ultimus finis oportet, quod prius sit in intellectu, 
quam in voluntate, quia non fertur in aliquid, nisi prout 
in intellectu est apprehensum. Unde quum ultimus finis 
sit quidem in voluntate per spem et caritatem, in intel- 
lectu autem per fidem, necesse est, quod fides sit prima 
inter omnes virtutes“. 

Itaque inprimis fides habet ordinem ad bonum distinc- 
tum et diversum ab ordine ad bonum, quem adipiscitur 
per caritatem. Ergo fidei, quatenus simpliciter actus ho- 
nestus est, objectum formale non est Deus sub ratione 
summi boni, ideoque motivum formale, quod pio creduli- 
tatis affectui intrinsecum et essentiale est, non est Deus 
sub praedicta ratione. 

Deinde fides formata et informis non differunt specie. 
Atqui specie differrent, si fidei, ut simpliciter actus hone- 
stus est, objectum formale Deus sub boni summi ratione 
esset. Item fides formata et informis differunt tantum ut 
perfectum et imperfectum in eadem specie. Atqui ejus- 
modi differentia inter ea sola existere potest, quae in in- 
trinseca et essentiali ratione conveniunt. In hac itaque 
fides formata et informis conveniunt, Haec autem con- 
venientia ab eo dependet, quod motivum formale, quod 
pio credulitatis affectui intrinsecum et essentiale est, non 
sit Deus sub ratione summi boni. 

Denique fides est prima virtus, natura saltem prior 
eaeteris virtutibus. Nequit igitur affirmari, formale ipsius, 
ut actus honestus est, objectum esse idem, quod est for- 
male objectum caritatis; imo ex mente S. Thomae affir- 
mandum est, fidem propriam suam habere ac insitam 
honestatem; et caritatem eo dumtaxat nomine fidei formam 


nominari, quod honestatem tidei insitam perficiat et ab- 
solvat. Jam ad ipsam demonstrationem accedimus. 

Est de fide, amissa per peccatum gratia, non semper 
simul fidem amitti, ac fidem, quae remanet, licet non sit 
viva, attamen veram fidem esse. Deinde theologice cer- 
tum est, cum gratia sanctificante omnes supernaturales 
virtutes, fide et spe exceptis, amitti. Jam vero, si gratia 
amissa fides remanet, ea quoque remanet voluntatis dis- 
positio, quae dicitur pius credulitatis affectus, utpote quae 
ad facultatem credendi necessaria est. Nequit autem haec 
dispositio esse ulla caeterarum virtutum, quum omnes cum 
gratia sanctificante amittantur. Hst ergo virtus sui no- 
minis a caeteris omnibus virtutibus diversa, ideoque pius 
credulitatis affectus honestatem habet propriam, qua a 
caeteris virtutibus distinguitur. 

Sed argumentis opus vix est; de re enim manifesta 
agi videtur. Nam, licet ab eo praescindatur, quod Deus 
fidem praeceperit, vel fide homo reverentiam Deo exhi- 
beat, attamen non possumus non profiteri, in se bonum 
ac honestum esse, ut non minus creata ratio increatae, 
quam creata voluntas increatae subjecta sit. Eo igitur 
solo voluntas credendi honesta jam est, quod est voluntas 
subjiciendi creatam rationem increatae divinaeque rationi. 
Ergo voluntas credendi habet propriam suam honestatem!), 
qua a caeteris virtutibus distinguitur, estque ipsa in se 
fidei honestas in eo sita, quod est subjectio creatae ratio- 
nis sub inereata. 

Expendendae restant opiniones, quibus voluntas cre- 
dendi obedientiae adscribitur vel religioni. Illius defen- 
Sores provocant ad auctoritatem Apostoli, qui Rom. 1, 5; 
10, 16; Gal. 3,1. obedientiam de credentibus, inobedien- 
tiam de iis praedicaverit, qui Evangelio fidem adhibere 
detrectent, et ad naturam ipsius voluntatis imperantis fidem, 


*) Non est idem, voluntatem credendi habere propriam suam hone- 
statem, et ipsam habere semper solam propriam snam honestatem, 


Nihil enim obstat, quominus uno eodemque actu variae exerceantur 
virtutes, 

ut qua intellectus adigatur ad obediendum Deo.  Solvit 
S. Thomas 2. 2. q. 4. a. 7. hane objectionem: Intellectus 
credentis ad credendum iis, quae fidei sunt, inclinatur 
obedientia Deo debita. Quum igitur obedientia sit virtus, 
fides affirmari prima virtus nequit. ,,Obedientia, inquit, 
dupliciter dicitur; quandoque enim importat inclinationem 
voluntatis ad implendum divina mandata, et sic non est 
specialis virtus, sed generaliter includitur in omni virtute, 
quia omnes actus virtutum cadunt sub praeceptis legis di- 
vinae. Et hoc modo ad fidem requiritur obedientia. Alio 
modo potest accipi obedientia, secundum quod importat 
inclinationem quantum ad implendum mandata, secundum 
quod habent rationem debiti, et sic obedientia est spe- 
cialis virtus et pars justitiae; reddit enim superior debi- 
tum obediendo sibi; et hoc modo obedientia sequitur fidem, 
per quam manifestatur homini, quod Deus sit superior, 
cui debeat obedire.“ Seu, ut aliis verbis dicamus, obe- 
dientia distinguitur duplex, altera materialis, quae in om- 
nium praeceptorum observatione exercetur; formalis al- 
tera, quae fertur in observationem praecepti, praecise sub 
ratione praecepti, et ut jus suum superiori reddatur. Non 
illa, sed haec tantum est virtus specialis suique nominis. 
Ut itaque demus, fidem esse obedientiam materialem, ne- 
gamus tamen eam esse natura sua obedientiam formalem. 
Ipsius namque, ut actus honestus est, formale motivum 
non est ratio praecepti, sed honestas, quae inest in sub- 
jectione rationis creatae sub ratione increata, Quoniam 
autem voluntate eredendi hanc subjectionem volumus, id- 
circo ab Apostolo credentes obedire dicimur, ob duplicem 
forte titulum, primo quidem, quia subjectio ista revera 
praecepta est, ideoque eam volentes praeceptum aliquod 
implemus; deinde vero quia, quamquam non proprie, at- 
tamen improprie quaevis cujusvis generis subjectio obe- 
dientia nominatur !). 


1) Apostolus ipse hominem indulgentem suis concupiscentiis obe- 
dire iis scribit Rom, 6. 12, quum scilicet, qui concupiscentiis suis ob- 
secundat, is se iis subjiciat. 

Alterius opinionis assertores se recipiunt ad Rom. 4, 
20, ubi de Abrahamo seribitur: In repromissione etiam 
Dei non haesitavit diffidentia (vj envotia), sed confortatus 
est fide, dans gloriam Deo. Sed ponatus, quod tamen 
manifestum minime est, Abrahamum id explicite spec- 
tasse, ut fide sua gloriam Deo debitam daret, num inde 
inferri jure potest, motivum pio credulitatis affectui, qua 
tali, intrinsecum et essentiale esse motivum religionis? 
Si id inferri vere posset, facile omne, quod inter virtutes 
extat, discrimen penitus e medio tolleretur. Neque quid- 
quam valet argumentum ex eo desumptum, quod fides 
sit cultus quidam intellectualis Deo exhibitus. Etiamsi 
enim id demus, non tamen ideo voluntas credendi ad re- 
ligionem pertinet, quum ipsius motivum formale non sit 
ea ratio Dei, propter quam honorandus est, sed ea, propter 
quam creata ratio ei subjicienda est. ,,Religio, inquit 
Suarez disp. 13. sect. 2, respicit Deum ut supremum Do- 
minum, et ut habet summam quandam excellentiam, pro- 
pter quam honorandus est; fides vero respicit Deum ut 
primam veritatem, cui peculiari modo intellectus subjicien- 
dus est et captivandus. Unde sicut caritas differt a reli- 
gione, quia respicit Deum ut bonum, non ut excellentem, 
ita etiam fides differt, quia respicit Deum ut summam 
veritatem, et ita illi exhibet peculiarem subjectionem di- 
stinctam a cultu feligionis.“ 

Caveas, ne opinionem hance refutatam ab iis defensam 
existimes, qui virtutem specialem, quae imperat fidei as- 
sensum, ad virtutem religionis- reduci posse arbitrantur. 
Proponit hane sententiam Cardinalis de Lugo disp. 10. 
sect. 3, eamque fere ita declarat: Dicimus, posse hane 
virtutem reduci ad religionem, quam imitatur quidem, non 
tamen in omnibus. Objectum enim, quod vult, non est 
cultus formalis Dei, nec vult notam submissionis, qua 
talem, sed vult ipsam submissionem intellectualem, quae 
appellari potest cultus radicalis et materialis. Quod ex- 
plicari non incongrue potest exemplo genuflexionis, in qua, 
ut actio cultus est, duplex intervenit voluntas. Prima 

vult summissionem solam, quae non est cultus formalis, 
sed tantum radicalis. Altera vult notam summissionis in- 
ternae, qua talem, quae est cultus formalis. Jam vero non 
hance, sed illam voluntatem imitatur voluntas credendi. 
Vult enim, ut ratio se submittat auctoritati divinae; ideo- 
que vult rationis assensum, quia est summissio intellectua- 
lis, non vero quia nota est praecedentis summissionis. Quum 
autem assensus fidei ex sese sit nota etiam summissionis, 
quoniam nota est voluntatis piae eum imperantis, alia vo- 
luntas ipsum sub hac quoque ratione ut terminum haberc 
potest, et ita induet rationem cultus formalis; imo nihil 
obstat, quominus uno eodemque actu utraque ratio assensui 
fidei conveniens attingatur, proindeque uno eodemque actu 
et fides et religio exerceatur. Haec quum ita sint, per- 
spicitur, sententiam Cardinalis de Lugo aliorumque longis- 
sime abesse ab opinione eorum, qui virtutem imperantem 
fidei assensum ipsam religionem esse opinantur, 

Paucis adhuec commemoranda est opinio eorum, qui 
eum Valentia virtutem, de qua agimus, studiositatem esse 
statuunt. Verum studiositas est species quaedam tempe- 
rantiae, quae moderatur cupiditati sciendi, ut nimirum 
debito cum moderamine mens ad investigandam utilem 
doctrinam applicetur; virtus proinde est, cui opponuntur 
curiositas et desidia. Virtus autem, de qua nos disputamus, 
inclinat non ad inquirendam doctrinam, sed ad assentien- 
dum rebus propositis, ipsique satius opponuntur levitas et, 
durities ; efficit namque, ut nec ex levitate sine sufficienti 
motivo credamus, nec ex duritie objecto sufficienter pro- 
posito assensum negemus. Et certe fieri potest, ut aliquis 
diligens sit in acquirenda cognitione rerum fidei, simul 
tamen parum pius in credendo; imo ut diligentissime in- 
quirat et examinet motiva nostrae fidei, et tamen ex du- 
ritie fidei mysteriis assensum adjungere detrectet. 


Thesis VIII. Solus autem assensus fidei imperatus, non autem vo- 
luntas, qua imperatur, est virtus theologica., 


Dem. Voluntatem, qua assensus fidei imperatur, vir- 
tutem esse, ex praecedente thesi manifestum est. Idem 
namque est, eam habere formalem honestatem, et quidem 
propriam suam, quam eam esse virtutem sui nominis. 
Nec minus manifestum est, eandem voluntatem non esse 
virtutem theologicam. Ea siquidem virtus est theologica, 
cujus formale objectum est Deus. Atqui voluntatis, de 
qua dicimus, formale objectum non est Deus, sed honestas 
propria fidei in eo sita, quod haec sit subjectio creatae 
rationis sub increata. 


Reliquum igitur est, ut demonstremus, assensum fidei 
a voluntate imperatum esse virtutem theologicam. Pro- 
fecto duo necessaria sunt, ut alicui conveniat ratio vir- 
tutis theologicae, primo quidem, ut reipsa virtus sit; de- 
inde vero, ut formale ipsius objectum Deus sit. Atqui 
utrumque tribuendum est assensui fidei imperato. Tri- 
buendum est primum; nam, quamvis fidei assensus non 
sit in voluntate, attamen est a voluntate, ideoque quam- 
vis distinctus sit ab actu imperante voluntatis, attamen 
ordo ad hune actum ei intrinsecus est. Jam vero, quia 
est a voluntate bona imperante, certe virtus est; quia vero 
ordo ad hane voluntatem ei intrinsecus est, imo aliquid 
est ab eo sola ratione distinctum, non utcumque, sed om- 
nino secundum se et denominatione intrinseca virtus est. 
Hine solvitur quaestio theologorum, utrum fides, ut dicit. 
assensum mentis, praecisione facta a pio credulitatis affectu, 
appellanda sit simpliciter non tantum virtus intellectua- 
lis, sed etiam virtus sine omni addito. Nimirum respon- 
dendum est affirmative: quamvis enim ille assensus appel- 
lari virtus simpliciter nequeat sine ordine, quem habet ad 
voluntatem, attamen hic ordo aliquid est ei, etiam in sua 
a pio credulitatis affectu distinctione considerato, intrin- 
secum solaque ratione ab eo distinctum. 

Tribuendum deinde fidei est alterum, nempe quod 
formale ejus obiectum sit Deus; motivum enim ejus for- 
male est Deus prima veritas in cognoscendo et dicendo. 
Ut igitur assensus fidei imperatus est virtus simpliciter ob 
ordinem intrinsecum ad voluntatem bonam imperantem, 
ita est virtus theologica simpliciter ob ordinem non minus 
intrinsecum ad Deum tamquam ad objectum formale. 
Imo hic ordo ad Deum ingreditur ipsam rationem virtutis 
simpliciter, quae assensui fidei convenit. Nam ideo hic 
assensus honestatem, vi cujus a voluntate honesta imperari 
et possit et debeat, possidet, quia terminus ejus formalis 
seu motivum ejus formale Deus est, prima veritas in cog- 
noscendo et dicendo. Ea proinde ipsa ratio, ex qua as- 
sensus fidei id habet, ut sit theologica virtus, petit impe 
rium voluntatis, quo est virtus. Hine assensus fidei ex se 
id obtinet, ut sit virtus theologica simpliciter sine omni 
ulteriori addito. Non igitur tantum utraque denominatio, 
et virtutis et virtutis theologicae, assensui fidei est intrin- 
seca, sed etiam prior illa ei nonnisi ob hance alteram com- 
petit, quum virtus ideo tantum sit, quod Deum, primam 
Veritatem in cognoscendo et dicendo, objectum formale 


respicit. 


Thesis IX. Actus fidei credendus est supernaturalis quoad sub- 
stantiam. 


Dem. Duobus modis aliquid esse potest supernatu- 
rale; nimirum vel quod ipsa sua entitate tale sit, ut viri- 
bus naturae produci nequeat, ut puta visio beatifica; vel 
quod, quamvis viribus naturae produci per se possit, atta- 
men modo producitur, qui vires naturae excedit, ut puta 
videndi facultas caeco tributa. Omnes porro theologi pleno 
consensu confitentur, aliquo modo actum fidei supernatu- 
ralem esse; si autem quaestio instituitur, quonam ex re- 
censitis duobus modis fidei actus supernaturalis credendus 

sit, paucissimi quidam, ut Cajetanus et Capreolus, opinati 
sunt, non primo, sed altero dumtaxat modo supernatura- 
lem eum esse. Verum certissime falsa est haee opinio 
et talis, ut cum aperta scripturae, conciliorum ac Patrum 
doctrina componi nequeat. Unde communis theologis est 
opposita sententia, scilicet actum fidei esse supernatura- 
lem non solum secundum modum, sed omnino secundum 
substantiam. Quaerit S. Thomas 2. 2. q. 6. a. 1: ,,Utrum 
fides sit homini a Deo infusa“. Respondet duo ad fidem 
requiri, nempe ut hinc homini credenda proponantar, inde 
homo eis assensum adhibeat. Deinde duplicem conside- 
vari hujus assensus causam posse, alteram, quae exterius 
hominem ad hunc assensum praebendum alliciat, alteram, 
quae ad eum interius moveat. De hac, sine qua illa 
finem non attingat, scribit: ,,Hane causam Pelagiani po- 
nebant solum liberum arbitrium hominis; et propter hoc 
dicebant, quod initium fidei est ex nobis, inquantum sci- 
licet ex nobis est, quod parati sumus ad assentiendum 
his, quae sunt fidei, sed consummatio fidei est a Deo, 
per quem nobis proponuntur ea, quae credere debemus. 
Sed hoe est falsum, quia quum homo assentiendo his, 
quae sunt fidei, elevetur supra naturam suam, oportet 
quod hoc insit ei ex supernaturali principio interius. mo- 
vente, quod est Deus. Et ideo fides quantum ad assen- 
sum, qui est principalis actus fidei, est a Deo interius 
movente per gratiam‘ 1), 


*) Inter contrariae sententiae assertores Lorca de grat, disp. 9. 
recenset Molinam, quod is in concord, q. 14. a. 13. disp. 14. et alibi 
doceat, credere, sperare, diligere esse actus naturales quoad substan- 
tiam. Quantum a vero ille aberret, apparebit conferenti 1. ¢. disp. 7., 
imo ipsius disp. 14. memb. 1, Scilicet non advertit animum Lorca ad 
sensum, quem modo isti loquendi Molina subjecit. Idem est, quem 
ob oculos habuit 8. Thomas, quum 2, 2 q. 171. a. 2, ad 3. seri- 
beret: ,Omne donum gratiae hominem elevat ad aliquid, quod est 
supra naturam humanam, quod quidem potest esse dupliciter; uno 
modo quantum ad substantiam actus, sicut miracula facere, et cognos- 
cere incerta et occulta divinae sapientiae, et ad hos actus non datur 
homini donum gratiae habituale; alio modo est aliquid supra naturam 


Ad rem ipsam venientes primum ex Romanorum Pon- 
tificum decretis conciliorumque definitionibus catholicam 
doctrinam colligemus. Plures Pontifices in re Pelagiano- 
rum et Semipelagianorum litteras ad diversas synodos vel 
etiam ad universos Episcopos dederant, quibus fidem Ke- 
clesiae declarabant. Quae potissima in his litteris erant, 
ea ex iis delecta appendicis instar Coelestinus primus epi- 
stolae adjunxit scriptae ad Episcopos Galliae. Paragra- 
phus sexta ita habet: ,,Quod ita Deus in cordibus homi- 
num atque in ipso libero operetur arbitrio, ut sancta co- 
gitatio, pium consilium omnisque motus bonae voluntatis 
ex Deo sit, quia per illum aliquid boni possumus, sine 
quo nihil possamus. Ad hanc enim nos _professionem 
idem doctor (Zosimus Pontifex) instituit, qui, quum ad 
totius orbis Episcopos de divinae gratiae opitulatione lo- 
queretur, quod ergo, ait, tempus intervenit, quo Ejus non 
egeamus auxilio? in omnibus igitur actibus, causis, cogi- 
tationibus, motibus adjutor et protector orandus est. Super- 
bum est enim, ut quidquam sibi humana natura praesumat, “ 

Peremptorii plane sunt plures canones concilit arau- 
sicani secundt confirmati a Bonifacio secundo, Sic can. 5: 
Si quis sicut augmentum, ita etiam initium fidei ipsum- 
que credulitatis affectum, quo in eum credimus, qui justi- 
ficat impium, et ad regenerationem sacri baptismatis per- 
venimus, non per gratiae donum, id est per inspiratio- 
nem Spiritus sancti corrigentem voluntatem nostram ab 
infidelitate ad fidem, ab impietate ad pietatem, sed natu- 
raliter nobis inesse dicit, Apostolicis dogmatibus adver- 
sarius approbatur, beato Paulo docente: Confidimus, quia 
qui coepit in vobis bonum opus, perficiet usque in diem Do- 
mint nostri Jesu Christi, Et illud: Vobis datum est pro 


humanam quautum ad modum actus, non autem quantum ad substan- 
tiam ipsius, sicut diligere Deum et cognoscere ewn in speculo creatu- 
rarum, et ad hoc datur donum gratiae habituale“. Molina nempe, ut 
Thomas, unum hoe docet, actus illos, considerata ratione generica, seu 
quantum est ex parte objecti, posse esse naturales, non autem spectata 


ratione specifica et formali. 


Stentrup, De Vide. 4 


Christo non solum ut in eum credatis, sed etiam ut pro illo 
patiamini, Et: gratia salvi facti estis per fidem, et hoe 
non exw vobis; Dei enim donum est. Ac can. 6: ,,Si quis 
sine gratia Dei credentibus, volentibus, desiderantibus, co- 
nantibus, . . . nobis misericordiam dicit conferri divini- 
tus, non autem ut credamus, velimus, vel haec omnia, 
sicut oportet, agere valeamus, per infusionem et inspira- 
tionem sancti Spiritus in nobis fieri confitetur, et aut hu- 
militati aut obedientiae humanae subjungit gratiae ad- 
jutorium, nec, ut obedientes et humiles simus, ipsius gra- 
tiae donum esse consentit, resistit Apostolo dicenti: Quid 
habes, quod non accepisti? Et: Gratia Dei sum id, quod 
sum. Et can. 7: .Si quis per naturae vigorem bonum 
aliquod, quod ad salutem pertinet vitae aeternae, cogitare, 
ut expedit, aut eligere, sive salutari, id est evangelicae 
praedicationi consentire posse confirmat, absque illumina- 
tione et inspiratione Spiritus sancti, qui dat omnibus sua- 
vitatem in consentiendo et credendo veritati, haeretico fal- 
litur spiritu, non intelligens vocem Dei in Evangelio di- 
centis: Sine me nihil potestis facere; et illud Apostoli: Non 
quod idonet simus cogitare aliquid a nobis, quasi ex nobis, 
sed sufficientta nostra ex Deo est. Item can. 9: ,,Divini 
est muneris, quum et recte cogitamus, et pedes nostros a 
falsitate et injustitia continemus“. Et can, 22: Nemo 
habet de suo nisi mendacium et peccatum. Si quid autem 
homo habet veritatis atque justitiae, ab illo fonte est, quem 
debemus sitire in hac eremo, ut ex eo quasi guttis quibus- 
dam irrorati, non deficiamus in via“. 

Clara quoque est tridentint concilii doctrina. In de- 
ereto de justificatione c. 5, declarat, ,,ipsius justificationis 
exordium in adultis a Dei per Christum Jesum praeve- 
niente gratia sumendum esse, hoc est ab ejus vocatione, 
qua nullis eorum existentibus meritis vocantur, ut qui per 
peccata a Deo aversi erant, per ejus excitantem atque 
adjuvantem gratiam ad convertendum se ad suam ipsorum 
justificationem, eidem gratiae libere assentiendo et coope- 
rando, disponantur“; et hance dispositionem c. 6. expli- 

cans: ,,Disponuntur autem, ait, ad ipsam justitiam, dum 
excitati divina gratia et adjuti, fidem ex auditu conci- 
pientes, libere moventur in Deum, credentes vera esse, 
quae divinitus revelata et promissa sunt“. Ac can. 3. 
statuit: ,,Si quis dixerit, sine praeveniente Spiritus sancti 
inspiratione atque ejus adjutorio hominem credere, spe- 
rare, diligere aut poenitere posse, sicut oportet, ut ei justi- 
ficationis gratia conferatur, anathema sit.“ 

Clarissima denique concilii vaticani est doctrina. In 
constitutione dogmatica de fide catholica ec. 3: ,,Fidem, 
inquiunt patres, quae humanae salutis initium est, Ecclesia 
catholica profitetur, virtutem esse supernaturalem, qua, Dei 
aspirante et adjuvante gratia, ab eo revelata vera esse cre- 
dimus“; et paulo inferius: ,,Licet autem fidei assensus 
nequaquam sit motus animi caecus; nemo tamen evange- 
licae praedicationi consentire potest, sicut oportet ad sa- 
lutem consequendam absque illuminatione et inspiratione 
Spiritus sancti, qui dat omnibus suavitatem in consen- 
tiendo et credendo veritati. Quare fides ipsa in se, etiamsi 
per caritatem non operetur, donum Dei est, et actus ejus 
est opus ad salutem pertinens, quo homo liberam praestat 
ipsi Deo obedientiam, gratiae ejus, cui resistere posset, 
consentiendo et cooperando’. Ac can. 5. de fide: ,,Si 
quis dixerit, assensum fidei christianae non esse liberum, 
sed argumentis humanae rationis necessario produci; aut 
ad solam fidem vivam, quae per caritatem operatur, gra- 
tiam Dei necessariam esse, anathema sit“. 

Constituta catholica doctrina, paucis probabimus, eam 
seripturae et sanctorum Patrum suffragio firmam esse, Ex 
illa discimus, salutarem Patris cognitionem non obtineri, 
nisi per Filii revelationem, ac vicissim salutarem Filii 
cognitionem tantum per Patris revelationem haberi (Matth. 
11, 25 sq.; 16, 17; Joh. 6, 44—46. 66; 14,6; 1, 17. 18; 
I. Joh. 5, 20; Coloss. 1, 12. 13); operationem ejusmodi 
animae internam Patrem exequi per Spiritum sanctum 


(I. Cor. 2, 10. 11; Ephes. 3, 16. 17; I. Joh. 2, 20. 27). 

Eadem fidem adscribit operationi Dei Spiritusque sancti, — 
eamque inter.dona Dei recenset (Rom. 12, 3; Philip. 1, 29; 
Il. Cor. 3, 3; Ephes. 2, 8). In eadem Deo gratiae red- 
duntar pro beneficio fidei (Rom. 1, 8; Coloss. 1, 4; II. Thess. 
1, 3). In eadem docemur, quidquid salutaris in nobis 
lucis est, id ex illuminante Dei in cordibus nostris ope- 
ratione esse repetendum; ac omnem salutarem cogitatio- 
nem piumque affectum omnem gratiae supernae esse ad- 
scribendum (II. Cor. 3, 5; 4, 6; Philipp. 2, 13). 

Ad sanctos Patres scriptoresque Ecclesiae quod atti- 
net, inter alios habes Justinum dial. ¢. Tryph. n. 102. 
monentem, a Deo solo sperandam ac querendam esse sa- 
lutem, Deum nos quoque, ut olim Abrahamum elegisse, 
non quaerentibus apparuisse; ista omnia in scriptura in- 
telligere nos numquam potuisse, nisi voluntate Dei volen- 
tis, ut ea intelligeremus, suppeditata nobis gratia fuisset; 
per fidem ad Deum nos sine magna gratia accedere non 
posse. Tum Tertullianum de anima c. 21. scribentem: 
»Lapides filii Abrahae fient, si in fidem Abrahae formen- 
tur. Et genimina viperarum fructum poenitentiae facient, 
si venena malignitatis exspuerint. Haec erit vis divinae 
gratiae potentior utique natura, habens in nobis subjacens 
sibi liberum arbitrium, quod atreSotoroy dicitur’. Deinde 
Chrysostomum in act. Aposti hom. 30: ,,Nec quidquam 
nostrum esse putemus, quandoquidem et ipsa fides non 
est nostrum opus. Quod autem non sit nostrum, sed magis 
Dei, audi Apostolum dicentem, etiam hoc non ex vobis, 
Dei est donum“, 

Caeterum de doctrina priorum saeculorum non sinunt 
nos dubitare Augustinus, Prosper, Fulgentius, Orosius et 
quotquot saeculo quinto inter orthodoxos scriptores florue- 
runt. Ipsos audis contidenter ad antiquitatem provocan- 
tes ac pelagianum commentum profanae novitatis arguen- 
tes. ,,Quis enim umquam, inguit Vincentius Lirinensis 
commonit. c, 24, ante profanum illum Pelagium tantam 
virtutem liberi praesumpsit arbitrii, ut ad hoc in bonis 


Ser oe 


rebus per actus singulos adjuvandum necessariam Dei gra- 
tiam non putaret?“ 

Loquatur itaque Augustinus in libro de praedest. SS. 
disputans contra Semipelagianos asserentes, ex nobis qui- 
dem nos habere ipsam fidem, ejus autem incrementum ex 
Deo esse. Citatis c. 2. verbis Apostoli Philip. 1, 29: 
Vobis donatum est pro Christo, non solum ut credatis in 
eum, verum etiam ut patiamini pro eo, subdit: ,,Utramque 
ostendit Dei donum, quia utrumque dixit esse donatum. 
Nec ait: Ut plenius et perfectius credatis in eum, sed: 
ut credatis in eum. Nec se ipsum misericordiam conse- 
quutum dixit, ut fidelior, sed ut fidelis esset (I. Cor. 7, 
25), quia sciebat non se initium fidei suae priorem de- 
disse Deo, et retributum sibi ab illo ejus augmentum, sed 
ab eo se factum fidelem, a quo et Apostolus factus est‘. 
Et quibusdam interjectis scribendo prosequitur: ,,Et ideo 
commendans istam gratiam, quae non datur secundum 
aliqua merita, sed efficit omnia bona merita: Non quia 
idonet sumus, inquit, cogitare aliquid quasi ex nobismet- 
ipsis, sed sufficientia nostra ex Deo est (II. Cor. 3, 5). 
Attendant hic, et verba ista perpendant, qui putant ex 
nobis esse fidei coeptum, et ex Dec esse fidei supplemen- 
tum. Quis enim pon videat, prius esse cogitare, quam 
eredere? Nullus quippe credit aliquid, nisi prius cogita- 
verit esse credendum. Quamvis enim raptim, quamvis 
celerrime credendi voluntatem quaedam cogitationes ante- 
volent, moxque illa ita sequatur, ut quasi conjunctissima 
comitetur, necesse est tamen, ut omnia, quae creduntur, 
praeveniente cogitatione credantur. Quamquam et ipsum 
eredere, nihil aliud est, quam cum assensione cogitare, 
Non enim omnis, qui cogitat, credit, quum ideo cogitent 
plerique, ne credant; sed cogitat omnis, qui credit, et 
credendo cogitat, et cogitando credit. Quod ergo pertinet 
ad religionem atque pietatem, de qua loquebatur Aposto- 
lus, si non sumus idonei cogitare aliquid quasi ex nobis- 
metipsis, sed sufficientia nostra ex Deo est, profecto non 
sumus idonei credere aliquid quasi ex nobismetipsis, quod 

sine cogitatione non possumus, sed sufficientia nostra, qua 
ecredere incipiamus, ex Deo est‘. Idem Doctor deinde 
c. 3, praeeunte Cypriano, allegat Pauli testimonium I. Cor. 
4, 7: Quid autem habes, quod non accepisti? Si autem 
accepisti, quid gloriaris, quasi non acceperts? Quo prae- 
cipue testimonio dedoctum se esse fatetur errorem, quo 
nondum Episcopus tentus fuerit, fidem nempe, qua in 
Deum credimus, non esse donum Dei, sed a nobis esse 
in nobis, ac per eam impetrari dona Dei, quibus pie et 
sobrie vivamus in hoc saeculo. De eodem testimonio 
fusius tractat c. 5. Exposito sermonis Paulini contextu: 
Num quaeso, inquit, agit aliud, nisi ut qui gloriatur in 
Domino glorietur? Nihil autem huic sensui tam contra- 
rium est, quam de suis meritis sic quemquam gloriari, 
tamquam ipse sibi ea fecerit, non gratia Dei, sed gratia, 
quae bonos discernit a malis, non quae communis est bo- 
nis et malis. Sit ergo gratia naturae attributa, qua sumus 
animantia rationalia discernimurque a pecoribus; sit etiam 
gratia naturae attributa, qua in ipsis hominibus a defor- 
mibus pulchri, vel ingeniosi discernuntur a tardis, ac si 
quid ejusmodi est; sed non se ille, quem coércebat Apo- 
stolus, adversus pecus inflabat, nec adversus hominem 
alterum de aliquo naturali munere, quod inesse posset et 
pessimo, sed aliquod bonum, quod pertineret ad vitam 
bonam, sibi, non Deo tribuens, inflabatur, quando audire 
meruit: Quis enim te discernit? Quid autem habes, quod 
non accepist? Ut enim sit naturae, fidem posse habere, 
numquid et habere? Non enim omnium est fides (II. Thess. 
3, 2), quum fidem posse habere sitomnium. Non autem 
ait Apostolus: Quid autem potes habere, quod non acce- 
pisti ut posses habere, sed ait: Quid autem habes, quod 
non accepisti? Proinde posse habere fidem, sicut posse 
habere caritatem, naturae est hominum, habere autem 
fidem, quemadmodum habere ecaritatem, gratiae est fide- 
lium. Ila itaque natura, in qua nobis data est possibili- 
tas habendi fidem, non discernit ab homine hominem, 
ipsa vero fides discernit ab infideli fidelem. Ac per hoe, 

ubi dicitur: Quis enim te discernit? Quid autem habes, 
quod non accepisti? quisquis audet dicere: Habeo ex me 
ipso fidem, non ergo accepi, profecto contradicit huic 
apertissimae veritati; non quia credere vel non credere 
non est in arbitrio humanae voluntatis, sed in electis prae- 
paratur voluntas a Domino. Ideo ad ipsam quoque fidem, 
quae in voluntate est, pertinet: Quis enim te discernit? 
Quid autem habes, quod non accepisti? Deinde Augu- 
stinus adhuc provocat ad Ephes. 2, 8. 9. et Joh. 6, 29. 
36. 37. 43—45, ac tandem c. 8. hune in modum con- 
cludit: ,,Fides igitur, et inchoata, et perfecta, donum Dei 
est; et hoc donum quibusdam dari, quibusdam non dari, 
omnino non dubitet, qui non vult manifestissimis sacris 
litteris repugnare. “ 

Ab Augustino sejungendus non est Auctor de vocat. 
omnium gent.+). Operis c. 23. fidem esse donum divinum 
demonstrat. Adductis inprimis testimoniis scripturae, qui- 
bus Deo gratiae persolvuntur pro fide fidelium, auctor 
interrogat: ,,Potuitne plenius aut evidentius demonstrari, 
Dei esse donum credentium fidem, quam ut ideo ageren- 
tur gratiae Deo, quoniam hi, quibus verbum Dei per 
homines praedicabatur, non quasi de hominum sermone 
dubitarunt, sed tamquam Deo loquenti per homines cre- 
diderunt, qui in ipsis operatus est, ut crederent?“ Tum 
addit testimonia plurima, quibus edoceamur, Deum esse, 
qui in cordibus credentium fidem operatus fuerit et ope- 
retur. 

At, dices, exigunt quidem Patres gratiam specialeque 
Dei auxilium ad actum fidei, non vero quia fides super- 
naturalis quoad substantiam est, sed quia tanta est in 
assensu fidei difficultas, ut eam natura propriis suis viribus 


1) Hoe opus primum prodiit anonymum ac scriptum est certe 
saeculo quinto. Falsum proinde est, quod aliis etiam evidentibus ra- 
tionibus demonstratur, ejus auctorem esse, ut quidam autumarunt, Am- 
brosium. Verosimile vix est, quod alii opinati sunt, Prosperum illud 
confecisse. Nihil vero obstat, quominus Leoni Magno adscribatur. Certe 
rationes, quibus id Quesnellius probare studet, graves sunt. 

vincere plane nequeat. Difficultatem maximam esse in 
assensu fidei tum ex natura fidei tum maxime ex ratione 
objecti materialis fidei manifestum est. Certe quis non 
valde difficilem dicit cognitionem certam officii credendi? 
Quis non arduam exequutionem hujus officii habebit, 
praesertim si secum reputet, quantopere credenda repug- 
nent cum propensionibus appetitionibusque corruptae na- 
turae? Quis non ingentem difficultatem videt in assensu 
super omnia firmo, quo mens credendis ita adhaeret, ut 
omnibus persuasionibus, quas ‘possidere se putat, omnibus- 
que cogitatis et sensis suis, quae credendis opponuntur, 
renuntiet, ac fidem semper velut supremam normam totius 
suae intellectualis vitae habeat? Ita vero si res habet, 
certe gratia ac speciale Dei auxilium ad actum fidei ne-- 
cessarium existimandum est, non quia simpliciter et per 
se excedit vires naturae, sed quia vires naturae difficul- 
tatibus ei obstantibus vincendis pares uon sunt. Ut ad 
hance exceptionem respondeamus, fatemur utique, ex diffi- 
cultatibus fidei christianae officientibus necessitatem ali- 
quam adjutorii specialis divini demonstrari; prorsus autem 
infitiamur, eas esse fontem necessitatis illius divini adju- 
torii, quam ex divina revelatione discimus. Haec enim 
manifeste antecedens, absoluta et universalis est, illa vero 
minime. Aliis nune sepositis, nonne haeretici assensu fidei 
firmissimo adhaerent erroribus suis, quin tamen ullum 
speciale Dei adjutorium ad eum a Deo obtineant? Quo- 
modo igitur affirmari potest, istum assensum per se vires 
naturae superare? Nec dicas, assensum fidei firmissimum 
in haereticis habituali fidei esse adscribendum. Ut enim 
taceamus, nihil ibi habitualem valere fidem, ubi gratia 
ad actualem fidem exercendam nulla esse potest, non 
solum in materialibus, ut loqui solent, sed in formalibus 
etiam haereticis illum assensum invenimus. Jam vero hi 
nullam habent habitualem fidem. Quare exploratae rei 
instar esse debet, necessitatis gratiae et adjutorii specialis 
Dei ad actum fidei, quam fontibus revelationis docemur, 
ultimam principalemque causam esse ipsam propriam na- 

turae conditionem, quacum consertum id sit, ut sola gra- 
tia divina ad actum fidei christianae eliciendum apta fieri 
possit. 

Praeclare hane veritatem S. Thomas tum alibi, tum 
de verit. q. 14. a. 2. exponit. In eo est sanctus Doctor, 
ut monstret, Apostolum fidem dicendo substantiam rerum 
Sperandarum, argumentum non apparentium, sufficienter 
attingere omnia, quae ad fidei definitionem exigantur. 
Cujus rei signum primum in eo esse dicit, quod definitio 
Pauli omnia principia tangat, a quibus esse fidei depen- 
deat. ,,Quum enim, inquit, dispositio credentis, ut supra 
dictum est, talis sit, quod intellectus determinetur ad ali- 
quid per voluntatem; voluntas autem nihil facit, nisi se- 
cundum quod est mota per suum objectum, quod est 
bonum appetibile et finis, requiritur ad fidem duplex prin- 
cipium; unum principium, quod est bonum movens vo- 
luntatem, et secundum, id cui intellectus assentit volun- 
tate faciente. Est autem duplex hominis bonum ultimum, 
quod primo voluntatem movet quasi ultimus finis. Quo- 
rum unum est proportionatum naturae humanae, quia ad 
ipsum obtinendum vires naturales sufficiunt, et haec est 
felicitas, de qua philosophi loquuti sunt, vel contempla- 
tiva, quae consistit in actu sapientiae, vel activa, quae 
consistit primo in actu prudentiae, et consequenter in 
actibus aliarum virtutum moralium. Aliud est bonum 
hominis naturae humanae proportionem excedens, quia ad 
ipsum obtinendum vires naturales non sufficiunt, nec ad 
cogitandum vel desiderandum, sed ex sola divina libera- 
litate homini repromittitur. I. Cor. 2,9: Oculus non vidit, 
Deus absque te, quae praeparasti exspectantibus te’); et hoc 
est vita aeterna. Et ex hoc bono voluntas inclinatur ad 
assentiendum his, quae per fidem tenet; unde Joh. 4, 40. 
dicitur: Qui videt Filium, et credit in eum, habet vitam 

citato scribit: Oculus non vidit, nec auris audivit, nec in cor hominis 
ascendit, quae praeparavit Dews ts, qui diligunt wlenr. 


aeternam. Nihil autem potest ordinari in aliquem finem. 
nisi praeexistat in ipso quaedam proportio ad finem, ex 
qua proveniat in ipso desiderium finis; et hoc est secun- 
dum quod aliqua inchoatio finis fit in ipso, quia nihil 
appetit nisi inquantum appetit aliquam illius similitudinem. 
Et inde est quod in ipsa natura humana est quaedam in- 
choatio ipsius boni, quod est naturae proportionatum ; prae- 
existunt enim in ipsa naturaliter principia demonstratio- 
num per se nota, quae sunt semina quaedam sapientiae; 
et principia quaedam juris naturalis, quae sunt semina. 
quaedam virtutum moralium. Unde oportet etiam quod 
ad hoc, quod homo ordinetur in bonum vitae aeternae, 
quaedam inchoatio ipsius fiat in eo, cui repromittitur. 
Vita autem aeterna consistit in plena Dei cognitione, ut 
patet Joh. 17, 3: Haec est vita aeterna, ut cognoscant te 
solum Deum verum. Unde oportet hujusmodi cognitionis. 
supernaturalis aliquam inchoationem in nobis fieri; et haec 
est per fidem, quae ea tenet ex infuso lumine, quae na- 
turaliter cognitionem excedunt*. 

Conferenda cum his sunt, quae idem angelicus Doctor 
disputat 1. 2. q, 62. a. 1: ,,Per virtutem perficitur homo 
ad actus, quibus in beatitudinem ordinatur. Est autem 
duplex hominis beatitudo sive felicitas. Una quidem pro- 
portionata humanae naturae, ad quam scilicet homo per- 
venire potest per principia suae naturae. Alia autem est 
beatitudo naturam hominis excedens, ad quam homo sola 
divina virtute pervenire potest secundum quandam divi- 
nitatis participationem, secundum quod dicitur II. Pet. 1, 
quod per Christum facti sumus consortes divinae naturae. 
Et quia hujusmodi beatitudo proportionem humanae na- 
turae excedit, principia naturalia hominis, ex quibus pro- 
cedit ad bene agendum secundum suam proportionem, non 
sufficient ad ordinandum hominem in beatitudinem prae- 
dictam; unde oportet quod superaddantur homini divinitus 
aliqua principia, per quae ita ordinetur ad beatitudinem 
supernaturalem, sicut per principia naturalia ordinatur ad 
finem connaturalem, non tamen absque adjutorio divino: 

et hujusmodi principia virtutes dicuntur theologicae*. Tum 
a. 3: ,Virtutes theologicae hoc modo ordinant hominem 
ad beatitudinem supernaturalem, sicut per naturalem in- 
clinationem ordinatur homo in finem sibi connaturalem. 
Hoc autem contingit secundum duo; primo quidem se- 
cundum rationem vel intellectum, inquantum continet prima. 
principia universalia cognita nobis per naturale lumen in- 
tellectus, ex quibus procedit ratio tam in speculandis, 
quam in agendis; secundo per rectitudinem voluntatis. 
naturaliter tendentis in bonum rationis. Sed haec duo- 
deficiunt ab ordine beatitudinis supernaturalis secundum 
ilud I. Cor. 2, 6: Oculus non vidit, et auris non audivit, 
et wn cor hominis non ascendit, quae praeparavit Deus dili- 
gentibus se. Unde oportet, quod quantum ad utrumque 
aliquid homini supernaturaliter adderetur ad ordinandum 
ipsum in finem supernaturalem. Et primo quidem quan- 
tum ad intellectum adduntur homini quaedam principia 
supernaturalia, quae divino lumine capiuntur, et haec sunt. 
credibilia, de quibus est fides.“ 


Thesis X. Hine habitus quoque fidei credendus est per se infusiis, 
utpote quoad substantiam supernaturalis. 


Decl. Habitus, strictiore eo sensu, quo vulgo a theo- 
logis sumitur, est. qualitas de se permanens bene disponens 
potentiam in ordine ad operationem. Duo requiruntur, ut 
quis habitum possidere merito dici possit, facultas nempe 
et facilitas in ordine ad aliquam operationem, Si de ope- 
ratione agitur naturae proportionata, per ipsam naturam 
facultatem obtinemus, facilitatem autem exercitio hujus 
facultatis adipiscimur. Hine, quibus naturalis tantum 
rerum ordo compertus est, aut qui alium praeter eum 
agnoscere renuunt, ii nomine habitus intelligunt solam faci- 
litatem, quam diximus, exercitio virium naturalium com- 


paratam. Atque haec facilitas est ea, quae nomine habitus 
acquisitt designatur. 

Porro manifestum est, habitum, quem virium natura- 
lium exercitio adipisci valemus, communicari etiam super” 
naturali Dei operatione posse. Habitus, qui supernaturali 
hoe modo oritur, nominatur habitus infusus per accidens, 
infusus quidem, quia supernaturalem originem habet, tn- 
fusus per accidens autem, quia naturalem etiam originem 
habere potest. 

Si autem operatio, quam habitus respicit, naturae 
minime proportionata est, sed supra ejus vires excedit, 
inprimis habitus facultatem ipsam conferat necesse est, 
quum natura per se vim ad illam operationem edendam 
non amplectatur. Hjusmodi habitum tantum supernatu- 
ralis ac divinae originis esse posse, patet. Qua ex causa 
nuncupatur habitus infusus per se, ac in eo differt ma- 
xime ab habitu acquisito, quod hic, ut theologi loquuntur, 
supponat posse et det facile posse, ipse det ipsum posse. 
Nota tamen, quum habitus per se infusus facultatem ipsam, 
ipsumque posse conferre dicitur, id accipiendum non esse 
ita, quasi novam quandam sul nominis et ab omni alia 
potentia se tota distinctam potentiam conferret, sed eo 
sensu id affirmatur, quod potentiae alicui naaturali inhae- 
rens eam elevet, et supernaturalibus operationibus ita aptet, 
ut hae ei connaturales sint. 

Dem. Primo quaerendum est, num detur habitus fidei 
infusus. Nullus est catholicus theologus, qui non affir- 
mative ad hance quaestionem respondeat. De gradu autem 
certitudinis non eadem omnium est sententia. Sunt, qui 
statuunt, non esse de fide, dari illum habitum, esse tamen 
ita certum, ut sine temeritate negari nequeat. Alii de fide 
esse docent, si de parvulis sermo sit, non autem si de 
adultis agatur, quum in his ea, quae definitiones concilio- 
rum continent, de actibus explicari queant. Alii ex con- 
trario de fide esse asserunt quoad adultos propter defini- 
tionem concilii tridentini ¢. 6, 7. sess. 6; non autem quoad 
parvulos, quum de his conecilium citato in loco minime 

tractet. Alii simpliciter de fide esse contendunt; quum 
concilii tridentini doctrina ad parvulos sit extendenda. 
Nam licet parvuli, inquit Suarez disp. 7. sect. 1, ,,quoad 
dispositiones ad justitiam differant ab adultis, non tamen 
quoad ipsam formalem justitiam, ut manifeste tradit idem 
concilium in sess, 5, et ideo inter justos fideles et catho- 
licos aequaliter et univoce parvuli numerantur.* 

Arbitramur itaque cum gravissimis theologis, de fide 
esse, justificatos adultos habere aliquod donum fidei in- 
fusae et permanentis. Id namque, ut mox ostendemus, 
definitum est. Utrum autem hoc donum fidei sit habitus, 
an aliquid aliud, nondum definitum existimari forte potest. 
Certe Vega 1. 7. c. 24. et Sotus de natura et gratia |. 2. 
e. 18. 19, qui praesentes concilio interfuerunt, de fide esse 
testantur, infundi virtutem fidei ab actu credendi distin- 
clam, non vero eam esse qualitatem permanentem ad 
speciem habitus pertinentem, ,,Visum est, inquit Vega, 
_huic sanctae synodo acceptare sententiam istam, et asse- 
renti oppositum anathema indicere; intellexit enim, hance 
esse communem ecclesiae fidem, tametsi non sub nomine 
habituum. “ 

Enumeratis sess, 6. c. 6. dispositionibus, quae justi- 
tiam praecedunt, in quibus sunt etiam actus fidei et spei, 
c. 7. concilium tridentinum statuit: ,,Hane dispositionem 
seu praeparationem justificatio ipsa consequitur, quae non 
est sola peccatorum remissio, sed et sanctificatio et reno- 
vatio interioris hominis per voluntariam susceptionem gra- 
tiae et donorum“: Manifeste nomine donorum significatur 
aliquid ab iis omnibus distinctum, quae ad dispositionem 
constituendam concurrunt, ideoque aliquid ab actibus etiam 
fidei et spei distinctum. Quaenam sunt igitur dona, de 
quibus concilium agit? Postquam in eodem capite docuit, 
formalem justificationis causam esse justitiam Dei, nom 
qua justus ipse est, sed qua justos nos facit, justitiam 
proinde nobis inhaerentem, subdit: ,,Unde in ipsa justi- 
ficatione cum remissione peccatorum haec omnia simul 
infusa accipit homo per Jesum Christum, cui inseritur, 

fidem, spem et caritatem“. Quare ad dona, quae in justi- 
ficatione infusa accipit homo, pertinet fides. Non est autem 
haec fides actualis fides. Ergo est fides permanens et 
habitualis. Quo spectant etiam, quae continuo addit con- 
cilium, non eam fidem, quae sine operibus sit, sed eam 
solam, quae per caritatem operetur, efficere vivum cor- 
poris Christi membrum, atque ,hanc fidem ante baptismi 
gacramentum ex Apostolorum traditione catechumenos ab 
Ecclesia petere, quum petunt fidem, vitam aeternam prae- 
stantem, quam sine spe et caritate praestare fides non 
possit“. De fide igitur sermo est, quae confertur per 
baptismi sacramentum, quamque petunt ab Ecclesia acce- 
dentes ad baptismum. Hance autem non esse fidem actua- 
lem, evidens est. Ergo per baptismum infunditur donum — 
fidei permanentis. 

Ejusdem sessionis c. 15. constituit concilium, ,,non 
modo infidelitate, per quam et ipsa fides amittitur, sed 
etiam quocumque alio mortali peccato, quamvis non amit-_ 
tatur fides, acceptam justificationis gratiam amitti. Et 
can. 28. definit: ,,Si quis dixerit, amissa per peccatum 
gratia simul et fidem semper amitti, aut fidem, quae re- 
manet, non esse veram fidem, licet non sit viva, aut eum, 
qui fidem sine caritate habet, non esse Christianum, ana- 
thema sit.“ Inepta haee forent, si de actuali fide, non 
vero de permanente fidei dono intelligerentur. 

Qui negant, omnino de fide esse sententiam, quam de- 
fendimus, provocant ad decretum Innocentii III. (1. 3. 
decr. tit, 42. ¢. 3. »Majores“) et ad definitionem concilii 
Viennensis cont. errores Joh, Petri Olivae. Sed dato, his 
documentis illam sententiam proponi tantum ut probabi- 
liorem, num inde inferre licet, eam a concilio tridentino 
non fuisse definitam? Praeterea tum in decreto Inno- 
centii tum in definitione concilii viennensis sermo tantum 
est de parvulis, num scilicet ipsis per baptismum infun- 
dantur virtutes, ut adultis infunduntur, ac probabilius 
esse statuitur, infundi. Verba definitionis Viennensis sunt 
haec: ,,Ad hoc baptisma unicum baptizatos omnes in 


Christo regenerans est, (sicut unus Deus ac fides unica), 
ab omnibus fideliter confitendum, quod celebratum in aqua 
in nomine Patris et Filii et Spiritus sancti, credimus esse 
tam adultis, quam parvulis communiter perfectum reme- 
dium ad salutem. Verum quia quantum ad effectum bap- 
tismi in parvulis reperiuntur doctores quidam theologi 
opiniones contrarias habuisse, quibusdam ex ipsis dicen- 
tibus, per virtutem baptismi parvulis quidem culpam re- 
mitti, sed gratiam non conferri, aliis e contra asseren- 
tibus, quod et culpa eisdem in baptismo remittitur, et 
virtutes ac informans gratia infunduntur quoad habitum, 
etsi non pro illo tempore quoad usum; nos autem atten- 
dentes generalem efficaciam mortis Christi, quae per bap- 
tisma applicatur pariter omnibus baptizatis, opinionem 
secundam, quae dicit, tam parvulis, quam adultis conferri 
in baptismo informantem gratiam et virtutes, tamquam 
probabiliorem, et dictis sanctorum et doctorum moderno- 
rum theologiae magis consonam et concordem, sacro ap- 
probante concilio duximus eligendam“, Velut certum igi- 
tur et exploratum supponitur, adultis infundi virtutes, 
imo ex hac veritate infertur, eas parvulis quoque infundl, 
quum mors Christi, ex qua baptismus efficaciam habet, 
aequali ratione ad parvulos, quam ad adultos pertineat, 
ideoque in illis non minus, quam in his ad producendas 
virtutes valeat. 

Sed cur Ecclesia abstinuit in suis definitionibus ab 
usu vocabuli ,,habitus“? Rationem a Vega indicatam 
audivimus. Videlicet, quamvis etiam ante concilium tri- 
dentinum communis esset Ecclesiae fides, in justificatione 
animae conferri gratiam et virtutes inhaerentes et perma- 
nentes, attamen inter se non consentiebant theologi, utrum 
ejusmodi dona apte nomine habitaum designari valeant. 
Opinabantur nempe nonnulli, hoc nomine non facultatem, 
sed facilitatem et proclivitatem ad aliquam operationem 
Non autem hanc, sed illam tantum istis donis 


significari. 
In qua opinione a vero aberrabant, quum no- 


conferri. 
men habitus optime ipsam quoque facultatem alicuius 

operationis exhibere possit. Nam si habitus ea est facul- 
tatis dispositio, qua alicui operationi aptatur, certe im- 
primis aptitudinem menti sistit, qua operatio possibilis est, 
ac deinde aptitudinem, qua facilis est. Aptitudo autem, 
qua operatio possibilis redditur, certe et ipsa nominar? 
facultas potest; ideoque nihil obstat, quominus dispositio, 
non facilitatem et proclivitatem, sed facultatem ad_ alli- 
quam operationem tribuens, habitus dicatur, Verum, di- 
ces, nonne ad rationem habitus spectat, ut saltem etiam 
facilitatem ad operationem conferat? Jam vero dona, de 
quibus agimus, non dant facilitatem, sed haec acquirenda 
primum est continuato sub adjutorio gratiae actualis exer- 
citio. Utique, reponimus; sed causa hujus rei non est, 
quod illa dona in se ipsa imperfecta, sensim et pedeten- 
tim explicari indigeant, sed quod, quamvis in se perfecta, 
variis tamen, quae in nobis inveniunt, impedimentis a sua 
efficacia retineantur. Itaque quamvis suppetat, quod contra 
argumenta theologorum, quibus nomen habitus minime 
arridebat, respondeatur, noluit tamen Ecclesia quidquam 
de hac nominali quaestione definiendo statuere, sed prae- 
tulit, rem, in qua admittenda omnes theologi conspirabant, 
expressionibus magis genericis, nempe gratiae, dont, virtutis, 
declarare. Quod ita praestitit, ut quisque intelligat, agi 
de aliquo principio inhaerente ac permanente, et ab ipso. 
Deo in anima producto. 

Quod ex doctrina Ecclesiae collegimus, idem proba- 
tur etiam ratione theologica, Gratia sanctificans, ut est 
participatio quaedam naturae divinae, ita per modum na- 
turae constituit hominem in ratione principii radicalis 
supernaturalis. Sicut igitur quaevis natura principium 
radicale naturale eo inprimis est, quod est principium 
potentiarum manentium, quibus operationes ei propriae 
ponuntur, ita eo inprimis gratia hominem in ratione prin- 
cipii radicalis supernaturalis constituit, quod est princi- 
pium potentiarum manentium, quae operationibus propriis 
hominis evecti ad statum filii Dei proportionatae sunt. 


Nihil vero aliud sunt hae potentiae, quam habitus, de 
quibus dicimus. 

Cum his vero evidenter consertum est, habitum fidei 
quoad substantiam esse supernaturalem, ideoque per se 
infusum. Profecto ex definitionibus , conciliorum patet, 
infusionem virtutis fidei seu habitus fidei connexam ita 
esse cum infusione gratiae sanctificantis, ut quid prope- 
modum unum cum ea constituat, sitque verissimo aliquo 
sensu ejus quaedam consummatio. Quum igitur habitus 
gratiae sanctificantis sit per se infusus, habitus quoque 
fidei per se infusus est. Praeterea habitus fidei a Deo 
infunditur propter actus fidei, ut nempe subjectum potens 
sit ad edendos actus fidei. Hi autem supernaturales quoad 
substantiam sunt. Ergo ille etiam quoad substantiam su- 
pernaturalis, proindeque per se infusus est. Denique, quod 
fere eodem redit, habitus fidei est, subjectum ita aptare 
actibus fidei, ut hi ei connaturales sint. Atqui tantum 
habitu supernaturali quoad substantiam, adeoque per se 
infuso, subjectum actious fidei isto modo aptatum fieri potest. 


Thesis XI. Itaque primo habendus est supernaturalis quoad sub- 
stantiam discursus ille, quem fidem continere demon- 


stravimus, 


Dem. Liquet haée affirmatio, quin ullis opus sit ar- 
gumentis. Si enim fides supernaturalis quoad substantiam 
est, supernaturale quoad substantiam est, quidquid fides 
formaliter perque ipsam suam essentiam continet. Atqui 
fides formaliter perque ipsam suam essentiam continet dis- 
cursum aut formalem aut virtualem. 

Quare et assensus, qui habet rationem subjectivi prin- 
cipii fidei, qui nempe versatur in objecto formali fidei, et 
assensus, qui habet rationem formalem fidei, qui scilicet 

versatur in objecto materiali fidei, seu et cognitio, Deum, 
primam veritatem, nec falli nec fallere posse, atque ipsum 
aliquid revelasse, movens ad fidem, et fides, ad quam 
movet, est supernaturalis quoad substantiam, Unde intel- 
ligitur, plenissimo plane sensu Deum esse auctorem fidei. 
Nam Deus est non solum Creator animae et potentiarum 
animae, quae sunt subjectum fidei, sed etiam est Largitor 
gratiae, qua anima et ut credere valeat, et ut ‘eipsa cre- 
dat, obtinet. 


Thesis XII. Deinde supernaturalis quoad substantiam existimandus 
est pius credalitatis affectus. 


Dem. Scoto tribuitur sententia, fidei assensum impe- 
rari aliquando a voluntate naturali, orta tamen ex spe- 
ciali Dei beneficio. Unde in III. dist. 25. q. 2. infert, 
ad actum fidei necessarium non esse habitum infusum in 
voluntate. Communis tamen theologorum sententia est, 
fidei assensum imperari non posse, nisi a voluntate super- 
naturali non solum quoad modum, sed omnino quoad sub- 
stantiam. Hrrarunt hac in re Semipelagiani, qui fatentes, 
ad reliqua opera bona adjutorium gratiae necessarium esse, 
ad voluntatem tamen credendi gratiam minime requiri do- 
cebant, contra illam in viribus liberi arbitrii positam esse, 
ut ab ea initium salutis sumi possit. 

Profecto thesis, quam propugnamus, firma est con- 
ciliorum Patrumque doctrina. Adduximus supra concilii 
arausicant secundi can. 5, quo docemur, neminem posse 
asserere, ,,initium fidei ipsumque credulitatis affectum, 
quo in eum credimus, qui justificat impium“, non esse 
»per gratiae donum, sed naturaliter inesse nobis“, quin 
apostolicis dogmatibus contradicat; tum can. 7, quo de- 
cernitur, haeretico spiritu eum falli, qui confirmet, posse 
nos ,,per naturae vigorem bonum aliquod, quod ad salutem 

pertinet vitae aeternae, cogitare, ut expedit, aut eligere, 
sive salutari, id est evangelicae praedicationi consentire 
absque illuminatione et inspiratione Spiritus sancti.“ Cita- 
vimus doctrinam concilii tridentini sess. 6. c. 5, exordium 
justificationis a praeveniente Dei gratia sumendum esse, 
hoe est ab ejus vocatione, qua nullis eorum existentibus 
meritis vocantur, ut per ejus excitantem et adjuvantem 
gratiam, eidem gratiae libere assentiendo et cooperando, 
ad suam ipsorum justificationem disponantur; et concilii 
vaticant c. 3. de fid. cath., neminem evangelicae praedi- 
cationi consentire posse, sicut oportet ad salutem conse- 
quendam, absque illuminatione et inspiratione Spiritus 
sancti, qui dat omnibus suavitatem in consentiendo et 
credendo veritati, atque ideo ipsam fidem in se donum 
Dei esse, ejusque actum esse opus ad salutem pertinens, 
quo homo liberam Deo praestet obedientiam, gratiae ejus, 
cui resistere posset, consentiendo et cooperando, Quibus 
omnibus aut explicite aut implicite constituitur, gratiae 
adjutorium ad voluntatem, qua fides imperatur, necessa- 
rium esse. 

Eandem veritatem frequenter ab Augustino contra 
Pelagianos et Semipelagianos disputante docemur, In libro 
de spir. et litt. ¢. 33. inquirit, ,,utrum voluntas illa, qua 
quaerimus, etiam ipsa Dei donum sit, an ex illo natura- 
liter insito libero adhibeatur arbitrio“. Primum, inquit, 
si quis negaverit, metuendum est, ne Apostolo quaerenti: 
Quid enim habes, quod non accepisti? respondere valeat: 
Ecce habeo voluntatem credendi, quam non accepi; alte- 
rum autem si quis negaverit, ut primum affirmet, metu- 
endum est, ne infidelis quisque justam hance habeat excu- 
sationis causam, ideo se non credidisse, quod Deus sibi 
voluntatem credendi dare noluerit. Quid igitur?  Diffi- 
eultatem vero ex eo solvit, quod utrumque credendum 
sit, nempe et donum Dei esse voluntatem credendi, et 
hane de libero surgere arbitrio. ,,I[psum velle credere 
Deus operatur in homine, et in omnibus misericordia ejus 

dissentire, sicut dixi, propriae voluntatis est. Quae res 
non solum non infirmat, quod dictum est: Quid enim 
habes, quod non accepisti? verum etiam confirmat. Acci- 
pere quippe et habere anima non potest dona, de quibus 
hoe audit, nisi consentiendo, ac per hoc quid habeat, et 
quid accipiat, Dei est, accipere autem et habere utique 
accipientis et habentis est. Jam si ad illam profundita- 
tem scrutandam quisquam nos coarctet, cur illi ita sua- 
deatur, ut persuadeatur, illi autem non ita, duo sola oc- 
eurrunt interim, quae respondere mihi placeat: O altitudo 
divitiarum! et: Numquid iniquitas apud Deum? Cui re- 
sponsio ista displicet, quaerat doctiores, sed caveat, ne 
inveniat praesumptores“, Paucis totum hoc comprehendit 
in ]. 1. retract. c. 23. agens de hac propositione, quam 
scripserat in exposit. epist. ad Rom.: Nostrum est enim 
credere et velle, illius autem dare credentibus et volen- 
tibus facultatem bene operandi per Spiritum sanctum, per 
quem caritas diffunditur in cordibus nostris. ,,Verum est, 
quidem, ait, sed eadem regula, et utrumque ipsius est> 
quia ipse praeparat voluntatem; et utrumque nostrum, 
quia non fit, nisi volentibus nobis.“ 

Addamus adhue testimonium Fulgentii de verit. prae- 
dest. et grat. Dei 1. 1. ec. 18: ,,Ut ergo in Deum credere 
vellemus, ille nobis bonam voluntatem contulit; ut in eum 
crederemus, ipse fidem nobis donavit. ... Non itaque, 
quia voluimus, gratiam accepimus, sed necdum volentibus 
nobis gratia data est. Quam ipsam gratiam habere po- 
tuimus, ut gratiam acciperemus, sed infidelibus nobis est 
donata fides ex gratia... . Sola igitur gratia in nobis 
bonam voluntatem facit, sola fidem ipsi voluntati tribuit. . . 
Ideo enim in nobis gratia Dei bonam efficit voluntatem, 
ut habeat, quam in nobis adjuvet, non solum yolentem, 
sed etiam operantem; et ideo voluntati nostrae donum 
credulitatis nostrae infundit, ut eidem voluntati credenti 
operantique non desit. Ut ergo habeat fidem, non ex se, 
sed ex Dei gratia sibi-inesse noverit ipsam fidei largi- 
tatem.* 

Exploratum igitur est, gratiam necessariam esse ad 
pium’ credulitatis affectum; et quidem ita, ut sine illa 
existere hic plane nequeat. Ejusmodi autem necessitas 
nec intelligi nee esse potest, nisi pius credulitatis affectus 
concedatur supernaturalis esse quoad substantiam. Pone 
enim, eum naturalem esse quoad substantiam, quid, quaeso, 
obstaret, quominus nativis suis viribus voluntas eum eli- 
ceret? Propositis, quantum satis est, per externam prae- 
dicationem veritatibus revelatis, paturaliter menti affulget 
honestas, quae propria est assensui istis praestando, hac 
vero cognita, naturaliter voluntas allicitur, ut credere velit, 
proindeque simpliciter naturalis esse potest voluntas cre- 
dendi, At, dices, summa est in concipienda hac volun- 
tate difficultas, ad quam vincendam necessarium est ad- 
jutorium gratiae. Sed num haec difficultas talis et tanta 
est, ut a nemine et numquam superari possit? Id quidem 
nemo dixerit. Atqui a conciliis et Patribus discimus, ad 
voluntatem ecredendi, quae ad fidem christianam et salu- 
tarem refertur, omnibus et semper gratiam necessariam 
esse. Constat praeterea, haereticos articulis suis firmiter 
adhaerere velle. Jam vero ad ejusmodi credendi volun- 
tatem nulla dari potest gratia. Ergo evidenter solis na- 
turae viribus voluntas credendi elici potest, ideoque si 
gratia ad eam simpliciter necessaria affirmatur, hujus ne- 
cessitatis primus et maxime proprius fons non est. diffi- 
cultas, quam voluntas in ea ponenda experitur. 

Ad eandem veritatem demonstrandam facit conside- 
ratio, quod fides christiana habeat in ordine ad salutem 
rationem meriti; et quidem meriti de condigno, si elicitur 
ab homine justificato, et meriti de congruo, si a pecca- 
tore elicitur. Quod postremum saepe a Patribus in suis 
disputationibus contra Pelagianos affirmatur., Sic puta. ab 
Augustino ep. 195. scribente: ,,Remissio peccatorum non 
est sine aliquo merito, si fides illam impetrat;“ et de prae- 
dest. Sanctorum c, 2: ,,Quis dicat, eum, qui incoepit cre- 
dere, nihil mereri ab eo, in quem coepit credere ?“ Tum 
a Prospero cont. collat. c. 5: ,,Non nullius meriti haberi 

potest petentis fides.* Ac caeteris missis ab Auctore lib. 
de vocat. gent. ¢. 26: ,,Omae bonum meritum ab ‘initio 
fidei est donum Dei“. Si vero Patres tridentinos audis 
declarantes, ideo hominem justificari gratis, quod ,,nihil 
eorum, quae justificationem praecedunt, sive fides, sive 
opera ipsam justificationis gratiam promeretur“, id intel- 
ligas non de quocumque merito, sed de merito de con- 
digno. Hoe enim solum est meritum simpliciter, meritum 
autem de congruo est tantum meritum secundum quid. 
Ut vero aliquid gratis dari jure dici possit, satis est, ipsum 
non dari intuitu alicujus meriti de condigno, quamvis de- 
tur intuitu alicujus meriti de congruo. 

Atqui si fides habet rationem meriti, meritoria est 
voluntas credendi. Nam fides, quum sit actus intellectus, 
ideoque nonnisi per ordinem ad actum imperantem volun- 
tatis liber, etiam meritorius tantam per eundem hune or- 
dinem est. Eatenus vero per hunc ordinem meritorius 
est, quatenus ipse actus imperans voluntatis est meritorius. 
Hic vero meritorius in ordine ad salutem non est, nisi 
entitative ideoque quoad substantiam supernaturalis sit. 

Quamobrem tam certum, quam quod certissimum est, 
haberi debet, voluntatem credendi, quam fides christiana 
et salutaris complectitur, esse supernaturalem quoad sub- 
stantiam. Hujus autem rei ratio intrinseca difficulter red- 
ditur. Utique convenientissimum esse intelligitur, volun- 
tatem credendi, quum ad eam intrinsecum ordinem dicat 
assepsus fidei quoad substantiam supernaturalis, et ipsam 
supernaturalem quoad substantiam esse, sed absolute ne- 
cessarium id esse, saltem non sine gravissimo negotio per- 
spicitur. Aliqui id inde conficere conantur, quod istius 
voluntatis objectum sit aliquid supernaturale. At nemo 
nescit, naturali etiam voluntate, imo mala voluntate nos 
aliquid supernaturale velle posse. Alii argumento utuntur 
inde desumto, quod sicut ex cognitione naturali provenire 
nequit voluntas supernaturalis, ita vicissim ex voluntate 
naturali oriri nequeat assensus intellectus supernaturalis. 
Verum infirmum est hoc argumentum, quum alia prorsus 

sit relatio, quae hinc inter cognitionem et voluntatem, inde 
inter voluntatem et assensum mentis existit. Haec enim 
est relatio inter actum imperantem et actum imperatum. 
Ut autem evidenter voluntate supernaturali imperari actus 
naturalis potest, ita nihil impedire videtur, quominus vo- 
Juntate naturali imperetur actus supernaturalis. 

Ratio itaque necessitatis ex eo repetenda esse vide- 
tur, quod fides non tantum est cognitio quaedam intel- 
lectualis, sed etiam summissio quaedam intellectualis sub 
prima veritate, ideoque actu exercito cultus quidam Dei. 
Quamvis enim sub illa ratione a quavis voluntate impe- 
rari possit, attamen sub hac ratione imperari nequit, nisi 
a bona voluntate. Jam vero, quum negotium nostrae 
salutis agitur, voluntas bona et honesta etiam supernatu- 
ralis est. 

Quid igitur, si voluntas assensum fidei proxime et 
immediate imperans mala esset, puta si quis assensum 
fidei eliceret propter ipsius ad emolumenta terrena uti- 
litatem? Deesset assensui fidei ratio submissionis intel- 
lectualis sub prima Veritate, ideoque verus assensus fidei 
non esset et supernaturalis non magis foret, quam voluntas 
eum imperans. Sed quid, si assensus fidei simul impera- 
retur a voluntate bona et supernaturali, ac a voluntate 
mala et naturali, puta a voluntate mota ab honestate fidei 
et a voluntate mota ab utilitate fidei ad emolumenta ter- 
rena obtinenda? Hoc si locum haberet, videtur poni solus 
assensus supernaturalis a voluntate supernaturali impera- 
tus. Quia scilicet, ut Cardinalis de Lugo docet, Deus 
non naturalem, sed supernaturalem assensum fidei vult, 
ad hune solum concurrit, negato concursu ad assensum 
naturalem, quem ex sese exigeret tantum voluntas natu- 
ralis. Ut uno verbo dicamus, assensus fidei christianae 
non potest imperari nisi a voluntate bona et supernaturali, 
sive id sit propter ipsius naturam, sive sit propter legem 
Dei. Quare ad illum semper necessaria est voluntas, quae 
non sit mala malitia formali. Sed num aliquando mala 
esse potest malitia proveniente ab alia voluntate eam im- 


perante, ideoque non quidem intrinsece et formaliter, sed 
extrinsece ac denominative? Arridet nobis sententia Car- 
dinalis de Lugo, qui affirmative respondendum esse cen- 
set, supposito scilicet, ita voluntatem credendi a mala ali- 
qua praecedente voluntate imperari, ut propria ei maneat 
formalis libertas et honestas. Quam Suarez etiam am- 
plexus est. 

Profecto omnia, quae contra hance sententiam profe- 
runtur argumenta, firma esse non videntur. Actus igno- 
bilior, ita inprimis ratiocinatur Hurtadus, imperare nequit 
nobiliorem, quum superioris sit imperare, inferioris autem 
non imperare, sed obedire. Quare voluntas credendi bona 
et supernaturalis imperari a voluntate mala nequit. At 
mirum est, quod metaphoram non videat Hurtadus, quam 
continet loquutio ,,actus imperans et actus imperatus‘. 
Revera nec actus imperans imperat, nec imperatus obedit, 
sed anima per unum actum quasi sibimet improprie im- 
perat alium actum. Itaque affirmandum Hurtado foret, 
animam non posse per actum naturalem sibi quasi impe- 
rare actum supernaturalem. Haec autem affirmatio, sicut 
evidens non est, ita principii petitio est. 

Succedit aliud hoc argumentum: Nequit actus amoris 
supernaturalis prodire ex cognitione naturali. Ergo a pari 
actus imperatus supernaturalis fluere non potest ex actu 
imperante naturali. Negandum esse paritatem ex iis, quae 
supra diximus, manifestum est. Alia scilicet prorsus est 
relatio inter cognitionem et amorem, quam inter actum 
imperantem et imperatum. ,,Ratio differentiae est, inquit 
de Lugo, quod omnis appetitus elicitus comparatur ad 
principium cognoscitivum, sicut appetitus innatus ad na- 
turam. Quare sicut cuilibet naturae correspondet diversus 
appetitus innatus, ita cuilibet principio cognoscitivo cor- 
respondet appetitus elicitus sui ordinis; unde principio 
cognoscitivo materiali non potest correspondere appetitus 
elicitus spiritualis, neque e contra. Quare ratio non pro- 
cedit in actu imperante et imperato, in quibus experientia 
ostendit, non requiri, quod sint ejusdem ordinis, sicut 

eadem experientia ostendit, id requiri in cognitione et 
appetitu, qui ex illa procedit. Cujus ratio esse videtur, 
quod naturae viventi datur principium cognoscitivum, ut 
possit quaerere bonum sibi conveniens et fugere malum 
sibi etiam noxium. Ubi autem datur duplex vita, prout 
datur in homine, altera materialis et sensitiva, altera spi- 
ritualis et rationalis, debet correspondere duplex appetitus 
diversus. Quando vero advenit tertia vita supernaturalis, 
qualis advenit per gratiam, sicut debetur illi principium 
cognoscitivum ejusdem ordinis, ita debetur etiam appetitus 
supernaturalis, sicut cuilibet vitae cognoscitivae naturali 
debetur appetitus ejusmodi vitae proportionatus. Non est 
ergo arguendum a proportione appetitus cum cognitione 
ad proportionem aequalem inter actum imperantem et im- 
peratum, qui etiamsi pertineant ad diversi generis vitas, 
servant ordinem sufficientem inter se“. 

Tertium proponit Hurtadus argumentum, quod ita 
habet: Actus supernaturalis est naturae, quam perficit et 
ad finem supernaturalem dirigit, elevatio; relatio autem 
prava, hoc est in finem pravum, et omnis, qui ab ea oritur 
actus, est deflexio a perfectione et a fine non supernaturali 
tantum, sed etiam naturali. Verum falsum id est; nam 
actus imperatus non est deflexio a perfectione et a fine 
supernaturali, sed talis tantum est actus imperans. In hoc 
proinde est tota malitia formaliter, in illo autem extrin- 
sece et denominative solum. Per actum imperantem prae- 
cedentem deflexum est a Deo, per actum autem imperatum 
subsequentem acceditur ad Deum, ac non nova aliqua ma- 
litia, sed sola bonitas additur. Cur igitur Deus auctor 
esse non potuerit, ut supposito jam actu malo totaque ejus 
malitia actus supernaturalis fiat? 

Sed, dices denique, si assensus fidei immediate tan- 
tum a voluntate bona et supernaturali imperari potest, 
quo jure hance a voluntate aliqua mala imperari posse as- 
seritur? Ratio duplex assignari potest. Prima, quia as- 
sensus fidei tantum per voluntatem imperantem libertatem 
et bonitatem habet; voluntas autem eum imperans in se 

libertatem et bonitatem habet, quam retinet et ratione 
cujus Deo placet, quamvis ab aliqua voluntate praecedente 
mala imperetur. Secunda, quia voluntas bona imperans 
assensum fidei requiritur tamquam dispositio congrua, ut 
Deus gratiam ad. assensum fidei efficiendum elargiatur; 
ad illam autem voluntatem non requiritur ulla alia dis- 
positio congrua, ita ut poni possit sine alio imperio bono, 
imo sine omni imperio, ac vero etiam cum imperio pravo. 
Ut nimirum Deus ad pium credulitatis affectum concurrat, 
unum hoc necessarium est, ut motiva credibilitatis suffi- 
cienter proposita sint. Ex decreto enim suo legeque 
communi Deus toties, quoties objectum credendum pro- 
ponitur, et aliae causae naturales concursum ad effectum 
naturalem flagitarent, elevat vires ad affectum supernatu- 
ralem. Quamvis igitur voluntas mala credulitatis affectum 
imperans Deo displiceat, attamen ipsa posita, non utique 
propter ipsam, attamen propter legem communem, ut di- 
ximus, et ejus intuitu ad supernaturalem credulitatis affe- 
ctum eliciendum concurrit. Quod exemplo sacerdotis con- 
silio propositoque sacrilego consecrantis declarari potest. 
Displicet sane Deo voluntas mala sacerdotis tali consilio- 
consecrare volentis, sed hoc minime obstante, Deus istius. 
intuitu ad transsubstantiationem, quae est opus supernatu- 
rale, concurrit, quoniam ad eam non flagitat ullam ministri 
dispositionem ullumque meritum de congruo, sed solam 
intentionem veram. 

Unum adhue ex dictis colligendum nobis est, scilicet, 
si supernaturalis quoad substantiam est pius credulitatis. 
affectus, etiam habitum huic respondentem esse superna- 
turalem quoad substantiam ideoque perse infusum. Sunt 
theologi, ut Scotus, Henricus Gandavensis et Cajetanus !) 


*) Cajetanus docet quidem ad perfectionem fidei habitum aliquem 
voluntatis esse necessarium, sed fidem intelligit non informem, sed for- 
matam, atque idcirco habitum illum declarat non esse distinctum a 
caritate; quasi id Scotus, quem impugnat, negasset, quum tamen is 


simpliciter de fide secundum se agat, Scilicet in re ipsa Cajetanus. 
cum Scoto consentit. 


aliique quidam Thomistae, qui opinantur, nullum esse ejus- 
modi habitum. In errore ipsos versari, certum nobis est. 
Oppositam sententiam tenet S. Thomas 2. 2. q. 4. a. 3, 
cujus argumentatio profecto ad persuadendum accommo- 
data est. ,,Quum fides, inquit, sit quaedam virtus, oportet, 
quod actus ejus sit perfectus. Ad perfectionem autem 
actus, qui ex duobus activis principiis procedit, requiritur, 
quod utrumque activorum principiorum sit perfectum. Non 
enim bene potest secari, nisi et secans habeat artem, et 
serra sit bene disposita ad secandum, Dispositio autem - 
ad bene agendum in illis potentiis animae, quae se habent 
ad opposita, est habitus. Et ideo oportet, quod actus pro- 
cedens ex duabus talibus potentiis sit perfectus habitu ali- 
quo praeexistente in utraque potentiarum. Dictum autem 
est supra, quod credere est actus intellectus, secundum 
quod movetur a voluntate ad assentiendum. Procedit 
autem hujusmodi actus a voluntate et ab intellectu, quo- 
rum utrumque natum est per habitum perfici secundum 
praedicta. Et ideo oportet, quod tam in voluntate sit 
aliquis habitus, quam in intellectu, si debeat actus fidei 
esse perfectus.“ Quae argumentatio huc redit: Si quis 
actus a duabus pendet potentiis, una imperante, eliciente 
altera, subjectum ad hunc actum exercendum, habitualiter 
integre dispositum esse nequit, nisi utrique potentiae ha- 
bitus insit. Atqui actus fidei a duabus potentiis pendet, 
a voluntate nempe imperante et ab intellectu eliciente. 
Quare, sicut in intellectu eliciente, ita in voluntate impe- 
rante habitum requirit. Et quomodo, quaeso, voluntas 
imperium istud, a quo imperans nuncupatur, exercet? Non 
aliter certe, quam eliciendo actum volendi credere. Est 
vero hic actus supernaturalis quoad substantiam. Hrgo ut 
connaturaliter fiat, necesse est voluntas instructa sit habitu 
supernaturali quoad substantiam. 

Thesis XIII. Denique supernaturale quoad substantiam habendum 
est judicium de credibilitate. 


Dem. Non eadem est in hac veritate defendenda theo- 
logorum consensio, quam est in propugnanda veritate supra 
exposita. Ne commemoremus opiniones, quae ne speciem 
quidem probabilitatis habent, numerantur plures theologi, 
qui judicium credibilitatis, ut dicunt, quoad substantiam 
naturale, et tantum quoad modum supernaturale esse as- 
serunt. Quibus Suarium disp. 6. sect. 8, favere opinatur 
de Lugo. De qua opinione ut judices, propositiones ex- 
pende, quibus mentem suam Suarez declarat. 

Prima est, judicium credibilitatis, quod antecedit vo- 
luntatem credendi, naturale esse secundum suam substan- 
tiam, et elici posse naturali discursu et lumine intellectus 
cum generali concursu Dei, et supposita sufficiente expe- 
rientia signorum seu motivorum fundantium talem credi- 
bilitatem. Si, inquit, hoc judicium sumitur quasi in uni- 
versali et speculative, est suo modo evidens et scienti- 
ficum, ideoque naturale. Si vero sumitur ut judicium 
practicum, quod respicit ad circumstantias et movet ad 
exequutionem, per se pendet a priore judicio et ab eodem 
medio ad particulare applicato, ideoque ordinem naturae 
et speciem prudentiae naturalis non transcendit. 

Secunda est, hoc judicium solum non sufficere, ut 
voluntas velit supernaturaliter credere, sed necessariam 
esse illuminationem specialem Spiritus sancti, quae, ut est 
in intellectu, supernaturalis sit, et in voluntatem etiam 
redundet. 

Tertia denique est, supernaturalem illuminationem 
illam non esse necessariam per se, propter judicium cre- 
dibilitatis, sed propter supernaturalem actum voluntatis, 
seu eam non esse necessariam, ut istud judicium fiat, sed 
ut adjuvet ad excitandum et obtinendum actum volun- 
tatis. Duo nempe considerari in judicio credibilitatis pos- 
sunt. Primo, quod est assensus quidam fundatus in testi- 

montis et signis humanis vel divinis per humanam expe- 
rientiam aliquo modo cognitis; atque hoc modo ad talem 
actum quoad substantiam ejus gratia interna per se ne- 
cessaria non est. Secundo, quod efficacitatem habet ad 
movendam voluntatem eamque quasi elevandam ad 
actum supernaturalem; atque hoc modo necessarium est, 
ut cum illo judicio aliqua divina illuminatio conjungatur. 
»,Ut voluntas moveatur honeste ac prudenter, duo sunt 
necessaria, scilicet sufficiens apprehensio objecti, et judi- 
cium, quod expediat in illud credere. Quia ergo voluntas 
eredendi honesta est etiam supernaturalis, requiritur ex 
una parte judicium prudens de credibilitate objecti; quia 
vero hoe judicium datur de objecto supernaturali per me- 
dium naturale, necessaria est illuminatio divina, quae 
elevet intellectum ad illud objectum altiori et supernatu- 
rali modo concipiendum, ut voluntas ad illud etiam super- 
naturaliter credendum afficiatur, et ita possit intellectum 
movere sicut oportet.“ 

Verum de hac Suarii sententia quaedam infra anno- 
tabimus, postquam thesim ipsam probaverimus. Probatio 
vero fluit ex conciliorum definitionibus, Patrumque doc- 
trina. Concilium milevitanum can. 4: ,,Utrumque Dei do- 
num est, et scire, quid facere debeamus, et diligere, ut 
faciamus“. Quo canone docemur, omnem affectum salu- 
tarem antevertentem sibi habere supernam illuminationem. 
Quum igitur pius credulitatis affectus antevertens sibi 
habeat judicium credibilitatis, hoc gratiae deberi, conclu- 
dendum est. Quod caeterum directe ex eo etiam liquet, 
quod judicium credibilitatis cadat manifeste sub illo ,,scire, 
quid facere debeamus“. Accedit can. 7. concilit arausi- 
cani, quem supra citavimus, quo definitur, haeretico falli 
spiritu, qui opinetur, per naturae vigorem posse nos bonum 
aliquod, quod ad salutem pertineat vitae aeternae, cogi- 
tare, ut expedit, aut eligere. Jam vero judicium credi- 
bilitatis evidenter spectat ad ,,cogitare, ut expedit’. Ergo 
judicium credibilitatis, quod refertur ad fidem salutarem 
et christianam, ex naturae vigore ortum ducere nequit, 

sed adseribi tantum gratiae potest. Ita vero si res habet, 
supernaturale quoad substantiam est. 

Nomine Patrum loquatur is, quem Doctorem gratiae 
dicunt, S. Augustinus. Cont. duas epist. Pelag. 1. 2. ¢. 8. 
scribit: ,,Quis non videat, prius esse cogitare, quam cre- 
dere? Nullus enim credit, nisi prius cogitet, esse creden- 
dum, et hoe vult Apostolus non esse ex nobis, sed ex 
gratia‘. Ac plenius de praed. SS. c. 2, quem locum supra 
citavimus. Adductis nempe iisdem verbis Apostoli, ad 
quae allegato in testimonio provocat, II. Cor. 3,5: ,,Quis 
enim non videat, inquit, prius esse cogitare, quam cre- 
dere? Nullus quippe credit aliquid, nisi prius cogitaverit 
esse credendum. Quamvis enim raptim, quamvis celer- 
rime credendi voluntatem quaedam cogitationes antevolent, © 
moxque illa ita sequatur, ut quasi conjunctissima sequatur, 
necesse est tamen, ut omnia, quae credantur, praeveniente 
cogitatione credantur. ... Quod ergo pertinet ad_ reli- 
gionem atque pietatem, de qua loquebatur Apostolus, si 
non sumus idonei cogitare aliquid quasi ex nobismetipsis, 
sed sufficientia nostra ex Deo est, profecto non sumus 
idonei credere aliquid, quasi ex nobismetipsis, quod sine 
cogitatione non possumus, sed sufficientia nostra, qua cre- 
dere incipiamus, ex Deo est‘. ; 

Quae omnia eo certe referuntur, ut ipsa in se cogi- 
tatio, esse credendum, seu ipsum in se judicium credibi- 
litatis nonnisi per gratiam esse posse statuatur; docemur 
enim, potentiam ipsam et idoneitatem ad hoc judicium 
non per naturam possideri, sed per gratiam donari. Id 
autem si tenendum est, negari prorsus non potest, judi- 
cium credibilitatis esse supernaturale quoad substantiam. 
Unde perspicitur, Suarii sententiam aegre componi posse 
cum doctrina conciliorum et Patrum, idque duplici ex 
capite, primo quidem, quia judicio credibilitatis in se ac 
sine sua ad voluntatem credendi relatione spectato super- 
naturalitatem detrahit, deinde vero, quia ejusdem judicii 
relatione ad voluntatem considerata ei non tribuit super- 
naturalitatem, quae ei qua tali intrinseca sit, sed quae 

potius extrinseca est, utpote quae provenit ex apprehen- 
sionibus supernaturalibus ad judicium istud et ad volun- 
tatem credendi ordinatis’). 

Caeterum aliam quoque difficultatem habet sententia 
Suarii, Profecto utrumque haec sententia ponit necessa- 
rium esse, et judicium nempe et apprehensiones. Cur 
igitur his potius, quam illi supernaturalitas adscribitur, 
quum tamen voluntas proxime a judicio, nonnisi remote 
autem ab apprehensionibus moveatur, quatenus nimirum 
hae objectum proponunt, de quo est judicium? Et certe, 
si dicas, voluntatem proxime moveri ab apprehensionibus, 
jam affirmandum est, quod tamen negat Suarez, judicium 
ad voluntatem credendi necessarium minime esse. Itaque 
mediate tantum et remote voluntatem credendi istae mo- 
vent, quatenus gignunt judicium credibilitatis, Jam vero 
judicium credibilitatis voluntatem credendi, cujus objectum 
non est aliud, quam bonitas, quae est in assensu fidei, 
eatenus movet, quatenus est de bonitate credendi objectum 
propositum. Ergo apprehensiones istae in tantum mediate 
et remote voluntatem credendi movere affirmari possunt, 
in quantum sunt apprehensiones bonitatis, quae assensul 
fidei propria est. Quid vero, inprimis quaero, conferre 
ad supernaturalitatem actus voluntatis credendi potest su- 
pernaturalitas apprehensionum, quae nullo modo imme- 
diatam vim in eum exerunt, si judicium, quod ex illis 
provenit, quodqyue solum immediate et proxime in eum 
pollet, non supernaturale, sed naturale est? Deinde quaero, 
quid impedit, quominus apprehensiones supernaturales de 
aliquo objecto, aptae ad generandum judicium de eodem 
objecto, judicium generent, non naturale, sed supernatu- 
rale, nimirum quominus apprehensiones supernaturales de 


1) Qui Suarii sententiam ita exponunt, quasi illuminationem Spi- 
ritus sancti necessariam tantum existimaverit, ut impedimenta supe- 
rentur, quae homo in concipienda voluntate credendi experitur, non 
satis ipsum intellexisse videntur. Claro clarius enim ille significat, 
illuminationem istam requiri maxime ad elevandam voluntatem, ideo- 
que quod necessaria sit ad voluntatem credendi supernaturalem. 

bonitate, quae inest in assensu fidei, generent judicium: 
pariter supernaturale de eadem bonitate? 

Cum exposito argumento jungimus aliud, quod ita. 
habet: Ad omnem voluntatem supernaturalem requiritur 
praevertens cognitio, quae proportionata ei sit, ad eun- 
demque pertineat ordinem, quoniam, ut supra notavimus, 
appetitus elicitus ad cognitionem non secus se habet, quam 
appetitus innatus ad naturam. ,,Est enim, ut merito seri- 
bit Cardinalis de Lugo, potentia appetitiva passio essen- 
tialiter orta a potentia cognoscitiva; et ideo oranis poten- 
tia appetitiva supponit cognoscitivam sibi respondentem 
et proportionatam, cui connaturaliter talis appetitiva de 
beatur. Ergo sicut potentia volitiva spiritualis supponit 
cognoscitivam spiritualem, sic volitiva supernaturalis sup-- 
ponit cognoscitivam supernataralem“. Atque hinc theologi 
universim defendunt, ad quoslibet affectus supernaturales. 
virtutum requiri praevertentia judicia supernaturalia, Est 
autem voluntas credendi affectus supernaturalis. Ergo 
supernaturale etiam judicium est credibilitatis, quod eam 
praevertit. 

Argumenta jam expendamus, quibus sententiae oppo: 
sitae sectatores utuntur. Primum argumentum est hoc: 
Judicium credibilitatis aut ponitur esse obscurum aut as- 
seritur esse evidens. Atqui non primum, quia vel esset 
actus fidei, vel certe penderet ab aliqua voluntate intel- 
lectum ad assensum determinante, quae voluntas denuo- 
aliud praevertens requireret judicium, de quo eadem, quam 
evolvimus, disjunctio rediret. Si autem evidens esse affir- 
matur, jam non est supernaturale. Nam in statu viae 
lumen supernaturale evidens non habetur, omnisque adeo 
evidentia est naturalis, quae tantum naturalem certitudi- 
nem causare, et non aliain necessitatem inducere potest, 
quam respectu virium naturalium. Et profecto naturali 
plane discursu obtineri judicium istud potest. Est enim 
judicium de credibilitate objecti fidei, quod in sufficienti 
ejus propositione fundatur, ex qua resultat hic discursus :. 
Quidquid sufficienter proponitur, est credibile; atqui hoe 

objectum sufficienter proponitur; ergo est credibile, In 
quo discursu major est nota per se lumine naturali, minor 
etiam experimento cognoscitur; ergo judicium de conclu- 
sione naturale est. Per illud. autem judicium potest vo- 
luntas moveri, ut velit credere, quia sufficienter illi appli- 
catur objectum, quod est ipsum credere sub ratione boni 
et honesti. 

Verum haec et similia objecta nituntur falso suppo- 
sito, videlicet actum aliquem supernaturalem esse non 
posse quoad substantiam, nisi in objecto versetur, quod 
tale sit, ut naturali actu cognosci nequeat. Quod am- 
plectentes secum ipsis illi theologi pugnant. Judicium 
namque credibilitatis supernaturale quoad substantiam esse 
negant, voluntatem autem credendi, quae ex illo oritur, 
supernaturalem quoad substantiam esse non tantum faten- 
tur, sed omnino contendunt ac confirmant. Dicant igitur, 
quodnam sit hujus voluntatis objectum. Certe illud idem, 
quod est objectum judicii credibilitatis, id est honestas 
fidei. Sed hoe objectaum secundum ipsos impedit super- 
naturalitatem judicii credibilitatis, quia naturali actu attingi 
potest. Impedire igitur ex eadem ratione’ voluntatis quo- 
que credendi supernaturalitatem debet. Itaque errant, qui 
putant, ex supernaturalitate objecti tamquam ex unico et 
necessario fonte provenire supernaturalitatem actus. Sunt 
objecta, quae ex se sunt indifferentia, ut cognoscantur ac 
amentur vel naturali vel supernaturali actu, quae tamen 
supernaturali actu cognoscuntur et amantur, quia Deus ho- 
minem ad supernaturalem finem elevatum ad. actus etiam 
elevat huic fini proportionatos. Nulla proinde in eo est 
repugnantia, quod in .ordine ad fidem, quae suum funda- 
mentum in fide habere non potest, detur aliqua cognitio 
supernaturalis evidens. 

Quod dicitur de judicio credibilitatis per discursum 
parto, concedi potest, quin idcirco concedendum sit, ipsum 
non supernaturale, sed naturale esse. Ut enim modo no- 
tavimus, supernaturalitas actus, quo ponitur ultimum ad 
piam voluntatem credendi judicium, quod nempe aie 

et sufficienter ad eam movet, non provenit inde, quod 
ipsius objectum per se supernaturalem actum exigat, sed 
ex eo repetenda est, quod Deus gratia sua mentem ad 
eum ponendum elevet eumque supernaturalem reddat. Sed 
si ultimum judicium, movens voluntatem ad pium creduli- 
tatis affectum supernaturale est, nonne supernaturalis quo- 
que censenda est notitia illa evidens de certitudine obli- 
gationis, ex qua istud judicium infertur? Necessarium id 
esse, saltem manifestum nom est. Si quis caeterum affir- 
mare id velit, ei studiose contradicendum non esset. ™ 

Posse tamen judicium illud ultimum evidens credibi- 
litatis haberi sine omni discursu sive formali sive virtuali, 
nonnullorum auctorum est sententia. Posita enim, in- 
quiunt, notitia motivorum credibilitatis et cognitione re- 
flexa de modo, quo apprehenduntur et proponuntur, intel- 
lectus immediate judicare potest, in his circumstantiis et 
cum his notitiis praecedentibus honestum et necessarium 
esse eredere propter divinam revelationem ea, quae cre: 
denda proponuntur. 

Sequitur alterum argumentum auctorum, contra quos 
est pracsens nostra disputatio. Quod inde desumunt, quod 
assignari non possit habitus infusus, ad quem judicium 
credibilitatis pertineat, nec universim principium ejus super- 
naturale explicari valeat. Cui argumento ut oceurri pos- 
sit, paucis exponenda est quaestio, a quo habitu infuso 
judicium credibilitatis eliciatur. 

Multi theologi censent, hoe judicium ab habitu infaso 
fidei elici. Sed admitti haee sententia non potest, Actus 
namque, qui diversum habent objectum tam formale, quam 
materiale, ad eundem habitum referri non possunt, Atqui 
actus. fidei et actus judicii credibilitatis diversum habent 
utrumque objectum. Ilo enim creduntur veritates reve- 
latae propter testimonium divinum, hic vero versatur in 
obligatione credendy veritates revelatas propter factum re- 
velationis sese manifestans. 

Communis itaque sententia tenet, judicium credibili- 
tatis elicit ab habitu prudentiae infusae specialis tamen ac 


ab eo habitu prudentiae distineto, qui ad operationes alia- 
rum virtutum necessarius est. Hic enim fundatur in fide 
et applicat doctrinam fidei ad particulares circumstantias, 
atque ideo auctoritatem divinam partialiter habet motivum 
formale ultimum, illa vero motivum habet non auctorita- 
tem divinam, sed honestatem credendi evidenter cognitam. 
Prudentia infusa communis voluntatem dirigit in materia 
reliquarum virtutum; prudentia infusa specialis in sola 
materia fidei. Atque hine ablata illa cum caeteris vir- 
tutibus per peccatum nihil obstat, quo minus haec ma- 
neat. Nota tamen de prudentia nos hie loqui non stricte. 
ut ad actus refertur, qui versantur in electione mediorum, 
consultatione aliisque, sed minus stricte, ut comprehendit 
omnia judicia practica, quae ultimo et proxime actionis 
honestatem hic et nunc, omnibus circumstantiis perpensis, 
existentem exhibent. 


Thesis XIV, Nec species autem impressae repraesentantes veritates 
fidei, nec apprehensiones praecedentes actum fidei cre- 
dendae sunt supernaturales quoad substantiam. 


Dem. part. I. Est haee sententia communis inter theo- 
logos et omnino vera. Eam probat Cardinalis de Lugo 
inprimis hoc argumento: Species istae supernaturales aut 
a solo Deo infusae, aut ab objectis sive mediate sive im- 
mediate productae ponuntur. Atqui neutrum poni potest. 
Non potest poni primum. Profecto fatendum nobis est, 
species eas, quas concio et doctrina in mente audientium 
et discentium gignunt, aliquam vim saltem mediatam in 
assensum fidei praestitum habere. Id enim nisi concedas, 
necesse est affirmetur, totum ministerium doctorum appa- 
rentiam quandam esse ac ad nihil prodesse aliud, quam 
solum, ut regatur operatio Dei, qui solus sine ullo illorum 
concursu interius species producat. Alienae hine gloriae 
usurpatorem censcre Paulum deberes, quum scriberet: go 


plantavi, et: Per Evangelium ego vos genui. Si enim doctor 

in audiente speciem generat, quae omnino sterilis manet, 
nec ullam cognitionem parit, sed sola a Deo infusa spe- 
cies totum id praestat, non magis ipse plantat vel docet, 
quam si ad surdum verba ille faceret, ac Deus eodem 
tempore eadem objecta revelaret. Atqui, si species im- 
pressae repraesentantes veritates fidei supernaturales quoad 
substantiam ideoque per se infusae sunt, nullam ne me- 
diatam quidem vim in assensum fidei praestitum cxercent 
species, quas concio et doctrina in mente audientium pro- 
ducunt. 

Neque dicas, species concione et doctrina excitatas 
conducere ad primas apprehensiones,’ apprehensis autem 
extremis Deum aliam infundere supernaturalem speciem, 
quae ipsi actui fidei sit usui. Nam istae apprehensiones 
aut conferunt sive mediate sive immediate ad actum fidei, 
aut non. Si non conferunt, instauratur argumentum, quod 
instituimus. Si autem conferunt, cur igitur de speciebus 
naturalibus id negas, quum certe ipsae non minus quam 
apprehensiones elevari ita possint, ut ad actum fidei con- 
currant. 

Poni etiam nequit, species istas supernaturales non 
infundi a solo Deo, sed ab objectis mediate vel immediate 
non secus produci, quam caeteras, quibus utimur, intel- 
lectuales species; hoc enim quum admittis, asserendum 
tibi est, objectum vel sensationes et phantasmata elevari 
ad producendas species supernaturales. Cur igitur non 
satius hoe de ipsis speciebus statuitur, ipsas nimirum ele- 
vari ad producendum actum fidei supernaturalem, maxime 
quod intellectus, si fidei habitu instructus jam sit, jam 
principium aliguod in se complectatur sipernertnienies quo 
species eleventur. 

Accedit aliud argumentum ean aren ex incommodis, 
quae sententia opposita sectatoribus suis. importat. Gnas 
nado in tractatu de virt. fid. 13. disp. 7. affirmat, species 
supernaturales, de quibus agimus, a Deo simul cum ha- 
bitu fidei ante propositionem credendorum infundi, ac pro- 
inde existere in intellectu parvuli baptizati, in actum tamen 

non prodire ideo, quod objectum nondum sit propositum. 
Admittit igitur scientiam infusam omnium mysteriorum, 
non utique claram, attamen obscuram et ob absentiam 
objecti adhue impeditam in intellectu parvuli baptizati. 
In hoc autem adversantes sibi omnes theologos habet. 
Deinde si species istae in intellectu jam existunt, nulla 
apparet ratio, cur adultus quisque, cui aliquod mysterium 
fidei propositum nondum sit, cognoscere ipsum non valeat. 
Respondet utique Granado, rationem in eo esse sitam, quod 
species infusae, modo intelligendi connaturali humano ac- 
commodatae, intellectui determinando impares sint, donec 
fides proponatur, ut nimirum intellectus in hac cognitione 
non secus, quam in aliis, a sensibus incipiat, sed nulla 
est haec responsio. Nam modus intelligendi nobis con- 
naturalis tum certe in eo minime est, ut a sensibus cog- 
nitio incipiat, quum aliunde species objectorum cognoscen- 
dorum praesto nobis sunt. Nec dependentia a phantasia, 
quam in intelligendo a phantasia habemus, semper est 
antecedens, sed aliquando est comitans vel consequens, 
scilicet si species objecti intelligendi jam possidemus,. 

Aliud incommodum est, quod idem theologus, ne in- 
numeras cogatur ab initio ponere species animae infusas, 
unicam doceat esse speciem repraesentantem omnia reve- 
lata. Sed ne dicamus, hanc opinionem esse plane sin- 
eularem, ea pugnat contra experientiam, qua novimus, 
bene quidem nos concipere mysterium distincte nobis pro- 
positum et enucleatum, alia autem, hoc modo non propo- 
sita, aegerrime a nobis concipi. Deinde si daretur in no- 
bis unica ejusmodi species impressa, unica etiam videtur 
dari posse species expressa, adeo ut eodem actu simul 
omnia revelata contemplari valeamus. 

Succedit tertium incommodum. Quum, inquit Gra- 
nado, species infundantur a Deo vel cum habitu fidei, vel 
quum quis actu credit, in infideli non sunt, sed sunt in 
homine fideli, qui jam semel credidit. Verum, si species 
infusae ad credendum necessariae sunt, plane requiruntur, 
ut actu supernaturali et, ut oportet, ad salutem credi pos- 


sit. Quomodo igitur infideli deesse possunt? Scilicet si 
desunt, non habet ex parte actus primi omnia ad creden- 
dum requisita, ita ut credere non possit, si voluerit. 

Hurtadus ad haeec incommoda fugienda plures a Deo 
infundi species docet, postquam pius credulitatis affectus 
elicitus sit. Verum ante voluntatem liberam credendi prae- 
cedunt apprehensiones ultimae necessariae ad assensum. 
Jam vero si exigitur, species ad actum supernaturalem 
esse superpnaturales, a fortiori, apprehensiones istas esse 
supernaturales, tenendum est. Sed supernaturales ex auc- 
torum, quos impugnamus, mente hae esse nequeunt, nisi 
species ad eas requisitae supernaturales ideoque infusae 
sint. Ergo ante pium credulitatis affectum necesse est 
species infundantur. Quod eo vel. magis Hurtadus con- 
cedere cogitur, quia supernaturalitatem speciel ex super- 
naturalitate objecti infert. Nam certe idem est objectum 
ultimae apprehensionis et judicii, quum hoe ab illa non 
ratione objecti, sed tantum ratione modi tendendi in ob- 
jectum differat. Jam autem objectum judicii est super- 
naturale. Hrgo etiam apprehensionis objectum supernatu- 
rale, ideoque ante pium credulitatis affectum necesse est 
infundantur species requisitae ad ultimam illam apprehen- 
sionem. Idem denuo patet ex consideratione judicii cre- 
dibilitatis, quod voluntatem credendi antecedit. Quum 
enim supernaturale ipsum sit, species ad ipsum necessariae 
supernaturales ideoque infusae sint oportet. Hine neces- 
sario admittendi ante pium credulitatis affectum et ad- 
mittendae etiam in mente hominis infidelis, qui judicium 
quidem credibilitatis formavit, fidei autem assensum prae- 
bere detrectat. 

Denique argumentamur hune in modum: Si universim 
valet, non esse multiplicanda entia sine necessitate, maxime 
tum valet, quum de entibus supernaturalibus agitur. Atqui 
nulla est necessitas specierum quoad substantiam super- 
naturalium. Quod demonstratur solutione argumentorum, 
quibus earum propugnatores utuntur. 

Primo igitur dicunt: Causa supernaturalis, potissimum 
adaequata, effectum producit supernaturalem. Atqui spe- 
cies, de quibus nostra disputatio est, sunt effectus objecti, 
hoe est revelationis. At num, quaeso, revelatio semper 
supernaturalis est quoad substantiam? Minime, quum re- 
velatio etiam immediata Dei vocibus sensibilibus externis, 
quibus Deus loquitur homini, fieri possit; voces autem 
sensibiles sunt sonus naturalis. Deinde quis negare vellet, 
posse nos, omni specie infusa seposita et exclusa, veri- 
tates revelatas audire et concipere? Ita vero si res habet, 
aperte falsum est, omnem a revelatione proposita produc- 
tum terminum necessario esse supernaturalem. 

Deinde nituntur hac ratione: Ad actum supernatura- 
lem fidei duo requiruntur principia, scilicet ex parte in- 
tellectus habitus, et ex parte objecti species. Ergo sicut 
non sufficit habitus naturalis ex parte illius, ita nee spe- 
cies naturalis ex parte hujus. Verum, quo argumento le- 
gitimam hanc consequentiam monstrent, nos latet. Habitus 
enim supernaturalis fidei, quum sit instar potentiae cog- 
noscitivae supernaturalis, id habet, ut objecta sufficienter 
proposita possint esse terminus actus ejus, ideoque quod 
species ad suum actum elevare possit. Neque dicas, sal- 
tem connaturalius esse, ut causa elevanda ad effectum 
supernaturalem sibi improportionatum elevetur per eleva- 
tionem intrinsecam, non autem per elevationem tantum 
extrinsecam, cujusmodi esset elevatio specierum ad actum 
ipsis improportionatum. Nam verum id quidem est de 
causis, quae per se ad effectum supernaturalem concur- 
runt, non vero de causis, quae ad eundem propter acci- 
dens solum concurrunt, propter ipsarum nempe’ cum alia 
concausa conjunctionem, cui debetur earum concursus. 
Hac enim conjunctione fit, ut, quamvis per se effectui 
producendo impares sint, concurrendo tamen cum causa per 
se et in actu primo ad effectum producendum ordinata 
pares fiant, Hine puta theologi tenent, praemissam aliquam 
naturalem cum praemissa fidei supernaturali concurrere ad 
praemissam theologicam supernaturalem. 


Addunt hoe argumentum: Quum ex habitu et specie 
integrum constituatur principium actus, ejusdem necesse 
est sint ordinis. Atqui habitus fidei supernaturalis est. 
Ergo et species oportet sit supernaturalis. Sed quamvis 
certum sit, inter animam habitu instructam et speciem 
necessario existere proportionem, quae inter substantiam 
et accidens existit, attamen aliam praeterea existere debere, 
nullo argumento demonstrari potest. 

Dem. part. I. Inde maxime haec pars demonstratur, 
unde ultimo in loco probavimus, species non esse super- 
naturales quoad substantiam. Scilicet nulla apparet ratio, 
quae flagitet, ut apprehensiones praecedentes actum fidei 
supernaturales esse credantur. Nemo enim probabit argu- 
mentum a Granado propositum: Quum ad omne judicium 
apprehensiones praecurrentes requirantur, eas, quum de 
judicio supernaturali agitur, supernaturales esse oportere. 
Nimium siquidem demonstrat, quum eodem principio effici 
posset, omnes prorsus apprehensiones, utut remote ad 
actum fidei concurrunt, supernaturales esse, supernatura- 
lem hine esse. non tantum apprehensionem repraesentan- 
‘tem extrema et connexionem inter ea, cui postea actu 
fidei assentimur, sed etiam apprehensionem concionatoris 
et concionis, quum ab hac quoque saltem mediate fides 
in veritates propositas procedat. Universim stante illo 
principio existimandum foret, fere omnes intellectus nostri 
actus supernaturales esse, quum saltem mediate et remote 
fere omnes opportunae ad aliquem actum virtutis super- 
naturalis esse possint. Qua sententia ultra jus terminos 
actuum supernaturalium proferimus. Eos namque solos 
actus merito censemus supernaturales, ad quos, conciliis 
Patribusque docentibus, habitus infusos dari discimus. 
Novimus porro, habitum fidei nobis ad credendum, non 
autem adaudiendum vel apprehendendum ea donari, quae 
dicuntur. 

Itaque inprimis ii, qui apprehensiones actum fidei 
antevertentes necessario supernaturales esse opinantur, pro- 
vocant ad doctrinam conciliorum, actum fidei ab illustra- 

tione Spiritus sancti pendere. Illustrationes Spiritus sancti; 
inquiunt, majori ex parte sunt apprehensiones, quibus 
homo divinitus ad credendum illuminatur; imo actus ju- 
dicii minus proprie illustrationis nomine designatur. Quare 
si conciliorum doctrinae stare volumus, fateamur necesse 
est, apprehensiones fidei actum praecurrentes supernaturales 
esse. Utique, reponimus, fides ab illustratione Spiritus 
sancti pendet, quum Deus hominem illuminet ad fidem, 
faciendo, ut judicium credibilitatis homo formet. Quod 
judicium plenissimo sensu illuminationis nomen meretur. 
Ipso enim credibilitatem objecti propositi obligationem- 
que credendi evidenter cognoscimus, ideoque ipso vere 
ac proprie illuminamur. Quum igitur praeterea actus sit 
non liber, sed necessarius, ideoque a Deo in nobis sine 
nobis libere concurrentibus effectus, quis illud propriissimo 
ac pleno sensu illuminationem divinam esse negaverit? 
Et hanc illuminationem Augustinus intellexit, quum contra 
Pelagianos fidem ejusque initium ab illustratione Spiritus 
sancti pendere scriberet: ,,Quis non videat, prius esse co- 
gitare, quam credere? Nullus enim credit, nisi prius co- 
gitet, esse credendum, et hoc vult Apostolus non esse ex 
nobis, sed ex gratia.“ 

lidem deinde hae utuntur ratione: Conclusio super- 
naturalis flagitat praemissas supernaturales. Ergo judi- 
cium quoque supernaturale postulat apprehensiones super- 
naturales. Sed nulla est hujus argumenti consequentia, 
ut patebit antecedente examinato, Conclusio supernatu- 
ralis theologica requirit, non quidem ut utraque praemissa, 
attamen ut saltem una supernaturalis sit, quia secus con- 
clusio ne partialiter quidem contineret objectum formale, 
quod ab habitu fidei respicitur. Si vero conclusio super- 
naturalis esset actus fidei per discursum formalem exi- 
stentis, utraque praemissa esset supernaturalis. Cur vero? 
Quia praemissae de veracitate et de revelatione Dei for- 
maliter sumptae essent actus ab habitu fidei eliciti. Hic 
siquidem per se et primario ordinatur ad credendum Deo 
propter ejus veracitatem et testimonium, et non magis per 


se ordinatur ad credenda revelata, quam ad veracitatem Dei 
etrevelationem, propter quas revelata creduntur, imo mag's 
per se respicit objectum formale, quam objectum materiale. 
Quum proinde non per accidens, sed per se in ipso actu 
conclusionis veracitati et testimonio divino assensum prae- 
beat, non est, cur seorsim iisdem assensum adhibere per 
actus pariter supernaturales nequeat. Sed num hae ratio- 
nes etiam valent de apprehensionibus judicium anteceden- 
tibus? Minime; idem namque quidem motivum formale, 
quod attingitur a judicio subsequenti, et ipsae attingunt, 
attamen simpliciter proponendo, non autem assentiendo. 
Habitus autem fidei datur ad credendum et assentiendum, 
non autein ad proponendum, ideoque extendendus non est. 
ad apprehensiones, ut extenditur ad praemissas. 

Denique haec ratiocinatio adjici posset: Habitus in- 
fusi voluntatis eliciunt actus absolutos et perfectos circa 
sua objecta, sed etiam imperfectos, qui simplicis compla- 
centiae rationem habent, quique eae gratiae esse videntur, 
quas inspirationes nominant. Jam vero eo modo appre- 
hensiones, de quibus disputamus, habere se ad judicium 
videntur, quo simplex complacentia se habet ad consen- 
sum absolutum voluntatis. Sicut igitur simplex compla- 
centia ab eodem habitu infuso voluntatis elicitur, a quo 
oritur consensus absolutus voluntatis, et supernaturalis est, 
ita apprehensiones simplices circa objectum judicii ab eo- 
dem habitu infuso intellectus elicientur, a quo provenit 
judicium, et erunt supernaturales. Verum alia est ratio 
complacentiae simplicis, et alia apprehensionis. Illa enim 
vere est actus voluntatis objectum propter motivum for- 
male habitui respondens amplectentis, licet non liber, vel, 
si liber, non absolutus, sed conditionatus; haec vero nullo 
modo est assensus intellectus, quum per eam intellectus, 
ut loquitur de Lugo, ,,non consentiat, nec affirmet ob- 
jectum, sed quasi audiat solum id, quod sibi proponitur.“ 
Non autem habitus, qui est ad consensum objecto prae- 
bendum, eo ipso extendendus est ad audiendum et appre- 
hendendum id, quod ab objecto proponitur. 


Thesis XV. Quae de fidei supernaturalitate constituimus, veram mon- 
strant sententiam S. Thomae (de verit. q. 14. a. 2), 
fidem nempe non immerito definiri sic posse, ut dicatur 
habitus mentis, quo inchoatur vita aeternu in nobis, 
faciens intellectum non apparentibus assentire, 


Dem. Testimonium 8. Thomae supra (th. 9) magna 
ex parte adduximus; satis igitur est, adjicere ea, quae 
ibi omisimus. ,,Consuevit autem in totis, quae habent 
partes ordinatas, prima pars, in qua est totius inchoatio, 
dici totius substantia, ut fundamentum domus, et carina 
navis ..., et sic fides, inquantum est in nobis inchoatio 
quaedam vitae aeternae, quam ex divina repromissione 
speramus, dicitur substantia rerum sperandarum; et sic 
in hoc tangitur comparatio fidei ad bonum, quod movet 
voluntatem determinantem intellectum. Voluntas autem 
mota a bono praedicto proponit aliquid intellectui non 
apparens, ut dignum, cui assentiatur, et sic determinat 
ipsum ad illud non apparens, ut scilicet ei assentiat. 
Sicut igitur intelligibile, quod est visum ab intellectu, de- 
terminat intellectum, et ex hoc dicitur mentem arguere ; 
ita etiam et aliquid non apparens intellectui determinat 
ipsum, et arguit necessario ex hoc ipso quod est a volun- 
tate acceptatum, ut cui assentiatur. Unde secundum aliam 
literam dicitur convictio, quia convincit intellectum modo 
praedicto; et ita in hoe quod dicitur argumentwm non ap- 
parentium, tangitur comparatio fidei ad id, cui assentit in- 
tellectus. Sic ergo habemus fidei materiam sive objectum 
in hoe quod dicit non apparentium; actum in hoe quod 
dicit argumentum; ordinem ad finem in hoe quod dicit 
substantia rerum sperandarum. Ex actu autem datur in- 
telligi etiam genus, scilicet habitus, qui per actum cogno- 
scitur, et subjectum, scilicet mens; nec plura requiruntur 
ad alicujus virtutis definitionem ; unde facile est secundum 
dicta definitionem artificialiter formare, ut dicamus, quod 
fides est habitus mentis, quo inchoatur vita aeterna in nobis 

Profecto habitus fidei eo est supernaturalis, quod ani- 
mam praeparat ad finem supernaturalem homini praesti- 
tutum, Atqui quod praeparat animam ad hune finem, id 
non immerito vitam aeternam in ea inchoare dicitur. Sed 
haec ratio potius generalis est ac causam menti non patefacit, 
cur velut proprium fidei tribuatur esse inchoationem vitae 
acternae. Ut itaque hance causam assignemus, inprimis 
argumento utimur S. Thomae: Id speciali ratione est in- 
choatio vitae aeternae in nobis, quo primum intrinseca 
nobis fit ordinatio ad vitam aeternam, quoque intrinseca 
obtinetur proportio ad finem in vita aeterna situm. Atqui 
ordinatio ad vitam aeternam primum per fidem nobis in- 
trinseca fit, non tantum, quia per fidem primum ultimus 
finis, ad quem ordinamur, est in nobis, sed etiam quia 
fides est quaedam adumbratio ejus cognitionis in nobis, 
in qua, si consummata fuerit, vita aeterna consistit. Quod 
cogitatum dignum est fusiore aliqua explicatione. In eo 
inprimis supernaturalis nostra beatitudo ac aeterna vita 
sita est, quod Deum non jam ex creaturis cognoscamus, 
sed eum, ut est in se ipso, collustrati lumine superno 
gloriae videamus, ac in eo et per eum caetera cognos- 
camus, adeo ut ipsa prima ac absoluta Veritas omnium 
nostrarum cognitionum sit medium. Jam vero fide cog- 
nitio noois communicatur, cujus principium pariter est 
prima et absoluta Veritas, non quidem in se visa, attamen 
per suum testimonium, lumine superno cognitum, menti 
praesens, mentem secum uniens, eam instruens et ad con- 
sortium quoddam vitae suae intellectualis vocans. Quare 
fides merito cum 8. Thoma in III. dist. 23. gq. 2. a. 1. 
dicitur ,praelibatio futurae visionis, in qua veritas ple- 
narie cognoscitur, “ 

Paulo secus exponere idem hoe modo possumus: 
Quod est fidei objectum, id quoque fidei est finis. Hoc 
enim proprium est virtutum theologicarum, ut idem ipsa- 
rum sit objectum et finis, Quum namque ipsarum ob- 
jectum Deus sit, exerceri plane nequeunt, quin voluntas 
intendatur ad Deum, qui est finis absolute ultimus; quod 

de caeteris virtutibus affirmari nequit; objectum siquidem 
ipsarum distinctum est a fine, propter quem exercentur. 
Agedum objectum fidei est Deus, in quantum est prima 
veritas, supra omnem capacitatem naturae evecta. Ergo 
finis quoque fidei Deus est sub eadem hac ratione. Atqui 
finis hic fidei praestitutus concipi nequit, quin ea ordinem 
intrinsecum ad visionem beatificam habere concedatur, 
quo ordine id obtinet, ut quaedam ipsius inchoatio asse- 
renda sit. Huc pertinere nobis videntur, quae disputat 
angelicus Doctor citato in loco. ,Habitus quilibet per 
actum cognoscitur, et actus ex objecto specificatur, et ex 
fine bonitatem habet, et ideo Apostolus (Heb. 11) definit 
fidem per duo, scilicet per comparationem ad objectum, 
quod est res non apparens, scilicet secundum naturalem 
cognitionem, et per comparationem ad finem, in hoc quod 
dicit: substantia rerum sperandarum. Quamvis enim idem 
sit objectum et finis fidei, non tamen secundum eandem 
rationem. Est enim Deus objectum ejus, inquantum est 
prima Veritas supra posse naturale intellectus nostri ele- 
vata, et sic dicitur non apparens; est vero finis ejus, se- 
cundum quod est quodammodo bonum sua altitudine fa- 
eultatem humanam excedens, sed sua liberalitate seipsum 
communicabilem praebens, et hoc dicitur res speranda,“ 
Ac in responsione ad hanc objectionem: Definitio ex prio- 
ribus et ex iis, quae per se sunt, danda est; sed objectum 
per se fidei non est res speranda, sed res credenda, et 
spes est posterior fide; ergo Apostolus dicere debebat re- 
rum credendarum, non autem rerum sperandarum: ,,In hoc, 
inquit, quod dicit rerum sperandarum, non intendit ponere 
objectum fidei, sed finem. Finis autem fidei ultimus, 
quamvis sit ipsa veritas, cujus visio pro fide redditur, 
non tamen verum dicit rationem finis, Sed quum spes 
designet quendam motum tendentis in finem, res speranda 
importat terminum illius motus, et ita importat rationem 
finis. Finis autem quantum ad intentionem prius est in 
omnibus habitibus, qui ad voluntatem pertinent, quamvis 

Deinde supernaturalis nostra beatitudo ac aeterna vita 
sita est in amore beatifico, qui necessario fluit ex visione 
beatifica. Atqui amor beatificus, qui fluit ex visione 
beatifica, quamvis non quoad rationem beatifici, attamen 
quoad essentiam suam, fluit etiam ex fide. Quare merito 
affirmamus, fide vitam aeternam inchoari in nobis. 

Ut vis, quae inest huic argumento, perspiciatur, nota, 
caritatem, quam Spiritus sanctus diffundit in cordibus 
nostris, in futura, quam speramus, vita mansuram, Ex- 
pressa haec est revelationis doctrina. Caritas numquam 
excidit, sive prophetiae evacuabuntur, sive linguae cessabunt, 
sive scientia destruetur (I. Cor. 13, 8). Hine unanimi con- 
sensione theologi statuunt, caritatem patriae a'caritate viae 
eandem numero esse ac tantum differre, ut perfectum dif- 
fert ab imperfecto. ,,Quando imperfectio alicujus rei, in- 
quit S. Thomas 1, 2, non est de ratione speciei ipsius, 
nihil prohibet, idem numero, quod prius fuit imperfectum, 
postea perfectum esse, sicut homo per augmentum per- 
ficitur, et albedo per intensionem. Caritas autem est amor, 
de cujus ratione non est aliqua imperfectio; potest enim 
esse et habiti et non habiti, et visi et non visi. Unde 
caritas non evacuatur per gloriae perfectionem, sed eadem 
numero manet.“ At, dices, caritas viae est necessario 
imperfecta; quum igitur, adveniente perfectione gloriae, 
evacuetur quidquid est imperfectum, ipsa quoque evacue- 
tur necesse est. Concedimus, caritatem viae necessario, 
ideoque semper esse imperfectam, verum haec imperfectio 
caritati non est essentialis, sed accidentalis, proveniens 
nempe non ex propria ejus ratione, sed ex imperfectione 
cognitionis Dei huic vitae convenientis'). ,,Imperfectio 


*) Quia imperfectio caritatis viae oritur ex imperfectione cogni- 
tionis, qua in hac vita Deum cognoscimus, manifeste caritas viae, ut- 
cumque aucta concipiatur, necessario tamen imperfecta est. .,Caritas 
viae, inquit Thomas 1, c, ad 3, per augmentum non potest pervenire 
ad aequalitatem caritatis patriae, propter differentiam, quae est ex 
parte causae, Visio enim est quaedam causa amoris; Deus autem quanto 
perfectius cognoscitur, tanto perfectius amatur,* 


caritatis per accidens se habet ad ipsam, quia non est de 
ratione amoris imperfectio. Remoto autem eo, quod est 
per accidens, nihilominus remanet substantia rei. Unde 
evacuata imperfectione caritatis, non evacuatur ipsa cari- 
tas (ad 1). Neque dicas, quum objectum amoris sit bo- 
num cognitum, pro essentialiter diversa cognitione essen- 
tialiter diversum esse amoris objectum, ideoque ipsum 
amorem. Nam non ipsa cognitio, sed res cognita amoris 
objectum est. ,,Caritas (ibid. ad 2) non habet pro ob- 
jecto ipsam cognitionem; sic enim non esset eadem in 
via et in patria, sed habet pro objecto ipsam rem cogni- 
tam, quae est eadem, scilicet ipsum Deum.“ Est igitur 
amoris, qui unione cum Deo beatus est, et amoris, qui 
unione nondum obtenta eam appetit, eadem essentia, quum 
uterque ex complacentia de Deo et inclinatione ad ipsum 
prodeat, quum non solum amoris, unione cum Deo jam 
consummati, sed etiam amoris, hac consummatione adhue 
carentis, idem objectum esse possit, bonum nempe inter- 
num Dei, internaque ejus gloria, quam a Deo revelatam 
fide cognoscimus. 

Atque ex his perspicitur, etiam caritatem dici posse 
inchoationem vitae aeternae, quatenus nempe caritatem 
possidentes aliquid possidemus, quod idem numero, con- 
summatum tamen et perfectum, in vita aeterna manebit. 
Quod. utique de fide affirmari nequit, quum ipsa, mortali 
vita absoluta, non sit mansura. Certe huc pertinet dictum 
Pauli, quod supra jam citavimus, I. Cor, 13, 8. sq., quo 
docemur, excepta caritate, evacuanda esse caetera Dei 
dona, quibuscum imperfectio aliqua conjuncta sit: Quum 
autem venerit, quod perfectum est, evacuabitur quod ex parte 
est. Ad ea autem, quae ex parte, ideoque imperfecta 
sunt, pertinet fides. Videmus nunc per speculum in aenig- 
mate, tune autem facie ad faciem. Nune cognosco ex parte, 
tune autem cognoscam, sicut et cognitus sum. Nune autem 
manent fides, spes, caritas, tria haec, major autem horum 
est caritas. Visioni per speculum in aenigmate, quam 
huic vitae adscribit, opponit Apostolus visionem alterius 

vitae, quae est facie ad faciem; cognitioni ex parte huic 
vitae propriam, cognitionem intuitivam et perfectam im- 
mortali vitae convenientem. Visio autem et cognitio ex 
parte hujus vitae fides est. Ea igitur evacuanda est, ea 
loco cedat necesse est, ut in ipsius locum alia diversae- 
que rationis visio et cognitio succedat, Et hac quo- 
que ex causa caritas, utpote quae numquam excidet, fide 
major est. 

Multo adhuc clarius eandem veritatem Paulus nos 
docet II. Cor. 5, 6. sq.: Audentes igitur semper, (et) scientes, 
quoniam dum sumus in corpore, peregrinamur a Domino; 
per fidem enim ambulamus, et non per speciem. Fides nempe 
alligata ita est ad praesentem vitam, ut, quousque ea men- 
tem occupat, extra eam cum Deo unionem versemur, in. 
qua vita aeterna consistit. Itaque in alia immortalique, 
quae nos expectat, vita fides minime manet, sed alia ad- 
ventat cognitio, quae est per speciem seu per essentiam. 

Quum adeo clare in divinis litteris haec veritas con- 
tineatur, mirum non est, quod in ea admittenda theologos 
consentientes habeas. Ac revera vix et ne vix quidem 
eam evidentem esse negaveris. Agit de hac re S. Thomas 
1,2. q. 67. a: 3 eamque hunc in modum explicat: ,,Op- 
positio est per se, et propria causa, quod unum oppositum 
excludatur ab alio, inquantum scilicet in omnibus oppo- 
sitis includitur oppositio affirmationis et negationis. In- 
venitur autem in quibusdam oppositio secundum contrarias 
formas, sicut in coloribus album et nigrum; in quibus- 
dam autem secundum perfectum et imperfectum; unde in 
alterationibus magis et minus accipiuntur ut contraria, ut 
quum de minus calido fit magis calidum. Et quia per- 
fectum et imperfectum opponuntur, impossibile est, quod 
simul secundum idem sit perfectio et imperfectio. Est 
autem considerandum, quod imperfectio quidem quando- 
que est de ratione rei, et pertinet ad speciem ipsius, sicut 
defectus rationis pertinet ad. rationem speciei equi vel 
bovis, et quia unum et idem numero manens non potest 
transferri: de una specie in .aliam, inde est quod, tali 

imperfectione sublata, tollitur species rei, sicut jam non 
esset bos vel equus, si esset rationalis. Quandoque vero 
imperfectio non pertinet ad rationem specici, sed accidit 
individuo secundum aliquid aliud; sicuti alicui homini 
quandoque accidit defectus rationis, inquantum impeditur 
in eo rationis usus propter somnum vel ebrietatem, vel 
aliquid hujusmodi. Patet autem, quod tali imperfectione 
remota, nihilominus substantia remanet. Manifestum est 
autem, quod imperfectio cognitionis est de ratione fidei; 
ponitur enim in ejus definitione; fides enim est substantia 
sperandarum rerum, argumentum non apparentium, at dici- 
tur Heb. 11. 1, et Augustinus dicit tract. 40. in Joh. a 
med.: Quid est fides, credere quod non vides. Quod autem 
cognitio sit sine apparitione vel visione, hoc ad imper- 
fectionem cognitionis pertinet, et sic imperfectio cogni- 
tionis est de ratione fidei. Unde manifestum est, quod 
fides non potest esse perfecta cognitio eadem numero ma- 
nens.“‘ Sed nec credendum est, fidem simul esse posse 
cum visione beatifica. ,,Est impossibile, quod cognitio 
perfecta et imperfecta ex parte subjecti sint simul in eo- 
dem subjecto. Fides autem in sui ratione habet imper- 
fectionem, quae est ex parte subjecti, ut scilicet credens 
non videat id, quod credit; beatitudo autem de sui ra- 
tione habet perfectionem ex parte subjecti, ut scilicet bea- 
tus videat id, quo beatificatur. Unde manifestum est, 
quod impossibile est, quod fides maneat simul cum beati- 
tudine in eodem subjecto.“ 

Ex his conjice, quid de eorum opinione sentiendum 
sit, qui asserunt, fide inchoari eam cognitionem, qua anima 
Deum non amplius in proprio suo, sed in lumine divino 
videt, ac fidem ad visionem beatificam non secus se habere, 
quam ad plenum diem diluculum se habet. Hine Gratry 
(de cognit. Dei tom. 2. p. 2. ¢. 3) eo usque progreditur, 
ut fidem in ipsa visione beatifica quoad substantiam ma- 
nere contendat, atque ad hance sententiam confirmandam 
ad S. Thomae auctoritatem provocet, ut qui l. c. a. 5. do- 
cuerit, fidem partim tolli, scilicet quantum ad aenigma, 

et partim manere, scilicet quantum ad substantiam cogni- 
tionis. 

Videlicet ab Apostolo Paulo edocti veteres theologi 
censuerunt, aliud omnino esse lumen fidei, aliud lumen 
visionis, atque ideo fidem nullo modo esse visionem, ne 
imperfectissimam quidem, proindeque ad visionem nulla- 
tenus se habere ut diluculum ad plenum diem. Et hac 
ex causa unanimes statuunt, maxime inl. 3. sent. dist. 31, 
habitum fidei, gloria adveniente, tolli et evacuari. In 
quem locum Bonaventura a, 3. q. 1. haee scribit: ,,Quae- 
dam (virtutes) disponunt (ad gloriam) sic, quod habent 
aliquo modo oppositionem ei, ad quod disponunt, sicut 
fides et spes, quae dicunt ipsius crediti et sperati absen- 
tiam et carentiam; quarum opposita sunt in gloria, sci- 
licet visio aperta et tentio firma; ideo necesse est, hos 
habitus tolli et evacuari per adventum gloriae. Et est 
alia dispositio, quae non habet rationem oppositionis, sed 
tantum dispositionis; et talis dispositio est caritas, quae 
ad gloriam disponit, sicut imperfectum; non tamen habet 
repugnantiam ad ipsam, imo conformitatem expressam, et 
ideo quantum ad habitum non evacuatur, sed dum tollitur 
imperfectio, ipse habitus perficitur et consummatur’. Et 
ut Thomae quoque commentarium afferamus, is in hune 
locum q. 2. a. 1. sol. 3: ,,Ablatio alicujus, inquit, quod 
est de substantia rei, inducit corruptionem rei illius; non 
autem ablatio alicujus, quod se habet accidentaliter ad rem 
illam. Imperfectio autem illa, quam tollit gloria a fide, 
est substantia fidei, et ad speciem ejus pertinens; quod 
patet ex hoc, quod accipitur secundum rationem objecti, 
a quo fides speciem recipit. Obscuritas enim, quam aenigma 
importat, ad genus cognitionis pertinet. Et ideo oportet, 
quod, remota ista imperfectione, substantia et species fidei 
destruantur, sicut si ab asino removeatur sua irrationa- 
bilitas. Quia autem fides forma quaedam est accidentalis 
simplex, non composita ex materia et forma, ideo ipsa 
destructa non remanet aliquid fidei idem numero, sed 
idem genere; sicut patet, quod quando ex albo fit nigrum. 


vel e converso, manet id, quod coloris est, non idem au- 
mero color, sed idem genere; sed manet eadem lux nu: 
mero, quum est perfecta et imperfecta, quia illa imper- 
fectio vel perfectio non pertinet ad speciem lucis, sed 
accidentalis est.“ 

Num igitur Thomas secum ipso pugnans a..5, quem 
Gratry citat, contrariam sententiam professus est? Quae- 
stionem hoe in loco tractat Thomas, utrum aliquid fidei 
vel spei remaneat in gloria. ,,Quidam, inquit, dixerunt, 
quod spes totaliter tollitur; fides autem partim  tollitur, 
scilicet quantum ad aenigma, et partim manet, scilicet 
quantum ad substantiam cognitionis.“ Itaque non Thomae 
haec sententia est, sed quorundam, quos non nominat. 
‘Continuo autem suum de ea judicium subjicit. ,,Quod 
quidem, si sic intelligitur, quod maneat non idem numero, 
sed idem genere, verissimum est. Fides enim cum visione 
patriae convenit in genere, quod est cognitio; spes autem 
non convenit cum beatitudine in genere; comparatur enim 
spes ad beatitudinis fruitionem, sicut motus ad quietem 
in termino, Si autem intelligatur, quod eadem numero 
cognitio, quae est fidei, maneat in patria, hoc est omnino 
impossibile. Non enim, remota differentia alicujus spe- 
ciel, remanet substantia generis eadem numero; sicut re- 
mota differentia constitutiva albedinis, non remanet eadem 
substantia coloris numero, ut sic idem color numero sit 
quandoque albedo, quandoque nigredo. Non enim com- 
paratur genus ad differentiam, sicut materia ad formam, 
ut remaneat substantia generis eadem numero, differentia 
remota, sicut remanet eadem numero substantia materiae, 
remota forma. Genus et differentia non sunt partes spe- 
ciel; sed sicut species significat totum, id est compositum 
ex materia et forma in rebus materialibus, ita differentia 
significat totum, et similiter genus, sed genus denominat 
totum ab eo, quod est sicut materia, differentia vero ab 
eo, quod est sicut forma, species vero ab utroque; sicut 
in homine sensitiva natura materialiter se habet ad intel- 
lectivam; animal autem dicitur, quod habet naturam sen- 

sitivam; rationale, quod habet intellectivam; homo quod 
habet utrumque, et sic idem totum significatur per haec 
tria, sed non ab eodem. Unde patet, quod quum diffe- 
rentia non sit nisi designativa generis, remota differentia, 
non potest substantia generis eadem remanere; non enim 
remanet eadem animalitas, si sit alia anima constituens 
animal. Unde non potest esse, quod eadem numero cog- 
nitio, quae prius fuit aenigmatica, postea fiat visio aperta. 
Et sic patet, quod nihil idem numero vel specie, quod 
est in fide, remanet in patria, sed solum idem genere.“ 
Quae sane ita habent, ut nullum dubitationi de mente 
S. Thomae locum relinquant. 


Caput IT. 


De scientia fidem praevertente ad eamque necessaria. 


Thesis XVI. Fidem praevertit ad eamque necessaria est scientia 
eorum, quae praeambula ad fidem ac motiva credibili- 
tatis a theologis nominari solent. 


Decl, Evidens est ac a nemine negatur, fidem, cujus 
notionem constituimus, necessario supponere cognitionem 
divini testimonii, utpote quae unica subjectiva ratio fidei 
est. Quaestio igitur tantum haec esse potest, num haec 
cognitio sit scientia; seu quum objectiva ratio scientiae 
sit ipsa veritas rei, ut ex re ipsa cognoscibilis est, sub- 
jectiva autem cognitio, per quam menti veritas rei pa- 
tescit, num haec cognitio sit cognitio nativo lumine insita- 
que intelligentia comparata. Ad quam quaestionem magno 
consensu affirmando theologi respondent. Quum enim, 
ita fere rationes subducunt, Christiano veritates credendae 
non immediate interiusque a Spiritu sancto revelentur, 
sed ministerio hominum extrinsecus proponantur, fidem 
rationabiliter adhibere is nequit, nisi cognoverit, id, quod 
hoc modo ipsi proponitur, esse verbum Dei et qua tale 
fide dignum, Cognosci itaque ea primo debent, quae 
verbum Dei ostendunt fide dignum. Quae huc referun- 
tur, appellantur praeambula fidei. Deinde cognosci ea de- 
bent, ex quibus cognoscitur, id, quod proponitur, revera 
esse verbum Dei. Atque haec nuncupantur motiva credi- 
bilitatis, Utraque cognitio conjunctim est ratio subjectiva 
fidei. Sed numquid etiam conjunctim duo ista, Deum 
esse primam Veritatem in cognoscendo et dicendo, et 
Deum revelasse hoe illudve, sunt formalis ratio fidei? 

,Non intelligo, inquit Cardinalis de Lugo disp. 1. 
sect. 7, quod aliqui dicunt, scilicet primam Veritatem esse 
totam rationem formalem, revelationem vero non esse ra- 
tionem formalem, sed solam applicationem, quatenus per 
illam applicatur divina auctoritas huic articulo. Hoe, in- 
quam, non intelligo, quia ego non minus assentior my- 
sterio Trinitatis, quia Deus revelat, quam quia Deus est 
prima Veritas, nec minus me movet unum, quam aliud, 
sed utrumque se habet per modum duplicis praemissae 
formalis vel virtualis ad credendam Trinitatem. Quare 
non ‘video, quomodo assignetur sufficiens discrimen inter 
unam praemissam et aliam, ut una sit ratio formalis, alia. 
vero solum sit conditio.“ 

Et multo luculentius Suarez disp. 3. sect. 2. propug- 
nans thesim: ,Deum ut revelantem seu testificantem res 
credendas per fidem esse objectum formale fidei*. Quam 
quidem certam esse affirmat tum scriptura et Patrum doc- 
trina, quum eodem fere modo testimonium seu verbum 
Dei, quam Deum ipsum primarium fidei nostrae funda- 
mentum esse doceant, tum ratione, quum Deus nonnisi 
testimonio suo ad credendum moveat, ideoque objectum 
formale non sit, nisi ut testificans et revelans est. Nihil 
vero esse scribit, quod quidam asserant, revelationem esse 
tantum conditionem necessariam ad credendum, non autem 
ad objectum formale fidei pertinere. Manifestum enim 
esse, testimonium Dei, ut objective nobis propositum, quod 
nomine revelationis intelligitur, per se ad formalitatem 
objecti pertinere. Nam Deus ipse, inquit, seu veritas ejus, 
est quasi forma informans materiam fidei in esse credi- 
bilis; testificatio autem est quasi unio, seu informatio talis 
formae; unde sicut unio formae ad materiam non est sola 
conditio, sed causalitas formalis, ita etiam in praesenti se 
habet cum proportione testificatio. Et certe Deus absolute 
consideratus non informat hance materiam in esse credi- 
bilis, et prima ac fortasse unica conjunctio, quam in ra- 
tione objecti habet ad illam materiam, est testimonium 
ejus. Praeterea idem, quod est proprium motivum cre- 

dendi, est etiam formale fidei objectum; jam vero proprium 
credendi motivum non est Deus utcumque, sed ut dicens 
et testificans. Facile hine solvit Suarez objectionem, re- 
velationem esse quid creatum ideoque ad objectum for- 
male fidei, ut quae in solo Deo fundanda sit, pertinere non 
posse. Veritas Dei, ait, increata est, ac ipsa quasi prin- 
cipalis forma.est, revelatio autem instar informationis est, 
quae excellentiam suam ac infallibilitatem totam a forma 
increata habet, ut etiam in incarnatione, quum de ejus 
excellentia et infinitate agitur, inde eam repetis, quod Ver- 
bum increatum est, quamvis unio sit aliquid creatum. 
Omnino ad rem sunt haec Johannis a S. Thoma in 
2. 2.-q. 1. disp. 1. n. 19: ,,Quia ratio formalis fidei est 
auctoritas testificantis, ergo id, quod formaliter constituit 
rationem testimonii et auctoritatem ipsam formaliter red- 
dit moventem ipsum, qui audit, pertinebit ad rationem 
formalem fidei; auctoritas autem non loquens, sed in po- 
tentia et actu primo (existens), neque est formaliter testi- 
ficans neque formaliter movens audientem, neque habet 
auctoritatem in actu secundo, sed in potentia et in actu 
primo; ergo non potest constituere formalem rationem cre- 
dendi, nisi mediante loquutione“’. Auctoritas nempe Dei 
in se considerata potest quidem esse motivum fidei, sed 
actu tale tantum constituitur, quatenus cum ea revelatio 
conjungitur. Qui enim fide dignus est, ad fidem nonnisi 
testificando et loquendo movet. Ac certe, ut Viva curs. 
theol. p. 4. disp. 1. q. 3. a. 1. disserit, ,,in tantum ob- 
jectum formale movet ad assensum firmissimum erga ob- 
jectum materiale fidei, inquantum apparet cum eo neces- 
sario connexum. Atqui cum incarnatione v. g. non est 
necessario connexa sola auctoritas divina, nec sola reve- 
latio, quae non sit informata a divina auctoritate, sed com- 
plexum utriusque. Ergo utrumque movet, seu est objec- 
tum formale fidei‘. 
' Verum si simul cum auctoritate Dei revelatio etiam 
motivum fidei est, numquid id de revelatione interna seu 
activa, an de externa intelligendum est? Intelligendum 

est de utraque. Nam solum verbum internum Dei non 
est verbum, quod ad fidem movere nos posset, ideoque 
ad essentiam verbi Dei, ut motivum fidei est, pertinet, ut 
sit externum, adeoque jure affirmatur, revelationem in ra- 
tione loquutionis et testimonii Dei eo primum compleri, 
quod non interna tantum, sed etiam simul externa sit. 
,,Loqui, inquit Kilber de virt. theol. disp. 2. ¢. 3, ipsam 
positionem signorum et ad alios transeuntem includit, per 
quam audiens ducatur in rei significatae notitiam.“ 

Sed nonne, inquies, tides, utpote virtus theologica, 
solum Deum habere potest motivum formale? Atqui ver- 
bum quidem internum Dei Deus est, minime autem ver- 
bum ipsius externum. Certe, reponimus, virtus fidei, quum 
theologica sit, exigit Deum habere tum objectum formale 
tum objectum materiale. Verum, ut ex eo, quod virtus 
fidei Deum habet objectum materiale, unum hoc sequi- 
tur, Deum esse primarium fidei objectum, creata vero 
ejus objectum tantum esse, quatenus ad Deum referuntur, 
ita ex eo, quod virtus fidei Deum habet objectum for- 
male, unum hoe inferri potest, Deum ipsum primario et 
praecipue motivum fidei esse, creata autem tantum, qua- 
tenus cum Deo conjuncta sunt. Jam vero externum Dei 
verbum sane intime cum interno conjunctum est, et qui- 
dem ita, ut tota auctoritas, quae huic convenit, necessario 
ad illud transeat. ,,Ad virtutem theologicam sufficit, in- 
quit Antoine de fid. sect. 2. a. 2, quod habeat pro ob- 
jecto materiali principali Deum, et pro objecto formali 
primario et principali aliquid increatum seu aliquam Dei 
perfectionem. Fides autem divina habet pro objecto for- 
mali Deum et pro objecto formali principali veracitatem 
divinam et revelationem internam, quae est aliquid in- 
creatum; sed admittit etiam pro objecto formali secun- 
dario revelationem externam, prout annexa est revelationi 
internae. “‘ 

Ad rem jam revertentes notamus, theologos, quamvis 
in eo conveniant, quod fidem necessario praevertat scien- 
tia, cujus objectum sint motiva credibilitatis ac praeambula 

fidei, attamen non aeque consentire, quum quaestio insti- 
tuitur, quomodo ad fidem haec scientia se habeat. Alii 
eam tantum conditionis instar esse contendunt, quum eo 
solum referatur, ut sensus in nobis excitetur officii, quo 
ad fidem propositis veritatibus adhibendam adstringimur; 
in ipsa namque fide novam planeque supernaturalem nobis 
dari divini testimonii cognitionem. Alii vero propugnant, 
scientiam istam causalem quandam efficaciam habere, 
quum in ipsa quoque fide ratio testimonium divinum ex 
motivis credibilitatis, in lumine tamen supernaturali cog- 
noscat. Omnes autem concedunt, scientiam eandem, ut 
continetur judicio credibilitatis, supernaturalem esse 
oportere, 

Dem, Hue inprimis scripturarum facit doctrina. Certe 
rationem inquirenti, cur tot ac tanta miracula patraverit 
Christus, alia, quae satisfacere ei possit, non occurrit, quam 
quod eis divinam suam missionem probare hominibusque 
persuadere volebat, verbum ipsius verbum esse Dei. Duo- 
bus discipulis Johannis ab hoe ad Christum missis, ut 
interrogarent: Tu es, qui venturus es, an alium exspecta- 
mus? respondit Christus: Huntes renuntiate Johanni, quae 
audistis et vidistis. Caect vident, claudi ambulant, leprosi 
mundantur, surdi audiunt, mortui resurgunt, pauperes evan- 
gelizantur. Et beatus est, qui non fuertt scandalizatus in 
me. Beatus ille, qui iis, quae in me ipsi displicent, po- 
stulationibus, quas affero, ac mysteriis, quae annuntio, a 
fide se abduci non sinit, sed ex miraculis, quae patro, 
divinam meam missionem cognoscens, Deo, quem in me 
loquentem agnoscit, mente ac affectu se subjicit. 

Multa, quae eodem referuntur, in Evangelio Johannis 
habentur. Supra jam citavimus Joh. 5. Narrat Evange- 
lista, Judaeos verbis Christi: Pater meus usque modo ope- 
ratur, et ego operor, permotos magis quaesivisse eum inter- 
ficere, quia non solum solvebat sabbatum, sed et patrem suum 
dicebat Deum, aequalem se faciens Deo. Tum Christum 
exhibet ita respondentem, ut, quam ex ejus verbis colle- 
gerant, sententiam confirmaret et ulterius explicaret atque 

omnino exigeret, ut se Filium aequali cum Patre honore 
prosequerentur. Voluisse autem Christum, inquit, ut Ju- 
daei huic suo verbo starent eique fidem adhiberent, ac 
declarasse, ab hac fide.sibi, seu potius Patri se mittenti 
adhibita salutem vitamque aeternam dependere. Quum 
vero Judaci fidem:detrectare eo praetextu possent, quod 
testimonium Christi non sit verum, Christum repraesentat 
sui testimonii veritatem demonstrantem. Demonstratio 
autem continetur provocatione ad miracula: Opera, quae 
dedit mihi Pater, ut perficiam ea, ipsa opera, quae ego facto, 
testimonium perhibent de me, quia Pater misit me; et quer 
misit me Pater, ipse testimonium perhibuit de me, neque vo- 
cem ejus umquam audistis, neque spectem ejus vidistis, et 
verbum ejus non habetis in vobis manens, quia quem misit 
ille, huic vos non creditis; tum provocatione ad vaticinia: 
Scrutamini scripturas ., et illae sunt, quae testimonium. 
perhibent de me, et non vultis venire ad me, ut vitam ha- 
beatis.. Aperte itaque docemur, fidem testimonio divino 
nixam praevertentem habere scientiam, cujus objectum 
est hujus testimonii ratio et existentia. 

Similia leguntur Joh. 10. Judaei Christum blasphe- 
miae accusabant, quod, quum homo sit, faciat se ipsum 
Deum. Reponit Christus, nullam in eo esse blasphemiam, 
quod se Filium Dei dicat; ita nempe reipsa rem se ha- 
bere. Si non facio opera Patris mei, nolite credere mihi. 
Si autem facio, et si mihi non vultis credere, operibus ere- 
dite, ut cognoscatis, et credatis, quia Pater in me est, et 
ego in Patre. Quasi diceret, non exigo a vobis, ut mihi 
fidem sine probatione adhibeatis. Hane vero probatio- 
nem habetis, opera nempe, quae facio, quae nonnisi Deo 
per me operante facere possum. 

Joh. i4. quoque occtrrunt, quae huc faciunt. Textum 
graecum, ut qui clarior est, sequimur: Credite mihi, quia 
ego in Patre, et Pater in me est; si non, propter opera ipsa 
eredite, Idem est cogitatum. 

Facto ipso idem menti sistitur Joh. 3, 2., ubi Nico- 
demi nocte ad Jesum venientis haec refertur vox: Rabbi 

scimus, quia a Deo venisti magister ; nemo enim potest haec 
signa facere, quae tu facis, nisi fuerit Deus cum eo. Nimi- 
rum expressis verbis commemoratur scientia fidem prae- 
vertens et ad ‘idem necessaria. 

Ac Joh. 20, 30. 31, ubi Evangelista propositum aperit, 
quod in scribendo Evangelio prosequutus sit: Multa qui- 
dem et alia signa fecit Jesus in conspectu discipulorum suo- 
rum, quae non sunt scripta in libro hoc. Haec autem scripta 
sunt, ut credatis, quia Jesus est Christus Filius Det, et ut 
credentes vitam habeatis in nomine ejus. Ponit nempe, fidem 
praevertere cognitionem partam signorum observatione et 
examine. 

Haec viam parant ad explicanda quaedam testimonia, 
quae ex Evangelio Johannis deprompta objiciuntur. Joh. 
4, 48. legimus, Christum centurioni filii sanationem pe- 
tenti respondisse: Nisi signa et prodigia videritis, non cre- 
ditis, ideoque reprehendisse eos, qui ante fidem cognitio- 
nem quaerant, quam affirmamus necessariam ad fidem. 
Verum, quod ex Christi verbis inferri potest, non est hoc, 
cognitionem istam non esse necessariam ad fidem, sed 
summum hoc unum, signa et prodigia non esse unicam 
revelationis notam. Caeterum ne hoc quidem verba Christi 
necessario continent. Optime enim enarrari hune in mo- 
dum possunt: Nisi propriis vestris sensibus usurpetis signa 
et prodigia, non creditis, adeo ut ad fidem vobis ea, quae 
necessaria est, cognitio satis non sit, sed ultra eam exi- 
gatis aliam, minime necessariam. 

Deinde Joh. 7, 17. haec referuntur a Christo ad Ju- 
daeos dicta: Si quis voluerit voluntatem ejus facere, cogno- 
scet de doctrina, utrum ex Deo sit, an ego a me ipso lo- 
quar. Quibus verbis Dominus nos instruit, interna reve- 
latione nos certos reddi de doctrinae divina origine. At- 
qui, subsumimus, falsissimum id est. De hominibus, qui 
bonae voluntatis sint, Dominus statuit, non defuturam ipsis 
cognitionem divinae originis doctrinae; de modo autem, 
quo acquisituri eam sint, nihil plane constituit. Sensus 
verborum Domini hic esse videtur: Si quis destinationis 

suae menor cor abstraxerit ab amore creaturarum ipsum- 
que ad Deum converterit, si jugum perversarum illarum 
inclinationum excusserit, quae menti caliginem offundunt, 
uno verbo, si non magis tenebras dilexerit, quam lucem, 
is ex rationibus tam internis, quam externis divinitatem 
meae doctrinae cognoscet. 

Joh. 20, 29. occurrit verbum Christi: Quia vidisti me, 
Thoma, credidisti; beat, qui non viderunt, et crediderunt. 
Scilicet fides, quam Christus unice laude dignam declarat, 
ea est, quae non habet praevertentem cognitionem ex con- 
sideratione motivorum credibilitatis haustam. At nostro 
jure negamus, id verbis Christi contineri. Enarratio ex re 
ipsa nata nobis haec esse videtur: Credidisti, Thoma, meam 
resurrectionem, quia me redivivum oculis tuis conspexisti; 
beati, qui eam crediderunt, nixi praedictione mea saepe re- 
petita et eorum testimonio, qui testes ejus ad ipsos mitte- 
bantur. Quo sensu prae oculis habito, nemo sane inferri 
ex verbis istis opinabitur, Christum non aliam fidem velle, 
quam quae praedictam cognitionem praevertentem non 
habeat. Sed alia quoque interpretatione, quae post Augu- 
stinum et Gregorium Magnum in scholis invaluit, id con- 
firmari, jure quis dixerit. Statuunt nempe Patres isti, 
Thomam aliud vidisse, aliud credidisse; vidisse Christum 
redivivum ac credidisse Christi divinitatem. Sensus enim 
verborum Christi, hac interpretatione admissa, foret hic: 
Vidisti, Thoma, me redivivum et idcirco divinitatem meam 
credidisti; beati, qui hujusmodi probationibus minime ex- 
petitis, eandem crediderunt. 

Novam confirmationem veritas, quam defendimus, ac- 
cipit ex iis, quae divinae litterae de prima fidei per Apo- 
stolos propagatione complectuntur. Satis est legere, quae 
consignata reperiuntur Act. 2, 14—36; 3, 12—26; 10, 
37—43; 13, 17—42; 14, 14; 17, 23, ut appareat, fidem 
habere praevertentem sibi cognitionem veri Dei ac provi- 
dentiae ejus et cognitionem divinitatis religionis credendae. 

Quae scripturarum hac de re est doctrina, eandem 
sancti Patres scriptoresque ecclesiae tenent. Certe Apolo- 

getici, ut Theophilus ad Autolicum; Justinus in dial. e. 
Tryph. et in apolog.; Auctor ep. ad Diognet.; Lactantius 
in lib. div. instit.; Tertullianus in apolog.; Athanasius adv. 
gent. in eo sunt, ut gentilibus et Judaeis rationes expo- 
nant, quibus ad fidem christianam amplectendam moveri 
debeant, praeambula fidei et motiva credibilitatis tractant, 
diserte rejiciunt vituperationem christianae fidei, eam sine 
ratione esse, ac Christianos fidei suae rationem reddere 
posse ac reipsa reddere, affirmant. 

Multa quoque Patrum veterumque scriptorum in aliis 
operibus eorum de hac re sunt testimonia. Tertullianum de 
praescript. c. 9 sq. alibi jam adduximus, adjiciamus ejus 
dictum cont. Mare. ]. 5. c. 1: ,Nihil interim credam, 
nisi nihil temere credendum; temere porro credi, quod- 
cumque sine originis agnitione creditur“. Cum Tertul- 
liano conjungimus Augustinum, quum ad hune maxime 
provoceyt, qui scientiam nolunt, quae antecedat fidem. 
Habes ipsius pronuntiatum saepius jam citatum: ,Quis 
enim non videat, prius esse cogitare, quam credere; nullus 
quippe credit aliquid, nisi prius cogitaverit esse creden- 
dum“, Idem serm. 43. agit de dicto prophetae: Nis: cre- 
dideritis, non intelligetis. ,,Infideli, inquit, dicenti mihi: 
Intelligam, ut credam, respondeo: Crede, ut intelligas. 
Scriptura namque docente intellectus est meritum fidei. 
At quo consilio haec proferimus, nisi ut nondum creden- 
tes ad fidem perducamus? = Inutilis foret sermo noster, si 
hi nostrum verbum capere perque ipsum pervenire non 
possent ad cognitionem, cur credere debeant.“  Itaque 
scientia aliqua ante fidem datur. Utique: ,non nihil dicit 
etiam ipse, quum dicit: Intelligam, ut credam. Nam uti- 
que modo quod loquor, ad hoc loquor, ut credant, qui 
nondum credunt; et tamen nisi quod loquor, intelligant 
eredere non possunt. Ergo ex aliqua parte verum est 
quod ille dicit: Intelligam, ut credam; et ego, qui dico: 
Immo crede, ut intelligas, verum dicens concordemus- 
Ergo intellige, ut credas; crede, ut intelligas. Intellige, 
ut eredas, verbum meum (quod utique est de credibilli- 

tate); crede, ut intelligas, verbum Dei (quum detur intel- 
lectus, qui est meritum fidei)“. Quorum velut commen- 
tarius sunt haec enarrat. in Ps. 118. serm. 18: ,,Propter 
hos igitur interiores oculos, quorum caecitas est non in- 
telligere, ut aperiantur, et magis magisque serenentur, fide 
corda mundantur. Quamvis enim nisi aliquid intelligat, 
nemo possit credere in Deum; tamen ipsa fide, qua credit, 
sanatur, ut intelligat ampliora. Alia sunt enim, quae nisi 
intelligamus, non credimus; et alia sunt, quae nisi cre- 
damus, non intelligimus“. Quibuscum consentiunt, quae 
leguntur serm. 126: ,,Utique vides aliquid, ut credas ali- 
quid, et ex eo, quod vides, credas, quod non vides‘. Ac 
paulo inferius: ,,Si divina non possunt fieri, nisi a Deo, 
vide, ne in homine lateat Deus. Attende, inquam, quae 
vides, crede, quae non vides. Non te deseruit, qui vo- 
eavit, ut credas; quamvis juberet te illud credere, quod 
non potes videre; non tamen te dimisit, nihil videntem, 
unde possis credere, quod non vides,“ 

Hoc modo saepe alii quoque Patres et Ecclesiae scri- 
ptores intelligendi sunt, quum ad citata divinarum littera- 
rum verba provocant, Nonnumquam tamen latius ea ex- 
tendunt, adeo ut fidem totius nostrae cognitionis initiam 
affirmare videantur. Sed affirmatio hujusmodi, si occur- 
rit, accipienda est de fide, non proprie, sed improprie 
dicta, ut nimirum vox fidei seu graeca miotews ad omnem 
firmam persuasionem, maxime eam, qua adhaeremus cog- 
nitionibus immediatis, significandam adhibetur. Hine, 
quum audis puta Clementem Alexandrinum asserentem, 
fidem esse initium naturalis nostrae cognitionis, unum hoc 
intelligas, id, quod primum est in ordine naturalis cogni- 
tionis, demonstrari non posse. Nulla proinde difficultas 
in eo est, quod initium naturalis cognitionis a Clemente 
nominetur zlotig cmddexvog. Nec difficultas major in eo 
reperitur, quod ab eodem Clemente initium supernaturalis 
cognitionis, ejus nimirum, quam yvwoews nomine designat, 
MOTIS GITOOELXTOS appelletur. Nam fides hujusmodi initii 

rationem pro eo tantum habet, qui, revelationis facto cog- 
nito, fidei dogmata Dei verbum esse agnoscit. 

De theologis non est cur dicamus. Inde ab utroque 
Victorino quotquot fuerunt scholae theologi, magno con- 
sensu docuerunt, fidem praeverti ab ista scientia, quam 
exposuimus. DeS. Thoma tamen in specie agendum est, 
quum recenti aetate affirmatum sit, eum docuisse, examen 
motivorum credibilitatis fidem non praevertere, sed sequi 
debere, quum, ipso auctore, investigatio motivorum eo 
consilio ab aliquo instituta, ut ad fidem se determinet, 
fidei meritum imminuat aut destruat; inquisitio autem mo- 
tivorum ex amore fidei jam susceptae facta idem meri- 
tum augeat. 

S. Thomas igitur 2. 2. q. 1. a. 2. solvit hance objec- 
tionem: Apostolus I. Cor. 13, 12. loquens de cognitione 
fidei scribit: Videmus nune per speculum in aenigmate; 
ergo quod creditur, videtur. Solutio ita habet: ,,Ka, quae 
subsunt fidei, dupliciter considerari possunt, uno modo in 
speciali; et sic non possunt esse simul visa et credita; 
alio modo in generali, scilicet sub communi ratione cre- 
dibilis; et sic sunt visa ab eo, qui credit. Non enim cre- 
deret, nisi videret ea esse credenda vel propter evidentiam 
signorum, vel propter aliquid hujusmodi“. Ac q. 2. a. 1. 
ad 1: ,,Fides, inquit, non habet inquisitionem rationis na- 
turalis demonstrantis id, quod creditur; habet tamen in- 
quisitionem quamdam eorum, per quae inducitur homo ad 
credendum, puta, quia sunt dicta a Deo, et miraculis con- 
jfirmata“. Fusius de eadem re disputat cont. gent. 1. 1, 
c. 6: ,,Veritati, cui ratio humana experimentum non prae- 
bet, fidem exhibentes non leviter credunt, quasi indoctas 
fabulas sequuti, ut I]. Pet. 1. dicitur. Haec enim divinae 
sapientiae secreta ipsa divina sapientia, quae omnia ple- 
nissime novit, dignata est hominibus revelare, quae sui 
praesentiam, et doctrinae et inspirationis veritatem con- 
venientibus argumentis ostendit, dum ad confirmandum 
ea, quae naturalem cognitionem excedunt, opera visibiliter 
ostendit, quae totius naturae superant facultatem, videlicet 

in mirabili curatione languorum, mortuorum suscitatione, 
coelestium corporum mirabili immutatione, et, quod est 
mirabilius, humanarum mentium inspiratione, ut idiotae 
et simplices, dono Spiritus sancti repleti, summam sapien- 
tiam et facundiam in instanti consequerentur. Quibus 
inspectis, praedictae probationis efficacia non armorum 
violentia, non voluptatum promissione, et, quod est mira- 
bilissimum, inter persequutorum tyrannidem innumerabiles 
turbas non solum simplicium, sed etiam sapientissimorum 
hominum ad fidem christianam convocavit; in qua omnem 
humanum intellectum excedentia praedicantur, voluptates 
carnis cohibentur, et omnia, quae in mundo sunt, haberi 
contemptui docentur. Quibus animos mortalium assentire, 
et maximum miraculum est ef manifestum divinae inspi- 
rationis opus, ut, contemptis visibilibus, sola invisibilia 
cupiantur. Hoc autem non subito, neque casu, sed divina 
dispositione factum esse, manifestum est ex hoc, quod hoc 
se facturum Deus multis ante prophetarum praedixit ora- 
culis, quorum libri penes nos in veneratione habentur, 
utpote nostrae fidei testimonium adhibentes. Hujus qui- 
dem confirmationis modus tangitur Heb. 11, 3: Quae (sci- 
licet humana salus) quum initium accepisset enarrari per 
Dominum, ab eis, qui audierunt, in nos confirmata est, 
contestante Deo signis et portentis et variis Spiritus sancti 
distributionibus, Haee autem tam mirabilis mundi con- 
versio ad fidem christianam indicium certissimum est prae- 
teritorum signorum, ut ea ulterius iterari necesse non sit, 
quum in suo effectu appareant evidenter. Esset autem 
omnibus signis mirabilius, si ad credendum tam ardua, et 
operandum tam difficilia, et sperandum tam alta, mundus 
absque mirabilibus signis inductus fuisset a simplicibus 
et ignobilibus hominibus, quamvis non cesset Deus etiam 
nostris temporibus ad confirmationem fidei per Sanctos 
suos miracula operari.‘“‘ Ht haec quidem de scientia, quae 
refertur ad motiva credibilitatis. Sed aperta quoque est 


S. Thomae doctrina de scientia, quae spectat ad prae- 
ambula fidei. 

Profecto p. 1. q. 2. a. 2. haec legis: ,Deum esse et 
alia hujusmodi, quae per rationem naturalem nota possunt 
esse de Deo, non sunt articuli fidei, sed praeambula ad 
articulos. Sic enim fides praesupponit cognitionem natu- 
ralem, sicut gratia naturam, et perfectio perfectibile“. Et 
caeteris missis in III. dist. 24. q. 1. a. 3. sol. 1: ,,Sicut 
est in gratia perficiente affectum, quod praesupponit na- 
turam, quia eam perficit, ita et fidei substernitur naturalis 
cognitio, quam fides praesupponit et ratio probare potest, 
sicut Deum esse et Deum esse unum, incorporeum, intel- 
ligentem, et alia hujusmodi‘. 

Quod vero ex S. Thoma ad contrariam ei mentem 
adscribendum depromitur, id immerito afferri, ipsa ejus 
verba monstrant. Itaque 2. 2. q. 2. a. 10. haec habet 
angelicus Doctor: ,,Actus fidei potest esse meritorius, in- 
quantum subjacet voluntati, non solum quantum ad usum, 
sed etiam quantum ad assensum. Ratio autem humana 
inducta ad ea, quae sunt fidei, dupliciter se potest habere 
ad voluntatem credentis. Uno quidem modo sicut prae- 
cedens, puta quum aliquis aut non haberet voluntatem, 
aut non haberet promptam voluntatem ad credendum, nisi 
ratio humana induceretur; et sic ratio humana inducta 
diminuit meritum fidei. Sic etiam supra dictum est, quod 
passio praecedens electionem in virtutibus moralibus dimi- 
nuit laudem virtuosi actus. Sicut enim homo actus vir- 
tutum moralium debet exercere propter judicium rationis 
non propter passionem, ita credere debet homo ea, quae 
sunt fidei, non propter rationem humanam, sed propter 
auctoritatem divinam. <Alio modo ratio humana _ potest 
se habere ad voluntatem credentis consequenter. Quum 
enim homo habet promptam voluntatem ad credendum, 
diligit veritatem creditam et super ea excogitat, et am- 
plectitur, si quas rationes ad hoc invenire potest; et quan- 
tum ad hoe ratio humana non excludit meritum fidei, sed 
est signum majoris meriti. Sic etiam passio consequens 
in virtutibus moralibus est signum promptioris voluntatis, 
ut supra dictum est. Et hoc significatur Joh. 4, 42., ubi 

Samaritani ad mulierem, per quam ratio humana figura- 
tur, dixerunt: Jam non propter tuam loquelam credimus“. 

Doctrinam expositam confirmavit concilium vaticanum 
constit, dogmat. de fid. cath. c. 3: ,,Ut nihilominus fidei 
nostrae obsequium rationi consentaneum esset, voluit Deus 
cum internis Spiritus sancti auxiliis externa jungi reve- 
lationis suae argumenta, facta scilicet divina, atque in- 
primis miracula et prophetias, quae quum Dei omnipo- 
tentiam et infinitam scientiam luculenter commonstrent, 
divinae revelationis signa sunt certissima et omnium in- 
telligentiae accommodata. Quare tum Moyses et Pro- 
phetae, tum ipse maxime Christus Dominus multa et 
manifestissima miracula et prophetias ediderunt; et de 
Apostolis legimus: J/li autem profecti praedicaverunt ubi- 
que, Domino cooperante, et sermonem confirmante, sequen- 
tibus siqnis. Et rursum scriptum est: Habemus firmiorem 
propheticum sermonem, cut bene facitis attendentes quasi 
lucernae lucentt in caliginoso loco“. Ac paulo infra, post- 
quam constituit, ,,fide divina et catholica ea omnia cre- 
denda esse, quae in verbo Dei scripto vel tradito conti- 
nentur, et ab Ecclesia sive solemni judicio, sive ordinario 
et universali magisterio tamquam divinitus revelata cre- 
denda proponuntur“, subdit concilium: ,,Quoniam vero 
sine fide impossibile est placere Deo, et ad filiorum ejus 
consortium pervenire, ideo nemini umquam sine illa con- 
tigit justificatio, nec ullus, nisi in ea perseveraverit usque 
in finem, vitam aeternam assequetur. Ut autem officio 
veram fidem amplectendi in eaque constanter perseve- 
randi satisfacere possemus, Deus per Filium suum unige- 
nitum Ecclesiam instituit, suaeque institutionis manifestis 
notis instruxit, ut ea tamquam custos et magistra verbi 
revelati ab omnibus posset agnosci. Ad solam enim ca- 
tholicam Ecclesiam ea pertinent omnia, quae ad eviden- 
tem fidei christianae credibilitatem tam multa et tam mira 
divinitus sunt disposita, Quin etiam Ecclesia per se ipsa, 
ob suam nempe admirabilem propagationem, eximiam 
sanctitatem et inexhaustam in omnibus bonis foecundi- 

tatem, ob catholicam unitatem, invictamque stabilitatem, 
magnum quoddam et perpetuum est motivum credibili- 
tatis et divinae suae legationis testimonium irrefragabile.“ 

Quae contra demonstratam veritatem objiciuntur, 
infra, postquam accuratius de indole ac natura scientiae 
fidem praevertentis diximus, expendemus. De una sola 
objectione statim agendum est. Est vero haec: Dato licet, 
talia esse motiva credibilitatis, ut vere certam cognitionem 
credibilitatis parere possint, attamen ejusmodi efficaciam 
nonnisi in eos exerunt, qui eorum vim accurate perpen- 
dere valent. Jam vero ad hos pertinent quidem homines 
eruditi litterisque exculti, minime autem rudes et pueri, 
Horum autem, certe non minus, quam illorum, est fides 
Ergo aut negandum est, certam cognitionem credibilitatis 
ad fidem esse necessariam, aut affirmandum est, veram 
-fidem non rudium et puerorum, sed eruditorum dumtaxat 
hominum esse. At hujus argumenti, specie tenus firmi 
nulla tamen reipsa est vis. Quotquot scilicet christianam 
fidem amplectuntur, agnoscunt, doctrinam christianam esse 
divinam atque idcirco gravissimo se obstringi officio eam 
eredendi. Nisi enim cognoscerent, doctrinam christianam 
esse Dei verbum, atque ideo firmo mentis assensu tenen- 
dam, fidem non haberent, quum ipsorum assensus testi- 
monio divino non niteretur, nullamque virtutis rationem 
haberet. Quare omnes credentes certam habeant necesse 
est cognitionem credibilitatis doctrinae christianae. Verum 
necessarium minime est, ut haec certa cognitio in omnibus 
credentibus perceptione aeque perfecta motivorum credi- 
bilitatis nitatur, aut ut prodeat ex eorundem motivorum 
consideratione, aut ut oriatur ex aliquo motivo, quod vim 
persuadendi absolute et prae omni mente habeat, sed satis 
est, ut resideat in aliquo motivo, quod persuadendi vim 
relative tantum et prae determinato aliquo subjecto pos- 
sideat. Quo spectant, quae scribit Cardinalis de Lugo 
expendens disp. 5. sect. 2. objectionem, pueros venientes 
ad annos discretionis solum moveri auctoritate parentis 

ad evidenter probandum, doctrinam christianam esse cre- 
dibilem. ,,Licet illud motivum, inquit, quo puer movetur, 
non sufficiat ad generandam evidentiam credibilitatis re- 
spectu omnium, sufficit tamen ad probandum evidenter 
esse credibile prudenter ab ipso. Nam evidens est, pue- 
rum incapacem etrudem prudenter facere credendo, quae 
a parentibus audit, quos natura illi magistros designavit, 
donee per se possit alia majora motiva investigare. Ex 
quo fit, quo aliquis majorem habet sagacitatem et indu- 
striam, eo majora eum requirere motiva, quae ipsi red- 
dant mysteria evidenter credibilia‘. Neque objicias, ejus- 
modi certam cognitionem non veram, sed apparentem 
dumtaxat certitudinem esse. Nam certitudo subjectiva 
tum solum est certitudo apparens, quum ei certitudo ob- 
jectiva non respondet. Si autem objectiva certitudo ei 
respondet, sique proinde persuasio est, quam quis de ali- 
qua veritate habet, quamvis ratio, qua persuasio nititur, 
vim convincendi tantum relativam prae aliqua, non autem 
absolutam prae omni mente habeat, attamen vera certi- 
tudo est. Sed, quaeres, quomodo verae certitudinis ratio 
inesse in assensu potest, qui cum veritate necessario con- 
nexus non est? Atqui, reponimus, certitudo subjectiva, 
cui certitudo objectiva respondet, non potest non esse 
connexa cum veritate. Nihil enim aliud est certitudo 
subjectiva, cui respondet certitudo objectiva, quam firmus 
mentis assensus cum veritate connexus, At, inquies denuo, 
necessario cum veritate connexus esse assensus non potest, 
qui fulcitur modo manifestationis veritatis, quem error 
quoque habere potest. Respondemus, hune assensum ne- 
sessariam ejusmodi connexionem utique ex modo mani- 
festationis veritatis, quo nititur, minime obtinere, eum 
tamen inde possidere, quod, quia certitudo objectiva ei 
respondet, revera est assensus in veritatem sese mani- 
festantem. 

Thesis XVII. Motiva credibilitatis factuin revelationis non quidem 
evidens, attamen certum reddunt, ideoque credentes 
de hoe facto non necessariam, sed liberam habent 
certitudinem. 


Decl. Probationi necesse est praemittamus fusiorem 


declarationem, quae ad explicandas notiones pertinet, a 
quibus magna ex parte intelligentia nostrae tractationis 


dependet. 

Inprimis exponenda est ratio assensus mentis. 8. Thomas 
de verit. q. 14. a. 1. quaerit, quidnam sit credere. Inter 
alia haec habet: ,,In illa operatione intellectus, qua format 
simplices rerum quidditates, non invenitur assensus, quum 
non sit ibi verum vel falsum: non enim dicimur alicuj 
assentire, nisi quando ei inhaeremus quasi vero. Simi- 
liter dubitans non habet assensum, quum non inhaereat 
uni parti magis quam alii; similiter nec opinans, quum 
non firmetur ejus acceptio circa alteram partem : 
Intelligens autem habet quidem assensum, quia certissime 
alteri parti inhaeret; non habet autem cogitationem, quia 
sine aliqua collatione determinatur ad unum. Sciens vero 
habet et cogitationem et assensum, sed cogitationem cau- 
santem assensum, et assensum terminantem cogitationem. 
Ex ipsa enim  collatione principiorum ad _ conclusiones 
assentit conclusionibus resolvendo eas in principia, et ibi 
figitur motus cogitantis et quietatur. In scientia enim 
motus rationis incipit ab intellectu  principiorum, et ad 
eundem terminatur per viam resolutionis, et sic non habet 
assensum et cogitationem quasi ex aequo, sed cogitatio 
ducit ad assensum, et assensus quietat, Sed in fide est 
assensus et cogitatio quasi ex aequo. Non enim assensus 
ex cogitatione causatur, sed ex voluntate, ut dictum est. 
Sed quia intellectus non hoc modo terminatur ad unum, 
ut ad proprium terminum perducatur, qui est visio all- 
cujus intelligibilis, inde est, quod ejus motus nondum est 
quietatus, sed adhuc habet cogitationem et inquisitionem 
de his, quae credit, quamvis firmissime eis assentiat. 

Quantum enim est ex se ipso, non est ei satisfactum, nec 
est terminatus ad unum, sed terminatur tantum ex extrin- 
seco. Ht inde est, quod intellectus credentis dicitur esse 
captivatus, quia tenetur terminis alienis, et non propriis. 
Inde etiam est, quod in credente potest insurgere motus 
de contrario hujus, quod firmissime tenet, quamvis non 
in intelligente vel sciente. Sic igitur per assensum sepa- 
ratur credere ab operatione, qua intellectus inspicit formas 
simplices, scilicet quidditates, et a dubitatione et ab opi- 
nione; per cogitationem vero ab intellectu; sed per hoc, 
quod habet cogitationem et assensum quasi ex aequo, a 
scientia. “‘ 

Est igitur assensus, ut terminos angelici Doctoris ad- 
hibeamus, adhaerentia seu quietatio mentis in vero. Hine 
nunquam assensus datur in simplici apprehensione, quia 
hujus objectum non est verum aut falsum; datur vero in 
judicio ac in solo judicio. Quamvis assensus cum per- 
spicientia veritatis, quae est objectum judicii, conjunctus 
sit, attamen ab ea distinctus est. Nam distincta ea sunt, 
quorum unum sine altero existere potest. Atqui existere 
assensus potest sine perspicientia veritatis, saltem sine ea 
perspicientia veritatis, quae necessario mentis assensum 
rapit. ,,Quandoque, ait S. Thomas 1. c., intellectus pos- 
sibilis determinatur ad hoc, quod totaliter adhaereat uni 
parti; sed hoc est quandoque ab intelligibili, quandoque 
a voluntate. Ab intelligibili quidem quandoque mediate, 
quandoque immediate; immediate quando ex ipsis intelli- 
gibilibus statim veritas propositionum intelligibilium in- 
fallibiliter apparet, et haec est dispositio intelligentis prin- 
cipta . . .; mediate vero, quando cognitis definitionibus 
terminorum, intellectus determinatur ad alteram partem 
contradictionis, virtute primorum principiorum, et ista est 
dispositio scientis. Quandoque vero intellectus non potest 
determinari ad alteram partem contradictionis neque statim 
per ipsas definitiones terminorum, sicut in principiis, nec 
etiam virtute principiorum, sicut in conclusionibus demon- 
strativis est, determinatur autem per voluntatem, quae 


— 119 — 


eligit assentire uni parti determinate et praecise propter 
aliquid, quod est sufficiens ad movendum voluntatem, non 
autem ad movendum intellectum, utpote, quod videtur bo- 
num vel conveniens huic parti assentire, et ista est dis. 
positio credentis, ut quum aliquis credit dictis alicujus 
hominis, quia videtur decens vel utile; et sic etiam mo- 
vemur ad credendum dictis, inquantum nobis repromittitur, 
si crediderimus, praemium vitae aeternae; et hoc praemio 
movetur voluntas ad assentiendum his, quae dicuntur, 
quamvis intellectus non moveatur per aliquid intellectum. 
Et ideo Augustinus dicit, quod caetera potest homo no- 
lens, credere nonnisi volens.“ In quo testimonio nota, 
S. Thomam de assensu loqui, qui existit propter aliquid, 
quod non est sufficiens ad movendum intellectum, non vero 
de assensu, qui existit propter aliquid, quod non est suffi- 
ciens ad terminandum intellectum. Inepte proinde ad hoc 
testimonium provocaretur, ut S. Thomae absona opinio 
adscribatur, posse nos pro lubitu cuivis propositioni, cujus 
contraria evidens non sit, assentire. Quod eo vel magis 
concedendum est, quod aperte idem non est, non sufficienter 
movert ab objecto, et ab eo nullo modo moveri. 

Pertinent huc quoque, quae scribit Cardinalis de Lugo 
disp. 11. sect. 3.: ,,Ad judicium praecedunt non solum 
apprehensiones simplices incomplexae de extremis, hoc 
est de subjecto et praedicato, sed etiam apprehensio com- 
plexa de tota propositione objectiva. Nihil enim affirma- 
mus per assensum, aut negamus per dissensum, quod non 
fuerit apprehensum, Quare quum affirmemus vel negemus 
identitatem praedicati cum subjecto, illam etiam eandem 
identitatem apprehendimus, ut de illa judicium feramus, 
nec differunt prima et secunda operatio ex parte objecti, 
sed solum penes diversum modum tendendi, quatenus per 
apprehensiones quasi audimus objecta, per judicium vero 
sententiam proferimus, subscribimus, vel dissentimus ob- 
jecto per apprehensionem proposito.“ (uum scribit, appre- 
hensionem, quae praecedit judicium, ac hoc ipsum judi- 
cium et assensum non differre ex parte objecti, sed tan- 

tum diverso modo tendendi, quum nihil manifestetur aut 
repraesentetur per assensum, quod non etiam apprehen- 
sioni complexae praecedenti objiciatur, id non de qua- 
cumque apprehensione intelligendum est, sed de apprehen- 
sione sola, quae apta est ad generandum assensum, quae- 
que adeo, quamvis non formaliter, attamen virtualiter ju 
dicium est. 

Sed si assensus a perspicientia distinctus est, non 
ideo tamen putandum est, eum non proprie intellectus, 
sed, ut opinati sunt Cartesiani, voluntatis esse actum. 
Expendens 8, Thomas 1. c. objectionem, assensionem vi- 
deri ad affectum pertinere, quum affectu in aliquid con- 
sentire dicamur, scribit: ,, Voluntas respicit aliquam prae- 
cedentem potentiam, scilicet intellectum, non autem in- 
tellectus; et ideo assentire proprie pertinet ad intellectum, 
quia importat absolutam adhaerentiam ei, cui assentitur; 
sed consentire proprie est voluntatis, quia consentire est 
simul cum alio sentire, et sic dicitur in ordine vel per 
comparationem ad aliquid praecedens.“‘ Quae responsio ex 
pressa nominum significatione desumpta est. Itaque aliam 
adjiciamus, quae ita habet: Judicium et assensus non aliud, 
sed omnino idem objectum habent, quam perspicientia, 
quae praecedit, scilicet verum, qua tale. Atqui verum, 
qua tale, non voluntatis, sed intellectus est objectum. Ergo 
assensus etiam non voluntatis, sed intellectus est actus. 
Et certe assensu non volumus nec appetimus, sed agno- 
scimus verum. At, quaeres, quomodo actus intellectus id 
esse potest, quo nihil cognoscitur? Atqui assensu nihil 
cognoscitur, Verum, quamvis assensu nihil aliud cognos- 
catur, quam quod perspicientiae apprehensionive praece- 
denti objicitur, attamen per ipsum alio modo, quam per 
hanc, objectum cognoscibile, ut tale est, attingitur, quum 
per ipsum mens in hoc objecto firmetur eique adhaereat. 

Atque haec de assensu mentis dicta sufficiant, nunc 
jam de principio hujus assensus paucis disserendum est, 
Assensui mentis, ut, ex praecedente explicatione liquet, 
qui nempe perfectam assensus rationem habet, proprium 

est esse firmum et absque formidine erroris, seu quod 
idem est, esse certum, quum certitudo definiatur assensus 
firmus absque formidine erroris. Quum porro objectum 
intellectus sit verum, affirmandum universim est, prin- 
cipium assensus mentis esse verum, vel potius quoniam 
verum mentem movere non potest, nisi ei se manifestat, 
principium assensus mentis esse verum menti se mani- 
festans. 

Jam mens humana verum, qua tale, non simplici 
apprehensione, sed tantum judicio, seu, ut veteres loquun- 
tur, compositione et divisione cognoscit. Verum enim 
dicit conformitatem cognitionis cum re cognita, ideoque 
nonnisi cognita hac conformitate cognoscitur, Atqui ju- 
dicio solo hujusmodi conformitas a mente humana cog- 
nosci potest, auum ipso solo contineatur comparatio 
cognitionis rel cum re, cujus est cognitio. Quamobrem 
verum, quatenus ad mentem humanam refertur, est con- 
formitas cognitionis cum re cognita, ut judicio objec- 
tivo expressa est. Ergo verum, quod est principium as- 
sensus mentis, est conformitas cognitionis cum re cognita, 
judicio objectivo expressa, menti se manifestans. Haec 
autem conformitas menti fit manifesta, si esse, quod est 
forma compositionis, et non esse, quod est forma divisionis, 
se manifestant, illud quidem ut excludens non esse, hoc 
vero ut excludens esse. Jure igitur principium assensus 
mentis esse statuimus esse, quod est forma compositionis, 
se manifestans ut excludens non esse oppositum, ac non 
esse, quod est forma divisionis, se manifestans ut exclu- 
dens esse oppositum. Ilo enim esse et hoc non esse prae- 
dicta ratione manifestato oritur assensus firmus absque 
formidine erroris, quem certitudinem subjectivam appellant. 
Hine esse compositionis, se manifestans ut excludens non 
esse oppositum, et non esse’ divisionis, se manifestans ut 
excludens esse oppositum, constituunt certitudinem objec- 
tivam, a qua totam suam vim subjectiva certitudo mutua- 
tur, quum sine ipsa certitudinis quidem species, non autem 
res dari possit. Vera igitur certitudo subjectiva, seu sub- 

jectiva certitudo, quae simpliciter hoc nomen mereatur, 
est assensus mentis, qui cognitionem seu perspicientiam 
certitudinis objectivae excipit. 

Haec vero cognitio seu perspicientia non uniusmodi 
est, sed diversa pro diversitate modi, quo esse composi- 
tionis se ut excludens non esse oppositum, et non esse di- 
visionis se ut excludens esse oppositum manifestat. Ejus- 
modi enim manifestatio varios gradus admittit, ac non 
solum major minorve, sed etiam vel talis esse potest, ut 
mentis ad rem attendentis assensum rapiat, vel talis, ut 
mentis assensum non rapiat ideoque non obtineat, nist 
interveniente voluntatis imperio, seu vel talis esse potest, 
ut sit principium certitudinis subjectivae necessariae, vel 
talis, ut principium sit certitudinis subjectivae liberae. 
Sed hoe ulteriore explicatione opus habet. 

Profecto qualis est manifestatio esse compositionis ut 
excludentis non esse oppositum, vel non esse divisionis ut 
excludentis esse oppositum, talis est cognitio seu perspi- 
cientia certitudinis objectivae. Jam vero haec manifestatio- 
inprimis ea esse potest, qua tanta claritate esse composi- 
tionis ut excludens non esse oppositum menti se sistit, ut 
mens tantum illud, et nullo modo hoe apprehendere pos- 
sit.') Cui manifestationi respondet perspicientia, objectum 
propositum ita esse et aliter esse non posse;”) quae per- 
spicientia necessario post se trahit assensum, quum mens 
objecto, quod pure ut verum apprehendit, et ex quo ne 
speciem quidem falsi elicere valet, non possit non assen- 
tiri. Ejusmodi igitur necessarius assensus proximum prin- 
cipium habet perspicientiam, objectum propositum ita esse 


*) De mente loquimur, quae revera praestat, quae ex ipsius parte 
praestanda sunt, quum negotium cognitionis agitur. 


*) Necessitas, quam his verbis significamus, non est necessitas 
ipsius rei seu necessitas rod esse rei vel rod esse in re, sed est neces- 
sitas objecti propositi seu judicii objectivi, vel quod eodem redit, ne- 
cessitas, quam habet esse compositionis per exclusionem non esse 
ppositi. 

et aliter esse non posse, principium autem aliquo modo 
remotum eam rationem objecti, qua istam perspicientiam 
provocat vel ad eam provocandum aptum est; seu forte 
melius, necessarius mentis assensus hance rationem objecti 
habet principium quod, illam autem perspicientiam prin- 
cipium quo. 

Rationem objecti, qua aptum est ad provocandam 
perspicientiam, ipsum ita esse ac aliter esse non posse, 
evidentiam nominarunt, quae proinde non solam dicit ob- 
jectivam certitudinem sese manifestantem, sed praeterea 
manifestationis talem claritatem, ut necessaria ipsi et plena 
respondeat perspicientia. Quamvis evidentia maxime et 
primario significet hanc rationem objecti, attamen negari 
non potest, evidentiae nomen de cognitione etiam adhiberi 
ac perspicientiae necessariae, objectivae evidentiae  re- 
spondenti, tribui. Quo sensu prae oculis habito, evidentia 
est perspicientia necessaria, ab ipso objecto provocata, 
ipsum ita esse ac aliter esse non posse. Nihil vero est, 
quod huic loquendi usui repugnet. Non solum enim, ut 
paulo ante notavimus, ratio objecti perspicientiam provo- 
cans, sed ipsa quoque perspicientia principium est assen- 
sus necessarii, qui utique non evidentia, sed certitudo est. 
Atque hine vides, probandos non esse, qui in eo discrimen 
inter evidentiam et certitudinem collocant, quod illa de 
objecto, haee vero de subjecto praedicetur. Utraque enim 
tum de objecto tum de subjecto dicitur, et in eo tantum‘ 
quod ad praedicationem attinet, invicem differunt, quod 
evidentia primario. de objecto, certitudo autem primario 
de subjecto praedicetur. Cujus rei ratio haec est, quod 
certitudo primario statum quendum subjecti, evidentia 
autem principium hujus status dicit. 

Atque haee coaspirant cum doctrina scholasticorum 
theologorum, evidentiam connexam secum habere neces- 
sitatem assentiendi, provenientem ab objecto sese mani- 
festante : ,,Evidentia intellectualis, inquit Cardinalis de Lugo 
disp. 2. sect. 1., prout contradistinguitur ab inevidentia, 
non potest in alio consistere, nisi in hoc, quod intellectus 

convincatur ab objecto ipso, et necessitetur ad assentien- 
dum; in quo sensu intelligi debent Valentia dicens, evi- 
dentiam esse necessitatem assentiendi objecto, et Hurtado 
dicens, evidentiam supra certitudinem in communi addere, 
quod intellectus non habeat potentiam proximam ad dis- 
sentiendum. Quae ut vera sint, debent explicari; non 
enim quaecumque necessitas antecedens ad assensum favit 
evidentiam, quia potest Deus necessitare et determinare 
intellectum ad assensum probabilem vel obscurum .. . 

Nec etiam consistit evidentia in necessitate antecedente 
et in actu primo, ut indicat Hurtado; nam absque ulla 
specie objecti determinante, potest Deus immediate se 
ipso concurrere cum intellectu ad cognitionem evidentem 
de aliquo objecto, absque eo, quod praecedat aliquid ne- 
cessitans in actu primo, neque in intellectu neque etiam 
fortasse extra illum. Nam si voluntas libera Dei com- 
pleri debet per actionem extrinsecam, poterit voluntas 
illa Dei esse mere concomitans et compleri per ipsum 
actum assensus. Si vero velis, quod voluntas libera Dei 
non compleatur per actionem extrinsecam, sed sit aliquid 
adaequate intrinsecum Deo, jam tune praecedet in Deo 
in actu primo aliquod necessitans ad assensum, nempe 
voluntas Dei; hoc tamen totum praecedit etiam in actu 
primo, quando Deus determinaret et necessitaret intellec- 
tum ad assensum inevidentem: quare non potest concep- 
tus evidentiae consistere in hac necessitate antecedente, 
sed debet explicari per necessitatem illam, quae provenit 
ex eo, quod intellectus convincatur ab ipso objecto, ad 
ejus veritatem non negandam. Quae necessitas et ejus 
differentia ab omni alia necessitate explicari potest per. 
hoc, quod omnis alia necessitas ad assensum, sive pro- 
veniat a voluntatis imperio, sive a Deo, sive ab inadver- 
tentia ad alia motiva contraria, talis est, ut, licet in sensu 
composito non possit cum ea conjungi dissensus, possit 
tamen postea, perseverante memoria illius assensus prae- 
teriti et motivorum ad assentiendum, intellectus dissentire 
vel non assentire, cessante imperio voluntatis et Deo non 

determinante, vel apparentibus motivis pro altera parte, 
unde apparet intellectum non fuisse convictum ab objecto ; 
alioquin perseverante memoria objecti convincentis, non 
posset intellectus ejus veritatem negare. Quando autem 
assensus est evidens, non solum repugnat in sensu com- 
posito cum eo conjungere dissensum; hoc enim etiam re- 
pugnat cum assensu probabili; sed repugnat etiam, stante 
memoria illius assensus praeteriti vel motivorum, quae 
ex parte objecti movebant, dissentire; alioquin si potest 
dissentire, signum est, quod assensus praeteritus non fuit 
evidens, nec intellectus convictus fuit praecise ab objecto, 
sed quod fuit determinatus vel a voluntate, vel ab alio 
principio extrinseco, vel ab inadvertentia ad motiva con- 
traria.‘ 

Deinde manifestatio esse compositionis, ut excludentis 
non esse oppositum, ea claritate carere potest, qua illud, 
si ita loqui licet, in plena fuga hujus exhibeatur, imo se- 
dere ei quaedam obscuritas potest, quae eo usque lucem 
eius deminuat et extenuet, ut oculos mentis jam non per- 
cellat, et possibile menti fiat, oppositum non esse appre- 
hendere ideoque speciem aliquam falsi, qualiscumque ea 
est, ex proposito objecto elicere. Hujusmodi manifestationi 
non potest respondere perspicientia, objectum propositum 
ita esse et plane aliter esse non posse, ac proinde ei as- 
sensus quoque necessarius respondere nequit. Sed num 
universim huic manifestationi respondere mentis assensus 
non potest? Affirmative ad hanc quaestionem reponendum 
esse videtur. Firmus enim absque erroris formidine as- 
sensus, de quo loquimur, ut consentaneus rationi sit, pen- 
det a perspicientia, objectum ita esse et aliter esse non 
posse. Atqui ex dictis isti manifestationi respondere haec 
perspicientia nequit. Quare eidem nec firmus absque 
erroris formidine assensus, qui verae certitudinis rationem 
habeat, respondere potest. Ita quidem esse videtur, sed 
non ita est reipsa. 

Profecto, quamyis manifestationi, quam prae oculis 
habemus, ob defectum claritatis, quae non in penuria 


lucis objecto insitae, sed in imbecillitate intellectus nostri 
fundatur, respondere nequeat perspicientia, objectum pro- 
positum ita esse et aliter esse plane non posse, quia 
nempe esse compositionis non ita ut excludens non esse 
oppositum se manifestat, ut illud tantum, hoc autem nullo 
modo apprehendi possit, attamen respondere potest per- 
spicientia, objectum propositum simpliciter ita esse et aliter 
esse non posse, quia nempe esse compositionis ita se mani- 
festat ut excludens non esse oppositum, ut, licet appre- 
hendi hoc aliquo modo possit, attamen ejusmodi rationibus 
menti se sistat, quae et in se vi destituuntur et labefac- 
tare nequeunt firmitatem rationum, quibus illud menti se 
sistit et dignum firmo assensu eidem apparet. Hsse enim 
compositionis, cujus non esse oppositum apprehendi qui: 
dem potest, at apprehensione tantum rationibus nixa vi 
destitutis et nihil rationibus, quibus ipsum se manifestat, 
detrahentibus, merito censetur se manifestare ut esse ex- 
cludens non esse oppositum. Si igitur hine cognitio possi- 
detur rationum, quibus esse compositionis se manifestat 
et dignum assensu apparet, inde cognitio obtinetur, non 
esse oppositum, quod non obstante vi illarum rationum 
apprehendi potest, fulciri solum rationibus speciosis, levi- 
bus et irrationalibus, revera perspicientia existit, objectum 
propositum simpliciter ita esse et aliter esse non posse, Hace 
autem perspicientia extante, nihil impedit, quominus mens 
objecto adhaereat assensu firmo absque formidine erroris. 

Hune vero assensum esse assensum imperatum, hoe 
est voluntatis imperio ab intellectu  elicitum, probatione 
opus non habet. Perspicientia enim veritatis, quae ex- 
cludit non simpliciter dubitationis, sed tantum rationalis 
et prudentis dubitationis possibiitatem, mentis assensum 
non rapit. Jam vero assensus mentis, qui necessarius 
non est, voluntate imperante existit, ideoque liber est. 
Datur igitur libera certitudo, cujus principium non ob- 
jectum solum, sed etiam voluntas est, voluntas vero, cui 
praelucet ejusmodi perspicientia veritatis, quae sufficiens 
est, ut ipsa firmum absque formidine erroris assensum 


imperet. Quo sensu S. Thomas 2. 2. q. 1. a. 4. scribit : 
»Assentit autem intellectus alicui dupliciter; uno modo 
quia ad hoe movetur ab ipso objecto, quod est vel per 
se ipsum cognitum, sicut patet in principiis primis, quo- 
rum est intellectus, vel per aliud cognitum, sicut patet de 
conclusionibus, quorum est scientia. Alio modo intellectus 
assentit alicui, non quia sufficienter moveatur ab objecto 
proprio, sed per quandam electionem voluntarie declinans 
in unam partem magis, quam in aliam; et si quidem hoc 
sit cum dubitatione et formidine alterius partis, erit opinio ; 
si autem sit cum certitudine absque tali formidine, erit 
fides. 

Q@uae disseruimus, aperiunt probanda omnino esse, 
quae disputat Cardinalis Pranzelin de duobus modis, qui- 
bus naturaliter generari certitudo possit. , Dignitas rationum, 
inquit, postulans firmum assensum potest intellectui mani- 
festari dupliciter, primo ita ut claritas manifestationis per 
se determinet et rapiat assensum in ipsam veritatem, quae 
rationibus manifestatur, ac proinde veritas manifestata 
menti sit evidens, quo ipsa possibilitas formidinis sive pru- 
dentis sive imprudentis excluditur. Secundo potest mani- 
festatio esse talis, ut prae quovis intellectu dignitas ratio- 
num postulet firmum assensum, non tamen rapiat assen- 
sum in veritatem manifestatam, eo quod excludit quidem 
possibilitatem prudentis formidinis de errore, non tamen 
formidinis imprudentis. Hac in hypothesi manet ergo in- 
tellectus ex sese indeterminatus inter firmum assensum 
veritati praestandum, respondentem cognitae dignitati ra- 
tionum, et inter negationem talis assensus, Determinatio 
autem facultatis ex sese non determinatae ad unum per- 
tinet ad voluntatem. Voluntas habet motivum sufficien- 
tissimum, ut inclinet intellectum ad firmum assensum et 
excludat formidinem imprudentem, seu quod dici solet, ut. 
imperet assensum firmum intellectus. Habet inquam vo- 
luntas motivum sufficientissimum ad imperandum firmum 
assensum in ¢€0 ipso, quod intellectus ei exhibet digni- 
tatem rationum, quae postulet firmitatem assensus; hoc 

vero bonum recti ordinis insuper habet saepe conjuncta 
bona alia efficacissima ad movendam voluntatem. Vo- 
luntas autem manet libera ad imperandum vel non im- 
perandum assensum, quia ab intellectu non ei proponitur 
consensus ut bonum absolutum clare cognitum. Quod si 
ergo voluntas inclinat intellectum non ad firmum assensum 
postulatum a dignitate rationum seu motivi formalis, sed 
ob bonum aliquod apparens potius ad negandum, ordo 
intellectus ad veritatem ut suum finem et rectus ordo 
voluntatis ad bonum violatur levius vel gravius, quando 
nempe et quantum veritas proposita et motiva mani- 
festantia inducunt officium assentiendi majoris vel minoris 
gravitatis ac necessitatis. “ 

Ex his jam perspicitur sensus theseos, quae demon- 
stranda nobis est. .Videlicet motiva credibilitatis’) sunt 
ratio, qua menti factum revelationis non quidem ut evi- 
dens, attamen ut certum exhibetur, ideoque ratio, cur 
mens firmum assensum eidem facto ex imperio voluntatis 
adjungat. 

Dem. Assensus fidei, ut supra effecimus, non neces- 
sarius, sed liber est. Atqui non liber, sed necessarius 
esset, si motiva credibilitatis factum revelationis evidens 
redderent. Nam non liber, sed necessarius certe est as- 
sensus, quo tenemus, Deum nec falli nec fallere posse, 
ideoque Dei verbum absolute verum esse. Si igitur etiam 
assensus, quo tenemus, doctrinam aliquam Dei verbum 
esse, non liber, sed necessarius esset, non liber, sed ne- 
cessarius assensus quoque esset, hance doctrinam simpli- 
citer et absolute veram esse. Atqui si motiva credibili- 
tatis factum revelationis evidens redderent, assensus, quo 
tenemus doctrinam aliquam Dei verbum esse, non liber, 


*) Motiva eredibilitatis, ut a nobis in hac thesi considerantur, non 
omnino presse istud nomen habent. Non enim factum revelationis 
reddunt credibile et credendum, sed certo intelligibile, Presse motiva 
credibilitatis dicuntur, prout ad veritatem revelatam referuntur, quum 
sic intellectui hance veritatem sistant evidenter credibilem et credendam. 

sed necessarius esset. Nam assensus, cujus principium 
evidentia est, non potest non esse necessarius. , Assensus 
evidens, inquit de Lugo disp. 2. sect. 1., non est liber, 
nisi ad summum in causa, quatenus homo se libere ap- 
plicat ad cogitandum de motivis, quae cognita necessitant 
sua evidentia intellectum ad assensum, quae libertas re- 
periri etiam potest in demonstrationibus metaphysicis aut 
mathematicis.“ Ac certe cognita evidenter existentia re- 
velationis et cognita praeterea evidenter necessaria reve- 
lationis cum rei revelatae veritate connexione intellectus 
ab ipso objecto convincitur et adigitur ad assentiendum 
objecto, ita ut quaevis ei potentia dissentiendi sit subtracta. 

Contra quod argumentum nihil valet, quod affirmat 
Vasquez in p. 1. disp. 135. c. 3., assensum genitum ex 
revelatione clara non esse evidentem, quum, licet ex prin- 
cipio evidenti inferatur, attamen non fluat ex principio 
intrinseco, ex natura rei cum objecto conclusionis neces- 
sariam habente connexionem, sed ex principio extrinseco, 
qualis est revelatio. Numquam, inquit de Lugo 1. ¢., vim 
hujus rationis assequi potui, Si namque nomine principii 
intrinseci id tantum intelligitur, quod rei intrinsecum est, 
ut essentia et passio, exploratum est, ipsum ad_ eviden- 
tiam conclusionis necessarium haud esse; quum omnibus 
notum sit, plures demonstrationes a priori per causam 
efficientem fieri, quae certe effectui suo extrinseca est. 
Si autem nomine principii intrinseci venit medium, cum 
objecto conclusionis connexionem habitudine aliqua in- 
trinseca habens, falsum est, conclusionem hujus demon- 
strationis: Omnis revelatio Dei est vera; Deus revelat in- 
carnationem; ergo incarnatio est vera, non fluere ex prin- 
cipio intrinseco. Est namque haec demonstratio a poste- 
riori, et quasi ex effectu, ac si diceres: ,Omnis revelatio 
Dei intrinsece etex natura sua supponit existentiam ob- 
jecti, non quidem ut causam, sed ut conditionem praere- 
quisitam, sicut operatio ignis supponit approximationem 
localem; sed datur revelatio incarnationis; ergo supponit 
intrinsece et necessario veritatem incarnationis ut con- 

ditionem. Quare sicut ex vehementi operatione ignis evi- 
denter cognoscimus ejus applicationem per demonstratio- 
nem a posteriori, sic etiam per similem demonstrationem 
colligimus veritatem incarnationis ex revelatione clara 
-propter intrinsecam et necessariam habitudinem, quam re- 
velatio habet ad suum objectum quasi ad causam. Non 
enim requiritur ad omnem demonstrationem, quod fiat per 
propriam causam vel per proprium effectum, sed sufficit 
fieri per aliquid, quod se habet per modum causae vel 
per modum effectus, ut constat ex approximatione ignis, 
quam evidenter cognoscimus ex vehementi operatione.“ 

Ac certe, si utraque praemissa ponitur evidens ac 
necessarium habens mentis assensum, repugnat omnino, 
ut mens, connexionem praemissarum cum conclusione per- 
spiciens, huic neget assensum vel imo ab hac dissentiat. 
Deberet namque mens ab objecto, quod in praemissis con- 
tineri videt, et cui in praemissis necessario assensum ad- 
jungit, in conclusione dissentire vel ei non assentire, vi- 
delicet deberet eidem simul assentire et non assentire. 

Praeterea, ut ex veris nihil fluit, nisi quod verum 
est, ita ex evidentibus nihil sequi potest, nisi quod est 
evidens. Nam , ut verae esse non possunt praemissae, si 
vera non est conclusio, ita, si haec evidens non est, illae 
evidentes esse nequeunt. Quare si evidens est, revelatum 
Dei verbum esse verum, et si evidens est, incarnationem 
esse reyelatum Dei verbum, evidens quoque est, incar- 
nationem esse veram. Conantur quidem vim hujus syllo- 
gismi elidere, sed frustra, ut patet, si ad legitimam formam 
reducatur nempe: Si evidens est, aliquid esse revelatum 
Dei verbum, evidenter omnia habet hujus verbi praedi- 
cata essentialia. Atqui evidens est, incarnationem esse 
revelatum Dei verbum. Ergo evidenter habet omnia prae- 
dicata essentialia revelati verbi Dei. Atqui evidens est, 
ad haec praedicata pertinere veritatem. Ergo evidens est, 
incarnationem esse veram, 

Aliud accedit argumentum, quo a posteriori demon- 
stratur, motiva credibilitatis factum revelationis non reddere 

evidens. Constat namque Judaeos, quamvis prophetiarum 
eventum et stupenda Christi miracula oculis suis viderent, 
attamen sub diversis praetextibus detrectasse, in Christo 
legati divini dignitatem agnoscere ac factum revelationis 
admittere. Id vero fieri non potuisset, si motiva ista cre- 
dibilitatis factum revelationis evidens reddidissent. Quanto 
igitur minus nobis ipsum evidens reddent, quibus datum 
non est, praesentes ea cernere, quique nonnisi aliis refe- 
rentibus de iis instruimur. Verum quidem est, etiam nos 
prophetiarum exitum, earum maxime, quae sunt de re- 
probatione Judaeorum et de gentium in regnum Dei trans- 
latione, ac magna miracula, cujusmodi sunt propagatio 
conservatioque Ecclesiae, et fructus, quorum in omni fere 
vitae humanae ordine foecunda est, oculis nostris con- 
spicere, sed non minus verum est, haec omnia, sicut non- 
nisi multiplici praemissa consideratione vim in mentem 
exerunt, ita eo numquam pertingere, ut assensum mentis 
in factum revelationis reddant necessarium. 


Sed, quaeres, nonne suscitatio Lazari a mortuis evi- 
dens reddebat Judaeis factum revelationis? Contrarium 
-accidisse ex narratione evangelica apud Joh. 12. colli- 
gitur. Cur vero? Quia, quamvis nullae eis suppeterent 
rationes prudenter dubitandi de veritate illius miraculi, 
rationes tamen imprudenter dubitandi praesto eis erant. 
Qui enim suscitatione Lazari non adstiterant, sed fide nar- 
rantibus adhibita factum, quod contigerat, compertum 
tenebant, poterant saliem imprudenter dubitare, ne forte 
ficta fuerit Lazari mors, conventione prius cum Lazari 
sororibus facta, ad ostentandum suscitationis miraculum. Ac 
iiipsi, qui suis oculis factum usurpabant, licet imprudenter, 
attamen dubitare poterunt, an factum verum contineret 
miraculum, an apparentiam humano artificio compositam, 
an praestigium daemonis apparentem in Lazaro mortem 
fingentis, sensus ejus hebetantis actionesque vitales im- 
pedientis, ut postea apparente Lazari suscitatione fidem 
falsae praedicationi Christi conciliaret. 


Eerie 


Neque dicas, aliam esse sententiam S. Thomae, ut 
qui 2. 2. q. 5. a. 2. seribat: ,,Si aliquis propheta prae- 
nuntiaret in sermone Domini aliquid futurum et adhiberet 
signum mortuum suscitando, ex hoc signo convinceretur 
intellectus videntis, ut cognosceret manifeste hoc dici a 
Deo, qui non mentitur, licet illud futurum, quod praedi- 
citur, in se evidens non esset.“ Nam si praecedentia legis, 
intelligis, haec directe non ad evidentiam facti revelationis, 
sed ad evidentiam credibilitatis pertinere. ,Intellectus cre- 
dentis, inquit angelicus Doctor, assentit rei creditae, non 
quia ipsam videat ..., sed propter imperium voluntatis 
moventis intellectum. Quod autem voluntas moveat in- 
tellectum ad assentiendum, potest contingere ex duobus; 
uno modo ex ordine voluntatis ad bonum; et sic credere 
est actus laudabilis; alio modo, quia intellectus convin- 
citur ad hoc, quod judicet esse credendum his, quae dicun- 
tur, licet non convicatur per evidentiam rei,“*) Praeterea 
S. Thomas non de suscitatione aliqua in concreto loqui- 
tur, sed de suscitatione in abstracto, quae nempe talis 
sit, ut vel nulli dubitationi relinquat locum, vel certo 
assensu rejecta imprudenti dubitatione admissa jam sit. 
Nec evidentiam facti revelationis significat Thomas, quum 
p. 3. q. 47. a. 5. de principibus Judaeorum affirmat,“ eos 
evidentia signa divinitatis Christi vidisse. Si enim eam 
ob oculos habuisset, non potuisset scribere, ,eorum igno- 


*) Etiamsi concedatur, ut multi concedunt, S. Thomam hic nom 
solum de evidentia credibilitatis, sed etiam de evidentia facti revela- 
tionis agere, non idcirco adscribi ei opinio potest, factum revelationis 
esse evidens, et cum hac evidentia nostram fidem consistere posse, 
Aliud namque est, factum revelationis, ut ad fidem christianam refertur, 
evidens esse, et aliud, contingere posse, ut huic vel illi subjecto sub: 
determinatis adjunctis evidens ita fiat, ut fidei assensum cohibere ne- 
queat. Hine Thomas eodem in loco dicit, fidem, in qua intellectus 
convinceretur evidentia signorum, ut cognosceret manifeste, hoc dici a 
Deo, non esse eam, quae in fidelibus laudatur. Ac de verit. q. 14, a. 
9, ad 6., daemones non voluntate, sed coactos evidentia signorum as- 


sentire his, quae credere dicantur, atque ideo credere aequivoce de 
hominibus fidelibus et daemonibus dici, 

rantiam non eos excusasse a crimine (Deicidii),“ quum 
ignorantia non laborassent, nec ,,ex odio et invidia Christi 
signa pervertisse, et verbis ejus, quibus se Filiam Dei 
fatebatur, credere noluisse.“ 


Verum alia difficultas est ex eo desumpta, quod mo- 
tiva credibilitatis, quibus factum revelationis constat, multo 
graviora sunt et firmiora motivis, quibus alia facta nituntur, 
quae omnium professione censentur evidentia morali evi- 
dentia, ut e. g. existentia Indiarum. Ad solvendam hance 
difficultatem conducit hoc principium Cardinalis de Lugo, 
cujus veritas ex superioribus patet: ,Ad convincendum 
intellectum et determinandum ad assensum non solum 
deservit pondus ipsius motivi, sed etiam major claritas, 
qua proponitur, quae magis impedit dubium et formidinem 
de objecto, quam pondus solum motivi absque ea claritate 
cogniti.“ Scilicet si motiva credibilitatis aeque clare per- 
spicerentur, quam motiva humana, quibus fides de existen- 
tia Indiarum fundatur, magis ex sese determinarent et 
convincerent intellectum. Porro evidentia praecise ex 
claritate manifestationis motivorum, quae objectivam cer- 
titudinem constituunt, desumitur, adeo ut claritate defi- 
ciente adesse nequeat. 


Quamvis vero motiva credibilitatis factum revelationis 
non reddant evidens, ipsum tamen certum reddunt. Et 
profecto, nisi hance vim continerent illa, assensus in ipsum 
rationi consentaneus non foret. Assensus namque a volun- 
tate imperatus eatenus rationalis est, quatenus eum antecedit 
judicium rationis, de re, cui assensus praebendus est, nullam 
dubitationem haberi posse, quae non sit irrationalis. Prae- 
terea assensus in factum revelationis talis esse non valeret, 
ut inservire ad firmissimum istum assensum posset, cujus- 
modi assensus fidei esse debet. Inepte etiam scripturae 
inexcusabiles dicerent infideles omnes; non tantum enim 
excusandus, sed defendendus et laudandus est, qui fidei 
assensum detrectat, quia causam rationabilem de facto 
revelationis dubitandi habet, cuique praesto rationes non 

sunt, quae rationales omnes dubitationes excludunt. Ex- 
pende nominatim verba Christi Joh. 15, 22 sq. 

Unde illa concilii vaticani, quae supra jam allegavi- 
mus: ,Ut nihilominus fidei nostrae obsequium rationi con- 
sentaneum esset, voluit Deus cum internis Spiritus sancti 
auxiliis externa jungi revelationis suae argumenta, facta 
scilicet divina, atque inprimis miracula et prophetias, quae 
quum Dei omnipotentiam et infinitam scientiam luculenter 
commonstrent, divinae revelationis signa sunt certissima et 
omnium intelligentiae accommodata.“ Et illa Pii TX. (En- 
cyel. d. 9. Nov. 1846.): ,Humana quidem ratio, ne in 
tanti momenti negotio decipiatur et erret, divinae reve- 
lationis factum diligenter inquirat oportet, ut certo sibt 
constet, Deum esse loquutum ... Sed quam multa, quam 
mira, quam splendida praesto sunt argumenta, quibus 
humana ratio luculentissime evinci omnino debet, divinam 
esse Christi religionem et omne dogmatum nostrorum prin- 
cipium radicem desuper ex coelorum Domino accepisse, 
ac propterea nihil fide nostra certius, nihil securius, nihil 
sanctius extare, et quod firmioribus innitatur principiis.‘ 
Knumeratis deinde argumentis hunc in modum docendo 
Pontifex prosequitur: ,,Quae certe omnia tanto divinae 
sapientiae ac potentiae fulgore undique collucent, ut cujus- 
que mens et cogitatio vel facile intelligat, christianam 
fidem Dei opus esse. Itaque humana ratio ex splendidis- 
simis hisce aeque ac firmissimis argumentis clare aperte- 
que cognoscens, Deum ejusdem fidei auctorem existere, 
ulterius progredi nequit, sed quavis difficultate ac dubi- 
tatione penitus abjecta atque remota omne eidem fidei 
obsequium praebeat oportet, quum pro certo habeat, a 
Deo traditum esse, quidquid fides ipsa hominibus creden- 
dum et agendum proponat.‘‘ Nonnunquam haec adducuntur, 
quasi evidentiam facti revelationis statuerent. Verum quam- 
vis terminis gravibus et significantibus ista objectivam 
certitudinem facti revelationis et facilitatem exhibeant, 
qua mens considerando, ut par est, fundamenta, quibus 
illa nititur, subjectivam certitudinem de eodem facto adi- 

pisci valeat, attamen evidentiam facti non asserunt, sed 
potius excludunt, quum indicent, cognitionem facti reve- 
lationis talem non esse, ut ex sese dubitationes, utut irra- 
tionales, non admittat. 


Thesis XVIJI. Eadem motiva evidentem reddunt credibilitatem reve- 
latae doctrinae, ideoque de hac non libera, sed neces- 
saria habetur certitudo. 


Dem. Credibilitas revelatae doctrinae eam ejus dicit 
rationem, qua ea credi non solum potest, sed etiam debet. 
Hine assensus in credibilitatem revelatae doctrinae est 
judicium, bonum, honestum ac debitum esse revelatam 
doctrinam credere. Hoc porro judicium motiva credibili- 
tatis reddunt necessarium, quia evidentem reddunt ratio- 
nem, qua menti revelata doctrina se sistit credibilem et 
credendam. Profecto motivis credibilitatis adipiscimur 
liberam quidem, attamen veram certitudinem de facto 
revelationis. Atqui, quum certo constet de facto revela- 
tionis, impossibile est dubitare de absolutissimo officio 
doctrinam revelatam credendi; seu nequit mens non cog- 
moscere, se gravissimo obstringi officio, ut revelatae doc- 
trinae firmissimum adjungat assensum, simulac factum 
revelationis ejusmodi munitum rationibus, quae omne pru- 
dens dubium excludunt, ei repraesentatur. 


Idem argumentum contrahi hune in modum potest: 
Evidens est, mentem obligatione obstringi, doctrinam ali- 
quam firma amplectendi fide, si ea rationibus, omne pru- 
dens dubium excludentibus, revelata demonstratur. Atqui 
doctrina, de qua agimus, motivis credibilitatis ita revelata 
demonstratur, ut omnis formido oppositi, quae rationalis 
et prudens sit, excludatur. Ergo motiva credibilitatis evi- 
dentem reddunt obligationem, hance doctrinam firma fide 
amplectendi, seu evidentem ejus credibilitatem faciunt. 

Hinc intelligitur, quid sibi velint theologi, quum judi- 
cium eredibilitatis evidens esse affirmant, et quid sibi 
velit concilium vaticanum, quum loco supra jam citato 
scribit, ,ad solam catholicam Ecclesiam pertinere ea omnia, 
quae ad evidentem fidei christianae credibilitatem tam multa 
et tam mira divinitus sunt disposita“. Intelligitur prae- 
terea non esse subtilitatem quandam scholasticam, quum 
theologi credibilitatis quidem, non autem divinitatis doc- 
trinae evidentiam propugnant, sed quum illi evidentiam, 
huic autem non evidentiam, sed tantum certitudinem 
tribuunt, 

Quaeres forte, quomodo judicium de officio credendi 
possit esse evidens, si factum revelationis, ad quod re- 
fertur, evidens minime est? Ad quam quaestionem alia 
reponimus quaestione, quomodo nempe judicium filiorum 
de officio honorem genitoribus deferendi evidens esse pos- 
sit, quamvis cognitio, vere bos ipsorum genitores esse, 
evidens minime sit; et quomodo diviti evidens esse possit 
obligatio succurrendi alicui pauperi et misero, quamvis 
evidens minime sit, ipsius eum ope egere? Scilicet judi- 
cium de officio evidens esse potest, etiamsi factum, quod 
ab eo respicitur, non sit evidens, imo ne quidem proprie 
certum. 

At nonne inde consequitur, posse fidem componi cum 
formidine, ne Deus non sit loquutus, ac judicium credi- 
bilitatis posse esse evidens, licet certo non constet, Deum 
esse loquutum? Minime, quum ex natura fidei repugnet, 
ut officium ejus existat, si ullum verum periculum erroris 
datur. ,,Voluntas credendi, inquit Cardinalis de Lugo, 
non est credendi utcumque, sed credendi firmissime super 
omnia, et non obstante quovis alio motivo, quod in con- 
trarium adduci possit. Esset autem imprudens, qui taliter 
vellet credere res, ad quarum fidem praestandam proba- 
biliter censet non habere motiva sufficientia; nam ut dici- 
tur Eccl. 19.: Qui ctto credit, levis est corde, quod eo magis 
ibi locum habet, quo materiae gravitas et necessitas ma- 
jorem discussionem et deliberationem postulat. Alioquin 

si cum probabilitate solum credibilitatis crederet aliquis, 
non teneretur instante morte perseverare in fide; posset 
enim tune sequi judicium probabile contrarium dictans, 
non esse motiva sufficientia ad credendum et inculpate 
fidem negare, quod repugnat. Fides enim christiana ea 
firmitate assentitur suo objecto, ut simul profiteatur obli- 
gationem non recedendi aut dissentiendi, sed credit esse 
adeo verum, ut nullo modo negandum sit. Ad volendum 
autem hoc modo credere manifestum est non sufficere 
judicium probabile. Nam stante probabilitate contrarii 
judicii dictantis, licere dissentire, non potest quis asserere, 
hie et nunc non licere negare hoe objectum“. Itaque 
judicium credibilitatis necesse est sit evidens; evidens 
autem non est, nisi certum sit factum revelationis. 

Ad planius intelligendam hance thesim expendenda 
est haec quaestio: An non idem sit, objecta revelata esse 
evidenter credibilia, et ea esse evidenter vera? Idem uti- 
que haec duo forent, si evidentia credibilitatis prodiret 
ex evidentia testimonii divini; at idem nullatenus sunt, 
si evidentia credibilitatis aliud non est, quam evidentia 
officii credendi ob motiva excludentia prudens dubium de 
existentia testimonii divini. Hine existere assensus in 
eredibilitatem objectorum revelatorum potest, quin idcirco 
existat assensus in veritatem eorundem, quod utique fieri 
non posset, si evidens credibilitas oriretur ex evidentia 
testimonii divini, quum, si hoe accideret, credibilitas re- 
vera nihil aliud esset, quam veritas ipsa illorum objecto- 
rum, denominata ab assensu, quem rapit. 

Imo nihil repugnat, aliquid esse evidenter credibile, 
ipsumque non esse verum, sed falsum. Nam _ evidenter 
eredibile est illud, quod proponitur ita, ut assensus fidei 
in ipsum appareat bonus, honestus et debitus. Atqui fieri 
potest, ut aliquid falsum ita proponatur, ut assensus fidei 
in ipsum appareat bonus, honestus et debitus. Pone, pa- 
rochum homini alicui rudi et inculto tamquam rem de 
fide proponere, ipsam divinitatem in Christo dolores per- 
sensisse, certe non minus hic id judicabit evidenter cre- 

dibile, quam cum ei proponit, Christum verum Deum 
esse. Ergo non repugnat, aliquid esse evidenter credibile 
simulque esse falsum. Quare ex evidente credibilitate 
non potest argui evidenter veritas. 

Sed illud ipsum, quod ponimus, videtur esse incre- 
dibile. Nam rudis iste affirmans credibilitatem affirmat 
officium credendi, seu judicat objectum ita proponi, ut 
obligatio sit ad illud sine formidine acceptandum. Hoc 
autem judicium falsum est, ideoque evidens esse nequit. 
Etenim homine rudi et inculto judicante, existere officium 
credendi, homo doctus contra jure meritoque judicat, non 
existere officium credendi, ideoque illius judicium falsum 
est. At notandum est, illum non judicare absolute et in 
universum, ita nempe rem proponi, ut omnes obligentur 
ad eam sine formidine acceptandam, sed relative dumtaxat 
judicare, ita rem proponi, ut ipse hance obligationem ha- 
beat. In quo judicio certe non errat. 

Arbitratur Suarez, id quod fieri posse statuimus, num- 
quam re ipsa fieri, Numquam videlicet, articulum ali- 
quem falsum ita proponi alicui subjecto, ut hoc obstrin- 
gatur ad eum credendum eo modo, quo articulos veros. 
sufficienter propositos fide infusa credere devincimur. Nam, 
inquit, articuli veri toti Ecclesiae a Deo proponuntur, et. 
a tota Ecclesia singulis fidelibus cum tot ac talibus mo- 
tivis, ut sub illis nulla latere possit falsitas. Si autem 
alicui singulatim articulus falsus proponitur, quem verum 
esse invincibiliter existimat, de facto non proponitur cum 
motivis, quae ipsum obligent ad fidem, quae nullam hae- 
sitationem admittit, donec de doctrina Ecclesiae certus sit. 
Si enim advertere vellet, dubitare posset, num illa ipsi 
proposita doctrina sit doctrina Ecclesiae, necne. Quare 
nec judicium credibilitatis est tune ejusdem rationis, quia 
non dictat, esse credendum indubitabiliter, vel si id dic- 
tat, imprudenter dictat, et per consequens non est actus 
prudentiae. Quodsi ex ignorantia putetur, id esse juxta 
regulas prudentiae, hoc ipsum dictamen falsum erit et 
contra prudentiam, 

Improbanda haec opinio nobis videtur. Incredibile 
enim dixeris, omnibus rudibus et incultis hominibus toties, 
quoties eliciunt actus fidei infusae, articulos credendos 
proponi non tantum sufficientia relativa ad eorum capa- 
citatem, sed etiam sufficientia absoluta, adeo ut sub eo- 
dem proponendi modo iis proponi aliquot articuli falsi 
nequiverint. Hoc autem Suario affirmandum esse, Car- 
dinalis de Lugo hune in modum probat: ,Si ille rusticus 
ideo non potest credere fide infusa articulum falsum, quia 
non est sufficienter ei propositus ad indubitabiliter et fir- 
missime illum credendum; ergo nec articulum verum pot- 
est fide infusa credere, quia eodem prorsus modo ei uter- 
que articulus proponitur, et experientia manifesta comper- 
tum est, non adhiberi a rustico majorem diligentiam ad 
examinandum unum, quam alterum articulum, an sit juxta 
communem Ecclesiae sensum, necne, sed utrumque aeque 
ei a parocho proponi credendum firmissima fide, et utrum- 
que sine alio examine ab ipso credi. Quare si articulus 
falsus non obligat eum ad assensum firmum, neque etiam 
verus obligabit. Si denique ex defectu solo hujus obli- 
gationis non elicit actum fidei infusae circa articulum 
falsum, neque etiam eliciet circa verum, quum non magis 
obligetur ex modo, quo ei proponitur. Unde fatendum 
erit, ejusmodi personas rarissime, vel certe nunquam cre- 
dere fide supernaturali; quem enim unquam articulum 
fide infusa credunt, qui non fuerit eis propositus taliter, 
ut eodem modo proponi eis potuisset articulus falsus ? 
Certe vix unquam in mille rusticis invenies, cui unus 
articulus taliter propositus non sit, Quis autem dicat, 
eos numquam elicere actus fidei infusae ob defectum pro- 
positionis sufficientis ad fidem indubitabilem praestandam ? 
Alioquin nec justificari poterunt etiam in sacramento, 
quum sine fidei infusae actu adultus non justificetur. 
Neque etiam barbari vel inculti ethnici, quibus fides prae- 
dicatur, in baptismo justificabuntur, quia regulariter, licet 
sufficienter eis proponatur fides et obligatio credendi juxta 
eorum captum, non tamen sufficientia absoluta, vel ita, 

ut cum eodem gradu sufficientiae non potuerit eis proponi 
falsus articulus, quod manifestissima experientia passim 
testatur. Non potest ergo negari, quod obligentur ii sal- 
tem per accidens ad credendum firmissime, et possint cre- 
dere fide infusa articulos veros, licet non ita proponantur, 
ut aeque non possent articuli falsi proponi“. 


Ne tamen opineris, cum exposita hac doctrina cohae- 
rere, fidem infusam non in. vera tantum, sed in apparente 
etiam Dei revelatione versari posse. Quod facile patebit, 
si haee ipsa quaestio a theologis institui solita, an fides 
infusa ferri ad revelationem Dei non veram, sed appa- 
rentem, possit, accuratius expendatur. Magno  con- 
sensu negative hanc quaestionem theologi solvunt, quum 
ad rationem fidei pertineat esse assensum necessario cum 
veritate connexum. In ratione tamen hujus rei reddenda 
non consentiunt theologi; et non pauci rationem assignant 
minime efficacem, cujusmodi nostra opinione ea quoque 
est, quam ex Suario modo adduximus, Ratio igitur esse 
videtur, quod ad essentiam virtutis intellectualis, cujus- 
modi est fides infusa, pertineat alligari ad actus veros et 
actibus a vero aberrantibus esse ineptam. Si enim de 
virtute universim valet, eam esse bonam qualitatem, qua 
nemo male utitur, quanto magis de virtutibus infusis va- 
lebit, ut qui sunt habitus divini, homini in divino ordine 
constituto collati ad edendos actus, qui ipsius statui sint 
convenientes. Habitui namque divino, ad edendos actus 
statui filii Dei conformes ordinato, essentiale est, non alios 
posse habere actus, quam qui intrinseca sua entitate for- 
maliter hominem perficiant, quum secus hominem non 
supra propriam naturae conditionem elevarent, sed infra 
eam deprimerent. Num vero actus fidei falsus intrinseca 
sua entitate formaliter hominem perficeret? Imo eum de- 
primeret, quum aperte status erroris positivi statu  sim- 
plicis ignorantiae deterior sit. Quare repugnat, assensum 
in revelationem non veram, sed apparentem, esse actum 
fidei infusae ac universim esse actum supernaturalem. 

Quid igitur censendum de homine rudi et: inculto, 
qui eodem modo assensum praebet articulo vero et falso, 
a parocho proposito? Certe quum utrique assentiatur 
propter Dei revelationem, quam existere putat, et per 
unum assensum non minus, quam per alium mereatur, 
prorsus concedendum esse videtur, per eandem ipsum vir- 
tutem fidei et hune et illum assensum elicere. Respon- 
demus, quamvis utriusque assensus idem sit, ad modum 
nempe propositionis quod spectat, objectum formale, atta- 
men nonnisi unus, is nempe, qui adhibetur articulo vero, 
est assensus fidei. Cujus rei ratio, ut ex dictis liquet, 
in eo est sita, quod fides est virtus intellectualis, ideoque 
per essentiam suam non minus semper tendit in verum, 
quam virtus voluntatis in bonum. Ut nempe actus vo- 
luntatis virtuosus est, quia est bonus, ita actus intellectus 
virtuosus est, quia verus est, non autem, quia bonus, quum 
actus intellectus non habeat formalem bonitatem, sed tan- 
tum denominativam a voluntate. Fatemur vero, per utrum- 
que assensum hominem illum rudem et incultum mereri, 
negamus autem, inde probari utrumque esse actum fidei. 
Meretur enim pio credulitatis affectu, qui in utroque as- 
sensu locum habet. Nihil quoque est, quod dici posset, 
assensum in articulum falsum, quum ipsius formale ob- 
jectum sit Deus, esse actum virtutis theologicae, adeoque, 
quum evidenter spei et caritatis actus non sit, actum fidei. 
Nam assensus ejusmodi non est actus elicitus ullius vir- 
tutis, quum sit defectus intellectualis, ideoque a fortiori 
non est actus virtutis theologicae infusae et supernatu- 
ralis, sed est actus potentiae naturalis et habitus naturalis 
acquisiti. 

Oritur quoque aliqua difficultas ex comparatione fidei 
eum aliis virtutibus supernaturalibus. Constat enim has 
versari posse in eo, quod falsum est, ut e. g. virtus reli- 
gionis exercetur in adoratione hostiae, quam putamus con- 
secratam esse, quae tamen consecrata non est, Cur igitur 
fides negatur versari posse in articulis, quos revelatos esse 
existimamus, quamvis reipsa revelati non sint? Respon- 

detur vulgo, virtutes intellectuales tendere in verum, ideo- 
que earum perfectionem consistere in conformitate cum 
objecto, prout est a parte rei; virtutes voluntatis autem 
tendere in bonum, proindeque earum perfectionem con- 
sistere in conformitate cum objecto, prout proponitur ab 
intellectu, quum dicat conformitatem cum dictamine ra- 
tionis. Verum hac responsione difficultas non integre sol- 
vitur. Nam ante exercitium virtutis supernaturalis ne- 
cesse est praecedat dictamen prudentiae practicum, quo 
objectum proponitur ut bonum. Hoe judicium autem fal- 
sum est, si objectum a parte rei bonum non est. Ergo 
prudentia, quae est virtus intellectualis, versari in falso 
potest. Quare fidem etiam ratio virtutis intellectualis non 
impedit, quominus in falso versetur. Itaque concedimus, 
ante exercitium virtutis supernaturalis praecedere debere 
judicium practicum, ipsumque esse debere supernaturale; 
negamus autem ejusmodi judicium umquam esse falsum. 
Et certe semper hoe judicio ut bonum et honestum pro- 
ponitur id, quod vere bonum et honestum est. Sic, ut 
in exemplo adducto maneamus, qui adorat hostiam, quam 
existimat consecratam, licet consecrata non sit, judicavit, 
bonum et honestum hic et nune esse, hane hostiam ado- 
rare. Hoc autem judicium verum est, sive notitia de 
consecratione hostiae vera sive falsa sit. An non vera est 
haec propositio: Quoties proponitur hostia adoranda, si 
nulla est ratio prudenter dubitandi de consecratione, re- 
ipsa adoranda est? 

Jam ad propositum revertentes statuimus praeterea, 
non solum idem non esse, objecta revelata esse evidenter 
credibilia, et ea esse evidenter vera, sed etiam idem non 
esse, objecta revelata esse evidenter credibilia, et evidentem 
esse infallibilitatem motivorum credibilitatis. Si enim haec 
idem essent, etiam illa idem forent. Ex evidente enim 
cognitione infallibilitatis motivorum credibilitatis evidente 
consequentia fluit cognitio veritatis objectorum revelato- 
rum. Hine si audis Richardum aS. Victore affirmantem, 
Deum ipsum nostrae deceptionis futurum esse auctorem, 

si fides nostra falsa foret, verum id quidem esse scias, 
minime autem evidens. Tanti enim ponderis est summa 
motivorum credibilitatis, ut ad credendum falsum movere 
nequeat, atque Deus auctor deceptionis habendus foret, 
si falsa esset fides nostra, at evidens id non magis est, 
quam factum revelationis est evidens. Imo si de motivis 
credibilitatis sermo sit, quae fideles inculti quandoque ha- 
bent, ea ex natura sua intrinseca ne infallibilitatem qui- 
dem possident, quum sub ipsis etiam falsi articuli credi 
possint. Quomodo igitur evidens cognitio infallibilitatis 
motivorum credibilitatis istis fidelibus tribuetur? Quod 
hi habent, tantum est evidentia de officio credendi, quod 
motiva credibilitatis, quae ipsorum animo obversantur, 
hic et nunc ipsis imponunt. At, quaeres, quo pacto fide- 
les eam de facto revelationis certitudinem, quae ad _ evi- 
dentiam credibilitatis necessaria est, obtinere possunt, si 
motivis credibilitatis nituntur, quae infallibilia non sunt 
ac falsitati non repugnant? Eo illam obtinent, quod mo- 
tiva ab ipsorum animis possibilitatem prudentis formidinis 
excludant, quam ab aliorum animis minime excluderent. 
Quamvis porro motiva nec ex se omnem prudentem for- 
midinem excludant, neque ut talia, hoc est ut prudentem 
formidinem ab omni animo excludentia, ab incultis illis 
fidelibus cognoscantur et cognosci possint, attamen certi- 
tudinem requisitam producunt, et hance certitudinem esse 
posse et frequenter esse veram, cui nempe respondeat 
certitudo objectiva, ex iis, quae supra (Th. 16.) disserui- 
mus, patet. 


Thesis XIX. Denique eadem motiva, ut verba enuntiantia veritatem 
formaliter complent in ratione loquutionis divinae, in- 
erediuntur et componunt objectum formale fidei, 


Dem. Supra jam effecimus, totum objectum formale 
fidei non esse infinitam Dei veracitatem simpliciter, sed 
esse hanc veracitatem ut revelantem aliquid, vel, ut Suarii 

verbis utamur, objectum formale fidei totum esse Deum 
ut revelantem seu testificantem res credendas. Idem vero 
hoe est, quam objectum formale fidei esse testificationem 
seu loquutionem divinam, qua talem. Quum autem lo- 
quutio divina objectum motivumque formale fidei esse non 
possit, nisi sub hac ratione cognoscatur, aperte id, quo 
verba enuntiantia veritatem ut loquutio divina cognosci- 
bilia sunt, ingreditur et componit objectum formale fidei. 
Atqui verba enuntiantia veritatem motivis credibilitatis 
id obtinent, ut cognoscibilia tamquam loquutio divina sint. 
Ergo motiva credibilitatis sub hac ratione considerata in- 
erediuntur et componunt objectum formale fidei. 

Itaque assentiendum est iis theologis, qui docent, 
motiva credibilitatis esse partim rationem formalem fidei, 
saltem partialem, ac partim ejusdem conditionem; ratio= 
nem formalem quidem, quatenus integrant et complent 
loquutionem divinam, propter quam credimus; conditionem 
autem, quatenus ex eorum cognitione prodit judicium pru- 
dentis credibilitatis, quo voluntas ad imperandum fidei 
assensum movetur. Jure hine iidem etiam statuunt, mo- 
tiva credibilitatis in fidei assensum vim habere tum imme- 
diatam, tum mediatam; illam quidem, ut fidei formalis 
ratio sunt, hane vero, ut ejusdem conditio sunt, 

Quare triplici diverso modo motiva credibilitatis con- 
siderari possunt; primo quidem per se, ut referuntur ad 
factum revelationis probandum, et sic spectata certam 
non autem evidentem reddunt existentiam revelationis; 
deinde ut referuntur ad veritatem, quae ut revelata pro- 
ponitur, et sic spectata ejus credibilitatem reddunt evi- 
dentem; denique ut veritatem, quae proponitur ut reve- 
lata, formaliter complent in ratione loquutionis divinae, et 
sic spectata ingrediuntur et componunt objectum formale 
fidei. Postremum hune considerandi modum ob oculos 
habuisse videtur Augustinus, quum in epist. 102. q. 6. 
scriberet: ,Sicut humana consuetudo verbis, ita divina 
potentia etiam factis loquitur, et sicut humano sermoni 
verba nova vel minus usitata moderate et decenter aspersa 

splendorem addunt, ita in factis mirabilibus aliquid signi- 
ficantibus quodammodo luculentior est divina eloquentia.“ 
Eodem refertur dictum, quod Cardinalis de Lugo citat et 
S. Ambrosio tribuit, quamvis Ambrosii non sit (op. Am- 
bros. tom. 3. append. serm. 10): ,,Fides nostra nisi auditu 
non constat et visu“, comparatur nempe fides doctrina 
audita et miraculis visis. Ex quibus intelliguntur facile 
testimonia quaedam scripturae et dicta Patrum, quibus 
videtur fides resolvi in miracula vel aliquid aliud creatum 
tamquam in rationem credendi. 

Quamvis vero hi tres considerandi modi diversi sint, 
attamen intime connexi sunt. Motiva namque credibili- 
tatis, quum certam reddant existentiam revelationis, eo 
ipso certam reddunt rationem loquutionis divinae ac evi- 
dentem credibilitatem veritatis propositae. 


Thesis XX. Assensus fidei, qui est peractio officii credendi evidenter 
cogniti certitudinem habet certitudine cujusvis alius 
assensus appretiative majorem. 


Decl. Ut sensus theseos clarescat, primo accurate 
explicandum est, in quo consistat certitudo assensus intel- 
lectualis. Probanda nobis omnino videtur doctrina, quam 
Cardinalis de Lugo disputans de anima propugnat, certi- 
tudinem cognitionis duo praecipue includere, nimirum ne- 
cessariam cognitionis cum veritate connexionem et firmam 
adhaesionem intellectus objecto adhibitam. Quae firma ad- 
haesio necesse est sit intellectui intrinseca, non autem 
tantum extrinseca et per denominationem a voluntate, fir- 
miter assensum imperante, conveniens. Sicut enim certi- 
tudo aliquid est assensui intellectus intrinsecum, ita quo- 
que adhaesio, quam dicit, assensui intellectus intrinseca 
est. Si proinde de assensu agitur a voluntate imperato, 
is certus esse non potest, si voluntas tantum firmiter im- 


perat, non autem imperat firmam adhaesionem. Ac re 
Stentrup, De Fide. 10 

vera nihil impedit, quominus voluntate firmissima impe- 
retur adhaesio non firma, ut si quis voluntate voto etiam 
firmata amplecteretur defendendam aliquam earum opi- 
nionum, quae piae appellari consueverunt. Sed quid, 
dices, si voluntas imperio suo omnem actualem formidi- 
nem impediret, nonne eo ipso firma adhaesio intellectus 
locum haberet? Minime, quum ejusmodi imperio non effi- 
ceretur, ut cum assensu intellectus repugnaret actualis for- 
mido, sed hic, illo non obstante, propter intrinsecam suam 
infirmitatem aptus ad generandam actualem formidinem 
maneret. Certus autem assensus is solus est, qui intrin- 
seca sua entitate ita adhaeret objecto, ut actualem formi- 
dinem excludat. 


His duabus conditionibus ad certitudinem requisitis 
adjicienda videtur tertia, nimirum ejusmodi propositio ob- 
ecti, ut evidenter cognosci valeat repugnantia cum prudenti 
dubitatione. Si enim talis propositio non habetur, assen- 
sum objecto praestitum simpliciter certum censere non 
possumus. Pone aliquem ex praemissis in se Veris, qua- 
rum tamen veritatem non sufficienter perspexit, inferre 
conclusionem pariter in se veram, et tam huic, quam illis, 
voluntate imperante, assensum adhibere firmum, certe duas 
illas supra recensitas conditiones habes, nimirum neces- 
sariam cognitionis cum veritate connexionem et firmam 
intellectus adhaesionem, nihilominus simpliciter certum 
illum minime dixeris. Caeterum, nisi maxime fallimur, 
tertia ista conditio continetur in prima, scilicet in neces- 
saria cognitionis cum veritate connexione. Nec enim de 
cognitione objectiva tantum, sed etiam et maxime de cog- 
nitione, ut in subjecto est, ideoque ducta ratione modi, 
quo originem habuit, intelligenda est haec conditio. 

De qua conditione notandum est, eam non ita acci- 
piendam esse, quasi certitudo assensus exigat, ut actu 
reflexo perspecta teneatur necessaria cognitionis cum veri- 
tate connexio. Satis namque est, ut actu exercito ea cog- 
noscatur, id est eo ipso, quod cognitio ex objecto sit 

taliter proposito, ut evidenter judicari. possit aliqua re- 
pugnantia assensus cum prudenti dubitatione. 


Notandum praeterea est, eandem conditionem non ita 
esse intelligendam, ac si objectum taliter proponendum 
esset, ut evidenter judicari possit, nunquam sub tali mo- 
tivorum gradu sisti nobis aliquid falsum valere. Satis 
namque est, si objectum taliter proponitur, ut evidenter 
judicari possit, hic et nunc assensum repugnare cum pru- 
denti dubitatione. Quo modo etiam incultis et. indoctis 
et ipsis maxime objecta credenda saepe proponi sunvra 
statuimus. Licet enim ipsis non sit evidens necessaria 
eorum veritas, nec necessaria connexio assensus cum ve- 
ritate, nec etiam evidens, sub motivis, quae praesto ipsis 
sunt, proponi falsum non posse, ac sub iisdem neminem 
prudenter dubitare posse, attamen evidens ipsis est, taliter 
objecta eis proponi, ut prudenter dubitare ipsi nequeant. 
Rationem, cur illud ad certitudinem sufficiat, hance assignat 
de Lugo: Id ad certitudinem sufficit, quod sufficit ad testi- 
ficandum et affirmandum etiam cum juramento, me certo 
aliquid scire. Atqui ad hoe satis est, si absque haesita- 
tione et firmiter id credo, ac objectum taliter mihi pro- 
positum est, ut de veritate prudenter dubitare nequeam. 
Hoe enim si contingit, objectum ipsum ex modo, quo 
mihi proponitur, radicalem secum affert certitudinem, hoc 
est talem apparentiam et ostensionem, quae dubitare me 
non sinit. Quoties igitur objectum ita proponitur, ut evi- 
dens sit, me hic et nunc prudenter dubitare non posse, 
toties proponitur sufficienter ad fundandam certitudinem 
formalem, dummodo tamen assensus necessariam cum ve- 
ritate connexionem habeat. 


Exposita propria ratione certitudinis assensus_intel- 
lectualis, referendae sunt variae Theologorum de nostra 
quaestione sententiae. Pauci hanc quaestionem vanam et 
inutilem habent, quia cum Hervaeo tenent, nullum certum 
assensum alio certiorem esse posse. Verum falsa est haec 


opinio, quum et repugnantia cum falsitate non ejusdem 

in omnibus sit conditionis, et firmitas adhaesionis admittat 
magis et minus, 

Quidam affirmant, assensum fidei minus certum esse, 
quam assensum scientiae; ut Hugo a. S. Victore de sac. 
]. 1. part. 10. c. 1., ubi fidem ait esse certitudinem ma- 
jorem opinione et minorem scientia. Quam sententiam 
Cardinalis de Lugo etiam Bonaventurae tribuit; sed forte 
immerito). 

Thomistae non pauci docent, fidem quoad se certio- 
vem quidem, quoad nos autem minus certam esse, quam 
scientiam. ‘Provocant ad S. Thomam 2. 2. q. 4. a. 8.: 
,Certitudo potest considerari dupliciter; uno modo ex 
causa certitudinis, et sic dicitur esse certius illud, quod 
habet certiorem causam, et hoc modo fides est certior 


1) Bonaventura in III, dist. 23. a. 1. q. 4. haec scribit: ,,Hst. 
certitudo speculationis et est certitudo adhaesionis. Et prima quidem 
respicit intellectum, secunda vero respicit ipsum affectum (non utique 
tamquam principium eliciens, sed tamquam principium imperans). Si 
loquamur de certitudine adhaesionis, sic major est certitudo in mpsa 
fide, quam sit in habitu scientiae, pro eo, quod vera fides magis facit 
adhaerere ipsum credentem veritati creditae, quam aliqua scientia ali- 
cui rei scitae. Videmus enim veros fideles nec per argumenta, nec per 
tormenta, nec per blandimenta inclinari posse, ut veritatem, quam cre- 
dunt, saltem oretenus negent.... Si autem loquamur de certitudine 
speculationis, quae quidem respicit ipsum intellectum et nudam veri- 
tatem, sic concedi potest, quod major est. certitudo in aliqua scientia,, 
quam in fide, pro eo, quod aliquis potest aliquid per scientiam ita cer- 
titudinaliter nosse, quod nullo modo potest de eo dubitare, nec aliquo. 
modo discedere, nec in corde suo ullo modo contradicere, sicut patet. 
in cognitione dignitatum et primorum principiorum’, Itaque aperte 
Bonaventura certitudinem fidei, quod attinet firmitatem adhaesionis, 
majorem esse affirmat certitudine scientiae; quod autem attinet exclu- 
sionem dubitationis in eo scientiam fidei praestare docet, quod illa 
physicam etiam dubitationis possibilitatem excludat, haec vero eam in 
anima relinquat, Haeec porro differentia revera non monstrat certitu- 
dinem scientiae majorem esse certitudine fidei, sed tantum illam neces- 
sariam, hance liberam esse. Hugonem a. S, Victore quoque minime cen- 
sere, certitudinem fidei simpliciter inferiorem ‘esse certitudine scientiae, 
sed exponendum esse tantum de certitudine evidentiae. quae sit in 
assensu scientiae et non sit in assensu fidei, arbitratur Suarez. 

tribus praedictis (sapientia, scientia et intellectu), quia 
fides innititur veritati divinae, tria autem praedicta inni- 
tuntur rationi humanae. Alio modo potest considerari 
certitudo ex parte subjecti, et sic dicitur esse certius, 
quod plenius consequitur intellectus hominis; et per hune 
modum, quia ea, quae sunt fidei, sunt supra intellectum 
hominis, non autem ea, quae subsunt tribus pracdictis, 
ideo ex hac parte fides est minus certa. Sed quia unum- 
quodque judicatur simpliciter quidem secundum causam 
suam, secundum autem dispositionem, quae ex parte sub- 
jecti est, judicatur secundum quid, inde est, quod fides 
est simpliciter certior, sed alia sunt certiora secundum 
quid, scilicet quoad nos“. Verum, inquit Swarez disp. 6. 
sect. 5., distinctio ejusmodi ,est obscura, et sano modo 
interpretanda, ne aliquid falsam contineat. Nam si sit 
sensus, fidem ita esse in se certiorem, ut non reddat etiam 
nos magis certos, falsa est doctrina. Quid enim prodesset 
nobis major certitudo fidei in se, si nos etiam non red- 
deret magis certos? Vel quomodo posset nobis constare 
de hac majore certitudine fidei in se, si in nobis illam 
non efficeret? Praeterea testimonia et rationes, quas ad- 
duximus, non solum probant res fidei esse certiores, sed 
etiam fideles de illis esse magis certos. . .. Denique quando 
dicimus, fidem esse certiorem, non tractamus de materia 
fidei; nam de illa constat esse objective, ut sic dicam, 
certissimam, id est maxime necessariam, et omni fide dig- 
nam, sed tractamus de ipso actu, et sic non potest actus 
praescindi a nobis; nam intrinsece est actus vitalis noster, 
et forma seu motus actuans intellectum nostrum, quem 
cum objecto conjungit. Ergo vel ille actus non est in se 
eertior, vel intellectum reddit certiorem, quia non habet 
illam certitudinem quasi separatam et abstractam, sed 
actuantem intellectum nostrum“. Quod idem Durandus in 
IIL. dist. 23, q. 7., impugnans illos Thomistas scripsit; 
nempe quidquid habeat fides secundum se, id totum com- 
municare subjecto in genere causae formalis, ideoque si 
in se certior sit, majorem hance certitudinem subjecto com: 


municare debere, ideoque quoad nos etiam majorem esse 
certitudine scientiae. Caeterum quomodo 8S. Thomae testi- 
monium enarrandum sit, infra dicemus. 

Alii theologi asserunt, scientiam habere majorem cer- 
titudinem evidentiae, quam fidem, hance autem majorem 
habere certitudinem conscientiae seu voluntatis, quam illam. 
Verum, ut supra notavimus, de adhaesione intrinseca intel- 
lectui, non de adhaesione per denominationem a voluntate 
deprompta agitur; ac praeterea certitudo non voluntatis, 
sed intellectus res est. 

Alii denique statuunt, fidem certiorem esse scientia 
ex parte objecti, hance certiorem illa ex parte subjecti; 
quum subjectum sub fide facilius, quam sub scientia du- 
bitare possit, objectum autem fidei magis necessarium sit, 
quam objectum scientiae; magis namque necessarium esse, 
Deum non mentiri, quam exempli gratia hominem esse 
animal rationale; ac proinde magis necessarium esse, ac- 
tum fidei esse verum, quam actum scientiae. At data 
majori illa necessitate, numquid, ut actus fidei verus sit, 
satis est, Deum esse veracem? Nequaquam, sed requiri- 
tur praeterea,, Deum revelasse objectum, in quo versatur 
actus fidei, atque hune essentialiter respicere veram reve- 
lationem. Haec autem profecto non magis necessaria sunt, 
quam hominem esse animal rationale, quum tam neces- 
saria sit essentia hominis, quam est essentia hujus actus 
fidei. Deinde si eminens certitudo fidei proveniret tantum 
eX majori necessitate objecti, nulla apparet ratio, cur non 
aeque certus sit actus, quo philosophus affirmat existen- 
tiam Dei, quam actus fidei, imo cur non certior existi- 
mandus sit ille, quum sit de re simpliciter necessaria, hic 
autem de re contingente simpliciter; nemo namque nega- 
bit, Deum ejus objectum potuisse etiam non revelare. 

Itaque communissima. et verissima theologorum sen- 
tentia est, fidem esse certiorem omnibus aliis cognitionibus 
naturalibus evidentibus. 

Dem. Facit hue inprimis modus loquendi scripturae 
cum emphasi de fidei certitudine agentis I. Joh. 5, 9.: 

Si testimonium hominum accipimus, testimonium Det majus 
est. Si testimonio hominum permoti, quod nobis propo- 
nitur, assensu mentis amplectimur, quanta necesse est sit 
firmitas fidei ipsius Dei testimonio nixae. Num vero testi- 
monium Dei excedit tantum testimonium hominum presse 
dictum; nonne excedit etiam testimonium humanum laxe 
et improprie dictum, cujusmodi est, quod naturalibus dic- 
taminibus rationis nostrae continetur? Luc. 21, 33. haec 
legimus Domini verba: Coelum et terra transibunt, verba 
autem mea non transibunt. Quibus docemur, summam esse 
verborum fidei firmitatem, talem nempe, ut nihil penitus 
sit, quod cum eis, quod firmitatem attinet, comparari 
queat. Talis autem si eorum firmitas est, sane eis inhae- 
rendum est firmitate assensus, qui omnis alius assensus 
firmitatem longe superat. Ac Paulus Gal. 1, 8. exclamat: 
Licet nos, aut angelus de coelo evangelizet vobis, praeter- 
quam quod evangelizavimus vobis, anathema sit. Tanta igitur 
oportet sit firmitas, qua mens verbo Dei ab Apostolis an- 
nuntiato inhaeret, ut omnibus, quae ei quacumque ratione 
repugnant, assensum neget, ideoque ut ipsi inhaereat fir- 
mitate, quae mentis assensum efficiat assensum super 
omnia. 

Mirum proinde non est, si Chrysostomum hom. 21. in 
epist. ad Heb. audis docentem: ,,.Nisi quis firmius non 
visis, quam visis adhaeserit, fides non est“; et Augustinwm 
confess. |. 7. c. 10. de se testantem: ,Facilius dubitarem 
vivere me, quam esse veritatem, quam audivi in corde 
meo“; ac Richardum a. S. Victore de Trin. 1. 1, ¢. 2. om- 
nium fidelium nomine dicentem: ,,Quotquot veraciter fide- 
les sumus, nihil certius tenemus, quam quod fide credi- 
mus“, Neque alia est aliorum Patrum sententia, quorum 
non pauca dicta affert Valentia disp. 1. q. 4. 

Verum, ut communis hujus atque omnium Christia- 
norum ore celebratae doctrinae rationem explicemus, initio 
declaramus, non hoc nos nobis velle, quum fidei assensum 
omni alio assensu certiorem affirmamus, nihil scilicet ad 
certitudinem pertinens esse, quo fides non superet scien- 


tiam, sed unum hoc a nobis asseri, quamvis forte in ali- 
quo ad certitudinem pertinente fides a scientia superetur, 
in aliis tamen ad certitudinem spectantibus fidem ita su- 
perare scientiam, ut simpliciter et absolute fides scientia 
certior sit habenda. Itaque fatemur, ut scientia ratione 
claritatis et evidentiae fidem superat, ita eam quoque hance 
superare modo, quo formidinem et dubitationem excludit. 
Quamvis enim fides omnem actualem formidinem longis- 
sime expellat, potentiam tamen physicam dubitandi menti 
minime eripit, ut evidentia. In hoc igitur certior est as- 
sensus scientiae assensu fidei, quod ille existat potentia 
dissentiendi sublata, hic vero manente hac potentia, pro- 
indeque quod ille necessarius, hic vero liber sit. 

Jam singulas conditiones ad certitudinem requisitas 
expendamus hine in assensu fidei, inde in assensu  scien- 
tiae. Prima conditio est necessaria cognitionis cum veri- 
tate connexio. Connexionem assensus fidei cum veritate 
magis necessariam esse, quam connexionem assensus scien- 
tiae cum veritate, vix demonstrari potuerit, si connexio- 
nem hance in se spectamus. Nescimus enim, in quo sita 
sit Major necessitas connexionis cum veritate in hae cog- 
nitione: Christus redemtt nos, quam quae convenit cogni- 
tioni: Nihil sine ratione sufficiente. At si connexionem 
non simpliciter in se, sed prae radice contemplamur, ex 
qua ejus necessitas oritur, major, seu satius nobilior est 
necessitas connexionis cum veritate in assensu fidei, quam 
in assensu scientiae, quum in illo oriatur ex supernatura- 
litate habitus. et actus necessario veritatem exigente, in 
hoc autem ex ratione naturae ad intelligendum destinatae?). 


*) Ex his perspicitur, vero aliquo sensu affirmari posse, scientiam 
quoad nos magis certam esse, quam fidem. Necessitas enim conne- 
xionis cognitionis cum veritate a nobis clarius percipitur in scientia, 
quam in assensu fidei. Clarius namque eam actus rationem percipimus, 
qua scientia habet necessariam cum veritate connexionem, quam super- 
naturalitatem actus fidei, quae est nobilissima et praecipua radix ne- 
cessariae ejus cum veritate connexionis. Licet igitwr, ut videbimus, 
assensus fidei in se scientia certior sit propter altiorem firmitatem ad- 

Altera conditio est firma adhaesio intellectus objecto 
adhibita. Jam vero in hac assensus fidei superat longe 
assensum scientiae. Ut enim caritas fertur in Deum, non 
quomodo cumque, sed super omnia, ita fides assentitur Deo 
firmius, quam omnibus aliis scitis, seu super omnia. 
Atque hune excessum certitudinis fidei postulant scrip- 
turae, postulant Patres, postulat ipsa relatio, quae inter 
creatam et increatam rationem intercedit. ,Certitudo nihil 
aliud est, inquit S. Thomas in III. dist. 23. q. 2. a. 2. 
sol. 3. ad 3., quam determinatio intellectus ad unum. 
Tanto autem major est certitudo, quanto est fortius, quod 
determinationem causat. Determinatur autem intellectus 
ad unum tripliciter. In intellectu enim principiorum cau- 
satur determinatio ex hoc, quod aliquid per lumen intel- 
lectus sufficienter inspici per ipsum potest. In scientia 
vero conclusionum causatur determinatio ex hoc, quod 
conclusio secundum actum rationis in principia per se 
visa resolvitur. In fide vero ex hoc, quod voluntas intel- 
lectui imperat. Sed quia voluntas hoc modo non determinat 
intellectum, ut faciat inspici, quae creduntur, sicut inspi- 
ciuntur principia per se nota, vel quae in ipsa resolvun- 
tur, sed hoc modo, ut intellectus firmiter adhaereat, ideo 
certitudo, quae est in scientia et intellectu, est ex ipsa 
evidentia ecorum, quae certa esse dicuntur; certitudo autem 
tidei est ex firma adhaesione ad id, quod creditur. In 
his ergo, quae per fidem credimus, ratio voluntatem in- 
clinans, est ipsa veritas prima, sive Deus, cui creditur, 
quae habet majorem firmitatem, quam lumen intellectus 
humani, in quo conspiciuntur principia, vel ratio humana, 
secundum quam conclusiones in principia resolvuntur; et 
ideo fides habet majorem certitudinem quantum ad firmi- 


haesionis mentis ac majorem cum dubitatione prudente repugnan- 
tiam; et, ut vidimus, in se intrinsece connexionem essentialem cum 
veritate habeat, si non magis necessariam, certe magis nobilem, quam 
scientia; attamen quoad nos, id est quoad nostram notitiam, si cogni- 
tionis cum veritate connexio spectetur, major est certitudo scientiae, 


quam fidei. 

tatem adhaesionis, quam sit certitudo scientiae vel intel- 
lectus, quamvis in scientia et intellectu sit major evidentia 
eorum, quibus assentitur“. Hine ad locum Hugonis Vic- 
torini, quem supra citavimus, respondet: ,,Certitudo fidei 
dicitur media inter certitudinem scientiae, et opinionis 
non intensive per modum quantitatis continuae, sed ex- 
tensive per modum numeri. Certitudo enim scientiae con- 
sistit in duobus, scilicet in evidentia et in firmitate ad- 
haesionis. Certitudo autem fidei consistit in uno tantum, 
scilicet in firmitate adhaesionis. Certitudo vero opinionis 
in neutro. Quamvis certitudo fidei, de qua loquimur, 
quantum ad illud unum sit vehementior, quam certitudo 
scientiae quantum ad illa duo. Vel dicendum, quod lo- 
quitur de fide, quae est opinio firmata rationibus, non 
autem de fide infusa*. Expendit ibidem hoc argumen- 
tum: Certius est, quod est dubitationi impermixtius. Ea 
autem, quae scita sunt, nullo modo possunt habere dubi- 
tationem; quae vero credita sunt, possunt habere aliquem 
motum dubitationis salva fide. ,,Credenti, reponit, accidit 
aliquis motus dubitationis ex hoc, quod intellectus eju 
non est secundum se terminatus in sui intelligibilis visione, 
sicut est in scientia et intellectu, sed solum ex imperio 
voluntatis; et ideo sciens quantum ad id non recedit a 
dubietate magis, quam credens, sed credens secundum 
firmitatem adhaesionis magis recedit, quam sciens secun- 
dum illa duo“. 

Ex hoe testimonio perspicitur, quomodo enarrandum 
sit testimonium angelici Doctoris ex 2.2. q. 4. a. 8., quod 
supra adduximus. Nimirum contemplatur ipse fidem in 
nobis secundum duplicem respectum, scilicet secundum 
firmitatem adhaesionis objecto adhibitae, et secundum mo- 
dum, quo intellectus objectum assequitur, objectumque ei 
se manifestat. Priori respectu ob oculos habito, certitudo 
fidei est longe major certitudine scientiae, altero autem 
respectu considerato, certitudo scientiae est major. Nam 
firmitas adhaesionis sequitur causam intellectum moventem 
ad assensum; jam vero causa determinans ad assensum 

scientiae est evidentia ac perspicientia veritatis, quae sunt 
aliquid humanum et creatum; causa autem determinans 
ad assensum fidei est ipsa Veritas prima voluntatem in- 
clinans ad imperandum assensum. Modus deinde, quo 
intellectus objectum assequitur, pendet a modo, quo ob- 
jectum se ei manifestat, ac proinde maxime a proportione 
inter objectum et intellectum. Jam vero in scientia ob- 
jectum se manifestat evidenter, in fide autem obscure, 
quia illius objectum intellectui proportionatum est, hujus 
autem objectum eum excedit. Hinc intellectus in svientia 
plenius, quam in fide objectum consequitur. Si igitur 
certitudinis nomine consequutionem objecti intelligas, quo- 
niam pleniori modo in scientia, quam in fide intellectus 
objectum consequitur, certitudo scientiae est major, quam 
certitudo fidei. Haec autem certitudo fidei minor est 
tantum quoad nos, quum tandem ex imperfectione nostri 
intellectus procedat, ac non tam defectum aliquem in as- 
sensu, quam defectum claritatis in cognitione objecti dicat. 
Quare immerito plane plures Thomistae ad hunc locum 
Thomae provocant, quasi nempe eo doceremur, fidem qui- 
dem in se et objective scientia certiorem, quoad nos autem 
et subjective minus certam esse, quam scientiam. 

Si assensum fidei super omnia firmum esse affirma- 
mus, excessum firmitatis intelligimus non necessario inten- 
sione, sed appretiatione, ut loquuntur, metiendum. Con- 
stat enim assensu remisso firmius alicui objecto adhaereri 
posse, quam alio intenso. ,Nam, inquit de Lugo disp. 5. 
sect. 1., sicut amor Dei super omnia non consistit in ma- 
jori intensione ipsius actus; potest enim esse actus remis- 
sus, sed in quodam modo tendendi ad Deum, praeferendo 
eum in actu exercito aliis objectis, ita ut si caetera om- 
nia Dei voluntati repugnent, ea omnia relinquenda sint 
ex vi hujus dilectionis Dei; sic etiam intellectus sine actu 
intenso potest alicui veritati ita firmiter adhaerere, ut in 
actu exercito eam praeferat aliis veritatibus, et se ostendat 
paratum ad omnes alias relinquendas, quae huic repug- 
nare videantur. Hunc modum tendendi habet voluntas 

ad finem et ad media; nam eo ipso, quod vult medicinam 
propter salutem, licet actu aequeintenso feratur ad utram- 
que, magis tamen vult sanitatem, quam medicinam, ita 
ut si altera relinquenda esset, praeferenda esset sanitas, 
quia propter quod unumquodque tale, et illud magis. Hune 
etiam modum assentiendi habet intellectus respectu prip- 
cipii et conclusionis; nam licet actu aeque intenso assen- 
tiatur utrique, magis tamen adhaeret principio, quam con- 
clusioni, significans, si altera ex illis veritatibus sola reti- 
nenda esset, potius retinendum principium, quam conclu- 
sionem, quia propter quod unumquodque est tale, et illud 
magis“. 

Super omnia igitur assentimus iis, quae fides nobis 
proponit, si ea firmitate assensus noster praeditus est, ut 
prompti simus ad neganda omnia, quae fidei opposita 
sunt, quaeque saltem ex imperio voluntatis negare vale- 
mus. Quomodo enim prompti esse possumus ad negan- 
dum, quod negare non possumus, nisi sammum sub con- 
ditione? Hine putamus, vere Cardinalem de Lugo cen- 
sere, fideles non habere animum, firmius adhaerendi rebus 
fidei etiam contra id, quod cognoscunt aliqua notitia evi- 
dente evidentia metaphysica adeo clara et convincente, 
ut etiam ex imperio voluntatis intellectum de ejus veri- 
tate dubitare, vel ei non assentire sinat; stultam namque 
et chimericam ejusmodi promptitudinem esse futuram. 
Nec ex hoc inferri potest, deesse fidelibus assensum super 
omnia. ,Ktiam justus, inquit citatus auctor, diligit Deum 
per caritatem super omnia simpliciter et absolute, et tamen 
non est promptus ad habendum odium Dei, vel mentien- 
dum, si per impossibile id Deo placeret; ille enim est 
casus chimericus, et non comprehenditur sub universali- 
tate dilectionis Dei super omnia. Sic etiam chimericum 
est, proponi per fidem id, quod omnimoda claritate et 
undequaque constet esse falsum, et quod intellectus non 
possit credere esse verum, quum evidentia perfectissima 
cogat illum ad assentiendum ejus contradictorio. Non 
debet ergo casus ille chimericus comprehendi sub ea uni- 

versalitate, qua credimus super omnia id, quod fides nobis 
proponit*. 

Restat consideranda tertia conditio ad certitudinem 
requisita, quae continetur exclusione prudentis dubitationis. 
Jam vero, quamvis de objecto proposito naturali evidentia 
prudenter dubitare nequeamus, multo tamen minus de ob- 
jecto fidei, ut par est, proposito prudentem formidinem 
habere valemus. Prudentia namque dictat, ut proposito 
simul aliquo objecto evidente et aliquo objecto fidei, si 
de alterutro dubitandum esset, potius de illo, quam de 
hoe dubitemus, ideoque assensus fidei hane promptitudi- 
nem complectitur. Patet proinde, dubitationem actualem 
magis a fide, quam ab evidentia excludi. ,,Nec obstat, 
inquit Cardinalis de Lugo, quod evidentia excludat etiam 
potentiam physicam antecedentem ad formidinem, quam 
fides non excludit, quia hic etiam excessus compensatur, 
et fortasse superatur ex eo, quod fides, licet non excludat 
potentiam physicam antecedentem, seu formidinem in actu 
primo, magis tamen excludit ipsam formidinem actualem 
et in actu secundo, quam evidentia, quatenus ita facit 
intellectum adhaerere suo objecto, ut facilius formidet de 
objecto evidenti, quam de objecto fidei. Quum ergo cer- 
titudo magis significet exclusionem formidinis actualis, 
quam exclusionem potentiae formidandi; et fides magis 
excludat formidinem actualem, quam scientia, merito dici- 
tur magis certa, praesertim quum, licet non excludat po- 
tentiam physicam antecedentem, excludat tamen potentiam 
etiam aatecedentem prudenter formidandi, et hance magis 
exclndat, quam scientia; et licet non afferat impotentiam 
physicam antecedentem formidandi, affert tamen impoten- 
tiam etiam physicam consequentem, et quidem majorem, 
quam scientia, siquidem proposita evidentia contraria fidei, 
fides praevalet, et facit, ut intellectus possit facilius for- 
midare de evidentia, quam de objecto fidei; quare inten- 
sive saltem magis etiam necessitat ad non formidandum, 
quam scientia, saltem necessitate consequente*. 

Ut demonstrata veritas magis patefiat, paucis objec- 
tiones quasdam a Cardinali de Lugo allatas examinabi- 
mus. Prima ita habet: Ponatur aliquem tum demonstra- 
tione scire, tum fide credere, Deum esse omnipotentem. 
Hic certe per fidem omnipotentiae non magis adhaerere 
potest, quam eidem per scientiam adhaeret, quum idem 
sit illius et hujus objectum, ideoque fieri nequeat, ut pa- 
ratus sit, potius negare objectum scientiae, quam objectum 
fidei. Verum comparatio inter duplicem illam adhaesio- 
nem potest duobus modis institui, nempe vel ratione ob- 
jecti materialiter sumpti, vel ratione ejusdem formaliter 
accepti. Priori modo sane ille non magis adhaeret omni- 
potentiae per fidem, quam per scientiam; quum enim ea- 
dem sit veritas revelata et scita, repugnat, ut quis promptus 
sit, potius hance, quam illam negare. Promptitudo haec 
existere tum solum potest, quum de objectis agitur scitis, 
quae non simul revelata sunt. At altero modo magis per 
fidem adhaeretur omnipotentiae, quam per scientiam, quum 
objectum sub medio revelationis praeferatur eidem sub 
medio demonstrationis considerato, quoniam revelatio prae- 
fertur demonstrationi, eique magis, quam huic fiditur. 

Succedit haee alia objectio: Per fidem objecto reve- 
lato non firmius assentimur, quam veracitati Dei. Sed 
huic aliquando assensum evidentem adjungimus. Ergo 
assensus fidei non est firmior omni assensu evidente. At 
nostra disputatio non est de assensu, a quo fides forma- 
liter pendet, cujusmodi est assensus in veracitatem Dei. 

Bene quidem, dices, sed inde fluere videtur, assensum 
fidei in veritatem revelatam non esse firmiorem assensu 
in ejusdem credibilitatem, quum ille pendeat ab hae evi- 
denter cognita. Verum assensus fidei pendet quidem a 
judicio credibilitatis, attamen non, quasi credibilitas esset 
motivum intrinsecum ipsius, sed solum, quod ea conditio 
est requisita, ut voluntas assensum fidei imperare valeat. 
Quamvis porro assensus fidei in objectum revelatum fir- 
mior esse non possit assensu in rationem ejus formalem, 
potest tamen firmior esse, quam assensus in omnes veri- 

tates, a quibus tantum ut a conditionibus et causis ex- 
trinsecis pendet. Quando mens credit e. g. incarnatio- 
nem, ait de Lugo, ,,licet praerequiratur cognitio evidens 
credibilitatis, ex modo tamen credendi incarnationem im- 
plicite dicit, si per impossibile incarnatio et ejus credibi- 
litas inter se repugnaret, magis credo veram incarnatio- 
nem, quam caetera, quae non continentur implicite in ob- 
jecto hujus assensus, et per consequens, quam quamcum- 
que credibilitatem extrinsecam aliunde apparentem; et ex- 
plicatur exemplo amoris Dei imperati ex affectu sanitatis; 
tune enim plus diligo Deum, quam sanitatem, licet non 
diligerem Deum, nisi ex amore sanitatis“. 

Atqui, subsumes, conditio ista, utut implicita, impru- 
dens tamen est, deficiente namque credibilitate, incarnatio 
imprudentissime crederetur; est autem fides incarnationis 
prudentissima; ergo implicitam istam conditionem non 
habet. Facile huic exceptioni occurritur, si tecum repu- 
tas, conditionis implicitae non hunc esse sensum, fidem 
incarnationis existere posse sine judicio credibilitatis, sed 
unice hunc, praecedente judicio credibilitatis tantam esse 
assensus fidei firmitatem, ut ipso modo assentiendi credens 
significet, si negata credibilitate per impossibile motiva 
intrinseca et vires ad ejusmodi assensum manerent, adhuc 
credere se veram incarnationem, siquidem cum ea repug- 
naret credibilitas. Quo eodem sensu Augustinus affirmat, 
magis se mysteria fidei credere, quam quod ipse vivat. 


Thesis XXI, Quod vero assensus fidei antecedat certitudine alium 
quemcumque assensum, id repetendum est ex pio cre- 
dulitatis affectu, illum assensum imperante, 


Dem. Cavenda est opinio certe falsa, gradum firmi- 
tatis, quo assensus fidei id habet, ut sit assensus super 
omnia, non esse formaliter aliquid ipsi assensui fidei in- 
trinsecum et essentiale, sed consistere totum in affectu 

voluntatis, potius a quovis alio, quam a fidei assensu 
discedendi. Unice vera est contraria sententia. Nam cer- 
titudo in ipso assensu fidei non est denominatio extrin- 
seca, proveniens a firmo voluntatis affectu, quo determi- 
nati sumus, numquam discedere ab objecto fidei, sed est 
intrinseca ipsius assensus firmitas, qua omnis actualis du- 
bitatio et formido ab intellectu formaliter excluditur. Per 
ipsam siquidem suam essentiam assensus fidei firmam ad- 
haesionem dicit ac necessariam cum veritate objecti con- 
nexionem. 

Quamvis vero firmitas assensus formaliter sit aliquid 
intrinsecum ipsi assensui intellectuali fidei, attamen pro- 
venit ab imperio voluntatis. Posse voluntatem intellectui 
assensum intrinsece firmum imperare, concedere coguntur 
omnes, quibus ratum fixumque est, dari liberam certitu- 
dinem. Verum voluntas non tantum intrinsece firmum, 
sed etiam eo, quem intellectus sibi relictus haberet, fir- 
miorem assensum imperare potest. Quum enim firmitas 
adhaesionis non consistat in indivisibili, sed diversos gra- 
dus admittat, nihil certe repugnat, ut adhaesio intellectus 
ab imperio voluntatis firmitatis altiorem aliquem gradum 
nanciscatur, quo ex. sese praedita non esset. 

Jam assensus fidei est, ut demonstravimus, assensus 
super omnia. Quo autem id habet? In actu fidei dis- 
cursus est, qui complectitur assensum in tres veritates 
distinctas: Deus est prima Veritas in cognoscendo et lo- 
quendo; Deus revelat hune articulum; ergo verus est hie 
articulus. Assensus in duas priores veritates est assensus 
in principia fidei; assensus in tertiam est ipse formalis 
actus fidei. Ille vel hune praecedit, vel certe implicite in 
eo includitur. Hinc, ut assensus, qui est ipse formalis 
actus fidei, sit super omnia, necessarium est, ut assensus 
etiam in principia fidei sit super omnia. Hoc autem per 
pium credulitatis affectum imperantem obtinet. 

Profecto, ne nune plus dicamus, assensus in infinitam 
scientiam et veracitatem Dei potest ab evidentia esse de- 
terminatus, ideoque potest esse assensus necessarius. Non 

ideo tamen est assensus super omnia, ideoque non est 
necessarto assensus super omnia. Undenam enim illi 
veritati id conveniret, ut mens non tantum necessarium 
ipsi adjungeret assensum, sed etiam quoad modum assen- 
tiendi ipsam omnibus aliis veritatibus praeferret? Scilicet 
hune modum assentiendi mens non ab evidentia objecti, 
sed ab imperio voluntatis habet. 

Assensus in existentiam revelationis ab evidentia non 
est determinatus, proindeque non necessarius, sed liber est. 
Quare, sicut a voluntatis imperio accipit existentiam suam 
ita ab eodem quoque firmitatem suam mutuatur. Pio igi- 
tur credulitatis affectui adscribendum est, quod sit assensus 
super omnia. 

Si autem uterque hic assensus per pium credulitatis 
affectum est super omnia, per eundem etiam assensus, qui 
est actus formalis fidei, est super omnia. Num vero, ut 
hic assensus sit super omnia, novum requiritur imperium, 
ab eo distinctum, quo assensus principiis praestitus super 
omnia est? Non requiri, censet de Lugo disp. 10. sect. 2.: 
Nam, ait, si semel assentior principiis et bonitati conse- 
quentiae') super omnia, non possum non assentiri etiam 
super omnia ipsi conclusioni. Nam veritas conclusionis 
necessaria est ad veritatem principiorum; si enim in ali- 
quo casu negas conclusionem, arguitur bene contra te ad 
neganda principia. Sicut si amas) finem super omnia, 
debes amare unicum medium super omnia; alioquin si 
non amas medium super omnia, sed cum limitatione ali- 
qua, cogeris ad desistendum etiam a fine in aliquo casu, 
et per consequens non amas finem super omnia, Sic etiam 


1) Ad assensum quoque bonitati consequentiae adhibitum requirl 
pium credulitatis affectum, ex dictis manifestum est, Non enim satis 
est, illam evidenter cognoscere, ut inferri conclusio fidei valeat, sed 
necessarium est, ei super omnia assentire, qium assensus, quem con- 
clusioni praebemus, non minus a bonitate consequentiae, quam a veri- 
tate praemissarum pendeat, ideoque super omnia esse nequeat, nisi 
super omnia sit assensus tam praemissis, quam bonitati conclusionis 


praestitus. 
Stentrup, De Fide. 1] 

si conclusionem credis non super omnia, sed cum aliqua 
limitatione, cogeris posita illa limitatione, negare praemis- 
sas, et per consequens non assentiris eis super omnia. 
Quando autem dico, medium unicum debere etiam amari 
super omnia, intelligitur super omnia praeter finem, propter 
quem amatur medium; et quando dico, conclusionem etiam 
credi super omnia, intelligitur praeter principia, propter 
quae creditur conclusio“. 

Vix notandum est, quum pio credulitatis affectui fir- 
mitatem adscribimus, quae inest in assensu fidei, gratiae 
etiam nos ducere rationem. Ut enim ipse assensus fidei, 
ita pius quoque credulitatis affectus gratiae in acceptis 
referendus est. Gratiae porro est, non solum elevare, sed 
etiam confortare, ac non solum potentiam simpliciter, ae 
etiam potentiam moralem donare. 


Caput III. 


De scientia in ipsa fide. 


Thesis XXII. Exploratum esse debet et exploratum omnibus vete- 
ribus theologis fuit, assensum in objectum formale 
fidei, qui in ipso actu fidei continetur, esse assensum 
supernaturalem. 


Decl. Antegreditur fidem aliqua scientia; num ea 
etiam in ipsam fidem ingreditur? Antegreditur fidem 
scientia, quae parit judicium credibilitatis; num ea etiam 
parit actum fidei? Antegreditur fidem scientia, quae ver- 
satur in objecto, quod est objectum formale fidei; num 
eodem assensu, quem haec scientia continet, mens in ipso 
assensu fidei idem amplectitur objectum? En quaestio, 
quae in hoc capite sollicitos nos habet, et in qua sol- 
venda theologi maxime inter se dissentiunt. Ultra limites 
hune dissensum extendere nobis Suarez videtur. 

Postquam disp. 3. sect. 6. notavit, ad credendum ne- 
cessarium esse, ut qui credit Deo, etiam cognoscat, Deum 
esse testem omnino veracem, subdit ejusmodi cognitionem 
posse esse vel per lumen naturale vel per lumen super- 
naturale, ideoque quaerendum esse, cujusmodi eam esse 
oporteat, ut muneri, quod in ipso actu fidei habet, satis- 
facere possit. 

Primo igitur affirmari posse, ,,ad credendum per fidem 
res dictas a Deo necessarium esse praecognoscere per 
naturale lumen, Deum esse primam veritatem, et hanc 
cognitionem sufficere ad fundandam fidem aliarum rerum 
in testimonio primae veritatis, neque posse illam cogni- 

qs 

tionem esse altiorem aut perfectiorem. Hune dicendi 
modum, inquit, indicat Altissiodorensis in II. sum. tract. 3. 
ce. 2. q. 1., et inducit verba Pauli Heb. 11.: Accedentem 
ad Deum oportet credere, quia est; quae ita intelligit, ut 
ad accedendum ad Deum supernaturaliter necessarium 
sit supponere aliquam existimationem de Deo naturalem, 
quia gratia supponit naturam, et cognitio supernaturalis 
supponit naturalem“. 

Deinde affirmari posse scribit, naturalem cognitionem 
Dei sub ratione primae veritatis non semper esse neces- 
sariam ad credendum alia, quae prima veritas revelet, 
posse tamen interdum sufticere, imo in aliquibus etiam 
necessariam esse. J*'undamentum prioris partis hujus affir- 
mationis esse, quod multi credant, qui naturalem illam 
cognitionem non habeant; fundamentum autem posterioris 
partis, quod multi credant per fidem infusam res dictas 
a Deo, non autem Deum esse et veracem esse, ideoque 
ipsorum fides fundanda sit in cognitione naturali divinae 
veracitatis. Hance sententiam putat tribui posse Cajetano, 
ut qui textum Pauli Heb. 11. citatum exponens scribat, 
non esse necessarium per fidem credere, Deum esse et 
veracem esse, ad credendum alia, imo ad credendum alia 
melius dispositum esse, qui de Deo ipso evidentiam ha- 
beat; et qui hic a. 1. doceat, fideles ab infidelibus non 
eo differre, quod illi vera esse affirment, quae Deus dicit, 
hi vero non item, sed ‘eo, quod fideles credant, haec esse 
dicta a Deo, infideles autem’ id minime credant. Imo 
cidem sententiae videri favere S. Thomam, quatenus inter- 
dum doceat, ea, quae demonstrari de Deo possint, per 
accidens revelari aut credi. propter eos, qui capere de- 
monstrationem nequeant. 

Ejusdem disputationis sect. 12. sententiam, revelatio- 
nem divinam necessario’ prius per fidem acquisitam esse 
credendam, ut res revelatae per fidem infusam eredi va! 
leant, ex qua sequi videatur, revelationem divinam, ut 
creditam per fidem acquisitam, esse rationem credendi res 
alias revelatas a Deo, et consequenter principium: Deus 

dicit has res, per fidem humanam esse creditum, et hoc 
satis esse, ut fundet fidem divinam: Scoto tribuit et Ga- 
brieli Biel. ,,Dicunt enim, inquit, fidem infusam sine 
praevia acquisita obtineri non posse; imo judicant, fidem 
acquisitam esse partialem causam fidei infusae, vel potius 
actum fidei acquisitae et infusae non esse distinctos, sed 
unum ex duplici habitu, acquisito et infuso, habentem 
tamen ab infuso majorem intensionem et firmitatem. “ 


Dem. Ratum inprimis exploratumque habendum est, 
assensum in objectum formale fidei non posse esse natu- 
ralem, sed necessario esse supernaturalem. Id enim ne- 
cessario consertum est cum dogmate supernaturalitatis fidei. 
Profecto actus fidei est supernaturalis, ideoque supernatu- 
rale est, quidquid rationem intrinseci elementi hujus actus 
habet. Atqui assensus in objectum formale fidei est quam 
maxime elementum intrinsecum actus fidei. Ergo super- 
naturalis iste sit necesse est. 


Quod confirmatur, si rationem perpendis, qua assensus 
in objectum formale fidei est elementum intrinsecum actus 
fidei potissimum. Actus fidei nempe non eo est. talis, 
quod simpliciter est assensus in veritatem revelatam, sed 
eo, quod assensus est in hance propter auctoritatem Dei 
revelantis. Quare quam maxime intrinsecum et essentiale 
ipsi est, assensum in auctoritatem Dei revelantis habere 
tamquam principium. Repugnat autem, assensum, qui 
est principium quam maxime intrinsecum et essentiale 
assensus supernaturalis, esse naturale. 


Facit huc quoque argumentum Suarii, quod ita habet: 
»Fieri non potest, ut assensus altioris ordinis per se fun- 
detur in assensu inferioris ordinis, nec major certitudo 
potest per se fundari in minori. Sed assensus fidei est 
altioris ordinis, et magis certus!), quam assensus naturalis 
et evidens. Ergo fieri non potest, ut assensus fidei ex 


1) Hanc alteram rationem sine prima rem firmiter demonstrare 
non videtur, ut ex superiore nostra disputatione patet. 


— 166 — 


parte sui objecti formalis fundetur in assensu tantum na- 
turali et evidente“‘. 


Sed satis haec sint, quum de supernaturalitate fidei 
agentes omnia protulerimus, quae aliquem in hac quae- 
stione obtinent numerum. Nunc probandum est, nullum 
veterum theologorum asseruisse, assensum in objectum 
formale fidei, qui in ipso actu fidei continetur, esse natu- 
ralem aut posse esse naturalem. Ac immerito hanc sen- 
tentiam Gulielmo Altissiodorensi adscribi, demonstrant ejus 
verba: ,,Antequam aliquis credat, Deum esse, vera fide, 
oportet prius credat vel intelligat ductu naturalis rationis, 
Deum esse. A praedictis enim verbis Apostoli Heb. 11. 
sumpsit Augustinus illud, quod dicit, quod quaedam non 
possunt credi, nisi prius intelligantur‘. Videlicet decla- 
rat, Dei existentiam ad praeambula fidei pertinere, atque 
idcireo ante fidem nativo rationis lumine cognoscendam 
esse; quaestionem autem de ratione assensus, quo mens 
in ipso actu fidei in eam feratur, ne attingit quidem. 


Cajetani quoque eadem sententia non est. De primo 
loco, quem Suarez citat, necesse non est, ut dicamus, 
Facile in eum transfertur, quod mox de Altissiodorensi 
statuimus, Ad alterum quod attinet, notamus, Cajetanum 
eo consilio afferre, quae de discrimine disputat inter infi- 
delem et fidelem, ut demonstret ,,ultimam resolutionem 
creditorum stare in adhaesione ad primam veritatem ut 
revelatricem“, non vero in adhaesione ad primam verita- 
tem simpliciter. In quo quidem errat, at opinionem a 
Suario ei attributam id minime complectitur. Imo hance 
ipsum plane respuere apparet conferenti cum articulo a 
Suario citato primum articulum quaestionis sextae, ubi 
scribit: ,,Actus fidei ex nulla naturali cognitione, ex nullo 
naturali appetitu natus est sequi, sed ex appetitu beati- 
tudinis aeternae et ex adhaesione ad Deum supernatura- 
liter revelantem et conservantem Ecclesiam suam“. 


S. Thomam favere eidem opinioni eatenus tantum 
Suarez opinari poterat, quatenus velut certam sententiam 

ab ipso defensam ponebat, non alios dari supernaturales 
cognitionis actus praeter actus fidei, presse dictae. 

Injuria denique Scoto et Gabrieli Biel haec sententia 
attribuitur, Non enim docent, fidem infusam fundari in 
fide acquisita, sed, quod ipse etiam Suarez fatetur, non 
autem probat, fidem prodire ex cognitione rationali qui- 
dem, at lumine gratiae elevata. 


Thesis XXIII. Improbanda est sententia eorum theologorum, qui 
assensum fidei ultimo in lumen fidei resolvendum esse 
statuunt, ideoque hoc illius rationem formalem ulti- 
mumque motivum esse affirmant. 


Decl, Omnes theologi in eo consentiunt, assensum 
in objectum formale fidei necessario esse supernaturalem 
Quum enim actus fidei sit supernaturalis, cognitio, in qua 
intrinsece fundatur, necesse est sit supernaturalis, ideoque 
a mente proveniat, quae lumine divino elevata ad eli- 
ciendam cognitionem supernaturalem aptata sit. Verum 
fides non tantum est virtus supernaturalis, sed etiam virtus 
est theologica, quae nempe Deum ipsum, primam verita- 
tem, habet ultimum motivum. Scilicet assentimur verita- 
tibus revelatis ultimatim propter divinam revelationem. 
Sed hoe numquid ad ea pertinet, quae fieri possunt? Ut 
vere affirmari posset, ultimum motivum fidei esse divinam 
revelationem, assensus in hance non deberet fundari in 
alio assensu. Atqui in alio assensu plane fundatus esse 
videtur. Etiamsi enim detur, revelationis divinae infal- 
libilem veritatem.eorum numero comprehendi, quae non 
per aliud, sed per semetipsa menti patescunt, attamen 
revelationis factum nonnisi probationibus certum redditur, 
quae a factis experientia compertis et a testimoniis hu- 
manis exordium capiunt. Haec igitur, et non divinum 
testimonium, ultimum motivum fidei dicenda esse viden- 
tur. Atque haec est potissima ea difficultas, ad quam 
solvendam theologi diversas et inter se dissentientes ex- 
cogitarunt sententias. 

Prima sententia, quam Cardinalis de Lugo nominat 
,sententiam resolventem fidem in lumen ipsius fidei, seu 
in auxilium divinum,“ jam a Scoto in III. dist. 23. a. 2. 
commemoratur; mentem in veritatem propositam assensu 
fidei ferri non ex motivo aliquo, sed per se in eam ten- 
dendo, ac si esset per se nota, solum ex intrinseca virtute 
ad eum modum, quo habitus intellectus primis principiis 
assentitur, solum quod hic connaturaliter assentiatur propter 
perspectam connexionem extremorum, fides autem, utpote 
quae hance connexionem minime videt, supra naturam in- 
tellectus operetur. Verum Scotus eam improbat. Cum 
ea enim, inquit, connexum esset, fidem assensum non prae- 
bere modo rationali et intellectuali, sed per modum na- 
turalis agentis, quod naturae intellectus repugnat, quum 
hic, sufficiente aliquo assentiendi motivo non cognito, as- 
sensum praestare nequeat. Praeterea eadem sententia liber- 
tatem fidei destrueret; ac denique, ipsa admissa, admit- 
tendum foret, infantem baptizatum quasi necessario assen- 
tiri veritati fidei propositae, quin ulla opus sit instructione 
ulloque motivo ex parte objecti, ex sola inclinatione ha- 
bitus in baptismo accepti. Hine Scotus q. 1. proleg. et 
in III. dist. 25. fatetur, lumen fidei assensum praebere 
non posse, nisi ex parte objecti ipsius propositio cum 
sufficienti instructione et revelatione objectiva praecedat. 

Ab exposita sententia non multum differt sententia, 
quam Capreolus in III. dist. 24, et Bannez dub. 1. conel. 
6. in 2. 2. q. 1. a. 1. suam fecerunt, quamque luculentius 
explicat Melchior Canus de loc. theol. 1. 2. c. 3. ad 4. 
Ponit hic theologus inprimis tres propositiones: 

Primam, juxta communem legem aliqua exteriora et 
humana incitamenta necessaria esse, quibus ad Evangelii 
fidem inducamur. Non solum necessarium esse, ut cre- 
dituro ea, quae sunt fidei, simpliciter ab homine propo- 
nantur, quasi prima principia discipulo; verum etiam opus 
esse, exteriorem aliquam persuasionem et humanum inci- 
tamentum adhiberi, quomodo principia geometriae non- 
nulla a magistro explicentur et suadeantur. 

Secundam, auctoritatem humanam et incitamenta omnia 
illa praedicta, sive alia quaecumque adhibita ab eo, qui 
proponit fidem, non esse sufficientes causas ad credendum, 
ut credere teneamur, sed praeterea opus esse interiori 
causa efficiente, id est Dei speciali auxilio moventis ad 
credendum et oculis quibusdam internis Dei beneficio ad 
videndum datis. 

Tertiam, rationem formalem nostrae fidei esse veri- 
tatem increatam sese nobis revelantem, 

Tum subdit: ,,His. vero tribus certis stabilibusque 
sententiis illa etiam conjuncta est, ultimam fidei nostrae 
resolutionem fieri in causam interiorem efficientem, hoc 
est in Deum moventem ad credendum. Verbi gratia, 
huic articulo: Deus est trinus, et huic: Ecclesia non potest 
errare, et caeteris universis doctrinae christianae prin- 
ciplis assentio per infusam. fidem, non quod Johannes 
dixerit, aut quivis alius homo, sed quod Deus revelaverit, 
huic autem: Deus revelavit, immediate credo, a Deo motus 
per instinctum specialem. Itaque ex parte objecti ratio 
formalis movens est divina veritas revelans, sed illa tamen 
non sufficit ad movendum, nisi adsit causa interior, hoc est 
Deus etiam movens per gratuitum specialemque concursum... 
Quibus rebus expositis, facile intelligi potest, vera esse, quac 
paulo ante sunt dicta, hoc est, oportere humana quaedam et 
exteriora adminicula intervenire ad credendum, nec tamen 
ea esse idonea per se, nec fidei nostrae resolutionem in ejus- 
modi fieri, sed in interiorem causam divinam, quae excitat 
et movet, ut credamus. In assensum siquidem principiorum 
geometriae vel arithmeticae multa veniunt quasi praeam- 
bula et antecedentia, ut cognitio sensitiva, explicatio et 
suasio praeceptoris, qui eadem principia non utcumque 
proponit, sed explicat etiam vel per exempla sensibus 
manifesta, vel per effecta notissima. At ratio assentiendi 
formalis non est quidquam illorum, sed sunt illae quasi 
determinationes et veluti conditiones, sine quibus ejus- 
modi principia a discipulo non intelligerentur. Ratio autem 
formalis lumen naturale est inexistens, quo. videlicet evi- 

dens ille assensus efficitur, ut et lumen hoc exterius ratio 
formalis est, quae colores reddit evidentes. In hune ergo 
modum proponere credenda, suadere, miracula facere, 
determinant quidem intellectum, ut credat, quasi condi- 
tiones, sine quibus vix umquam intellectus determinatur; 
at ratio formalis assentiendi lumen fidei est, quod Deus 
infundit credenti.“ Redit Cani sententia ad hane propo- 
sitionum colligationem: Certum est, Dei revelantis auc- 
toritatem esse objectivam rationem, ob quam articulis 
christianis assentimus; eo autem tantum illa fit subjectiva 
fidei nostrae ratio, quod ei cognitae assensum praestamus. 
Jam vero hoc a scientia, quam argumenta apologetica 
pariunt, solum ut a conditione, a lumine autem fidei ut 
a causa dependet. Ergo lumen fidei est ultima ratio ul- 
timumque motivum fidei nostrae. 

Hine apparet, merito a Suario disp. 3. sect. 3. hane 
sententiam hune in modum exhiberi: ,,Totum hoc, quod 
praecedit ex parte objecti, solum est conditio necessaria, 
sine qua non posset fides assentiri; nihilominus tamen 
ratio formalis et motivum per se assentiendi est ipsummet 
lumen fidei, ac subinde objectum ipsum credibile consti- 
tuitur in ratione objecti formalis, quatenus est sub dicto 
lumine, et per illud illuminatur ac revelatur. Unde fit, 
ut Deus quatenus infundens hoc lumen sit objectum for- 
male fidei, et consequenter etiam sequitur, Deum ut auxi- 
liantem ad credendum esse objectum formale fidei, quia in- 
fundendo hoc lumen auxiliatur.“ 

Dem. Confundi non debent duae quaestiones plane 
diversae, quarum altera est de resolutione fidei in ultimum 
suum motivum, altera vero de resolutione fidei in causam 
suam efficientem. Atqui has duas quaestiones confun- 
dunt, qui assensum fidei ultimo resolvendum esse statuunt 
in lumen fidei. Nam lumen fidei est quidem causa effi- 
ciens fidei, quum ipso solo potentiam credendi nancis- 
camur, non tamen est ratio formalis et motivum credendi. 
Motivum enim credendi est ratio ex parte objecti se tenens, 
quae cognita mentem ad assensum impellit. Atqui hujus- 

modi ratio sane non est lumen fidei. Nullo namque modo 
se tenet ex parte objecti nihilque penitus confert objecto, 
sed tantum se tenet ex parte potentiae, quam elevat et 
confortat. Deinde, utpote causa efficiens assensum, est 
medium, quod veteres vocant incognitum, ideoque ratio 
esse non potest, quae cognita ad assensum moyeat, quod 
tamen essentiale est motivo assensus. 

Ut hujus argumenti vis perspiciatur, nota, ad fidem 
ex parte objecti requiri, ut proponatur sub ratione divi- 
nitus revelati, ex parte autem potentiae necessarium esse, 
ut ea praedita sit virtute fidei producendae proportionata. 
Objectum istam rationem habet per divinam revelationem; 
potentia hane virtutem obtinet per divinam interiorem 
gratiam. Utrumque autem, ut nempe objectum rationem 
illam, et ut potentia hane virtutem habeat, ad divinam 
illuminationem referendum est. Et patefaciendo enim ob- 
jectum et instruendo mentem virtute cognoscendi Deus 
illuminat. Ac utraque illuminatio dici quoque revelatio 
potest, quoniam utraque velamen tollitur. Prima quidem 
ab objecto, quum testimonio divino cognoscibile reddatur, 
altera vero a mente, quae per se objecto cognoscendo im- 
proportionata, proindeque respectu illius quasi caeca est. 
Proprie tamen revelatio tantum illuminatio dicitur, quae 
ad objectum refertur, et ideo revelatio objectiva nominatur. 
Ex quibus patet, non uno eodemque sensu, quum de fide 
agitur, vocabula iluminationis, revelationis et luminis ad 
hiberi. 

Jam haec facilem reddunt solutionem argumentorum, 
quae pro sententia, quam impugnamus, afferri solent. 
Primum est hoc: Fides in id resolvitur, quod objecta cre- 
denda manifestat. Haec vero manifestantur per lumen 
fidei. Nihil autem obstat, quod lumen fidei sit habitus 
et principium efficiens assensum. Nam lumen etiam gloriae 
est habitus elicitivus visionis clarac Dei, et tamen appel- 
latur lumen manifestans Deum. Correspondet vero ipsi 
habitus fidei in via illuminans ad actus obscuros. Quare 
sicut lumen corporeum visui manifestat colores, ita lumen 

fidei manifestat objecta credenda, ac proinde in hoc lumen 
resolvitur fidei assensus. 

Videlicet lumen fidei, ut et lumen intellectus ac lumen 
gloriae, ad quod provocant, non se tenent ex parte ob- 
jecti nec movent objective, sed se tenent ex parte prin- 
cipii, ideoque non manifestant objective, sed eatenus 
tantum manifestant, quatenus concurrunt ad producendos 
actus manifestativos, ut loqui solent. Comparatio autem 
cum luce corporea non est ad rem, quum ea non ex 
parte principii, sed ex parte objecti se teneat, et hoc eam 
in oculum reflectendo imaginem sui efformet. 

Sequitur aliud argumentum: Assensus fidei resolvitur 
in revelationem Dei. Atqui Deus revelat medio lumine 
fidei. Ergo lumen fidei est id, in quod resolvitur assensus 
fidei. Utique resolvitur assensus fidei in revelationem Dei, 
sed in eam, quae vere et proprie, non autem improprie 
tantum talis est. Vere et proprie dicta revelatio autem 
ex parte objecti, non autem ex parte potentiae se tenet, 
estque proinde loquutio Dei, non vero lumen fidei. — ,, Re- 
velatio propria Dei, inquit Cardinalis de Lugo, est lo- 
quutio Dei, qui certe non loquitur, quatenus dat habitum 
fidei, sed quatenus dicit incarnationem vel Trinitatem ; 
sicut non dicitur Deus loqui nobis, quatenus dedit nobis 
intellectum, quo possimus ei credere et cognoscere etiam 
alia objecta. Et prout sic dici possit in aliquo sensu Deus 
manifestare et aperire nobis haec objecta, quatenus abs- 
tulit impedimentum ex defectu potentiae ad ea cognos- 
cenda. Neque etiam, qui Petrum surdum medicina aliqua 
a surditate liberavit, dicitur prout sie ei loqui, licet dicatur 
aliquo modo ei manifestasse voces omnes, quas prius per- 
cipere non valebat. Sic ergo Deus dans intellectum vel 
habitum fidei, dicitur dare nobis potentiam, qua ejus vo- 
cem audire et credere possimus; non tamen dicitur loqui, 
quia loquutio est productio verborum ad exprimendam men- 
tem loquentis, intellectus autem vel habitus non est ver- 


bum Dei, quare ejus productio non est ullo modo loquutio 
vel revelatio Dei.‘ 

Superest tertium argumentum: In id resolvitur as- 
sensus fidei, per quod credibilis redditur articulus cre- 
ditus. Hic autem credibilis redditur per habitum fidei. 
Sine ipso enim vel aliquo ejus defectum supplente  cre- 
dere eum, prout oportet, non valemus. In ipsum igitur 
resolyendus est assensus fidei, At nonne eodem argu- 
mento probari posset, assensum fidei resolvi in intellectum, 
quum certe etiam sine ipso credere non possimus? Itaque 
confunditur in hoe argumento duplex omnino distincta et 
diversa credibilitas; nimirum credibilitas, quae convenit 
objecto in se, et credibilitas, quae est denominatio quae- 
dam extrinseca objecti, proveniens a potentia credendi. 
Non prior illa, sed haec posterior oritur ab habitu fidei. 
Hac porro confusione sublata infirmitas argumenti per 
se patet. 

Cum argumento supra exposito jungimus adhuc unum, 
quod ita habet: Habitus fidei, qui est ipsum lumen fidei, 
speciem suam mutuatur ab ovjecto suo formali. Ergo tan- 
tum abest, ut hoc objectum constituat, ut ipsum supponat. 
Nequit proinde assensus fidei ultimo in lumen fidei re- 
solvi. 

A sententia rejecta separanda est alia sententia, quae 
prima specie cum ea similitudinem habere videtur, sed 
re ipsa diversa est. Est vero sententia eorum, qui assen- 
sum fidei non in habitum fidei, sed in auxilium divinum 
resolvi docent. Assensus nempe fidei secundum ipsos 
ultimatim resolvitur in supernaturales cognitiones seu ap- 
prehensiones tali modo testimonium divinum et veritatem 
objecti revelati proponentes, ut determinent ad certo, licet 
obscure, judicandum et credendum. Ac certe auctoritas 
et revelatio Dei extrinseca immediate per se ipsam movere 
nequit, sed tantum movet, ut applicata est intellectui cre- 
dentis. Applicatio autem fit apprehensione supernaturali 
assensum fidei praecedente. In ipsam igitur hic, saltem 
ex parte, resolvendus est fidei assensus. 

Non negamus, praeter revelationem externam ad as- 
sensum fidei notitiam illius internam requiri, quum movere 

illa nequeat, nisi cognita sit; at falsum est, notitiam qua 
talem movere. Quod enim ad assensum movet, est id, 
quod cognoscitur, non vero cognitio, qua cognoscitur. Et 
certe si in hane ultimo assensum fidei resolveres eamque 
affirmares objectum formale ipsius, verum non esset, solam 
loquutionem Dei fidet esse formale objectum. Nam ap- 
prehensio ista praecedens assensum fidei non est proprie 
loquutio Dei, sed satius est auditio nostra, cujus objectum 
est loquutio et testificatio divina. Atque hinc intelligitur, 
si quis crederet propter eandem apprehensionem, eum cre- 
dere, non quia Deus dixit, sed quia ipse audivit, ideoque 
prae ipso testimonium divinum non formale, sed materiale 
objectum esse, utpote quod propter auditionem moveret. 

Etiamsi caeterum detur, fidem ultimo resolvi non in 
extrinsecum Dei testimonium, sed in supernaturales illas 
apprehensiones, difficultas tamen, cujus solutio quaeritur, 
insoluta manet. Nam illa sententia admissa, continuo quae- 
stio oritur de modo, quo apprehensiones praedictae reve- 
lationem ut vere existentem proponant, utrum immediate 
et in se, an vero per aliquod medium. Primum vix dici 
potuerit, quum revelationem praeteritam non magis videa- 
mus, quam objectum revelatum. Si autem alterum dicitur, 
inquirendum jam est, quod et quale sit ejusmodi medium. 


Thesis XXIV, Improbanda nobis quoque videtur eorum opinio, qui 
assensum fidei praeter causam objectivam intrinsecam, 
quae est. auctoritas Dei revelantis, nullam aliam in- 
trinsecam causam habere censent, quam piam volun- 
tatis affectionem. 


“« 


Dem. Commemorat Cardinalis de Lugo sententiam 
assensum fidei reducentem ad imperium voluntatis sine 
motivo intrinseco, quam Coninck aliorumque esse refert: 
Revelationi, ita fere. hi, assentimur sine alio medio in- 
trinseco praecedentibus tamen motivis extrinsecis, nempe 
propositione Keclesiag, miraculis, consensu doctorum aliis- 


que. Vocantur autem haec omnia motiva extrinseca, seu 
conditiones aut applicationes, quia non movent immediate 
intellectum ad assentiendum revelationi, sed solum movent 
immediate voluntatem, ut prudenter imperet assensum im- 
mediatum in ipsam revelationem. Itaque interroganti, cur 
credam hance esse Dei revelationem, respondebo: Intellectus 
quidem nullam habet rationem, quae ipsum immediate 
moveat ad assensum, voluntas tamen habuit plures rationes 
ad prudenter imperandum illum assensum, qui immediate 
assentiatur revelationi sine alia ratione formali. 

De qua hoe est judicium Cardinalis de Lugo: ,,Re- 
pugnat, haec omnia motiva solum movere immediate vo- 
luntatem ad imperandum assensum, et non respici ab ipso 
intellectu tamquam rationes sui assensus, sicut si voluntas 
postquam medicina apparect utilis ad sanitatem, imperaret 
actum amoris circa medicinam propter se ipsam, et non 
propter sanitatem. Sane hoc ex terminis repugnat, quia 
repugnat amari medicinam propter se ipsam, nisi appareat 
bonitas propter se amabilis. Ergo similiter non sufficit 
voluntati repraesentari motiva ad assentiendum revelationi, 
ut voluntas possit imperare assensum revelationis in se 
ipsa, si non apparet ex parte objecti veritas aliqua per 
se ipsam cognoscibilis, et non per aliud. Ergo si vere 
illa veritas talis apparet, ut seclusis motivis non possit 
intellectus ei assentiri in se ipsa, sed in alio; quantumvis 
accedant motiva, talis erit; nec voluntas poterit imperare 
assensum immediatum circa illam veritatem, sed solum 
mediatum propter illa motiva, quia non potest voluntas 
cogere intellectum*ad operandum, nisi circa objectum sibi 
sufficienter propositum, sicut non potest cogere illum ad 
assentiendum falso ut falso. Dices, intellectum etiam re- 
spicere illa motiva, non tamen ut motiva intrinseca, sed 
ut conditiones. Sed contra, quia in ordine ad assensum 
intellectualem non potest distingui conditio a motivo for- 
mali. Nam conditiones illae etiam movent suadendo unam 
veritatem; et ita disponendo ad aliam; hoc autem solum 
faciunt praemissae seu principia formalia. Confirmatur, 

quia non potest voluntas cogere intellectum, ut judicet, 
sidera esse paria. Ergo ideo, quia intellectus semper de- 
bet moveri a veritate objecti apparente, et quidem vel 
immediate vel mediate apparente, illud, per quod apparet, 
debet esse motivum intrinsecum assentiendi. Nihil enim 
aliud significamus per motivum in praesenti, nisi illud, 
quod immediate suadet intellectui veritatem objecti.“ Latet 
nos, qua responsione argumentationem hujusmodi enervare 
isti auctores velint et possint. 

Sententiam propositae similem, imo, nisi. fallimur, 
quoad. substantiam eandem, recenti aetate propugnavit 
Cardinalis Mazella in tertia editione tractatus de virtuti- 
bus infusis. In quaestione: Quomodo assentiamur auc- 
toritati Dei revelantis, ut est formale fidei objectum, hance 
ponit secundam thesim: ,,Supposito judicio certo de exi- 
stentia et credibilitate revelationis, quo totum objectum 
eredendum fit menti praesens, immerito quaeritur nova 
ex parte intellectus objectiva ratio, ob quam Dei reve- 
lantis auctoritati assentiamur, .quum assensus in veritates 
revelatas unice in ejus obsequium praestitus, quem comi- 
tatur, sed cujus non est causa cognitio, a voluntate deter- 
minetur; et illud, cui assentitur intellectus non moveat 
intellectum ex propria virtute, sed ex inclinatione volun- 
tatis; unde, quamvis illud, quod est ex parte voluntatis, 
possit dici accidentale intellectui, est tamen essentiale fidei.“ 
Cum qua cohaeret thesis tertia: ,,Actus fidei formaliter 
inspectus non videtur esse proprio sensu discursivus; etsi 
enim connexio inter auctoritatem Dei revelantis et ob- 
jectum revelatum debeat antecedenter menti innotescere, 
non ingreditur tamen ipsum fidei assensum, ita ut sit 
partiale motivum credendi.“‘ Denique thesim addit quar- 
tam: ,Si instituatur objectiva actus fidei analysis ad re- 
sponsionem quaestioni: Cur credis? dicendum videtur, fidem 
dispositive, ut ajunt, resolvi in motiva credibilitatis, propter 
quae judicamus, revelationem christianam esse credibilem; 
affective vero in objectivam honestatem, propter quam vo- 
luntas imperat assensum fidei; formaliter denique in auc- 

toritatem Dei revelantis non visam, cui propter se ipsam 
et. non propter humanas’) rationes ex pia voluntatis affec- 
tione simpliciter inhaeremus.“ . . 

Primam affirmationem, quae inter tres allatas prae- 
cipua est, auctor eo nomine suadere conatur, quod tum 
plene satisfaciat quaestioni solvendae, tum simul evitet 
incommoda aliarum opinionum. Quoad primum, inquit, 
necesse est, ut fidei assensus ita ultimo sistat in auctoritate 
Dei revelantis, ut tamen voluntas libere determinet intel- 
lectum ad assensum. Ultimo vero sistit in auctoritate et 
revelatione, si assensus, prout in ipsas fertur, non resol- 
‘yitur in aliam rationem sev in aliud motivum, ita ut vere 
credamus non propter rationem humanam, sed_propter 
auctoritatem divinam. Atqui id omnino contingit in nostra 
sententia. Etsi enim praerequiratur cognitio motivorum, 
quibus constat veritatis credendae revelatio, eaque comi- 
tetur assensum fidei, non est tamen causa ipsius. Si vero 
hujusmodi cognitio non est causa assensus, alia igitur 
quaerenda est causa, a qua ille determinetur, quae non 
potest esse nisi voluntas. 

Quoad alterum, necesse non est in hac sententia as- 
serere, quod incredibile est, revelationem nempe notam 
nobis esse immediate ex apprehensione terminorum; con- 
cedimus enim cognitionem revelationis esse mediatam, sed 
quum ea non sit causa fidei, ex eo, quod mediata sit, 
minime sequitur, assensum fidei ultimo resolvi non in 
ipsam revelationem, sed in motiva hance demonstrantia, 

Hine necesse non est, aliud non minus incredibile 
asserere, nempe judicium de existentia et veritate reve- 
lationis esse certum ex apprehensione terminorum et tamen 
inevidens. Quomodcumque enim evidens”) sit, quum 


1) Vox est ambigua; melius autor scripsisset: propter rationes 
ab ipsa distinctas; non enim miracula, prophetias et alia hujusmodi 
rationes humanas nominare solemus. 

2) Sed quaenam quaeso est causa, quod judicium istud non est 
causa assensus? Puto, etiam secundum doctrinam 8S, Thomae, quia non 


est’ evidens. 


Stentrup, De Fide. 

non sit causa assensus, non impedit, quominus assensus 
libere determinetur a voluntate, quae non propter ratio- 
nem humanam, sed propter solam auctoritatem divinam 
illum imperat. 

Insuper necesse non est dicere, nos assentiri alicui 
articulo propter auctoritatem revelationemque divinam, ut 
notam ex terminis, et tamen firmiorem esse assensum, 
quam postulet aut patiatur illa cognitio, Satius dicitur, 
ut fit in nostra sententia, notitiam illam esse necessariam, 
ut voluntas possit imperare fidem, sed non causare intrin- 
sece ipsum assensum fidei'); proinde firmitatem assensus 
commensurari merito, non cognitioni auctoritatis Dei 
revelantis, 

Ex quo praeterea recte consistit, non solam certitu- 
dinem assensus, sed ipsum assensum causari a voluntate.”) 

Denique evidens est, nullum esse in nostra sententia 
nec remotissimum periculum processus in infinitum. Quum 
enim quaerenti: Cur assentiris ipsi auctoritati Dei reve- 
lantis, propter quam credis hunc vel illum articulum, 
respondeo: ex libero voluntatis imperio, jam assigno cau- 
sam sufficientissimam ad determinandum assensum; et si 
quaereretur causa movens ipsam voluntatem, ab una quae- 
stione ad aliam fieret transitus.*) 


*) Num qui hane sententiam non sequuntur, negant, assensum 
fidei causari a voluntate libera? 

*) Hoc quidem omnes catholici theologi contendunt, iis 1ninime 
exceptis, a quorum sententia auctor recedendum putavit, Nec arbitror 
horum sententiam talem esse, ut cum ea difficulter fidei libertas com- 
poni possit. 

*) Transferri huc forte non immerito possunt, quae in alia ma- 
teria scribit Cardinalis de Lugo: Sicut non responderes ad mentem 
interrogantis, si petenti a te, cur volueris Romam venire, diceres, quia 
habeo voluntatem; ipse enim non quaerebat de causa efficiente, sed 
de motivo volendi, quod fuit vel negotium expediendum, vel visitare 
loca sacra, vel aliquid simile, ita interroganti, cur assentiris ipsi auc- 
toritati Dei revelantis, propter quam credis hune vel illum articulum, 
non respondes ad rem dicendo: ex libero voluntatis imperio; ipse enim 
quaerit non de causa efficiente, sed de motivo ex parte objecti, quod 
est vel ratio, vel auctoritas, vel objecti veritas in se apparens. 


Sed de ipsa jam affirmatione in se considerata ea 
proferamus, quae eam jmprobandam esse, nostra opinione 
demonstrant. Demonstrationi praemittimus aliquam quae- 
stionem. Scilicet supponit eminentissimus auctor ante 
fidem judicium certum de existentia seu de facto revela- 
tionis. Profecto hoe judicium, non ut judicium credibili- 
tatis, evidens, sed tantum certum est, ideoque assensus, 
quem includit, non necessarius, sed liber est, quia motiva 
eredibilitatis factum revelationis non evidens, sed tantum 
certum reddunt. Peto igitur, num cognitio, quam pariunt 
motiva credibilitatis, tantum comitatur assensum in factum 
revelationis, an vero ratio formalis ideoque vere motivum 
ipsius est? Manifeste non primum, sed hoc alterum affir- 
mandum est, quum assensus mentis in factum revelatio- 
nis, ut apparens est, feratur, non aliter autem appareat, 
quam per motiva credibilitatis. In hoc, nisi fallor, auc- 
torem nobiscum sentientem habebimus. Si autem in hoc 
nooiscum sentit, vix et ne vix quidem opinionem, quam 
de assensu fidei amplexus est, tueri poterit. 

Quod itaque hane opinionem attinet, cognitionem, 
qua totum objectum credendum menti praesens fit, negat 
auctor ullo modo causam assensus fidei esse, eamque hune 
tantum comitari affirmat. Sed cujusmodi, quaeso, est ea 
relatio inter cognitionem praedictam et fidei assensum, 
quae verbo comitandi exprimitur? Nisi fallimur, verbo 
comitandi significatur relatio inter cognitionem objectum 
assensui intellectus offerentem et ipsum hunc assensum. 
Atqui haec relatio certe ad ordinem causae pertinet. Nam 
eatenus tantum ista existit, quatenus cognitio attingit eam 
rationem objecti, quae aut determinat assensum, aut certo 
terminare ipsum potest. Ita autem si res habet, conce- 
dendum omnino est, cognitionem aliqio modo causam 
assensus fidei esse. Quod certe evidens esset, si cognitio 
attingeret eam rationem objecti, quae determinaret assen- 
sum, Quod utique in assensu fidei, utpote qui liber est, 
locum non habet. Sed non minus evidens est, si cog- 


nitio dumtaxat eam rationem objecti attingit, quae ter- 

minare assensum fidei potest. Quid. enim hoe sibi vult? 
Nihil utique aliud, quam ita cognitione objectum menti 
offerri, ut terminus mentis assentientis esse possit, seu, 
quod eodem redit, rationem objecti cognitam terminum 
assensus mentis esse posse. Iam vero quod est terminus 
assensus mentis, idipsum assensui tribuit determinationem 
intrinsecam. Quum igitur ratio objecti cognita sit termi- 
nus assensus mentis, eadem huic quoque tribuit determi- 
nationem intrinsecam. Quod autem assensui determina- 
tionem. intrinsecam tribuit, id aliquo modo causa ejus est. 
Ergo ratio objecti cognita aliquo modo causa assensus est. 
Id vero concedi nequit, quin cognitio ipsa aliquo modo 
causa ejusdem sit; non enim aliud ratio objecti cognita 
est, quam ipsum objectum, prout cognitione continetur. 

Et certe auctor, cujus sententiam examinamus,. non 
negabit, illud ipsum, quod plene terminat mentis assen- 
sum, hune etiam intrinsece determinare. Repugnat enim 
mentis assensus, qui intrinsecam suam determinationem 
et formam non habeat; repugnat praeterea, aliunde eum 
hance. habere, quam a termino, in quem fertur. Jam ‘vero, 
quod terminat mentis assensum, id ejus objectum, quod 
eum. autem intrinsece. determinat, id ejus ratio dicitur. 
Ergo idem, quod est objectum formale assensus, est etiam 
ejus ratio formalis. Hsse autem rationem formalem assen- 
sus et esse ejus aliquo modo causam, idem est. 


Sed’ alio adhue modo eandem rem explicemus. Cog: 
nitione totum objectum credendum menti fieri -praesens, 
hoe solum sibi vult, cognitione objectum menti sisti dig- 
num firmo mentis assensu, imo postulans firmum mentis 
assensum, seu sisti ‘ut objectum, quod quidem ‘per sé et 
independenter a voluntatis imperio- non moveat ad firmum 
assensum, at, interveniente voluntate, ad’ ejusmodi assen: 

f nk, oye z . i 3 
sum moveat. Hrgo cognitione totum objectum credendum 
mentt sistitur praesens inprimis et maxime sub ratione 
motivi actus imperandi, non vero sub ratione motivi actus 
imperantis. Ita autem si res habet, manifeste cognitio 

*ad motivum assensus fidei pertinet, seo ee hujus aliquo 
modo causa est. 

_ Auctori eidem -firmissime persuasum est, suam sen- 
tentiam esse sententiam s. Thomae.!) Id quidem nobis 
manifestum minime est. Adducit primo, quae habet ange- 
licus Doctor in III. dist. q. 3: a. 3. et de verit. q. 14. 

9. ad 4. de comparatione fidei nostrae cum fide dae- 
monum. Illo in loco haec leguntur: ,Ratio inducens ad 
eredendum potest sumi vel ex aliquo creato, sicut quando 
per aliquod signum inducimur ad aliquod credendum vel 


1) Hac de causa utitur in ipsa enuntiatione theseos de assensu 
in veritates revelatas verbis Thomae: ,quem concomitatur, sed cujus 
non est causa cognitio.“ Numquid baec sensum fundunt, quem iis 
exprimit? De verit. gq. 14. a. 1. inter alias objectiones hanc ‘sexto 
loco affert S. Thomas: ,,Fides, ut dicitur communiter, primae veritati 
propter se ipsam assentit. Sed qui assentit alicui conferendo, non as- 
sentit ei propter se ipsum, sed propter aliud, ad quod confert,. Ergo 
in credendo non aliqua collatio, et ita nec cogitatio.“ Respondet 
vero: .,Ratio illa probat vel concludit, quod cognitio non est causa 
assensus fidei, non autem quin assensum fidei comitetur.“ Jam quid 
sibi haec velint, ex corpore articuli, quem supra jam adduximus, cla- 
rescit. Sciens, (verba sunt S, Thomae) habet et cogitationem ‘et as- 
sensum, sed cogitationem causantem assensum, et assensum terminan- 
tem cogitationem. Ex ipsa enim collatione principiorum ad _ conclu- 
siones assentit conclusionibus resolvendo eas in principia, et ibi figitur 
motus cogitantis et quietatur, Hine in sciente non habetur assensus 
et cogitatio quasi ex aequo, sed cogitatio inducit ad assensum et as- 
sensus quietat. Sed in fide est assensus et cogitatio quasi ex aequo. 
Non enim assensus ex cogitato causatur, sed ex voluntate, Sed 
quia intellectus non hoc modo terminatur ad unum, ut ad proprium 
terminum, qui est visio alicujus intelligibilis, perducatur, ideo motus 
ejus nondum est quietatus, sed adhuc habet cogitationem et inquisi- 
tionem de his, quae credit, quamvis firmissime eis assentiat; quantum 
est enim ex se ipso, non est ei satisfactum nec est terminatus ad 
unum, sed terminatur tantum ab extrinseco, Itaque verborum Thomae 
hic est sensus: Assensus fidei non est assensus causatus ex cogitatione 
et terminans cogitationem, ut est assensus scientiae; non ideo tamen 
cogitationem excludit, quae ad intelligendum et sciendum fertur, imo 
haee eum comitatur, Quamvis enim intellectus assensu fidei firmissime 
objecto assentiat, attamen hoc assensu eo ipso, quod objecti intelli- 
gentia et scientia non est, ei satisfactum non est, ideoque in eo manet 

de Deo vel de aliis rebus;. vel sumitur ab ipsa veritate 
increata, sicut credimus aliqua, quae nobis divinitus dicta 
sunt per ministros. Et primo modo dicta fides cogit in- 
tellectum ad credendum per hoe, quod non apparet ali- 
quid contrarium, sed secundo modo intellectus non cogitur, 
sed ex voluntate inclinatur. Et primo modo est fides in 
daemonibus, inquantum ex ipsa naturali cognitione simul 
et ex miraculis, quae vident supra naturam esse multo 
subtilius, quam nos, coguntur ad credendum ea, quae 
naturalem ipsorum cognitionem excedunt, non autem se- 
cundo modo“. Sed his unum hoc docemur, daemonum 
fidem tamquam motivum proximum quidem habere veri- 
tatem increatam, tamquam ultimum autem aliquid crea- 
tum, quum assensus ipsorum in testimonium divinum ex 
alio assensu tamquam ex unica et plena sua causa fluat, 
eX assensu nempe juncto cum cognitionibus, quas de Deo 
ac de revelatione possident; nostram contra fidem niti 
testimonio divino tum ut proximo tum ultimo suo motivo, 
quum in nobis assensus in divinum testimonium non pro- 
cedat tamquam ex unica et plena sua causa ex alio as- 
sensu praecedente, sed praecipuam suam causam habeat 
voluntatem gratia elevatam et confortatam, quae eum im- 
perat. Num autem hoc idem est, quam cognitionem ob- 
jectum credendum proponentem nullo modo ut causam ad 
assensum fidei referri? Alio in loco Thomas. scribit: 
,Credere aequivoce dicitur de hominibus fidelibus et dae- 


cogitatio et inquisitio, Jam vero hic si sensus verborum S. Thomae 
est, liquet non omnino apte ea ab eminentissimo auctore ad propriam 
mentem significandam adhiberi. 

Caeterum, etiamsi Thomae verba extra contextum et per se su- 
mantur, nihil tamen continent, quod auctorem juvet, Primo namque 
inciso non omnis, sed determinata quaedam causae ratio cognitioni 
negatur, altero autem nomine cognitionis assensum fidei concomitantis 
aliqua causae ratio, ut modo effecimus, asseritur, Si autem urgere 
velles loquutionem istam, cognitionem concomitari assensum fidei, adeo 
ut eam intrinsece non complectatur, propugnandum esset, fidem non 
esse cognitionem seu non esse assensum ad ordinem cognitionis perti- 
nentem ideoque nec virtutem theologicam. 

monibus*. Quibus haec subjungit eminentissimus Cardi- 
nalis: ,,Sed si totum discrimen inter hanc fidem daemo- 
num et fideliura repeti videtur ex voluntate, quomodo ad- 
strui potest specifica differentia? Num species per ali- 
quid accidentale distinguuntur? Illud, quod est ex parte 
voluntatis, potest dici accidentale intellectui, est tamen 
essentiale fidei (de verit. q. 14. a. 3. ad 10.)“ Verissima 
haec sunt, sed ad praesentem nostram quaestionem perti- 
nere non yidemus. Aliud sane est, id, quod est ex parte 
voluntatis, esse fidei essentiale, et aliud, quidquid est fidei 
essentiale, esse ex parte voluntatis. 


Alia praeterea citat S. Thomae testimonia, quae pa- 
riter non probant eam Thomae mentem, quae ei adscri- 
bitur. Certe huc non pertinet 2. 2. q. 5. a. 3. ad 1. 
Expendit Thomas hance objectionem: Videtur, quod hae- 
reticus, qui discredit unum articulum fidei, possit habere 
fidem infornem de aliis articulis. Non enim intellectus 
naturalis haeretici est potentior, quam intellectus catholici. 
Sed intellectus catholici indiget adjuvari ad credendum 
quemcumque articulum fidei dono fidei. Ergo videtur, quod 
nec haeretici aliquos articulos fidei credere possint sine 
dono fidei iaformis. Respondet vero: ,,Alios articulos 
fidei, de quibus haereticus non errat, non tenet eodem 
modo, sicut tenet eos fidelis, scilicet simpliciter inhaerendo 
primae verita:i, ad quod indiget homo adjuvari per ha- 
bitum fidei, sed tenet ea, quae sunt fidei, propria volun- 
tate et judicio“‘ Exposuerat nempe Thomas in corpore 
articuli communem theologorum doctrinam, haereticum 
formalem suam fidem non resolvere in testimonium divi- 
num, sed potius divinum testimonium subjicere testimonio 
humano, seu proprio judicio et opinioni, ideoque fidem 
infusam amittere nullumque adeo articulum hac fide cre- 
dere. Hine sensus responsionis angelici Doctoris est hic: 
Haereticus in credendis articulis, quos credit, non eandem 
habet rationem famalem credendi, quam Catholicus, sci- 
licet non testimonium divinum, sed testimonium humanum 

et proprium. Quid vero haec communis theologorum sen- 
tentia commune habet cum sententia Cardinalis Mazzella? 

Neque eo pertinent de verit. q. 14. a. 1. coll. 2. 2. 
q. 5. a. 2. Docemur ‘his in locis, in assensu fidei non 
haberi determinationem intellectus ad alteram partem con- 
tradictionis ab objecto provenientem, sed haberi determi- 
nationem intellectus a voluntate imperatam, quae voluntas 
ad hoe imperium aliquo motivo sibi proprio mota sit. 
,Sic etiam, inquit in primo loco, movemur ad credendum 
dictis, inquantum nobis repromittitur, si crediderimus, 
praemium aeternae vitae; et hoc praemio movetur voluntas 
ad assentiendum his, quae dicuntur, quamvis intellectus 
non movetur per aliquid inteilectum.‘‘ Sed num inde, 
quod intellectus non necessario, convictus ab evidentia 
objecti, sed imperante voluntate assensum prazbet, sequi- 
tur, objecti cognitionem non esse formalem rationem ac 
motivum assensus imperati? Alio in loco Doctor ange- 
licus scribit: , Quod voluntas moveat intelleetum ad as- 
sentiendum, potest contingere ex duobus. Uno modo ex 
ordine voluntatis ad bonum, et sic credere est actus lau- 
dabilis. Alio modo, quia intellectus convineitur ad hoe, 
quod judicet esse credendum his, quae dicuntur. licet non 
convincatur per evidentiam rei; sicut, si aliguis propheta 
praenuntiaret in sermone Domini aliquid futurum, et ad- 
hiberet signum, mortuum suscitando, ex hoc signo con- 
vinceretur intellectus videntis, ut cognosceret manifeste, 
hoc dici a Deo, qui non mentitur, licet illud futurum, 
quod praedicitur, in se evidens non esset. Unde per hoe 
ratio fidei non tolleretur’. Scilicet docemur, non quidem 
ad rationem fidei universim, attamen ad rationem fidei 
christianae pertinere, esse assensum a voluntate impera- 
tum, sed ne verbum quidem ista complectuntur, quod 
faveat opinioni, quam improbamus. 

Nec vestigium ejusdem opinionis iivenimus in his, 
quae leguntur de verit q. 14. a. 2. ad/13.: ,,IJlud, cui 
assentit intellectus, non movet intellectum ex propria vir: 
tute, sed ex inclinatione voluntatis. Uide bonum, quod 

movet affectum, se habet in actu fidei. ut primum movens; 
id autem, cui intellectus assentit, sicut movens motum: 
et ideo primo ponitur in definitione fidei comparatio ejus 
ad bonum affectus, quam ad proprium objectum“. Imo 
contrarium satius ex his verbis colligitur. Nam id, cui 
intellectus assentit, a. S. Thoma dicitur rationem moventis 
habere, licet, moventis moti, quia nempe ex se id solum 
possidet, ut movere possit, non autem ut actu moveat, 
nisi imperium voluntatis accedat. Atqui si illud moventis 
rationem habet, aperte aliquam etiam causae habet ratio- 
nem. Hine in corpore articuli legis: ,Voluntas autem 
mota a bono praedicto proponit intellectui aliquid non 
apparens ut dignum cut assentiatur, et, sic determinat ipsum 
ad illud non apparens, ut scilicet et assentiat. Sicut igitur 
intelligibile, quod est visum ab intellectu, determinat in- 
tellectum, et ex hoe dicitur mentem arguere, ita etiam et 
aliquid non apparens intellectui determinat ipsum, et arqutt 
necessario ex hoc ipso, quod est a voluntate acceptatum, ut 
cut assentiatur™. 

Ut magis liqueat, quam alienus S. Thomas a mente 
illa sit, quae ei adscribitur, confer haec 2, 2. q. 1. a. 4.: 
»Alio modo assentit intellectus alicui, non quia sufficienter 
moveatur ab objecto proprio, sed per quandam electionem 
voluntarie declinans in unam partem magis, quam in 
aliam; et siquidem hoc sit cum dubitatione et formidine 
alterius partis, erit opinio; si autem sit cum certitudine 
absque tali formidine, erit fides“. Ergo in fide quoque, 
quamvis non sufficienter, attamen vere movetur ab ob- 
jecto, ideoque hujus cognitio aliquo modo causa assensus 
est. Confer praeterea haec a. 1.: ,,Cujuslibet cognoscitivi 
habitus objectum duo habet, scilicet id, quod materialiter 
cognoscitur, quod est sicut materiale objectum ; et id, per 
quod cognoscitur, quod est formalis ratio objecti, sicut in 
scientia geometriae materialiter scita sunt conclusiones, 
formalis vero ratio sciendi sunt media demonstrationis, 
per quae conelusiones cognoscuntur, Sic igitur in fide, 
si consideremus formalem rationem objecti, nihil est aliud, 

quam veritas prima. Non enim fides, de qua loquimur, 
assentit alicui, nisi quia a Deo est revelatum. Unde ipsi 
veritati divinae fides innititur tamquam medio“. Jam 
vero si in assensu fidei veritas prima formalis ratio ob- 
jecti non secus est, quam principia formalis ratio objecti 
in assensu scientiae sunt, negari plane nequit, cognitio- 
nem objecti, in quod fertur fidei assensus, hujus aliquo 
modo causam esse. 

Addimus contra eandem opinionem, quam impugna- 
mus, hoc argumentum: Opinione ista admissa, fides, ut 
ab ejus auctore discimus, dispositive resolvitur in motiva 
credibilitatis. Quare idem auctori est, cognitionem, de qua 
agimus, concomitare assensum in veritates revelatas, quam 
eam esse dispositionem intellectus ad assensum fidei. Atqui 
intelligi omnino nequit, intellectum ad aliquem assensum 
disponi cognitione, quae nullo modo causa assensus est. 
Pertinent hue, quae scribit Cardinalis de Lugo: ,,Dices, 
intellectum etiam respicere illa motiva, non tamen ut 
motiva intrinseca, sed ut conditiones. Sed contra, quia 
in ordine ad assensum intellectualem non potest distingui 
conditio a motivo formali. Nam conditiones illae etiam mo- 
vent suadendo unam veritatem, et ita disponendo ad aliam; 
hoe autem solum faciunt praemissae seu principia formalia“. 

Hine judicium petas de responsione, qua idem emi- 
nentissimus auctor solvit hane objectionem: ,,Objectum 
secundum se obscurum non est secundum se proportiona- 
tum assensui certo intellectus. At revelatio divina secun- 
dum se est obscura. Ergo revelatio divina secundum se 
non est objectum proportionatum assensui intellectus. Ergo 
non potest credi nisi propter motiva credibilitatis“. Re- 
ponit nempe, objectum obscurum utique proportionatum 
non esse assensui certo, naturali, necessario et evidenti, 
nec assensui supernaturali et imperato a voluntate libera 
sine praesupposito judicio de evidente credibilitate illius 
objecti obscuri, quo judicio intellectus disponatur ad fir- 
missime assentiendum objecto obscuro ex imperio volun- 
tatis“, at praesupposito ejusmodi judicio proportionatum 

omnino esse. ,,Revelatio enim divina, inquit, quamvis 
sit secundum se obscura, apparet tamen evidenter credi- 
bilis per actum praevium actui fidei, et imperio volun- 
tatis; ita igitur per actum illum praevium intellectus suf- 
ficienter disponitur ad ei firmissime assentiendum ex im- 
perio voluntatis; habetur scilicet id, quod sufficit ad mo- 
vendam voluntatem, licet non sufficiat ad determinandum 
intellectum, nec aliud quaerendum est in assensu fidei*‘. 
Scilicet fatetur auctor, intellectum judicio de evidente 
eredibilitate objecti propositi disponi ad firmissime assen- 
tiendum ex imperio voluntatis. Atqui eatenus tantum 
hujusmodi intellectus dispositio concipi potest, quatenus 
cognitio praelucens judicio credibilitatis in ipso quoque 
assensu fidei vim habet. Et quid judicio credibilitatis 
mens statuit? Exstat evidenter officium objectum propo- 
situm firmissimo assensu propter auctoritatem Dei reve- 
lantis, a qua veluti informatum menti sistitur, amplectendi 
et tenendi. Tale autem si est judicium credibilitatis, plane 
repugnat, cognitionem revelationis divinae non esse ratio- 
nem formalem ipsius assensus fidei voluntatis imperio 
praestiti. Hine si auctor scribit, per actum eum actul 
fidei praevium, quo revelatio divina evidenter credibilis 
apparet, intellectum sufficienter disponi ad ei firmissime 
assentiendum, verum quidem scribit, sed ideo tantum, 
quia cum hoc judicio conserta est cognitio, quae est ratio 
formalis intrinseca assensus fidei, voluntate imperante dati. 
Denique lubenti animo concedimus, judicio evidentis cre- 
dibilitatis haberi id, quod sufficit ad voluntatem moven- 
dam; quis enim negaverit, evidentem cognitionem officii 
credendi esse voluntati sufficiens ad actum fidei imperan- 
dum motivum? non autem haberi id, quod sufficit ad 
determinandum intellectum, nemini siquidem in mentem 
venire potest, evidentem cognitionem officii credendi in- 
tellectum determinare ad assensum fidei. Addimus vero, 
judicium evidentis credibilitatis supponere cognitionem 
certam revelationis, atque hanc, quamvis non sufficiat ad 
determinandum intellectum ad assensum fidei, attamen ad 

hune intrinsece necessariam esse, adeo ut voluntas tantum 
intellectum certo cognoscentem revelationem eamque ut 
motivum apprehendentem ad assensum fidei determinare 
valeat. Hoc autem nonne denuo idem est, quam. cogni- 
tionem revelationis aliquo modo causam assensus fidei esse? 

Merito auctor, de cujus opinione disputamus in sua 
sententia, ait, vix aut nullo modo moveri posse quaestio- 
nem, utrum assensus fidei sit discursivus. Verum hoc 
ipsum contra ejus opinionem praejudicium non spernen- 
dum creat. ,,I[In omni actu fidei, inquit Cardinalis Fran- 
zelin, est. virtualis discursus, ut ajunt, seu assensus in 
unam veritatem propter duplicem aliam veritatem prae- 
cognitam, in quam assensus vel explicitus praecedit, vel 
implicite includitur in ipso actu fidei, De hac re num- 
quam multoque minus post definitiones s. concilii Vaticani 
debuisset esse inter viros catholicos disceptatio. Quid 
enim? nonne evidens est, fidem Deo revelanti hanc illamve 
veritatem e. g. SS. Trinitatem aut Verbi incarnationem 
praestari nullo modo posse, nisi in hune articulum reve- 
latum assensus mentis praestetur propter auctoritatem h. e. 
propter infinitam veritatem in cognoscendo et loquendo 
Dei revelantis hunc ipsum articulum credendum? Nonne 
omnes catechismi docent, et omnes fideles semper et ubi- 
que elicuerunt et eliciunt actum fidei hoe uno modo: 
Credo hane rem propositam, hune articulum e.g. tres 
esse divinas personas, Verbum esse incarnatum, quia Deus 
infinita veritas, qui nec falli nec fallere potest, hance ipsam 
rem revelavit?“ Kt infra: ,Quum actus fidei a nobis 
ipsis eliciatur, sane non possumus propter auctoritatem 
Dei revelantis, qui nec falli nec fallere potest, credere 
vera esse ab eo revelata, nisi quatenus nobis cognita est 
auctoritas Dei (actu) revelantis, propter quam. credimus; 
adeoque Deus veritas infallibilis, et Deus credendas veri- 
tates actu per verbum suum revelans est ratio objectiva, 
eademque nobis per cognitionem (supernaturalem) appli- 
cata est ratio formalisin nobis (subjectiva), propter quam 
credimus vera esse ab eo revelata. Haec non video, quo- 

modo a quopiam theologo in dubium vocari queant, quum 
sint quoad rem ipsam doctrina catholica a sg. concilio 
Vaticano iterum declarata ac definita. Quare indubitatum 
est, quod diximus, assensum fidei proprie dictae neces- 
sario eX ipsa sua essentia esse assensum mediatum, h. e. 
assensum in unam veritatem propter veritatem aliam, 
eamque non modo objective existentem, sed etiam. sub- 
jective cognitam, cui ipse formalis actus fidei innititur; 
revelata vera esse credimus propter auctoritatem Det reve- 
lantis. Quod idem ita exprimit S. Thomas: Fides, de 
qua loquimur, non assentit alicui, nisi quia est a Deo 
revelatum; unde ipst veritati divinae (nimirum revelanti, 
ut habet membrum antecedens) fides innititur tamquam 
medio (2. 2. q. 1. a. 1.)1'). Non possumus, quin his ad- 
jungamus, quae idem eximius theologus disserit contra 
recentem scriptorem, qui docet, per judicium credibilitatis 
repraesentari rem credendam ad eum modum, quo in 
judicio immediato evidente sese habet apprehensio termi- 
norum, ideoque assensum fidei secundum suum characte- 
rem logicum non esse assensum mediatum, sed habendum 
esse immediatum. ,,Haec, inquit, totum statum quaestio- 
nis .pervertunt, et in se vera non sunt, nec video, quo 
sensu intelligi queant. Judicium illud practicum praesup- 
ponitur quidem ante actum fidei, sed ipsum formalem 
assensum fidei, de cujus elementis quaeritur, non ingre- 
ditur; et si ingrederetur, profecto non se haberet per mo- 
dum apprehensionis terminorum in judicio evidente, sed 
ut judicium dé una re ad judicium connexum de alia re. 
Verum, ut diximtis, quaestio est de elementis ipsius actus 
fidei, dum revelatam veritatem credimus, atque adeo ei 
assensum praestamus, non propter intrinsecam rei veri- 
tatem perspectam, sed propter auctoritatem Dei revelantis. 
Ubi sane auctoritas Dei revelantis non solum objective 


ee See 


1) Si hoc S. Thomae testimonium expendis, facile perspicitur, quo 
sensu tamen auctor scribere poterat, se non vidisse, umquam mover) 
a S, Thoma quaestionem, utrum assensus fidei sit discursivus. 

ut existens, sed etiam subjective a nobis per assensum 
apprehensa enuntiatur ab ipso concilio Vaticano ut causa, 
h. e. ut ratio, propter quam assensum praestamus veritati 
revelatae, Atque adeo veritas una, seu potius duplex, 
Deus infallibilis actu revelans, assensu supernaturali ap- 
prehensa nobis est ratio, propter quam assentimur for- 
mali actu fidei veritati alteri; qui proinde assensus fidei 
essentialiter est mediatus“. 


Num his occurri potest observatione Cardinalis Maz- 
zella: ,,Non advertunt, illud ,,propter“ significare posse 
simplex objectum formale assensus, aut praemissam, prop- 
ter quam assentimur conclusioni; etiam assensus imme- 
diatus habet objectum formale, propter quod assentimur 
materiali, quin propterea assensus ille sit discursivus ac 
mediatus‘‘? Minime sane. Quid illud ,,propter“ signi- 
ficet, clarissime verba concilii Vaticani exhibent; scilicet 
auctoritatem Dei revelantis cognitam esse rationem for- 
malem assensus revelatae veritati praestiti; ideoque hune 
esse mediatum et certe virtualiter discursivum. Discursus 
enim nihil aliud est, quam assensus in unam veritatem 
propter cognitam veritatem aliam. ,,Quid enim est dis- 
cursus virtualis circa incarnationem, inquit de Lugo, nisi 
moveri ab auctoritate divina ad illam credendam; aut 
quomodo potest divina auctoritas movere ad credendam 
incarnationem, nisi quatenus apparet talis connexio inter 
unam et alteram, ut non possit esse Deus summe verax 
revelans incarnationem, quin incarnatio vera sit“? Quod 
addit auctor, assensum etiam immediatum habere objectum 
formale, propter quod assentiamur materiali, quin ideo 
sit discursivus, nihil probat. Distinguere quidem utcum- 
que, ratione nempe ratiocinante, in objecto assensus im- 
mediati possumus objectum formale et objectum materiale, 
sed revera plane idem, quod est objectum materiale illius 
assensus, ejusdem quoque formale objectum est. Nemo 
vero umquam asseruit, ut assensus aliquis discursivus sit, 
satis esse, distingui utcumque in ejus objecto posse ob- 

jectum formale et materiale, sed requiritur, ut aliud sit ob- 
jectum formale ac aliud materiale ejus objectum. 

Sed jam argumenta, quibus auctor pugnat, exami- 
nemus. Primum est: Datur aliquis assensus procedens 
ab habitu fidei, qui non est discursivus; assensus nempe 
in auctoritatem Dei revelantis. Ergo nullus assensus pro- 
cedens ab habitu fidei est vere discursivus, quum fides 
sit habitus unus et simplex. At quod ad antecedens atti- 
net, falsum est, ab habitu fidei procedere ullum assensum, 
qui sit actus formalis fidei et non sit discursivus, et verum 
tantum est, procedere ab habitu fidei assensum aliquem, 
ingredientem ipsam essentiam actus formalis fidei propter 
rationem discursivi huic convenientem, quae eadem ratio 
ipsi minime propria. Unde patet, nullam esse hujus ar- 
gumenti consequentiam. 

Succedit secundum argumentum: Assensus fidei debet 
habere certitudinem firmiorem omni naturali certitudine. 
Sed eam non haberet, si niteretur partialiter bonitate illa- 
tionis. Verum jam alio in loco ad hance argumentationem 
respondimus, Scilicet nititur assensus fidei cognitione 
bonitatis illationis, non quasi haec esset motivum, quod 
movet, sed quia per eam applicatur motivum, LEccur, 
quaeso, auctore Cardinali Mazzella, ,,connexio inter auc- 
toritatem Dei revelantis et objectum revejatum debet ante- 
cedenter menti innotescere?“‘ Aliam assignare non poterit 
causam, quam quia auctoritas Dei revelantis nonnisi per 
suam connexionem cum objecto revelato motivum assensus 
fidei esse potest. Ita vero si res habet, connexio illa non 
quidem ,,ingreditur ipsum fidei assensum, ita ut sit par- 
tiale motivum credendi“, attamen ad motivum credendi 
pertinet ut id, quo ipsum applicatur. 

Restat tertium argumentum: Auctoritas Dei revelantis 
ita est objectum formale fidei, ut excludat quamcumque 
rationem humanam, in quam, velut in partiale motivum, 
resolvi possit. Atqui id falsum esset, si actus fidei ita 
esset discursivus, ut bonitas illationis esset partiale moti- 
vum credendi. Verum quae diximus, planum reddunt, 

auctoritatem Dei revelantis non desinere esse objectum 
formale fidei, quia non movet, nisi cognoscatur connexa 
cum objecto revelato. Refert auctor praeterea responsio- 
nem Cardinalis de Lugo ad objectionem, connexionem 
istam cognosci naturali lumine, ideoque assensum fide 
tandem reduci in naturale lumen rationis; nimirum aut 
hac affirmatione significari, illam non esse aliquid revela- 
tum ac non propter auctoritatem Dei revelantis, sed ideo 
admitti, quod in se ipsa menti appareat, et id verissimum 
esse; aut eadem denotari, intellectum in eam assentiri 
viribus naturalibus, et id falsum esse; quum enim cog- 
nitio praedicta intrinsece ad discursum, qui fides est, 
spectet, viribus supernaturalibus eam existere. Improban- 
dam hane responsionem censet auctor, quum principium, 
a quo procedit assensus, confundat cum ejus motivo. Im- 
merito sane; nam objectionis, cui occurrit, sensus alius 
non est, quam connexionis cognitionem fidei assensum 
ingredi non posse, quum supernaturalis non sit.. Jam vero 
supernaturalitas alicujus cognitionis imprimis et maxime 
a viribus pendet, quibus elicitur. Arbitratur deinde, me- 
rito Suarium animadvertisse: ,,Vel haec responsio recedit 
a priori sententia, vel verosimilis non est; quia vel lo- 
quitur de cognitione syllogistica, quae per se pendet a 
principio naturali, et consistit in illatione unionis extre- 
morum inter se, quae ducitur ex unione illorum in medio, 
et de hac plane falsum est, fieri certam certitudine fidei, 
etiamsi materia vel termini, in quibus sit argumentatio, 
ad fidem pertineant, quia necessitas talis illationis neque 
revelata est neque creditur umquam propter. Dei auctori- 
tatem; si vero sit sermo de immediata ac necessaria con- 
nexione inter objectum formale fidei et veritatem revela- 
tam, sic verum est, illam connexionem per fidem cog- 
nosci; inde tamen fit non cognosci vi discursus, sed per 
necessariam et simplicem adhaesionem hominis ad fidei 
objectum sibi propositum sub tali ratione formali“. At 
inprimis non perspicimus, quid haec valeant contra re- 
sponsionem Cardinalis de Lugo. Facile praeterea huic 


— 193 — 


esse putamus, argumentationem Suarii dissolvere. Scilicet 
si in actu fidei discursus formalis admittitur, connexio 
inter principium et conclusionem non fit nec fieri potest 
certa certitudine fidei, quia est aliquid ad ipsum adhuc 
principium pertinens, quum sit id, quo ipsum applicatur. 
Si autem in actu fidei discursus dumtaxat virtualis agno- 
scitur, neque sic connexio, quae omnino cognoscenda est, 
fide cognoscitur, sed etiam non cognoscitur vi discursus, 
quum ejus cognitio non consequatur discursum, sed in 
ipso intrinsece includatur; multoque minus cognoscitur 
per necessariam et simplicem adhaesionem hominis ad 
fidei objectum sibi propositum sub tali ratione formali, 
quum adhaesio hominis ad fidei objectum existere nequeat, 
nisi rationem formalem videat connexam cum _ objecto, 
quod adhaesioni proponitur. Fatendum igitur est, conne- 
xionem, de qua agimus, cognosci lumine naturaliter nobis 
insito, sed per gratiam elevato. 


Thesis XXV. Nec probare valemus eorum sententiam, qui fidem 
resolyendam esse asserunt in primam veritatem, ut 
cognitam per eandem fidem, 


Decl. Sententia haec, quae Suarium habet auctorem, 
inprimis ex ipsius operibus exponenda est. Disp. 3. sect. 
6., ubi quaestionem habet, utrum prima veritas sit ob- 
jectum formale fidei, ut cognoscitur lumine naturae, vel 
ut supernaturaliter cognita: Supponimus, inquit, Deum 
sub ratione primae Veritatis mupus objecti formalis fidei 
exercere non posse, nisi a credente ut testis infallibilis in 
loquendo cognoscatur. Id enim est objectum formale as- 
sensus, in quod hic ultimo resolvitur tamquam in primum 
suum motivum. Quare tum illud objectum munus_for- 
malis objecti exercet, quum intellectum movet et de se 
sufficienter inclinat ad assensum. Hoc autem praestare 
nequit, nisi sub ea ratione ab intellectu ae sub 

qua movere ipsum potest, quum moveri ab incognito ob- 
jecto intellectus nequeat. Ergo ad fidem necessarium est, 
ut, qui credit, cognoscat, Deum esse testem veracem, qui 
nec falli nec fallere possit. Hinc inquirendum est, quo- 
modo cognoscendum id sit, ut cognitio possideatur, quae 
ad fidem supernaturalem necessaria sit et sufficiat. 

Recensitis tribus diversis de hac re opinionibus, ter- 
tiam, nimirum naturalem evidentiam principii fidei nee 
necessariam, nec sufficientem esse ad credendum fide in- 
fusa objecta revelata, ideoque fidem non posse resolvi in 
Veritatem primam evidenter cognitam, sed resolvendam 
esse in eam ut creditam per eandem fidem, approbat. Ac 
alteram hujus opinionis partem ex eo conficere conatur, 
quod assensus fidei totus fundetur in suo objecto formali, 
ideoque in hujus cognitione, quum nonnisi ut cognitum 
ad assensum moveat. Ex hac enim relatione inter assen- 
sum fidei et cognitionem objecti formalis consequi dicit, 
hane non posse esse inferioris ordinis, quam illum, ac 
proinde oportere esse supernaturalem. Jam vero, ut super- 
naturalis ea sit, necesse est fides sit, quum prima super- 
naturalis cognitio sit fides. Praeterea ut ratio non solum 
facultas seu potentia esse debet cognoscendi conclusiones, 
sed etiam potentia cognoscendi principia, in quorum lu- 
mine istae cognoscibiles sunt, ita quoque habitus fidei, 
quo idonei ad credendum reddimur credendique velut po- 
tentiam adipiscimur, ex aequo constituere potentes nos 
debet ad assentiendum hine divino testimonio, inde arti- 
culis revelatis, quum illud ad hos referatur ut principium 
ad conclusiones. Atqui omnis actus habitus fidei est fides. 
Krgo assensus etiam in principium fidei fides est. 

Sed quomodo, quaerit Suaerez ipse sect. 12., potest 
eadem propositio esse simul credita et esse ratio credendi, 
quin procedendum sit in infinitum? ,,Si enim fide cre- 
dimus, Deum dixisse mysteria fidei, ex quo quaeso prin- 
cipio vel ratione illud credizaus; nam si ex alio distincto, 
de illo iterum quaeram, et sic procedam in infinitum; si 
autem ibi sistimus, jam eadem propositio, quamvis per se 


nota non sit, erit per se credita et sibi ipsi ratio cre- 
dendi.“ Reponit autem: ,,Duobus modis potest Deus re 
velare se aliquid dicere, uno modo quasi in actu signato, 
seu per actum expresse reflexum, ut quando scriptura 
dicit: Haec dictt Dominus seu Pater meus revelavit, et ibi 
non est propria revelatio ejusdem dicti per se ipsum, sed 
est unum dictum de alio, seu revelatio de revelatione. 
Alio vero modo potest hoe intelligi, quia in actu. exercito, 
dum Deus aliquid dicit, quasi per intrinsecam reflexionem 
ejusdem actus in se ipsum, dicit se dicere, sicut eodem 
actu, quo aliquid scit, necessario etiam scit.se scire, et 
inter homines etiam, quamvis, qui loquitur, per expressum 
actum reflexum non dicat se loqui, loquendo id satis di- 
cit in actu exercito. Et hac ratione, quando aliquid suf- 
ficienter proponitur ut dictum a Deo, eo ipso’ loquutio 
illa sufficienter proponitur ut verbum Dei, et ideo non 
tantum res dicta, sed etiam loquutio ipsa accipienda est 
et credenda ut verbum Dei. Hoc modo divinum verbum 
et rem dictam et se ipsum dicit, et hac ratione per fidem 
infusam creditur, non per resolutionem in aliud verbum, 
sed per se ipsum.“ 

Verum, ne ulla de mente Suarii dubitatio superesse 
possit, paucis afferenda sunt, quae in hac ipsa sectione 
ad eam aperiendam adducit, Primo statuit hane thesim: 
Revelatio Dei dicentis res fidei credenda est fide divina 
et infusa, ut res ipsae revelatae possint eadem fide credi. 
Nam qui credit res revelatas a Deo, is necesse est credat 
etiam ipsam revelationem; nemo enim rem dictam, quia 
dicta est, credere valet, nisi credat esse dictam. Et re- 
vera, si quis anceps haereat, an fidei mysteria a Deo dicta 
sint, non potest non vacillare in ipsa fide mysteriorum. 

Deinde ad hance thesim evidentius probandam hane 
primam ponit propositionem: Enuntiatio, Deus dixit seu 
revelavit mysteria, non minus de fide est, quam speciales 
articuli fidei, et consequenter ostendi potest et debet pro- 
prie, ut quod, per eandem fidem infusam. Ham pluribus 


argumentis demonstrat. Satis sit, unum hoc adduxisse: 

Qui negaret, aliquid ex iis, quae fide credenda sunt, esse 
dictum a Deo, esset plane haereticus. Haereticus autem 
non foret, si certitudine fidei infusae tenendum non foret, 
illud a Deo dictum esse. 

Addit hane secundam: In omni assensu fidei infusae, 
quo credimus mysterium aliquod in particulari, intrinsece 
et quasi per se primo credimus eadem fide, Deum istud 
mysterium revelasse. Qui enim credit aliquam veritatem, 
inquit, credit illam, quia dicta est a Deo; ideoque neces- 
sario et.intrinsece per illum actum credit, eam dictam 
esse a Deo. Causalis siquidem enuntiatio: Credo hoe, 
quia dictum est a Deo, includit veritatem hujus enuntia- 
tionis: Hoc dictum est a Deo, quae est primae illius fun- 
damentum, adeoque ad veritatem rei dictae terminari as 
sensus non potest, quin simul terminetur ad veritatem, 
quod illa dicta sita Deo, Declarat id Capreolus exemplo 
visus, cujus actus terminari ad colorem nequit, quin simul 
per ipsum videatur lumen, quia ita hoe est ratio videndi, 
ut simul visibile sit ac necessario videndum. Ita enim 
comparatur dictio Dei ad rem dictam, quia est ratio cre- 
dendi et talis, ut sit etiam medium et motivum credendi. 

Paucis sententiam suam complectitur de grat. 1. 2. ¢. 
11.: ,,Fidelis et res dictas et Deum dicere et Deum non 
falli nec fallere, et quidquid ad credendum ex parte for- 
malis objecti et motivi necessarium est, eadem fide sola. 
veritate et auctoritate Dei nixus credit.“ 

Dem. Ego existimo, inquit Cardinalis de Lugo disp. 
1. sect. 6., assensum de summa Dei auctoritate, qui ad 
eredenda mysteria revelata deservit, debere quidem esse 
supernaturalem et elicitum ab eodem habitu fidei infusae; 
in quo cum Suario consentio; nego tamen debere aut 
posse esse propter revelationem talis objecti, sed debere 
illam aliunde cognosci, ut possit ad credenda alia propter 
revelationem movere. Alioquin incidimus in circulum in- 
explicabilem. Nam si incarnationem credis, quia Deus 
est summe verax et id revelavit, et rursum Deum esse 
summe veracem credis, quia Deus id de se revelavit, 

quaero, cur Deo dicenti se summe veracem esse, credas. 
Dicis, quia Deus est summe verax. Ecce Deo dicenti 
credis summam ejus veracitatem, quia ipse est summe 
verax, et rursus hoe totum credis, quia Deus dicit, se 
esse summe veracem. Quod quantumcumque explicetur, 
totum est ludere verbis, quum numquam reducatur as- 
sensus ad aliquem assensum alicujus objecti, cui non 
propter aliud, sed propter se ipsum assentiamur. 

Certe, Suario fatente, saltem ratione distinguitur ob- 
jectum formale fidei ab ejus objecto materiali. Eodem 
fatente, imo inculcante, in omni actu fidei objectum for- 
male est testimonium divinae Veritatis cognitum, ut supra 
ex ipsius disputatione explicuimus. Hine in omni actu 
fidei necessarium est, ut praecognoscatur tum Deum esse 
primam Veritatem, quae nec fallere nec falli potest, tum 
Deum dixisse illud, in quod fidei assensus fertur. Fate- 
tur et hoc Suarez disp. 3. sect. 12. scribens: ,,Revelatio 
divina non quomodocumque est ratio objectiva, sed tam- 
quam medium et motivum credendi. Credimus enim my- 
steria fidei, quia Deus nobis illa revelavit; impossibile 
autem est, aliquid esse motivum assentiendi, nisi sit cog- 
nitum; ergo qui credit aliquid, quia dictum a Deo, ne- 
cesse est, ut cognoscat et judicet, Deum id revelasse seu 
dixisse. Idque manifeste constat in fide*humana, Quo- 
modo enim intelligi potest, ut aliquis credat sententiam 
aliquam propter Augustini auctoritatem, nisi credat Au- 
gustinum illam docuisse. Denique supra ostensum est, 
cognitionem primae veritatis, et quod non possit fallere, 
necessariam esse ad credendum aliquid tamquam certum 
propter testimonium ejusdem veritatis; ergo non minus 
necessarium est praecognoscere, ipsam primam veritatem 
hoc vel illud credendum asseruisse. Probatur consequentia, 
quia non minus pendet assensus fidei ab hoe principio, 
quam ab illo, et quia parum nobis confert ad credendam 
hanc vel illam propositionem, quod Deus in se verax sit, 
nisi cognoscatur, ipsam primam veritatem suo testimonio 
talem propositionem confirmasse, et quasi informasse. “ 

Atqui hac doctrina, quam nemo non probabit, prae- 
stituta, Suarez aut sententiae suae de resolutione fidei in 
testimonium divinum fide infusa creditum renuntiare, aut 
concedere cogitur eam, ut de Lugo loquitur, incidere in 
circulum inexplicabilem. Nam praecognitio testimonii di- 
vini, quae in omni actu fidei ut fundamentum et motivum 
formale est, ipso auctore fit per actum fidei, per actum 
proinde, in quo saltem ratione distinguitur objectum for- 
male ab objecto materiali. Illud est testimonium divinum 
testificans Deum esse primam Veritatem, quae nec falli 
nec fallere possit; hoc autem est id, quod propter ipsum 
credimus, scilicet Deum esse primam Veritatem falli et. 
fallere nesciam. Jam vero, quum in omni actu fidei, ut- 
pote qui essentialiter est assensus in objectum revelatum 
propter testimonium Dei revelantis, objectum formale sal- 
tem ratione prius praecognoscendum sit, in hoe quoque, 
quem modo contemplamur, ratione prius praecognoscen- 
dum est testimonium Dei revelantis, se esse primam Ve- 
ritatem, quae nec falli nec fallere possit, ut hoc ipsum 
propter testimonium praedictum credi valeat. Haec autem 
praecognitio rursus fit per actum fidei. Ergo de hoc denuo 
eadem quaestio instituenda est, et ita porro in infinitum. 
Quare nisi tandem sistatur in assensu in veracitatem et 
loquutionem divinam, qui non sit propter testimonium di- 
vinum ratione distinctum tamquam ipsius motivum, pro- 
gressus in infinitum evitari nequit; ideoque aut suae sen- 
tentiae renuntiare cogitur Suarez, quum assensus in vera- 
citatem et loquutionem divinam, qui non datur propter 
testimonium divinum ratione distinctum, formalis actus 
fidei non sit, aut fatendum ipsi est, eam ducere in cir- 
culum inexplicabilem. 

Conatur tamen Suarez se ex hac argumentatione ex- 
pedire. Refert disp. 3. sect. 6. hane objectionem contra 
sententiam a se defensam: Hac admissa fides resolvenda 
hoc modo foret: ,,Credo Deum esse trinum, quia ipse 
dicit, credo autem illi dicenti, quia est verax, credo 
autem illum esse veracem, quia ipse etiam dicit. Hic 

autem modus resolutionis videtur incredibilis, tum. quia 
in eo committitur circulus vitiosus etiam in eodem genere 
causae, tum etiam quia videtur valde infirma et vana 
fides, quae alicui datur, solum quia ipse dixit, se esse 
veracem, tum denique quia fides cognosceret Deum esse 
veracem per se et sine alio medio, quod videtur excedere 
virtutem cognitionis obscurae et abstractivae“. 

Respondet Suarez ,,concedendo imprimis, hoc esse 
magnum fidei mysterium, quod licet non videat clare ob- 
jectum, neque res creditas, nihilominus non accipiat ob- 
jectum suum, ut in illo per se nitatur, tamquam cognitum 
per aliud lumen, sed sua virtute et efficacia credat illud. 
Secundo addo, hoc mysterium, quod de fide diximus, esse 
valde consentaneum rationi. Nam tota haec certitudo 
debetur infinitae excellentiae divinae, imo intrinsece vide- 
tur sequi ex qualitate, ut sic dicam, divini testimonii, 
quatenus omnino infallibile est, et obligare potest ad cre- 
dendum ea, quae dicit, tamquam infallibilia; dicendo enim 
aliquid, eo ipso dicit se esse veracem in eo, quod affir- 
mat; nam hae ratione inducit ad credendum illud dictum 
esse verum, et consequenter etiam dicit, ita se esse vera- 
cem, ut mentiri nullo modo possit. Nam hoe titulo ob- 
ligat ad credendum illud tamquam infallibile, et ideo ex 
intrinseca natura talis fidei et talis objecti nascitur, ut 
idem testimonium, quod sufficit ad credendum rem reve- 
latam, sufficiat ad credendum ipsum revelantem esse veri- 
tatem, quae fallere non potest.“ Itaque mysterium in eo 
fatetur esse Suarez, quod fide infusa non solum res reve- 
latas propter objectum formale, sed hoc ipsum quoque 
fide formali amplectamur, et in ipso sic apprehenso sista- 
mus, At mysteria admi&tenda non sunt, nisi revelata esse 
monstrentur, nec confingenda, ut loquitur de Lugo, propter 
quamlibet difficultatem scholasticam. Nee videmus, Sua- 
rium istud mysterium ostendere consentaneum rationi. 
Non negamus infinitam esse excellentiam divinam, infini- 
tam vim testimonii divini, ipsoque inniti firmissimum as- 
sensum mentis posse, si tamen cognita ea a mente sit. 


Sed quomodo ea a mente cognoscitur? Fide adhibita 
Deo, qui eodem testimonio, quo rem revelatam dicit, et 
propter quod hanc credimus, se quoque veracem esse dicit. 
Atqui ejusmodi mysterium non consentaneum, sed dissen- 
taneum rationi est. Repugnat enim, verbo Dei assentire 
nos debere, quoniam Deus verax est, Deum autem vera- 
cem esse, ideo tantum tenendum nobis esse, quoniam Deus 
id dicit. Praeterea idem mysterium non consentit cum 
Suarii de resolutione fidei sententia. Fides enim ab ipso 
resolvitur in loquutionem Dei, fide proprie dicta creditam. 
Atqui assensus ille in veracitatem Dei ideo solum adhi- 
bitus, quia Deus eam asserit, ideoque non propter testi- 
monium ut motivum formale sive re sive ratione distinc- 
tum, non est assensus fidei proprie dictae. 

Prosequitur responsionem suam Suarez hunc in mo- 
dum: ,Quum autem objicitur, quia assensus supponit ob- 
jectum suum cognitum, respondetur, si comparetur objec- 
tum formale ad materiale, sic ordine naturae vel rationis 
supponi objectum formale cognitum ad materiale. Nam 
si utriusque cognitio fiat per actus diversos, necesse est, 
ut unus causetur ex alio aliquo modo, et tunc erit ordo 
naturae, Si vero utrumque objectum cognoscatur eodem 
actu, sufficit ordo rationis, quia tunc non est causalitas 
realis in eodem actu secundum diversas rationes spectato. 
Si vero objectum formale et materiale cognitum sit idem, 
ut quando directe Deum credo esse primam veritatem, 
propter se ipsum, et quia ipsemet hoc dixit, tune multo 
minor est prioritas naturae, sed rationis sufficit per quan- 
dam reflexionem, quae virtualiter in ipso actu includitur, 
atque etiam in objecto, quia dicendo verum consequenter 
se dicit veracem in eo, quod dicit. Neque hoc repugnat 
firmitati et certitudini fidei christianae, quia excellentia 
primae veritatis talem modum fidei et credulitatis meretur. 
Kt ob eandem causam non repugnat huic fidei ille modus 
resolutionis, qui tertio argumento tangebatur; semper enim 
fatendum est, resolutionem fier) ex objecto materiali ad 
formale; ipsum autem formale objectum non in aliud 

resolvitur, sed per se ipsum creditur, quia potest de se 
ipso testificari, et ita in se ipso reflectitur, et tali modo 
de se ipso testifivatur, ut faciat evidenter credibilia non 
solum alia, quae dicit, sed etiam quae de se ipso testifi- 
eatur, quod pertinet ad infinitam excellentiam divinae 
veritatis, et ideo haec cognitio non est cum aliis com- 
paranda“. 

Deum de se ipso testificari posse et evidenter cre- 
dibilia facere, quae de se ipso testificatur, nemo est, qui 
in dubitationem adducat; omnes etiam concedunt, Deum 
revelasse, se esse infinite veracem et objecta credenda 
revelasse, ideoque actu formali fidei credenda haec esse; 
quod plurimi negant, quodque nos quoque negamus, hoc 
unum est, veracitatem Dei et revelationis existentiam cre- 
dendam ultimatim esse actu fidei realiter vel virtualiter 
distincto. Atque Suarez quoque negare id debet, nisi 
contradicere aperte sibi velit. Nam asserit hine quidem 
in omni actu fidei resolutionem fieri ex objecto materiali 
ad formale, quum actui fidei essentiale sit, ordine saltem 
rationis objectum formale praecognitum supponere objecto 
materiali, inde vero objectum formale fidei, quamvis per 
actum formalem fidei credendum sit, ideoque quoad hune 
actum induat rationem objecti materialis, non resolvi in 
aliud, sed per se ipsum credi. Liquet itaque, Suarium 
ista responsione aut sibimetipsi contradicere, aut a sen- 
tentia sua recedere. 

Assertionem, solam evidentem cognitionem, quod Deus 
sit prima veritas, non sufficere pro fundamento et objecto 
formali fidei'), sed necessariam esse fidem infusam ejus- 
dem veritatis, Suarez arbitratur sumi ex divo Thoma; 
provocat ad 2. 2. q. 1) a. 5. ad 1. et 3; et q. 2.4. 4. 
Sed fallitur, ut inspicienti locos citatos patet. Primo in 
loco solvit objectionem, videri ea, quae fidei sunt, posse 
esse scita. Ea enim, quae non sciantur, ‘videri esse ignota. 


1) Verissinum id est, si nempe cognitio ista naturalis, et non 
supernaturalis ex habitu fidei infuso sit. 

quum ignorantia scientiae opponatur, Quae autem fider 
sint, non esse ignota, quum infidelibus tantum eorum ig- 
norantia adscribatur. ,,Infideles, inquit Thomas, eorum, 
quae sunt fidei, ignorantiam habent, quia nec vident aut 
sciunt ea in se ipsis, nec cognoscunt ea esse credibilia. 
Sed per hune modum fideles habent eorum notitiam non 
quasi demonstrative, sed inquantum per lumen fidei vident 
esse credenda“. Sermonem habet de illis objectis mate- 
rialibus fidei, quorum dari scientia nequit. 

Secundo in loco respondet ad hance objectionem; Ea, 
quae demonstrative probantur, sunt scita, quia demon- 
stratio est syllogismus faciens scire. Sed quaedam fide 
comprehensa demonstrative a philosophis probantur, ut 
Deum existere, Deum esse unum aliaque hujusmodi plura. 
Ergo quae fidei sunt, possunt esse scita, ,,Ea, reponit 
Thomas, quae demonstrative probari possunt, inter cre- 
denda numerantur, non quia de ipsis simpliciter sit fides 
apud omnes, sed quia praeexiguntur ad ea, quae sunt 
fidei, et oportet ea saltem per fidem praesupponi ab his, 
qui eorum demonstrationem non habent.“ Agit denuo de 
objectis materialibus fidei, ac tantum abest, ut dicat, ea. 
quae naturaliter cognosci possunt, fidei objectum esse posse, 
ut doceat, ab iis solis credi ea valere, qui demonstrationem 
non habent. 

Tertio denique in loco S. Thomas demonstrat, eorum 
quoque, quae solo lumine rationis de religione cognosci 
possunt, revelationem non opportunam tantum, sed etiam 
moraliter necessariam esse. Num vero hoc idem est, quam 
ea, quae lumine rationis cognoscimus, revelanda nobis 
esse, ut, qui per demonstrationem ea sciunt, per fidei ac- 
tum certitudinem fidei de iis habeant? Minime, idque eo 
vel magis concedendum est, quod S. Thomas in eodem 
hoe articulo ad 2. scribat: ,,De eodem non potest esse 
scientia et fides apud eundem; sed id, quod est ab uno 
scitum, potest esse ab alio creditum.“ Ac, quum con- 
stanter S. Thomas principii instar propugnet, idem ab 
eodem simul scitum et creditum esse non posse, ei ad- 


scribi sententia nequit, objectum formale fidei in actu 
fidei credendum esse fide proprie dicta, quin affirmandum 
sit, secundum mentem S. Thomae neminem, qui demon- 
strative veracitatem Dei scit, fide divina credere aliquid 
posse. 

Cardinalis Gotti q. 1. dub. 1. §. 2. opinatur, haberi 
S. Thomae iestimonium, quo expresse doceat, revelationi 
divinae ejusque infallibilitati mentem assensum propter 
testimonium Dei adjungere. Angelicum Doctorem q. 14. 
de verit. a. 8. ad 9. scribere: ,,Quamvis per veritatem 
primam deducamur in creaturas, principaliter tamen per 
eam deducimur in se ipsam, quia ipsa principaliter de se 
testificatur; unde veritas prima se habet in fide et ut 
medium et ut objectum.“ At hujus dicti sensus non est 
alius, quam hic: Quamvis per testimonium veritatis primae 
deducamur in fidem, cujus objectum sunt creaturae, prin- 
cipaliter tamen per ipsum deducimur in fidem, cujus ob- 
jectum est ipsa prima veritas seu Deus, quum divinum 
testimonium principaliter sit de Deo. Non igitur tantum 
objectum formale, sed etiam objectum materiale principale 
fidei est veritas prima. 

Videri posset, Gregorium a Valentia, ut qui asserat, 
non revelata tantum, sed etiam revelationem a nobis credi, 
favere sententiae Suarii; sed legenti Gregorii expositionem 
evidens est, ipsius doctrinam a Suarii sententia remotis- 
simam esse. Declarat nimirum, dicentem, ipsam quoque 
revelationem credi, non hoc sibi velle, revelationem ipsam 
revelatam esse et propter auctoritatem Dei revelantis 
eredi. Fidei utique tamquam objectum respondere tum 
quod revelatum est, tum revelationem, sed hane tamquam 
objectum formale et motivum, propter quod credatur. Ob- 
jectum autem formale natura sua esse veluti regulam quan- 
dam potentiae vel habitus, quum hic referri ad ea sola 
possit, quae sub illo contineantur. ,,Regulam autem non 
oportet attingi ut regulatum aliquid, sed ut regulam.“ 
Quamvis igitur a fide attingatur et quod revelatum est et 
revelatio, atiamen diverso omnino modo illud attingi et 

hanc, illud nempe tamquam aliquid, quod sit ex princi- 
pio, hance vero tamquam principium, ex quo est illud, 
ideoque dicere aliquem posse, et revelata et revelationem 
a nobis credi, quin consequens inde sit, etiam revelationem 
esse revelatam ac credi propter testimonium divinum. 

Atque ex hoc, quod sapienter Gregorius a Valentia 
monuit, perspicis, quid reponendum sit Suario, quum eo 
sententiam suam probare conatur, quod fides, qua divi- 
nitus ad credendum aptamur, ad principia etiam fidei per- 
tineat. Verum id quidem est, sed ad principia fidei non 
eodem modo refertur, quo refertur ad ea, in quae propterea 
assentimus. An forte affirmabimus, lumen rationis, quo 
potentes sumus ad cognoscendum tum principia tum con- 
clusiones, quae ex eis inferuntur, eodem modo et illa et 
has cognoscere? Reponit Suarez, hance diversitatem modi 
attingendi hine principia, inde conclusiones, causam esse, 
cur duplex diversus admittatur habitus, habitus nimirum 
principiorum et habitus scientiae; non dari autem nisi 
unum habitum fidei. Cui responsioni occurrimus verbis 
Cardinalis de Lugo disp. 1. sect. 7.: ,,Licet, loquendo de 
habitibus acquisitis, diversus sit habitus principiorum et 
habitus conclusionis, ut communiter circumfertur, habitus 
tamen fidei, qui est infusus, et datur ad modum _ poten- 
tiae, idemmet extenditur ad assensum principii et ad as- 
sensum conclusionis. “ 

Restat expendendum aliud argumentum, quo utitur 
Suarez, scilicet cognitio divini testimonii ad tidem spec- 
tans supernaturalis sit necesse est. Atqui fides est prima 
supernaturalis cognitio. Ergo illam cognitionem necesse 
est esse fidem. Ponamus veram esse propositionem mino- 
rem; ex ea tamen conclusio non flueret. Liceret namque 
nobis hance distinctionem adhibere: Fides, ut dicit tantum 
assensum in veritatem revelatam, est prima supernaturalis 
cognitio: nego; fides ut dicit assensum tum in revelationem 
tamquam objectum formale, tum in veritatem revelatam 
tamquam objectum materiale diverso tamen modo prae- 
stitum: transeat. Sed vera non est propositio minor, quam 

ante fidem habeatur et haberi debeat cognitio omnium 
professione supernaturalis, quae certissime fides non est, 
videlicet judicium credibilitatis. Accedit, quod contra 
Jansenianos damnata sit propositio: ,,Fides est prima gra- 
tia et fons aliarum.“ Nescio enim, quomodo evitari haec 
propositio possit, si absolute fides affirmetur prima super- 
naturalis cognitio. Caeterum probari nullo argumento pot- 
est, homines fide nondum ornatos non posse a Deo super- 
naturalibus cognitionibus decorari. 


Thesis XXVI. Ut vero, quod in hac difficili quaestione probabilius 
nobis esse videtur, aperiamus, initio statuimus, fidem 
resolvi in auctoritatem Dei revelantis, non ex motivo 
formali testimonii divini creditam, sed lumine rationis 
cognitione, supernaturali quidem, attamen modum 
nobis connaturalem habente, apprehensam. 


Dem. Fidem in auctoritatem Dei revelantis resolvi, 
novis argumentis demonstrandum non est. Veritas haec 
quae cum ipsa fidei notione ex authenticis fontibus de- 
sumpta cohaeret, saepius a nobis illustrata est. Fidem 
non resolvi in auctoritatem Dei revelantis ex motivo for- 
mali testimonii divini creditam, ostendimus oppositam 
Suarii sententiam expendentes. Notamus tamen denuo 
contra recentes quosdam theologos, qui Suarii sententiam 
sequuntur eamque S. Thomae esse asserunt, a nobis mi- 
nime negari, Deum de se ipso tum actu exercito tum actu 
signato testificari, se auctorem christianae revelationis esse, 
sed unice a nobis negari, hoc testimonium, nisi prioritate 
saltem rationis aliunde cognita sit divini testimonii infal- 
libilitas et existentia, fide proprie dicta credi a nobis 
posse. Sicuti nempe divino testimonio innixi credere 
non possumus, Verbum carnem factum esse, nisi firmiter 
illius et existentiam et infallibilitatem teneamus, ita quo- 
que divino testimonio innixi credere testimonii ejusdem 
existentiam et infallibilitatem non possumus, quin eam 
prioritate saltem rationis praecognitam jam habeamus. 

Jam vero, si auctoritas Dei revelantis aliunde cog- 
noscenda est, quam ex testimonio divino, cognosci aliter 
non valet, quam vel per experientiam vel per intellectua- 
lem cognitionem. Quum igitur evidens sit, per illam cog- 
nosci non posse, per hance eam cognosci et cognoscendam 
esse concedendum est. 

Si autem auctoritas Dei revelantis intellectuali cog- 
nitione cognoscitur, haec supernaturalis quidem sit oportet, 
sed modum habet nobis connaturalem. Supernaturalis, 
quia intrinsece ad actum fidei pertinet ejusque potissimum 
est elementum; modum autem habet nobis connaturalem, 
quia omnes nostrae supernaturales operationes in hac mor- 
tali vita eundem modum objectivum habent, qui opera- 
tionibus naturalibus proprius est. Quod caeterum, quum 
praecise de illa cognitione sermo est, ipsa experientia 
constare, merito Cardinalis de Lugo scribit. 

Disputat contra eos, qui se in nostra quaestione reci- 
piunt ad ejusmodi elevationem intellectus nostri, qua fiat, 
ut is ultra omnem modum sibi connaturalem et solitum 
operandi operetur in rebus fidei, quique asserunt, habitum 
fidei infusum natura sua in revelationem, quamvis intel- 
lectui ejus existentia sufficienter non proponatur, propter 
se ipsam tendere posse ac in ipsa sistere. Frustra, in- 
quit, persuadere isti fidelibus conantur, ea ipsa, quae in 
se experiuntur, alia esse ab iis, quae re ipsa experiuntur. 
,Omnes enim fideles experiuntur, se credere et operari 
circa res fidei, sicut circa alia objecta, nec suum intel: 
lectum transferri ad alium modum operandi circa objecta 
absque objecto, modum, inquam, adeo diversum, qualem 
numquam in rebus aliis habuerant; sicut si voluntas ele- 
varetur ad amandum aliquid nondum propositum ut bo- 
num; quod licet daremus esse possibile, non fieret tamen 
absque eo quod homo adverteret, et miraretur in se illum 
modum amandi adeo diversum ab eo, quem in rebus aliis 
amandis semper habuerat. Numquam autem fideles ag- 
noscunt talem diversitatem in suo intellectu, sed potius 
experiuntur, suum intellectum eodem modo procedere et 

operari quaerendo veritatem et illam prosequendo, sicut in 
aliis objectis. Unde merito S. Thomas infra q. 171. a. 2. 
ad 3, dixit, actus fidei et alios similes, qui fiunt ab ha- 
bitibus infusis, non esse supernaturales quoad substantiam 
actus, sed solum secundum modum. Quibus verbis non 
voluit, ipsam entitatem actus pon esse supernaturalem, 
sed solum non esse talem, ut non possit viribus naturae 
fieri alius similis in modo tendendi ad suum objectum, 
sed potius servare in omnibus naturam et conditiones 
potentiae intellectivae, ut eodem modo tendat intellectus 
per eos actus supernaturales ad objecta, sicut per natu- 
rales tendere solet ad alia objecta. Munus ergo theologi 
doctoris hoc est, non quidem imaginari sibi naturas rerum, 
prout ipse sibi vult fingere ad dissolvenda argumenta, et 
persuadere tales esse contra id, quod omnes experiuntur, 
sed potius consulere experientiam ipsam et sensum fide- 
lium et ex iis investigare, qualis sit natura et operatio 
talium habituum. Facilius enim est, quod ipse decipiatur 
in aliquo principio speculativo, quod sibi finxit, quam 
quod fideles omnes decipiantur, dum putant, se tali modo 
et circa tale objectum operari, quum revera alio longe di- 
verso modo et circa objectum omnino diversum operentur“. 

Concesso vero, cognitionem, de qua agimus, modum 
habere nobis connaturalem, concedendum pariter est, eam 
non existere sine perspicientia rationum, quibus auctoritas 
Dei revelantis dignam mentis assensu se sistit. Sed nunc 
quaestio oritur, utrum ejusmodi cognitio immediata, an 
vero mediata sit. Immediatam esse oportere, omuino affir- 
mandum esse videtur, Ne enim dicamus, eam mediatam 
esse non posse, quin asserendum esse videatur, fidem non 
resolvi ultimatim in auctoritatem Dei revelantis lumine 
rationis per gratiam elevato, exploratum theologis est, 
fidem divina auctoritate reyelante, tamquam unico et ex- 
clusivo motivo, nixam esse debere. Atqui verum id mi- 
nime esset, si cognitio ista et iste assensus non imme- 
diatus, sed mediatus foret. 

ThesisXXVII, Deinde statuimus, cognitioni supernaturali auctori- 
tatis divinae revelantis rationem cognitionis imme- 
diatae eo modo tribui vix posse, quo Cardinalis 
de Lugo hance ei adscribit. 


Decl. Assensus fidei, inquit Cardinalis de Lugo 
disp, 1. sect. 6. fit per hune discursum sive formalem 
sive virtualem. Revelatio divina fallere non potest. Deus 
autem revelavit, Verbum esse hominem. Ergo Verbum 
est homo. Quae omnia actu unico attingi possunt, s? 
dicas: Verbum est homo, quia Deus revelavit, et reve- 
latio Dei infallibilis est. Ecce utrumque principium for- 
male proximum, cui formaliter vel virtualiter innititur 
fidei assensus. Num vero utrumque hoe principium im- 
mediatum et per se notum, an vero mediatum est ac tale, 
ut propter alia principia utrique assentiamus? 

Prima propositio aequivalet huic: Deus est prima 
Veritas in cognoscendo et dicendo. Num assensus in hance 
propositionem est immediatus, an mediatus, adeo ut resol- 
vendus sit in aliud motivum? Inprimis non multum re- 
fert, si quis cum Aureolo affirmet, eum resolvi ultimo in 
divinitatem ut in motivum monstrans, Deum esse vera- 
cem. Non enim ideo minus theologicus erit, quum objec- 
tum ipsius ultimum formale sit divina natura. Neque 
obstat, quod vulgo motivum formale fidei veracitas Dei 
dicatur. Solemus enim communiter quaerenti de motivo 
fidei illud assignare, quod proximum est, donec de ultimo 
interrogatio fiat. 

Caeterum defendi potest, veracitatem Dei simpliciter 
esse ultimum motivum, in quod assensus fidei resolvatur. 
Pro quo adverto, dupliciter posse eam perfectionem affir- 
mari de Deo; primo absolute, dicendo: Deus est summe 
verax, et tune transeat, id debere colligi ex alio medio, 
quia sicut existentiam Dei non possumus in hac vita affir- 
mare, nisi vel ex revelatione vel ex creaturis, ex quibus 
venimus in notitiam Creatoris, sic perfectiones Dei non 
videmur posse affirmare absolute, nisi per aliquod medium 

vel revelationis, vel alterius argumenti. Secundo non ab- 
solute, sed sub conditione, hoc est: Si Deus loquitur, loqui- 
tur vere, seu: Si Deus est, est swmme verax. Et hic as- 
sensus non videtur indigere alio medio, sed posse ex ap- 
prehensione terminorum. fieri, Si enim penetrantur ter- 
mini, quod scilicet Deus in suo conceptu sit ens primum 
summe perfectum et cumulus perfectionum, et simul ap- 
prehenditur, quod veracitas summa sit maxima perfectio 
naturae intellectualis, statim ex terminis constat, si sit 
Deus, debere eum esse summe veracem, neque ad hoc . 
affirmandum indigemus alio motivo vel medio. Hic autem 
assensus conditionalis videtur sufficere ad resolutionem 
assensus fidei. Sequitur enim bene, incarnationem esse 
veram ex his duobus principiis. Si Deus loquitur, dicit 
verum, et Deus de facto loquitur et dicit incarnationem 
factam. Non possunt enim esse verae illae duae proposi- 
tiones, quin sit vera etiam incarnatio. Ergo veracitas 
Dei, saltem ut affirmata sub conditione, potest esse ulti- 
mum motivum partiale, in quod resolvatur assensus fidei: 

Si vero aliquis hune assensum in veracitatem Dei 
velit esse non clarum, sed obscurum, non multum conten- 
dendum est cum ipso. Nam ut in revelationem ipsam 
potest fieri assensus obscurus, sed omnino certus ex im- 
perio voluntatis, ita et multo adhuce facilius intellectus 
in veracitatem assensum obscurum quidem, sed omnino 
certum praestare potest, quum majorem vim in mentem 
exerant motiva, quibus veracitas divina, quam quibus 
factum revelationis menti objicitur. 

Objectionem Suarii, propositionem: Deus non potest 
dicere falsum, non posse ex terminis evidentem affirmari, 
quum aliqui docti etiam et catholici auctores asseruerint, 
Deum potentia absoluta falsum dicere posse, hoe modo 
solvit: ,,Hoc argumentum instatur manifeste contra ipsum 
Suarez, quia sive veracitas Dei cognoscatur evidenter sive 
obscure, ille tamen, qui semel negat, Deum esse infinite 
veracem, non potest simul etiam actu obscuro credere 
infinitam veracitatem Dei. Ergo non potest simul credere 

aliquod mysterium fidei propter infinitam veracitatem Dei. 
Ergo non minus in ejus sententia amittere debet fidem, 
qui negat veracitatem Dei, quam in nostra, et omnes de- 
bemus fateri, illos auctores negantes infinitam veracitatem 
Dei deficere in aliquo requisito ad verum assensum fidei 
habendum, si fides habet pro objecto formali infinitam 
veracitatem Dei sive clare sive obscure cognitam, sive 
mediate, sive immediate creditam, saltem quamdiu actu 
habebunt illum errorem contrarium, licet propter invinci- 
-bilem ignorantiam non peccarent. Quare dici potest, quod 
non habebant actum fidei divinae, dum actu habebant 
illum alium errorem in mente, vel quod habebant duo 
judicia de objectis contradictoriis, quae quidem, quando 
non sunt omnino clara, sed cum aliqua confusione, esse 
possunt, ut contingeret in rustico, si propter revelationem 
fictam Dei crederet, Deum non esse summe veracem“. 

Accedens ad secundam propositionem ponit thesim, 
assensum illum, quo credimus, Deum hoc revelasse, esse 
immediatum et ex apprehensione terminorum, sicut solent 
esse assensus primorum principiorum, non tamen esse 
assensum evidentem, sed obscurum, licet certum et super- 
naturalem elicitumque ab habitu fidei, tamquam primum 
etiam principium ejusdem fidei. 

Quam thesim comparatione cum fide humana illustrat. 
Quaero, inquit, utrum, quum credo exempli gratia Petro 
testanti, Paulum obiisse, assensus, quo judico, Petrum id 
testari, sit immediatus, an mediatus propter aliud moti- 
vum. ,,Plerumque immediatus et evidens, aliquando ob- 
scurus et inevidens est. Quando enim audio ejus vocem 
clare, quam aliunde optime agnosco, videtur esse assensus 
evidens evidentia physica; aliquando vero est minus cla- 
rus, ut si audiam vocem Petri distantis, vel videam scrip- 
turam ejus; possum enim in utroque casu formidare, an 
vere sit vox vel scriptura Petri; video tamen tantam pro- 
portionem et similitudinem cum voce et scriptura Petri, 
ut licet non habeam claritatem et evidentiam, probabilis- 
sime tamen possim assentire, quod haec sit vox vel 

scriptura Petri. Similiter ergo vox Dei loquentis posset 
aliquando clare et evidenter audiri, et tunc assensus ille 
esset immediatus et evidens de loquutione Dei. Plerum- 
que tamen non ita clare auditur, sed obscure, praesertim 
quando Deus loquitur per nuntios vel ministros, et tunc 
quidem, licet obscure et inevidenter, possumus tamen 
immediate credere, illam esse vocem seu nuntium aut 
scripturam Dei. Nam sicut, quando Deus loquitur et re- 
velat immediate alicui aliquod objectum, potest id facere 
per revelationem inevidentem, de qua possit homo dubi- 
tare vel formidare, an sit vox Dei vel illusio daemonis; 
potest tamen ille inevidenter credere, quod sit revelatio 
Dei; sic potest id contingere in voce et revelatione me- 
diata. Potest enim homo formidare, an hoc sit nuntium 
Dei, an hic propheta missus sit a Deo, et an Deus lo- 
quatur per ipsum; potest etiam homo inevidenter judi- 
care, hance esse vocem Dei loquentis mediate per istum 
nuntium; qui assensus esse potest immediatus, et in ipso 
potest fundari fides mysterii revelati. 

Sed quomodo immediatus esse potest assensus in pro- 
positionem, quae ex terminis nullo modo constat? Certe 
nemo affirmaverit propositionem: Deus revelat incarna- 
tionem, ex ipsis terminis constare, ac omnes fatentur me- 
diis motivis credibilitatis eam cognosci, Ad hance diffi- 
cultatem solvendam, inquit de Lugo, nota, revelationem 
Dei ,,aliam esse immediatam, qua Deus immediate aliquid 
revelat, aliam esse mediatam, seu notitiam, quae ad nos 
venit ex revelatione immediata aliis facta‘. Nobis non 
immediate, sed mediate Deus loquitur. Loquitur autem, 
sicut expedit Deum cum hominibus loqui, qui objecta 
sensuum ministerio percipiunt taliter nempe mysteria pro- 
ponendo, talia miracula patrando, ut non auditu solo, sed 
etiam visu vocem Dei nobiscum loquentis percipiamus. 
Itaque propositio illa non constat quidem ex terminis clare 
et evidenter, constat vero obscure, ,,quia inter Keclesiae 
propositionem tot miraculis confirmatam, testificatam a 

patam ex una parte, et loqguutionem mediatam Dei. .ex 
alia, quae sunt duo extrema illius propositionis, quamvis 
non. appareat evidenter, apparet tamen obscure tanta con- 
nexio, ut ex ipsa connexione extremorum possit intellectus 
immediate assentiri, et accedente imperio voluntatis pos- 
sit etiam sine formidine dicere: Haec est doctrina Dei, 
seu, hoc proponitur ex parte Dei. Itaque non assentitur 
intellectus discurrendo et inferendo unum ex alio, et di- 
cendo: Haec est Dei. revelatio, quia Ecclesia auctoritate 
humana proponit, quia miracula confirmant ete.; sed con- 
siderat ex una parte totam illam Ecclesiae propositionem, 
martyrum testimonium, miracula ete., tamquam unum 
extremum illius assensus, et ex alia parte doctrinam Dei, 
et comparat inter-se sine ‘ullo discursu haec duo extrema, 
inter quae invenit tantam‘connexionem, ut ex ipsa appre- 
hensione et comparatione extremorum sine alio discursu 
possit elicere assensum immediatum, quo dicat: Haec est 
doctrina Dei, seu, hoc proponitur mihi ex parte Dei‘, 
Si quis autem objiciat, concesso, Deum aliquo modo 
-loqui nobis per os Ecclesiae, per miracula et alia hujus 
generis, nos tamen Ecclesiam immediate non audire, nec 
vere miracula et reliqua divinae loquutionis signa, sed 
haec nos audire a genitoribus vel legere in libris, ideo- 
que immediate judicare non posse, Deum mediate nobis 
loqui, sed summum id credere posse, quia id a genito- 
ribus audimus vel in libris legimus, is secum reputet: 
,sicut miracula, et martyria, et reliqua fuerunt aliquo 
modo voces et nutus Dei, quibus loquebatur videntibus 
illa signa, sic mihi parentes, magistri, libri, et tota haec 
notitia de illis omnibus, quae ad me immediate pervenit, 
est aliquo modo os Dei, per quod mihi mediate et aliquo 
modo loqui dignatus est. Itaque quando per libros et 
praedicatores, aliisque modis proponitur, mihi sufficienter 
doctrina fidei, perinde est, ac si Deus mecum ageret, et 
eam mihi loqueretur, Habet enim Deus multiplex os, et 
multifariam loquitur, -huic hoe modo, et huie alio modo; 
uterque autem potest sine discursu ex apprehensione illius 

modi, quo sibi proponuntur mysteria fidei, judicare, illam 
esse Dei doctrinam, seu illa sibi propont ex parte Dei, 
qui eam aliquando revelavit. 

‘Ad quaestionem, an ratione assénsus,- quo judicamus, 
Deum revelare haec mysteria, dicendi simus scire, an 
satius credere revelationem, respondet, dicendos nos esse 
credere revelationem, quum, quamvis assensus iste non 
existat propter testimonium Dei, attamen assensus sit ob- 
scurus, qui captivationem intellectus ad assentiendum sine 
formidine continet. Hoc autem credere ,,valde diversum 
est ab eo, quo credo incarnationem, quia illud prius est 
eredere per modum primi principii, hoc autem posterius 
est credevre per modum conclusionis et ‘propter aliud“. 

Dem. Ut nunc mittamus, quod de Lugo docet, non 
multum referre, quod assensus in veracitatem Dei resol- 
vatur in essentiam Dei, concedere videtur de Lugo, as- 
sensum in propositionem absolutam: Deus est summe veraz, 
esse mediatum, quum ,,sicut existentiam Dei in hac vita 
cognoscere et affirmare non possumus, nisi vel ex reve- 
latione vel ex creaturis, ex quibus ‘venimus in cognitio- 
nem Creatoris, ita perfectiones Dei non videmur posse 
affirmare absolute nisi per aliquod medium vel revela- 
tionis ve! alterius argumenti“. Atqui si ita res habet, 
repugnat, ut immediatus sit assensus in propositionem : 
Atqui Deus de facto loquitur. Nam si existentiam Dei 
in hac vita sine medio cognoscere et affirmare non pos- 
sumus, etiam loquutionem Dei sine medio cognoscere et 
affirmare non possumus, Quomodo enim aliquid sub for- 
mali ratione loqguutionis Det cognosci potest, Dei existentia 
saltem non simul apprehensa? Si igitur immediata est 
cognitio illius, immediata quoque est hujus cognitio. Quod 
fateri ipse de Lugo cogitur |. ¢. sect. 7, n. 127. scribens : 
,Licet aliquis antecedenter ignoret esse Deum, audita 
tamen ejus doctrina, eo modo, quo credit illam esse doc- 
trinam Deum; credit etiam esse Deum; sicut, licet ignores, 
Petrum vivere et esse Romae, si repente audias ejus vo- 
cem, eo ipso judicas, Petrum esse praesentem, et loqui, 

et eo ipso vivere, Similiter ergo, qui videt miracula, ex 
quorum apprehensione constat, licet non evidenter, ob- 
scure tamen, illam esse doctrinam divinam et plusquam 
humanam, eo ipso potest credere, esse aliquem Deum, 
cujus sit ea doctrina, quam audit, licet aliunde nesciret, 
Deum existere‘‘“.. Confirmari id potest hac alia compara- 
tione: Si cognitio creaturae sub formali ratione effectus Det 
immediata est, nemo sane negabit, immediatam etiam esse 
cognitionem existentiae divinae, Nihil siquidem aliud est 
cognoscere creaturam ut effectum Dei, quam eam cogno- 
scere ut terminum efficientis Dei. Immediate autem cog- 
noscere Deum efficientem; ac eum non immediate cog- 
noscere existentem, ad ea pertinet, quae fieri non possunt. 

Verum ad ea jam veniamus, quae affirmat de Lugo, 
et in quibus suam sententiam vult consistere. Proposi- 
tionem hypotheticam: Si Deus est, est summe verax, arbi- 
tratur esse immediatam, Si enim termini penetrentur, 
nimirum apprehendatur, Deum in suo conceptu esse ens 
primum, summe perfectum et cumulum omnium perfectio- 
num, veracitatem autem esse summam perfectionem na- 
turae intellectualis, non posse non intelligi, Deum, si exi- 
stat, summe veracem esse. Verum inprimis hoc modo 
probari posse videtur, omnes enuntiationes analyticas esse 
immediatas, quum non possimus non cognoscere earum 
veritatem, si terminos penetraverimus. Ut nune non quae- 
ramus, undenam illa Dei idea sit, qua opus habet de Lugo, 
plane manifestum est, immediate non cognosci, veracitatem 
esse summam perfectionem naturae intellectualis, ideoque 
in idea entis summe perfecti cogitandam, 

Praeterea, quod multo majoris momenti est, propositio 
illa hypothetica ad fidem nostram fundandam eatenus solum 
conferre potest, quatenus assensus in propositionem: Deus 
de facto loquitur, est necessario assensus in existentiam 
Dei, ut notione exhibita, veracitatem Dei necessario con- 
tinente, menti sistitur. Veracitas enim Dei, qua nititur 
assensus fidei, non est veracitas idealis in idea aliqua Dei 
comprehensa, sed est veracitas Dei realis, Dei proinde 

existentis et viventis. Jam vero, ut nunc demus, imme- 
diate a nobis cognosci loquutionem ,,divinam et plusquam 
humanam“, ideoque ,,aliquem Deum“, Deum scilicet ut 
omnipotentem dominatorem hujus universi, attamen haec 
cognitio nondum est cognitio entis ,summe perfecti. et 
cumuli omnium perfectionum“. Quare assensus in proposi- 
tionem: Deus de facto loquitur, non est necessario assensus 
in existentiam Dei, summe perfecti et cumuli omnium per- 
fectionum, ideoque summa quoque veracitate splendentis. 

Deinde immediatam de Lugo putat esse propositio- 
nem: Deus de facto loquitur. Profecto non negamus, sed 
asserimus et inculcamus, propositionem Ecclesiae motivis 
eredibilitatis talibus ac tantis instructam ornatamque esse, 
ut nullum prudenti dubitationi relinquant locum, eam esse 
Dei verbum et loquutionem; quod negamus, hoc est, ex 
terminis ipsis, nempe hinc propositionis Ecclesiae, inde 
loquutionis divinae constare, illam esse reipsa loquutionem 
divinam. Sed audiamus de Lugo ipsum de hac re dis- 
serentem, quum l. ¢. sect. 8. n. 123. solvit hance objec- 
tionem: Assensus, de quo agimus, mediatus est, quum 
supponat hune discursum: Omnis testificatio taliter facta 
est loquutio Dei; haec est testificatio talis; ergo est lo- 
quutio Dei. ,Respondeo, inquit, negando antecedens. 
Sicut enim quando audio Petrum, non discurro: Omnis 
vox talis est vox Petri; haec est talis; ergo est vox Petri; 
sed comparo immediate vocem, quam audio, cum idea 
vocis Petri, quam habeo, et dico, haec est sicut illa, seu 
haec est vox Petri, sicut illa, sic etiam in praesenti, quando 
video mihi proponi mysterium incarnationis ut revelatum 
a Deo, et proponi cum tanta copia miraculorum, marty- 
rum, doctorum, cum tanta concordia saeculorum, confor- 
mitate cum ratione, et comparo istam propositionem cum 
idea, quam habeo de loquutione mediata Dei; et licet 
non evidenter, judico tamen ex terminis: talis modus pro- 
ponendi est omnino modus dignus Deo, quod judicium 
potest esse immediatum, sicut quando video albedinem, 
judico immediate, esse albedinem comparando illud ob- 

jectum cum specie et idea, quam-habeo de albedine. 
Itaque licet non omnes possimus credere propter revela- 
tionem Dei nobis immediate factam, omnes tamen possu- 
mus credere propter revelationem mediatam, hoc est quia 
nobis haec doctrina ex parte Dei proponitur, seu quia est 
nuntium Dei vel doctrina divina“. Verum comparatio, 
quam adhibet de Lugo, re ipsa nihil probare potest. Idea 
vocis Petri, quam nominat, nihil aliud est, quam vox 
Petri audita, ac memoria retenta, ac cognitio vocis Petri 
nihil aliud, quam iterata ejusdem auditio cum appercep- 
tione ipsius, ut jam auditae. Vocis autem Dei idea non 
est simplex aliqua apprehensio, immediate ab objecto pro- 
vocata et memoria custodita, sed est judicium aliquod 
universale, quod hac propositione enuntiatur: Doctrina 
ejusmodi factis septa, quorum auctor unus Deus est, di- 
vina censenda est. Quod iudicium non immediatum, sed 
mediatum est. Vocis vero Dei cognitio denuo non est 
simplex apprehensio hujus vocis aliquando jam perceptae, 
quam comitatur apperceptio ejusdem ut jam aliquando 
perceptae, sed est judicium, quod hac enuntiatione expri- 
mitur: Haec doctrina ejusmodi factis septa est, quorum 
auctor solus Deus est. Atque hoc quoque judicium non 
immediatum, sed mediatum est, adeo ut tantum multiplici 
et accurata praemissa commentatione formari possit. Tan- 
tum igitur abest, ut propositio: Deus de facto loquitur, 
immediata sit, ut ex aliis duabus propositionibus fluat, 
quarum neutra immediata est. 

Non immerito contra sententiam Cardinalis de Lugo 
adducitur etiam doctrina, scripturarum juxta ac Patrum 
auctoritate firma, quam unanimi consensu veteres theologi 
propugnant, nostram de Deo divinisque rebus cognitio- 
nem non immediatam esse, sed ex medio creaturarum 
deductam. Immediatam cognitionem, qua nempe Deum 
et divina cognoscimus, non hujus, sed beatae, quam ex- 
spectamus, vitae esse, tum scripturae tum Patres ac theo- 
logi nos docent. Jam vero Cardinalis de Lugo Dei divi- 
norumque immediatam cognitionem non admittit solum, 


sed ponit ac defendit. Sententia ipsius enim id complec- 
titur, ut tenendum sit, immediate a nobis cognosci vera- 
citatem divinam Deique existentiam. Verum quidem est, 
hane cognitionem ab ipso haberi imperfectam et obscu- 
ram, at hoc ipsum ad ea pertinet, quae comprehendi et 
intelligi nequeunt. Repugnat enim, immediatam existere 
cognitionem veracitatis vel existentiae divinae, quae per- 
fecta et clara non sit; et repugnat immediatam dari cog- 
mitionem divinitatis factorum, quae cum doctrina proposita 
ut revelata connexa sunt, nisi praevertat immediata Dei 
cognitio, aut nisi saltem una cum illa cognitione Dei cog- 
nitio obtineatur. Quare sententia Cardinalis de Lugo pro- 
bari a nemine potest, qui a communi sententia theologo- 
rum de cognitione Dei et divinorum-recedere non vult. 


Thesis XXVIII. Statuimus praeterea, multo adhuc minus eidem cog- 
nitioni rationem immediatae vindicari posse modo, 
quo eam ipsi Petrus Hurtadus adscribit. 


Decl. Petrus Hurtadus disp. 7. sect. 4. §. 41. sq. as- 
sensum, de quo agimus, supernaturalem et immediatum 
esse docet. Ad quod demonstrandum supponit, quod dixerat 
‘sect, 3., mentem nostram, postquam conclusioni cuidam 
propter medium assensit, speciem ex hoc assensu adipisci 
immediate repraesentantem objectum conclusionis, vi cujus 
deinceps sine ulla medii praemissarumve memoria objec- 
tum conclusionis cognoscere eique immediate assentiri possit. 
Licet igitur mens prima vice veracitatem Dei ex infinita 
ejus perfectione deduxerit, eique propter hanc assensum 
praebuerit, attamen ex hoc assensu relinqui in ipsa speciem 
immediate illam repraesentantem, ac vi ejus intellectum 
sine memoria discursus praecedentis judicare, Deum esse 
summe veracem. Postea vero, quum nempe actus fidei est 
eliciendus, Deum loco illius speciei naturalis infundere 
aliam speciem supernaturalem, repraesentantem veracitatem 
Dei eodem plane modo, quo eam repraesentabat species 

naturalis, ex primo discursu in mente relicta; atque ejus- 
modi infusa specie habitum fidei uti ad eliciendum super- 
naturalem assensum immediatum in yeracitatem divinam, 
similem assensui naturali, quem mens cum specie ista 
naturali elicere potuisset, 

Dem. Improbandum omnino est, quod Hurtadus sup- 
ponit, objectum, cujus veritatem nonnisi per aliquod me- 
dium cognoscere valemus, deinceps terminum immediati 
assensus fieri. Quod illustrari inprimis potest exemplo a 
voluntate petito. Objectam illud, inquit Cardinalis de Lugo, 
quod, quia in ipso non apparet bonitas absoluta, amare 
non possumus sistendo in ipso, sed quod prima vice ama- 
mus et eligimus solum ut medium utile ad finem, quem 
propter se amamus,-numquam deinceps propter se, sed 
semper saltem implicite propter finem amamus. Sic, e. g. 
operarius, qui eligit laborem assiduum ad mercedem ac- 
quirendam, qua opus ipsi est ad sustentandam familiam, 
quamvis, quum actu labori insudat, totus in hoc sit fami- 
liaeque minime recordetur, implicite tamen et in confuso 
primum illum finem ob oculos habet, quum, eo seposito, 
labor nullam complectatur bonitatem, propter quam appeti 
posset; atque ideo si ex caritate erga Deum vel proximum 
laborem elegit, continuo per totum diem meretur, quum 
continuo propter istum honestum finem operetur, quem 
saltem in confuso prae oculis habet. ,Similiter ergo intel- 
lectus, qui non potest assentiri umquam objecto, nisi ap- 
parenti ut vero, non poterit ei assentiri, nisi appareat 
verum in se vel in alio; alioquin posset ex imperio 
voluntatis credere, quod sidera sint paria, absque ullo 
fundamento, Quum ergo objectum conclusionis non ap- 
pareat verum in se et ex terminis, nec illi praestitus fuerit 
assensus, Nisi quia ejus veritas apparuit in medio, non 
potest postea intellectus ei aliter assentiri, nisi denuo ejus 
veritas incipiat in se ipsa apparere, 

Praeterea sicut auctoritas Dei revelantis ex specie 
semel relicta sine memoria motivi cognosci potest, ita, 
Hurtado consentiente, dogma aliquod fidei ex specie semel 

relicta cognosci sine memoria motivi potest. Num vero 
haec cognitio actus fidei est? Qui id negaret, cogeretur 
asserere, fere numquam nos actus fidei elicere. Hinc Hur- 
tadus ipse fatetur, istum assensum esse verum actum fidei. 
Atqui si verus actus fidei est, necesse est nitatur auctori- 
tate Dei revelantis atque hance habeat motivum, ut neces- 
sarium est, omnem actum, qui est verus caritatis actus, 
velut motivum habere motivum caritatis. Ergo assensus in 
dogma aliquod fidei ex specie semel relicta sine memoria 
motivi habet tamen motivum auctoritatem Dei revelantis 
et fit revera propter ipsam. Idem igitur de assensu quo- 
que in auctoritatem Dei revelantis dicendum est, eum 
scilicet, quamvis fiat sine memoria motivi et medii, non 
tamen fieri sine motivo, seu melius, quamvis fiat sine 
memoria distincta et explicita motivi, attamen non fieri 
sine confusa et implicita ejus memoria. 

Denique, quum intellectus ipsa sua essentia propendeat 
in verum, repugnat, ut umquam feratur in objectum, nisi 
appareat verum. Objectum autem vel per se vel per aliud 
apparet verum. Ergo intellectus in ipsum fertur vel propter 
ipsum vel propter aliud. Nisi igitur objectum, quod semel 
per aliud apparuit verum, deinveps per se appareat verum, 
ut prima vice, ita deinde semper propter aliud in ipsum 
fertur intellectus. Numquam scilicet intellectus assentit 
actu alicui conclusioni, nisi propter medium saltem in con- 
fuso apprehensum, quoniam assensus in conclusionem im- 
plicitum habet assensum in praemissas, Non negamus fieri 
posse, ut magis distincte recordemur conclusionis, quam 
medii, quo innixi assensum ei praebebamus, sed fieri nequit, 
ut hic et nunc ei assentiamur, nisi propter medium saltem 
confuse cognitum. Nec enim idem esse putabit Hurtadus 
recordari conclusionis et conclusioni assensum praebere, 
aut cognoscere objectum conclusionis et eidem objecto 
assentiri. Etiamsi proinde detur, intellectum a specie con- 
clusionis determinari posse ad cognoscendam conclusionem 
et ad recordandum assensus praestiti sine medio, inferri tamen 
inde nequit, assentire etiam eidem istum sine medio posse. 

Ex his argumenta, quibus Hurtadus utitur, facilem 
solutionem habent. Unum solum speciatim afferimus. Si, 
inquit disp. 8. sect. 1. §. 1. ad singulos actus, quibus cre- 
dimus mysteria, oporteret cognitionem actualem motivi 
repetere, toties, quoties puta Eucharistiam adoramus, mente 
dicendum foret: Omne, quod Deus dicit, verum est, quia 
habet auctoritatem infinitam et infallibilem. Deus autem 
dicit, Christum in Eucharistia esse praesentem et adoran- 
dum; ergo volo eum in Eucharistia adorare. Quod totum 
repetendum foret in singulorum bonorum operum exercitio. 
Patet autem componi id cum eo non posse, quod experientia 
compertum tenemus. Verum quis unquam affirmavit, in 
singulis operibus bonis, quae ex. fide fiunt, necessarium 
esse, ut explicita et distincta motivorum fidei recordatio 
et memoria existat? Scilicet satis omnino est, ut confuse 
et implicite ea attingantur. Ea autem est intellectus et 
voluntatis virtus, ut unico actu velut instantanee et per 
compendium totam attingant seriem motivorum, quae prius 
singula distinctis actibus apprehensa et volita fuerunt. 

In extremis hoc adhuec monemus, sententiam Hurtadi 
infrmum reddere fundamentum fidei. Nam hinc statuit 
principium fidei immediate cognitum esse oportere, inde 
statuit, ideo tantum immediate cognitum esse, quod intel- 
lectus oblitus medii, quo illud assequutus est, ipso innixus 
assensum fidei objecto proposito adjungat. Quid igitur, 
quaerimus, si intellectus medii recordetur, vel a semetipso 
sui assensus rationem petens perspiciat, eum reipsa me- 
diatum esse? 


Thesis XXIX, Atque ex his colligendum omnino esse videtur, cog- 
nitionem, de qua agimus, secundum suum esse quidem, 
non autem secundum objectivum modum cognoscendi 
a naturali differre ideoque mediatam censendam esse, 


Dem. Cognitio, de qua quaestio nostra est, ut funda- 
mentum et principium in actu fidei continetur, ideoque 
necessario supernaturalis est. Originem proinde habet non 

ex naturali rationis lumine, sed ex-supernaturali lumine 
fidei. Jam vero cognitio, quae originem ex supernaturali 
lumine ducit, a cognitione, naturali rationis lumine elicita, 
ontologice ipsaque sua entitate differt. Ergo cognitio, de 
qua quaerimus, a naturali secundum suum esse differt. 
Hinc, hoe esse considerato, merito dicitur cognitio nova, 
adeoque eo solum nomine, quod lumine fidei novam testi- 
monii divini cognitionem donari doceant, complures theo- 
logi veteres et recentiores vituperari nequeunt. 

_ Eandem cognitionem a naturali secundum objectivum 
modum cognoscendi non differre, probatur principio, tum 
scripturae Patrumque doctrina, tum theologorum confessione 
ipsaque experientia comperto, cognitionem nostram super- 
naturalem in hac mortali vita sequi modum cognoscendi 
naturae nostrae accommodatum. Hoc enim principium con- 
stare sibi nequit, si cognitio fundamenti principiique fidei, 
Deum nempe infinite veracem articulos christianae fidei 
revelasse, secundum objectivum modum cognoscendi a na- 
turali ejusdem fundamenti cognitione differret. 

Praeterea, qui istam cognitionem secundum objecti- 
vum modum cognoscendi a naturali differre affirmant, i 
necesse est asserant eam aut fidei cognitionem aut intuiti- 
vam cognitionem esse. Atqui primum asseri non posse 
demonstravimus, alterum autem statui non posse patet, 
quum intuitiva Dei divinorumque cognitio non hujus, sed 
alterius vitae sit. ,,Divinae revelationis radius, inquit 
S. Thomas in Boéthium de Trin. lect. 2. 9. 2. a, 3., ad 
nos pervenit secundum modum nostrum, ut Dionysius dicit; 
quamvis enim per revelationem elevemur ad aliquid cog- 
noscendum, quod alias nobis esset ignotum, non tamen ad 
hoc, quod alio modo cognoscamus nisi per sensibilia; unde 
Dionysius dicit, quod impossibile est nobis aliter super- 
lucere divinum radium, nisi circumvelatum varietate sa- 
crorum velaminum. “ 

Quare probari nequit opinio eorum theologorum, qui 
cognitionem fundamenti et principii fidei in ipso actu fidei 
inclusam noyam quoad modum objectivum cognoscendi 

dicunt, ita ut hic omnino diversus ab eo sit, quo naturali 
cognitione testimonium Dei revelantis assequimur. Scilicet 
fatentur illi, ut caeteri omnes, fidei assensum antecedere 
rationalem motivorum fidei cognitionem eamque certam. 
Fatentur, hance sensum obligationis gignere, qua ad fidem 
obstringimur, ideoque velut conditionem fidem antegredi. 
Verum in ipso actu fidei docent novam dari per lumen 
fidei cognitionem motivorum fidei seu satius testimonii di- 
vini, a cogitatione rationis independentem et secretam} 
ideoque modum habentem diversum et alium ab eo, qui 
naturali cognitioni rationis proprius est. Quam doctrinam 
propugnantes, rationes, quibus nitantur, alias non habent, 
quam quia alias explicari nequeat, quomodo fides nostra 
ultimatim in auctoritatem Dei resolvatur sistendo in ipsa. 
Videri hinc posset, valere contra eos, quae scribit Cardi- 
nalis de Lugo loco supra citato: ,Ego quidem odi hune 
philosophandi et theologizandi modum, ut propter quam- 
libet scholasticam difficultatem recurramus ad mysteria, 
quibus res nostrae fidei difficiles, incredibiles, impercepti- 
biles omnibus reddamus, dum eis persuadere volumus, illa 
ipsa, quae in se ipsis experiuntur, alia esse ab iis, quae 
ipsi experiuntur.“ Scilicet isti theologi, non resolvendo 
fidem constituunt, in quod ultimatim resolvenda ea sit, 
sed assumpto et praestituto ultimo resolutionis termino, 
fidem ita resolvunt, ut eum obtineant, ideoque mirum non 
est, quod modum resolutionis proponant, qui fulciri alio 
argumento nequit, quam quod ad obtinendum praestitutum 
ultimum resolutionis terminum necessarius sit. 

Si vero cognitio, de qua disputamus, secundum objec- 
tivum cognoscendi modum a naturali non differt, plane 
manifestum nobis esse videtur, eam non immediatam, sed 
mediatam esse. Hue pertinent omnes rationes, quibus Car- 
dinalis de Lugo sententiam vix probari posse monstravi- 
mus, quarum ea potissima est, quod immediata illa cog- 
nitio affirmari non possit, quin menti modus cognoscendi 
divina tribuatur, qui ei naturalis non est. Ac de Lugo 
quoque ea tantum de causa immediatam cognitionem ex- 

cogitavit, quia principii instar habuit, resolutionem fidei 
fieri debere in auctoritatem divinam assensu simpliciter 
immediato receptam. 


Thesis XXX. Cum qua sententia praeclare componi posse videtur, 
quod tenendum est de firmitate deque supernaturalitate 
assensus fidei. 


Dem. Demonstrandum pluribus non est, defendi hinc 
posse, cognitionem divini testimonii, quae principii fun- 
damentique instar in actu fidei continetur, esse mediatam, 
inde autem nihilominus teneri, assensum fidei, nixum ista 
cognitione, esse super omnia firmum. Confecimus enim 
supra, assensum fidei intrinsecam suam firmitatem ex im- 
perio voluntatis habere. Voluntatis autem imperium non 
minus ad assensum mediatum, quam ad immediatum per- 
tinet. Quare ratio cognitionis mediatae, quae cognitioni 
divini testimonii adscribitur, nihil obstat, quominus super 
omnia firmus sit assensus fidei. 

Non difficile etiam ostenditur, supernaturalitati assen- 
sus fidei non repugnare, quod cognitio divini testimonii, 
quae ipsius principium et fundamentum est, mediata esse 
ponatur. Certe si qua esset repugnantia, inde solum enasci 
posset, quod assensus mediatus supernaturalis esse nequeat. 
Atqui aperte falsum id est. Nam sicut in lumine naturae 
exercere functiones suas ratio potest, ita easdem in lumine 
altiore supernaturalique exercere potest. Non minus igitur 
mediata, quam immediata cognitio supernaturalis esse pot- 
est. Si vero cognitio illa, non obstante, quod mediata est, 
supernaturalis esse potest, certe nihil est, quod impediat, 
quominus mediata esse defendatur et plene teneatur, quod 
de supernaturalitate assensus fidei ex praescripto catholico 
profitendum nobis est. Verum quidem est, mediatam affir- 
mari istam cognitionem non posse, quin simul asseratur, 
eam secundum objectivum cognoscendi modum a naturali 

cognitione non differre; sed ut cognitio aliqua intrinsecum 
principium et fundamentum assensus supernaturalis esse 
possit, nullo modo requiritur, ut secundum cognoscendi 
modum a naturali cognitione differat, sed unum hoe jure 
postulatur, ut secundum esse ab ea diversa sit. Id vero 
cognitio mediata eo ipso obtinet, quod in lumine gratiae 
concepta est. 

Vix refutatione opus habet, quod objici posset, cogni- 
tionem eandem esse cognitionem rationalem, hance autem 
fundamentum fidei esse non posse, nisi affirmare velimus, 
naturam esse fundamentum, radicem et principium gratiae. 
Scilicet cognitio illa est rationalis spectato modo cogno- 
scendi, quem continet, qui est objective idem, quam modus 
cognitionis naturalis rationis nostrae, sed non est rationalis, 
considerato principio efficiente, quod non est ratio cum 
suis naturalibus viribus, sed ratio divinis supernaturalibus- 
que viribus ornata et aptata ad eliciendam operationem 
ipsa sua entitate supra omnem ordinem naturae evectam. 
Qui vero ejusmodi cognitionem fundamentum fidei esse 
statuit, is naturam non principium, fundamentum ac radi- 
cem, sed tantum subjectum gratiae affirmat. Atque hine 
etiam patet, eos, qui cognitionem rationalem, sive imme- 
diatam sive mediatam, non altero, sed primo dumtaxat 
sensu in ipso actu fidei admittunt, nullatenus negare, fidem 
habere rationem initii, cujus germen natura non contineat. 
Ad quod intelligendum caeterum satis est, quod in prae- 
cedente thesi de sensu diximus, quo cognitio illa dici 
possit et debeat nova cognitio. Oblivioni tamen ne detur, 
quod alia occasione notavimus, fidem nempe rationem initii 
absoluti nomenque possidere solum, quatenus, utpote justi- 
ficationis radix, novam vitam in nobis inchoat, nullius 
praevertentis in natura germinis explicatio existens, non 
vero quasi absolute primum in ordine supernaturali esset. 
Fidem namque necessario antecedit pius credulitatis affec- 
tus, et quod huic praelucet, judicium credibilitatis. 

Ex his denuo colligitur, quid respondendum sit ad 
quaestionem, an cognitio divini testimonii, quae in ipso 


actu fidei includitur, diversa sit a cognitione ejusdem, quae 
judicio credibilitatis praelucet. Scilicet diversa quidem ab 
ea non est ratione objecti et modi cognoscendi, at diversa 
ab ea summopere est ratione entitatis et firmitatis assensus. 
Non autem ideo negamus, cognitionem quoque, quae prae- 
cedit judicium credibilitatis, posse esse supernaturalem. 
Quid enim impedit, quominus gratia sua Deus ad hance 
quoque cognitionem mentem adjuvet, ideoque mens non 
naturalibus, sed supernaturalibus viribus eam eliciat? 
Quodsi fiat, cognitio ista tamquam praeparatio positiva 
mentis ad fidem merito spectatur. Si autem naturalis eadem 
cognitio sit, sicut non potest esse intrinsecum elementum 
fidei, ita non potest esse positiva praeparatio ad fidem, 
sed ad fidem non alia ratione refertur, quam universim 
natura refertur ad gratiam; est nempe aliquid pertinens 
ad subjectum recipiens, prout hoe supponitur a. gratia. 

Vix monendum est, quum cognitionem mediatam in 
ipso actu fidei comprehensam supernaturalem affirmamus, 
id de tota ejus ratione intelligendum esse, adeo ut super- 
naturalis etiam sit cognitio medii, quae et quatenus in ea 
continetur. Si enim cognitio mediata dari nequit, quae non 
implicite saltem complectatur cognitionem medii, manifeste 
cognitio mediata non potest esse supernaturalis, nisi super- 
naturalis sit cognitio medii, quae et quatenus in ea con. 
tinetur. 


Thesis XXXI. Cum eadem sententia componi potest, Deum seu po- 
tius infallibile Dei testimonium esse ultimum motivum 
assensus in veritates revelatas, quamvis, quod caete- 
rum nec necessarium nec possibile in hac vita esse 
arbitramur. cum ea componi nequeat, Deum ultimum 
esse principium cognoscendi revelationis existentiam 
et infallibilitatem. 


Dem. part. I. Vis movendi, qua aliquid formaliter 
rationem motivi prae intellectu habet, ex sese non ad 


ordinem subjectivum, sed ad ordinem objectivum pertinet, 
Stentrup, De Fide. 15 

ideoque per cognitionem non ponitur, sed a cognitione 
supponitur. Quare, quicumque sit modus cognitionis, qua, 
quod motivum est, apprehenditur, ab eo ipsa in se motivi 
ratio non afficitur. A cognitione nimirum applicatio qui- 
dem motivi, non autem ipsum motivum dependet. Hine 
pro diverso modo cognitionis diversa quidem applicatio, 
non autem diversa erit ratio motivi, Nulla igitur universim 
in eo difficultas est, ut cum sententia, cognitione mediata 
infallibile Dei testimonium a nobis apprehendi, concilietur 
doctrina, hoc testimonium esse ultimum motivum assensus 
in veritates revelatas. 

Et profecto neminem confidimus futurum esse, qui 
neget auctoritati Dei revelantis, seu testimonio Dei infal- 
libili absolute et in se rationem motivi convenire, quo 
ultimatim firmissimus assensus in rem isto testificatam in- 
niti possit. Quod autem testimonio Dei infallibili absolute 
et in se convenit, id eidem convenit cognito, quum sit 
aliquid ad rem cognitam, non autem ad cognitionem, qua 
talem, spectans, seu sit aliquid ad rem pertinens, ad quam 
denominatio cognitae accedit, non vero, quatenus cognitae 
denominationem habet. Ita vero si res habet, apertum est, 
testimonium Dei infallibile esse ultimum motivum assensus 
in veritates revelatas, sive ejus cognitio immediata, sive 
mediata sit. 

At, dices, quum ad assensum in veritates revelatas 
non moveat simpliciter testimonium Dei infallibile, sed 
idem testimonium ut cognitum, plane repugnare videtur, 
ipsum ultimum esse illius assensus motivum, si ejus cog- 
nitio non immediata, sed mediata sit; mediata namque si 
sit, ultimum assensus fidei motivum non infallibile Dei 
testimonium, sed illud est, quo moti in hoc assentimus. 
Sed haec objectio ex dictis obviam habet solutionem. 
Videlicet verum est, ut saepe notavimus, motivum fidei 
in veritates revelatas non esse simpliciter infallibile Dei 
testimonium, sed idem hoc testimonium cognitum, non 
quasi cognitio vim movendi ideoque rationem motivi di- 
vino testimonio conferret, sed quia cognitione in cognos- 


— 227 — 


cente est, quod utique necessarium est, ut munere motivi 
fungi ac movendi vim exerere valeat. Si vero motivum 
cognitione et sola cognitione in cognoscente est, certe pro 
diversitate cognitionis diversum est ejus esse in subjecto, 
non autem diversum est ipsum; seu, ut aliis verbis dica- 
mus, diversa quidem est ratio motivi, prout ad cognitio- 
nem refertur, qua est in cognoscente, non vero diversa 
est ratio, qua ad assensum refertur, cujus est motivum. 
Quare, si infallibile Dei testimonium immediate cognosci- 
tur, diversus quidem est modus, quo est in subjecto, ab 
eo, quo in subjecto est, si mediate subjectum ipsum attin- 
git, sed ipsum non aliud et aliud, sed omnino idem est; 
diversa praeterea est ratio, qua refertur testimonium in- 
fallibile Dei ad cognitionem, si haec immediata est, quam 
si mediata est, sed eadem est ratio, qua refertur ut moti- 
vum ad assensum fidei, sive eadem cognitio immediata, 
sive mediata sit. Non omnino idem est, ut credi non- 
numquam videtur, motivum per se cognosci et per aliud 
cognosci, et motivum per se movere et per aliud movere. 
Illud ad modum spectat, quo motivum est in subjecto 
hoe ad ipsum in se motivum pertinet. Quare tum solum 
perinde ista duo habere utcumque licet, si modus, quo 
motivum est in subjecto, ipsam intrinsecam rationem mo- 
tivi afficit. At, dices, modus ille, semper ac necessario 
ad intrinsecam rationem motivi referendus esse videtur. 
Nam motivum a movendo dicitur. Ergo ad intrinsecam 
ipsius rationem pertinet, quidquid necessarium est, ut 
movere aliquid possit. Atqui ut movere aliquid assensum 
intellectus possit, necessarium est, ut cognitione sit in 
ipso. Ergo esse cognitum ad intrinsecam rationem motivi 
pertinet. Hoc autem concedi nequit, quin simul conce- 
datur, modum, quo motivum est in subjecto, intrinsecam 
ejus rationem afficere. Respondemus, ut aliquid actu mo- 
tivum assensus intellectus sit, duo necessaria esse, primo 
quidem, ut in se aptum sit ad illum movendum, deinde 
vero, ut intellectui per apprehensionem applicetur. Atqui, 


ut supra jam notavimus, quod solum ad applicationem 

motivi refertur, id non ad intrinsecam ejus rationem per- 
tinet. Quamvis igitur verissime dicatur, ad id, ut movere 
aliquid actu intellectum valeat, omnino necessarium esse, 
ut cognitione in ipso sit, attamen concludi inde nequit 
T6 esse cognitum ad intrinsecam rationem motivi pertinere. 
Quamobrem, quum a motivo, quo nititur cognitio motivi 
fidei, motivum fidei in ratione motivi cogniti, qua talis, 
dependeat quidem, ab eodem tamen minime dependeat 
in ratione motivi, qua talis, propugnari potest, cognitionem 
motivi fidei esse mediatam, quin idcirco negandum sit, 
infallibile Dei testimonium esse ultimum fidei motivum. 
Verum haec ex altera hujus theseos parte luculentiorem 
illustrationem habebunt. 

Dem. part. II. Idem est, cognitionem infallibilis testi- 
monii Dei esse mediatam, quam principium cognoscendi | 
revelationis existentiam et infallibilitatem ultimum non esse 
Deum ipsum. Ergo sententia de cognitione infallibilis 
testimonil Dei, quae mediata sit, componi cum affirmatione 
nequit, Deum ipsum esse ultimum principium cognoscendi 
existentiam et infallibilitatem revelationis. 

Quaestio proinde jam instituenda est, num ratio fidei 
christianae exigat, ut Deus ipse sit ultimum principium 
cognoscendi (Erkenntnisgrund) existentiam et infallibili- 
tatem revelationis. Ita quidem sentiunt theologi com- 
muniter, nec sentire aliter possunt, quousque axiomatis 
instar propugnant, fidem virtutem esse non posse theo- 
logicam, nisi, excluso omni, quod creatum est, solo 
Deo nitatur. Hoc axioma causa est, quod multi cogni- 
tionem motivi fidei elementum intrinsecum et essentiale 
assensus fidei esse negant, multo adhuc plures autem Deum 
ipsum affirmant ultimum principium cognoscendi motivum 
fidei. Frustra autem argumenta quaeruntur, quibus hoe 
quasi axioma probetur. Qui ex notione virtutis theolo- 
gicae id inferri opinantur, ii in aperto errore versari nobis 
videntur. Argumentandum enim ipsis est in hunc modum: 
Virtus theologica est virtus, cujus obhjectum tum formale 
tum materiale solus Deus est. Atqui, nisi assensus fidei, 

exciuso omni eo, quod creatum est, solo Deo nitatur, ob-, 
jectum ejus formale non est solus Deus. Ergo, ut assensus 
fidei sit assensus virtutis theologicae, seu ut fides sit virtus 
theologica, necessarium est, ut excluso omni eo, quod cre- 
atum est, solo Deo nitatur. Jam vero fides eatenus affir- 
mari potest solo Deo nixa, quatenus cognitio motivi seu ob- 
jecti formalis, quam includit, non aliquo, quod Deus non 
est, sed solo Deo nititur. Quum igitur id ea tantum lege 
obtineat, quod principium hujus cognitionis Deus sit, fides 
virtus theologica eo solum esse potest, quod principium cog- 
noscendi revelationis existentiam et infallibilitatem sit Deus. 

Ita quidem; sed in quo, quaeso, positum est funda- 
mentum istius notionis virtutis theologicae, qua informatam 
illi mentem habent? Firmum hoc fundamentum non esse, 
vel inde colligitur, quod theologi, qui summo consensu 
docent, objectum materiale fidei, utpote quae theologica 
virtus sit, esse Deum, addant, hoc non ita esse intelli- 
gendum, quasi nihil, quod Deus non sit, ad objectum ma- 
teriale fidei pertineat, sed accipiendum esse ita, ut nihil 
hoe objecto comprehendi putetur, quod non sit Deus, aut 
non speciali modo ad eum referatur. Quum enim, in- 
quiunt, Deum objectum materiale fidei esse affirmamus, 
hoe nobis volumus, Deum esse primarium ejus objectum, 
creata vero quaecumque eatenus ejus objectum esse, qua- 
tenus ad Deum referuntur. Cur igitur non licuerit, de 
objecto quoque formali fidei simili modo disserere? Sci 
licet nihil obstare videtur, quominus statuamus, Deum 
esse objectum formale fidei, idem valere, quam Deum 
primario et praecipue fidei motivum esse, creata autem 
tantum, quatenus cum Deo conjuncta sunt. Nescio, quid 
aliter sentientes respondere his velint, quae scribit Antoine 
de fid. sect. 2. a. 1., quaeque supra jam citavimus: ,Ad 
virtutem theologicam sufficit, quod habeat. pro objecto 
materiali principali Deum, et pro objecto formali primario 
et principali aliquid increatum, seu aliquam Dei perfec- 
tionem, Fides autem divina habet pro objecto materiali 
principali Deum, et pro objecto formali principali vera- 

citatem divinam et revelationem internam, quae est ali- 
quid increatum, sed admittit etiam pro objecto formali se- 
cundario revelationem externam, prout annexa est reve- 
lationi internae.““ Novimus equidem, Antoinium, ad ana- 
lysim fidei quod attinet, Suarii sequi sententiam, at de 
objecto formali fidei manifeste sentit, spectare ad ipsum 
aliquid posse, quod Deus utique non sit, cum Deo tamen 
connexum intime sit. 

Verum, ut directe respondeamus propriamque sen- 
tentiam explicemus, non solum concedimus, sed etiam as- 
serimus et inculcamus, motivum assensus fidei in actu se- 
cundo non esse utcumque testimonium Dei infallibile, sed 
esse idem hoc testimonium Dei, ut objectum cognitionis 
mentis assentientis est; ad rationem enim assensus motivo 
innixi intrinsece motivi cognitio pertinet. Ut aliis verbis . 
dicamus, motivum assensus fidei in actu secundo non est 
testimonium Dei infallibile absolute consideratum, sed est 
idem testimonium Dei relative prae mente movenda spec- 
tatum, ideoque iis propemodum circumvestitum, quibus 
menti cognoscibile redditur eique apparet. Haec autem, 
quibus testimonium infallibile Dei menti cognoscibile red- 
ditur, aperte ad motivum non spectant ut aliquid, quod 
constituit, sed ut aliquid, quod ipsum manifestat et pate- 
facit. Agedum ea, quae ad testimonium Dei infallibile 
ideoque ad motivum assensus fidei pertinent tantum ut 
ea, quae manifestant et patefaciunt ipsum, nullam habent 
propriam suique nominis vim movendi respectu assensus 
fidei, sed vis movendi, quae ipsis inest, tota refertur ad 
cognitionem infallibilis testimonii divini; ideoque efficere 
nequeunt, ut assensus fidei non nitatur solo infallibili Dei 
testimonio. 

Itaque profitemur, Deum seu satius infallibile Dei te- 
stimonium (cf. th. 16.) solum fidei, ut quae virtus theolo- 
gica est, objectum formale esse debere, sed nihil est, quod 
ad professionem nos cogat, idem etiam ejus cognitionis, 
ad quam tamquam objectum materiale refertur, objectum 
formale esse debere, seu quod eodem redit, testimonium 

Dei infallibile cognitionis, quae ad ipsum, ut ad princi- 
pium assensus fidei refertur, simul objectum esse debere 
et principium, Hine falsum esse ducimus, quod dicunt, 
fidem eo modo, quo a ratione virtutis theologicae postu- 
latur, Deo solo nixam esse non posse, nisi ipsa quoque 
cognitio objecti formalis, quam fides includit, solo Deo 
nixa sit. 

Imo in eorum numero, quae fieri nequeunt, esse vi- 
detur, ut Deus prima Veritas revelans simul sit objectum 
et principium ejus cognitionis, qua in ipso assensu fidei 
apprehenditur. Nam, ut ita res haberet, necessarium esset, 
ut propositio: Deus prima Veritas hoc vel illud revelat, 
aut per semetipsam crederetur, aut per semetipsam intel- 
ligeretur. Atqui aliquid per semetipsum credi repugnat, 
quum fides essentialiter sit assensus mediatus. Repugnat 
proinde etiam propositionem: Deus prima Veritas hoc vel 
illud revelat, propter semetipsam credi. Sed nec per se- 
metipsam intelligi potest. Ea namque solum ‘lege ejus- 
modi intellectio existere potest, quod mens immediate Deum 
divinaque cognoscere valet. Atqui constat, nullum in hac 
mortali vita Dei divinorumque immediatam cognitionem 
habere nos posse. 

Notio fidei. 


Fides universim est assensus mentis in aliquam 
veritatem propter testimonium dicentis et propo- 
nentis ; : ; . 
Falsum est, re fick universim dictae Piaenen per- 
tinere, ut libera sit et ethice bona atque ex studio 
prodeat, ei, cui fides adjungitur, observantiam ex- 
hibendi ac societatem cognitionis cum eo habendi 
Fides divina est firmus mentis assensus, quo a Deo 
revelata vera esse credimus, non propter intrinsecam 
rerum veritatem naturali rationis lumine perspectam, 
sed propter auctoritatem Dei revelantis, qui nec 
falli nec fallere potest 

Auctoritas Dei revelantis, quae est anor doentals 
fidei, est Deus ipse sub ratione primae Veritatis in 
cognoscendo et dicendo : : 
Quum fides proprie dicta, de qua agimus, ex ipsa 
sua essentia sit assensus mediatus, negari non pot- 
est, in fide locum habere discursum aut formalem 
aut virtualem : é ; 
Assensus fidei, quem Aeonnanag credendus est 
assensus non necessarius, sed liber 

Voluntas porro credendi, qua imperatur assensus 
fidei, seu pius credulitatis affectus, ut loquuntur, 

propriam suam habet honestatem, qua a caeteris 
virtutibus distinguitur : : 
Solus autem assensus fidei imperatas, non autem 
voluntas, qua imperatur, est virtus theologica 
Actus fidei credendus est supernaturalis yee sub- 
stantiam , , 
Hine habitus quoque 2 fet erodendns ae per se in- 
fusus, utpote quoad substantiam supernaturalis 
Itaque primo habendus est supernaturalis quoad 
substantiam discursus ille, quem fidem continere de- 
monstravimus . 5 : : : : ; A 
Deinde supernaturalis quoad substantiam existi- 
mandus est pius credulitatis affectus : 
Denique supernaturale quoad substantiam habsaders 
est judicium de credibilitate : : 
Nec species autem impressae Coenen veri- 
tates fidei, aec apprehensiones praecedentes actum 
fidei credendae sunt supernaturales quoad substan- 
tiam 

Quae de fidei Bupotantatalitate fondiiain (we! veram 
monstrant sententiam S. Thomae (de verit. q. 14. 
a. 2.), fidem nempe non immerito definiri sic posse, 
ut dicatur habitus mentis, quo mchoatur vita 
aeterna wv nobis, faciens intellectun non apparen- 
tibus assentire 

De scientia fidem praevertente ad eamque necessaria. 


XVI. 


XVII. 


XVIII. 


XIX, 


Fidem praevertit ad eamque necessaria est scientia 
eorum, quae praeambula ad fidem ac motiva cre- 
dibilitatis a theologis nominari solent - 
Motiva credibilitatis factum revelationis non quidem 
evidens, attamen certum reddunt, ideoque credentes 
de hoc facto non necessariam, sed liberam habent 
certitudinem 

Kadem motiva Bvidenten redouit erediiliuatem re- 
velatae doctrinae, ideoque de hac non libera, sed 
necessaria habetur certitudo ‘ 
Denique eadem motiva, ut verba éruntlaneal veri- 
tatem formaliter complent in ratione loquutionis 

divinae, ingrediuntur et componunt objectum for- 
male fidei , 

Assensus fidei, qui est eee officii credendi evi- 
denter cogniti, certitudinem habet certitudine cu- 
jusvis alius assensus appretiative majorem ‘ 
Quod vero assensus fidei antecedat certitudine alium 
quemcumque assensum, id repetendum est ex pio 
credulitatis affectu, illum assensum imperante 


CAPUT Iil. 


De scientia in ipsa fide. 


Exploratum esse debet et exploratum omnibus ve- 
teribus theologis fuit, assensum in objectum for- 
male fidei, qui in ipso actu fidei continetur, esse 
assensum supernaturalem 

Improbanda est sententia eorum cneeiecarain. qui 
assensum fidei ultimo in lumen fidei resolvendum 
esse statuunt, ideoque hoc illius rationem formalem 
ultimumque motivum esse affirmant 

Improbanda nobis quoque videtur eorum opinio, qui 
assensum fidei praeter causam objectivam intrinse- 
cam, quae est auctoritas Dei revelantis, nullam 
aliam intrinsecam causam habere censent, quam 
piam voluntatis affectionem 

Nec probare valemus eorvm sententiam, qui eden 
resolvendam esse asserunt in primam veritatem, ut 
cognitam per eandem fidem . : 
Ut vero, quod in hae difficili qaseations prebabr- 
lius nobis esse videtur, aperiamus, initio statuimus, 
fidem resolvi in auctoritatem Dei revelantis, non 
ex motivo formali testimonii divini creditam, sed 
lumine rationis cognitione, supernaturali quidem, 
attamen modum nobis connaturalem habente ap- 
prehensam 

Deinde statuimus, Bieuitiont sappeuattital ies 
tatis divinae revelantis rationem cognitionis imme- 
diatae eo modo tribui vix posse, quo Cardinalis de 
Lugo hance ei adscribit 

Statuimus praeterea, multo adhoe minus eidem 
cognitioni rationem immediatae vindicari posse 
modo, quo eam ipsi Petrus Hurtadus adscribit 

Atque ex his colligendum omnino esse videtur, cog- 
nitionem, de quaagimus, secundum suum esse qui- 
dem, non autem secundum objectivum modum cog- 
noscendi a naturali differre, ideoque mediatam cen- 
sendam esse . i ; : 3 ; 0 ‘ 
Cum qua sententia praeclare componi posse videtur 
quod tenendum est de firmitate deque supernatura- 
litate assensus fidei ; 2 : 5 : 
Cum eadem sententia componi potest, Deum seu po- 
tius infallibile Dei testimonium esse ultimum mo- 
tivum assensus in veritates revelatas, quamvis, quod 
caeterum nec necessarium nec possibile in hac vita 
esse arbitramur, cum ea componi nequeat, Deum 
ultimum esse principium cognoscendi revelationis 
existentiam et infallibilitatem : : : : 

